CRUCIADELE văzute de ARABI 

Amin Maalouf 

Les croisades vues par les arabes 

Copyright O Jean-Claude Lattes, 1983 

Copyright © Casa Editoriala Proiect 2007 pentru 
prezenta ediţie în limba română 

Editura Proiect este marcă a S.C. „Casa Editorială 
Proiect” S.R.L. 

TRITONIC Grup Editorial www.tritonic.ro 

Colecţia Biblioteca de istorie ISBN: 978 - 973 - 733 - 
210 - 3 (Tritonic) 

Descrierea CIP a Bibliotecii Naţionale a României 
MAALOUF, AMIN 

Cruciadele văzute de arabi / Amin Maalouf; trad.: 
Marian Tiu. 

— Bucureşti: Casa Editorială Proiect, 2007 Bibliogr. 

Index. 

ISBN: 978 - 973 - 88385 - 4 - 3 I. Tiu, Marian (trad.) 

94 (4)” 10/12”. 

Coperta: ALEXANDRA BARDAN Corectură: MARIA 
DUTĂ Redactor: IOANA BÂRZEANU Tehnoredactor: 
MARIANA RADU Bun de tipar: Aprilie 2010 

Toate drepturile asupra prezentei ediții în limba 
română aparțin CASEI EDITORIALE PROIECT, în 
exclusivitate. 

Orice reproducere - integrală sau parţială - 
indiferent de mijloace: electronice sau mecanice, inclusiv 
fotocopierea, este strict interzisă. 

Amin MAALOUF 

CRUCIADELE văzute de ARABI în româneşte de 
MARIAN TIU 


f ioiei 


9 Mosul Oraş important 
e Hosn-el-Akrad Oraş mic 
A Ain Jalut Locul bătăliei 


= == = Limita expansiunii statelor 
france pe la 1128 


Marea Neagră 


Marea Mediterană 


Jerusalim 


IORDANIA 


Marea Roşie 


FEDERAȚIA RUSĂ 


Caspică 


TeheranQ 


ARABIA SAUDITĂ 


Lui Andrée 

CUVÂNT ÎNAINTE 

Această carte porneşte de la o idee simplă: să 
prezinte istoria cruciadelor aşa cum au fost ele văzute, 
trăite, relatate în „cealaltă tabără”, adică de partea arabă. 
Conţinutul se axează aproape exclusiv pe mărturiile 
istoricilor şi cronicarilor arabi ai epocii. 

Aceştia din urmă nu vorbesc de cruciade, ci de 
războaiele sau invaziile france. Cuvântul care desemnează 
francii este transcris diferit în funcţie de regiuni, autori şi 
perioade: Faranj, Faranjat, lIfranj, lIfranjat... Pentru a 
unifica termenii, am ales forma cea mai concisă, aceea 
care este folosită şi astăzi în limbajul popular pentru a-i 
numi pe occidentali şi, în mod special, pe francezi: franj!. 


1 în versiunea română a cărţii, am păstrat termenul, de „franci” (n.tr.) 

Din grija de a nu îngreuna textul cu numeroasele 
note care se impun - bibliografice, istorice sau altele - am 
preferat să le păstrăm pentru final, unde sunt grupate pe 
capitole. Cei ce doresc să afle mai multe le vor citi cu folos, 
dar ele nu sunt chiar indispensabile pentru înţelegerea 
lucrării, care se vrea accesibilă tuturor. Mai mult decât o 
nouă carte de istorie, de fapt, am vrut să scriem, pornind 
de la un punct de vedere neglijat până acum, „romanul 
adevărat” al cruciadelor, al celor două secole agitate care 
au influențat Occidentul şi lumea arabă şi care 
influenţează şi azi relaţiile dintre acestea două. 

PROLOG 

Bagdad, august 1099 

Fără turban, cu capul ras în semn de doliu, 
venerabilul cadiu Abu-Saad al-Harawi intră ţipând în vastul 
divan al califului Al-Mustazhir-billah. În urma lui, o suită 
de însoțitori tineri şi bătrâni: aceştia aprobă zgomotos 
fiecare cuvânt al cadiului şi oferă, ca şi acesta, imaginea 
provocatoare a unei bărbi abundente sub un craniu ras. 
Câţiva demnitari ai curţii încearcă să îl calmeze, dar, 
îndepărtându-i cu un gest îndrăzneţ, înaintează hotărât 
spre mijlocul sălii, apoi, cu elocvenţa vehementă a unui 
predicator din înaltul amvonului, îi mustră pe toţi cei 
prezenţi, indiferent de rangul lor: 

—  Îndrăzniţi să dormiţi la umbra unei siguranţe 
fericite, într-o viaţă frivolă ca o floare din grădină, în timp 
ce fraţii voştri din Siria nu mai au drept casă decât şeile 
cămilelor sau stomacurile vulturilor sălbatici? Ce de sânge 
vărsat! Câte tinere frumoase au trebuit, de ruşine, să-şi 
ascundă chipul blând în palme! Vajnicii arabi se împacă cu 
ofensa iar vitejii persani acceptă dezonoarea? 

„Era un discurs care înlăcrima ochii şi mişca inimile”, 
vor zice cronicarii arabi. Întreaga asistenţă este cuprinsă 
de gemete şi lamentări. Dar al-Harawi nu ia în seamă 
plânsul lor. 

— Cea mai proastă armă a omului, zice el, este să 
plângă atunci când săbiile agită focul războiului. 


Dacă a călătorit de la Damasc la Bagdad, trei 
săptămâni lungi de vară sub soarele dogoritor al deşertului 
sirian, nu a făcut-o pentru a cerşi milă, ci pentru a avertiza 
cele mai înalte autorităţi islamice cu privire la calamitatea 
care tocmai se abătuse peste credincioşi şi a le cere să 
intervină fără răgaz pentru a opri măcelul. „Niciodată 
musulmanii nu au fost umiliţi de soartă, repetă al-Harawi, 
niciodată până atunci ţinuturile lor nu au fost atât de 
sălbatic devastate”. Cei care îl însoțesc au fugit cu toţii din 
oraşele cotropite de invadator; unii dintre ei se numără 
printre puţinii care au scăpat cu viaţă din Ierusalim. I-a 
luat cu el ca să poată povesti, cu glasul lor, drama pe care 
au trăit-o în urmă cu o lună. 

De fapt, vineri 22 de şaban, în anul 492 al hegirei, 15 
iulie 1099, francii au ocupat Oraşul Sfânt după un asediu 
de patru zile. Exilaţii tremură încă de fiecare dată când 
povestesc, iar privirea le încremeneşte, ca şi cum ar vedea 
încă în faţa ochilor acei războinici blonzi îmbrăcaţi în 
armuri, care se răspândesc pe străzi, cu săbiile în aer, 
omorând bărbaţi, femei şi copii, jefuind casele, prădând 
moscheile. 

Când măcelul s-a oprit, două zile mai târziu, nu a mai 
rămas niciun musulman în oraş. Unii au profitat de 
confuzie pentru a se strecura afară, pe porţile distruse de 
atacatori. Alţii zăceau cu miile în bălți de sânge, în 
pragurile caselor lor sau în jurul moscheilor. Printre ei, un 
mare număr de imami, teologi musulmani şi asceţi sufişti 
care îşi părăsiseră ţările pentru a duce o viaţă pioasă în 
aceste locuri sfinte. Ultimii supraviețuitori au fost forţaţi 
să îndeplinească cele mai grele sarcini: să care în spate 
cadavrele semenilor lor, să le îngrămădească fără slujbă în 
terenuri virane, apoi să le ardă, înainte de a fi, la rândul 
lor, masacrați sau vânduți ca sclavi. 

Soarta evreilor din Ierusalim a fost la fel de atroce. În 
primele ore ale bătăliei, mulţi au participat la apărarea 
cartierului lor, situat în nordul oraşului. Dar când zidurile 
care le apărau casele s-au prăbuşit, iar cavalerii blonzi au 

invadat străzile, evreii au înnebunit. Întreaga comunitate, 
reproducând un gest ancestral, s-a reunit în sinagoga 
principală pentru a se ruga. Francii au blocat atunci toate 
ieşirile, apoi, aşezând lemne în jurul sinagogii, i-au dat foc. 
Cei care încercau să scape erau doborâţi pe străzile 
învecinate. Ceilalţi erau arşi de vii. 

Câteva zile după dramă, primii refugiaţi din Palestina 
au ajuns la Damasc, aducând cu infinită precauţie Coranul 
lui Othman, unul dintre cele mai vechi exemplare ale cărţii 
sfinte. Apoi, refugiații din Ierusalim s-au apropiat la rândul 
lor de metropola siriană. Zărind de departe silueta celor 
trei minarete ale moscheii omeiade, care se înălţau 
deasupra clădirii pătrate, şi-au întins covoraşele pentru 
rugăciune şi s-au  prosternat pentru a mulțumi 
Atotputernicului că le prelungise viaţa pe care ei o credeau 
sfârşită. În calitate de mare cadiu al Damascului, Abu-Saad 
al-Harawi i-a primit pe refugiaţi cu bunăvoință. Acest 
magistrat de origine afghană era personalitatea cea mai 
respectată a oraşului; palestinienilor le-a oferit sfaturi şi 
odihnă. În opinia lui, un musulman nu trebuie să se 
ruşineze că a fost nevoit să fugă de acasă. 

Primul refugiat din istoria islamului nu a fost chiar 
profetul Mahomed însuşi, care fusese nevoit să părăsească 
oraşul natal, Meca, ai cărui locuitori îi erau ostili, pentru a 
căuta refugiu la Medina, unde noua religie era primită mai 
bine? Şi nu din locul său de exil lansase războiul sfânt, 
jihadul, pentru a-şi elibera patria de idolatrie? Refugiații 
trebuie deci să se considere luptători ai războiului sfânt, 
mujahedini prin excelenţă, atât de onoraţi în islam, încât 
exilul Profetului, hegira, a fost ales ca punct de debut al 
erei musulmane. 

Pentru mulţi credincioşi, exilul este chiar o sarcină 
imperativă în cazul unui regim de ocupaţie. Marele călător 
Ibn Jobair, un arab din Spania care va vizita Palestina la 
aproape un secol după începutul invaziei francilor, va fi 
scandalizat să vadă că anumiţi musulmani, „subjugaţi de 
dragostea faţă de ţara natală”, acceptă să trăiască în 

teritoriul ocupat. „Nu este, va zice el, pentru un 
musulman, nicio scuză în faţa Domnului pentru a sta într- 
un oraş de necredincioşi, decât dacă este în trecere. Pe 
pământ islamic se află la adăpost de suferinţele şi răul la 
care este supus în ţările creştine; de exemplu, să audă 
cuvinte jignitoare la adresa Profetului, mai ales din gura 
celor mai nerozi, să fie în imposibilitatea de a se purifica şi 
să trăiască printre porci şi atâtea lucruri interzise. 
Abţineţi-vă să intraţi în ţinuturile lor! Trebuie să cereţi 
îndurare Domnului şi iertare pentru o asemenea greşeală. 
Una dintre ororile care sar în ochi oricui locuieşte în ţările 
creştine este spectacolul prizonierilor musulmani 
înlănţuiţi, puşi la munci dure şi trataţi ca nişte sclavi, 
precum şi imaginea prizonierilor musulmani cu picioarele 
prinse în inele de fier. Inimile se frâng la vederea lor, dar 
mila nu le foloseşte la nimic”. 

Excesive din punct de vedere al doctrinei, cuvintele 
lui Ibn Jobair reflectă totuşi atitudinea acestor mii de 
refugiaţi din Palestina şi Siria de Nord, adunaţi la Damasc 
în această lună de iulie a anului 1099. Căci, dacă este 
evidentă strângerea de inimă pentru că şi-au părăsit 
casele, sunt hotărâți să nu se întoarcă în locurile natale 
înainte de plecarea definitivă a invadatorilor şi decişi să 
trezească la viaţă conştiinţa fraţilor lor din toate ţinuturile 
islamului. 

Altfel, pentru ce ar fi venit la Bagdad, sub 
conducerea lui al-Harawi? Nu spre calif, succesorul 
Profetului, trebuie să se întoarcă musulmanii în momentele 
dificile? Nu spre prinţul credincioşilor trebuie să se ridice 
plângerile şi doleanţele lor? 

La Bagdad, decepţia refugiaților va fi pe măsura 
speranţelor lor. Califul al-Mustazhir-billah începe prin a-şi 
exprima profunda simpatie şi extrema compasiune, după 
care însărcinează şase înalţi demnitari de la curte să 
efectueze o anchetă asupra acestor evenimente neplăcute. 
Mai trebuie precizat că nu se va mai auzi niciodată 
vorbindu-se despre acest comitet de înţelepţi? 


Jefuirea Ierusalimului, punct de plecare al unei 
ostilităţi milenare între islam şi Occident, nu va provoca, 
pe moment, nicio tresărire. Va mai trece aproape o 
jumătate de secol până ce Orientul arab să se mobilizeze în 
faţa invadatorului, iar chemarea la jihad lansată de cadiul 
Damascului în divanul califului să fie celebrată ca primul 
act solemn de rezistenţă. 

La începutul invaziei, puţini arabi evaluează, dintr- 
odată, asemenea lui al-Harawi, amploarea amenințării 
venite din Vest. Unii se adaptează chiar prea repede la 
noua situație. Majoritatea nu încearcă decât să 
supravieţuiască, mâhniţi dar resemnaţi. Câţiva devin 
observatori mai mult sau mai puţin lucizi, încercând să 
înţeleagă aceste evenimente pe cât de imprevizibile pe atât 
de noi. Cel mai apropiat dintre ei este cronicarul din 
Damasc, Ibn al-Qalanissi, un tânăr literat provenind dintr-o 
familie de notabili. Spectator din primele clipe, are 
douăzeci şi trei de ani, în 1096, când francii ajung în 
Orient şi când începe să consemneze periodic în scris 
evenimentele de care ia cunoştinţă. Cronica sa redă fidel, 
fără pasiune excesivă, marşul invadatorilor, aşa cum este 
perceput în oraşul său. 

Pentru el, totul a început în acele zile de nelinişte, în 
care ajung la Damasc primele zvonuri... 

Prima parte 

INVAZIA 

(1096 - 1100) 

Priviţi francii! Vedeţi cu câtă dedicație se bat pentru 
religia lor, în timp ce noi, musulmanii, nu arătăm nicio 
patimă pentru războiul sfânt. 

SALADIN 

Capitolul I 

SOSESC FRANCII! 

În acel an, începură să se succeadă informaţiile 
despre apariţia trupelor de franci venind în număr mare 
dinspre Marea Marmara. Oamenii se speriară. Aceste 
informaţii fură confirmate de regele Kilij Arslan, al cărui 

teritoriu era cel mai apropiat de franci. 

„Regele Kilij Arslan”, despre care vorbeşte aici Ibn 
al-Qalanissi, nu are nici şaptesprezece ani când sosesc 
invadatorii. Primul conducător musulman informat de 
venirea lor, acest tânăr sultan turc, cu ochii uşor mijiţi, va 
fi totodată şi primul care îi va înfrânge şi primul care va fi 
învins de redutabilii lor cavaleri. 

In iulie 1096, Kilij Arslan află că o imensă gloată de 
franci se află în drum spre Constantinopol. Dintr-odată, se 
gândeşte la ce-i mai rău. Bineînţeles, nu are nicio idee 
despre scopurile urmărite de aceştia, dar venirea lor în 
Orient nu prevesteşte nimic bun. 

Sultanatul pe care îl conduce se întinde pe o mare 
parte din Asia Mică, un teritoriu pe care turcii tocmai l-au 
smuls de la greci. De fapt, tatăl lui Kilij Arslan, Suleiman, a 
fost primul turc care a ocupat acest pământ care se va 
numi, multe secole mai târziu, Turcia. În Niceea, capitala 
acestui tânăr stat musulman, bisericile bizantine sunt mai 
numeroase decât moscheile. Dacă garnizoana cetăţii este 
formată din călăreţi turci, majoritatea populaţiei este 
greacă, iar Kilij Arslan nu îşi face deloc iluzii cu privire la 
adevăratele sentimente ale acesteia: pentru ei, va fi 
întotdeauna un şef de bandă barbară. Singurul suveran pe 
care îl recunosc, cel al cărui nume revine, cu glas şoptit, în 
toate rugăciunile lor, este împăratul bizantin Alexie 
Comnenul, (basileul), împărat al romanilor. În realitate, 
Alexie este mai curând împăratul grecilor, care se 
proclamă urmaşi ai Imperiului Roman. Această calitate le 
este de altfel recunoscută de către arabi, care - în secolul 
al XI-lea precum şi în secolul al XX-lea - îi desemnează pe 
greci cu termenul de rumi, „romani“. Domeniul cucerit de 
tatăl lui Kilij Arslan de la Imperiul grec este numit chiar 
sultanatul Rum. 

La acea vreme, Alexie era una din figurile cele mai 
prestigioase ale Orientului. Acest bărbat de cincizeci de 
ani, scund, cu ochi maliţioşi, barba îngrijită, maniere 
elegante, plin de aur şi catifea fină albastră, exercită o 

veritabilă fascinaţie asupra lui Kilij Arslan, El este cel care 
domneşte asupra Constantinopolului, fabulosul Bizanţ, 
situat la mai puţin de trei zile de mers de Niceea. O 
apropiere care îi provoacă tânărului sultan sentimente 
contradictorii. Ca orice războinic nomad, visează la 
cucerire şi jaf. Să simtă bogăţiile legendare ale Bizanțului 
la îndemâna sa nu-i displace. Dar, în acelaşi timp, se simte 
ameninţat: ştie că Alexie nu a renunţat niciodată la 
recuperarea Niceei, nu numai fiindcă oraşul a fost mereu 
al grecilor, ci mai ales pentru că prezenţa războinicilor 
turci la o distanţă atât de scurtă de Constantinopol 
constituie un pericol permanent pentru siguranţa 
imperiului. 

Deşi armata bizantină, fărâmiţată de ani de zile 
datorită crizelor interne, ar fi incapabilă să se lanseze 
singură într-un război de recucerire, nimeni nu ignoră 
faptul că Alexie poate apela la sprijin străin. Bizantinii nu 
au ezitat niciodată să recurgă la serviciile cavalerilor veniţi 
din Occident. Mercenari în armuri grele sau pelerini în 
drum spre Palestina, francii au vizitat în număr mare 
Orientul. În 1096, aceştia nu sunt nişte necunoscuţi pentru 
musulmani. În urmă cu aproximativ douăzeci de ani - Kilij 
Arslan nu se născuse încă, dar bătrânii emiri din armată i- 
au povestit - unul dintre aceşti aventurieri cu părul blond, 
un anume Roussel de Bailleul, care reuşise să pună bazele 
unui stat autohton în Asia Mică, s-a îndreptat spre 
Constantinopol. Înspăimântaţi, bizantinii nu au avut altă 
alegere decât să apeleze la tatăl lui Kilij Arslan, căruia nu 
i-a venit să creadă ochilor când un trimis special al 
basileului l-a implorat să le sară în ajutor. Cavalerii turci s- 
au îndreptat efectiv spre Constantinopol şi au reuşit să îl 
învingă pe Roussel. Drept urmare, Suleiman a fost 
recompensat generos în aur, cai şi pământuri. 

De atunci, bizantinii se tem de franci, dar armatele 
imperiale, mereu în căutare de soldaţi experimentați, au 
fost nevoite să recruteze mercenari. Nu numai franci, de 
altfel: luptătorii turci s-au adunat în număr mare sub 

drapelele imperiului creştin. Tocmai datorită acestor 
conaţionali angajaţi în armata bizantină, Kilij Arslan află, 
în iulie 1096, că mii de franci se apropie de 
Constantinopol. Tabloul pe care îl conturează informatorii 
săi îl lasă perplex. Aceşti occidentali seamănă prea puţin 
cu mercenarii pe care era obişnuit să îi vadă. Sunt printre 
ei câteva sute de călăreţi şi un număr important de 
pedestraşi înarmaţi, dar şi mii de femei, copii, bătrâni 
îmbrăcaţi în zdrenţe: s-ar zice că este un trib izgonit din 
ţara lui de un invadator. Se povesteşte, de asemenea, că 
toţi poartă, cusute pe spate, benzi de țesătură în formă de 
cruce. 

Tânărul sultan, care nu evaluează corect pericolul, 
cere agenţilor săi să îşi dubleze vigilenţa şi să-l ţină la 
curent cu mişcările acestor invadatori noi. La întâmplare, 
verifică fortificațiile capitalei sale. Zidurile cetăţii Niceea, 
care au peste un farsakh (şase mii de metri) lungime, sunt 
străjuite de două sute patruzeci de turnuri. La sud-vest de 
oraş, apele calme ale lacului Ascanios constituie o 
excelentă protecţie naturală. 

Cu toate acestea, în primele zile ale lui august, 
ameninţarea începe să prindă contur. Francii traversează 
Bosforul cu ajutorul vaselor bizantine şi, în ciuda unui 
soare dogoritor, înaintează de-a lungul coastei. Peste tot, 
deşi au fost văzuţi prădând în trecere chiar şi o biserică 
grecească, îi auzi clamând că vin să îi extermine pe 
musulmani. Şeful lor ar fi un schimnic, pe nume Petre. 
Informatorii le evaluează numărul la câteva zeci de mii, 
dar nimeni nu ştie să zică încotro se îndreaptă. Se pare că 
împăratul Alexie hotărâse să îi instaleze la Civitot, o tabără 
pe care o amenajase înainte pentru alţi mercenari, la mai 
puţin de o zi de mers de Niceea. 

_ Palatul sultanului este cuprins de o agitaţie nebună. 
În timp ce călăreţii turci stau pregătiţi, în orice moment, să 
sară pe caii lor, asistăm la un du-te-vino continuu de spioni 
şi cercetaşi care raportează cele mai mici mişcări ale 
francilor. Se relatează că, în fiecare dimineaţă, aceştia din 

urmă părăsesc tabăra în cete de câteva mii de indivizi 
pentru a se aproviziona din împrejurimi, că jefuiesc câteva 
ferme şi incendiază alte câteva, înainte de a reveni la 
Civitot, unde clanurile lor îşi dispută prada. Până aici, 
nimic care să-i poată cu adevărat şoca pe soldaţii 
sultanului. Nimic care să îl neliniştească pe stăpânul lor. 
Timp de o lună, aceeaşi rutină. 

Dar iată că într-o zi, pe la jumătatea lui septembrie, 
francii îşi schimbă brusc obiceiurile. Nemaiavând, fără 
îndoială, nimic de jefuit prin apropiere, au luat-o, se zice, 
spre Niceea, au traversat câteva sate, tot creştine, şi au 
pus mâna pe recoltele care tocmai fuseseră depozitate în 
această perioadă de seceriş, masacrându-i fără milă pe 
ţăranii care încercau să le opună rezistenţă. Copii mici ar fi 
fost chiar arşi de vii. 

Kilij Arslan se simte luat prin surprindere. Când 
sosesc primele veşti, atacatorii sunt deja sub zidurile 
capitalei sale, iar soarele nu a ajuns încă la asfinţit când 
locuitorii văd ridicându-se fumul incendiilor. Imediat, 
sultanul trimite o patrulă de călăreţi care se înfruntă cu 
francii. Zdrobiţi numeric, turcii sunt tăiaţi în bucăţi. Doar 
câţiva supraviețuitori se întorc însângeraţi în Niceea. 
Simţindu-şi prestigiul ameninţat, Kilij Arslan ar vrea să se 
înfrunte imediat cu francii, dar emirii armatei sale îl 
conving să renunţe. Noaptea se va lăsa în curând, iar 
francii se retrag deja grăbiţi spre tabăra lor. Răzbunarea 
va trebui să aştepte. N 

Nu pentru mult timp. Încurajaţi, se pare, de succesul 
lor, occidentalii recidivează două săptămâni mai târziu. De 
această dată, fiul lui Suleiman, avertizat din timp, le 
urmăreşte pas cu pas înaintarea. O trupă francă formată 
din câţiva călăreţi, dar mai ales din mii de tâlhari, apucă 
pe drumul spre Niceea apoi, ocolind cetatea, se îndreaptă 
spre est şi ocupă, prin surprindere, fortăreaţa Xerigordon. 

Tânărul sultan se hotărăşte. In fruntea oamenilor săi 
călăreşte spre mica fortăreață unde, pentru a îşi celebra 
victoria, francii se îmbată, fără a avea nici cea mai mică 

idee că destinul le era deja pecetluit. Şi asta pentru că 
Xerigordon era, de fapt, o capcană, pe care soldaţii lui Kilij 
Arslan o ştiau bine, dar pe care aceşti străini fără 
experienţă nu o dibuiseră: aprovizionarea cu apă se făcea 
din exterior, destul de departe de ziduri, iar turcii le-au 
închis accesul. Era suficient să ocupe poziţii în jurul 
fortăreței şi să aştepte. Setea lupta în locul lor. 

Pentru asediați începe un supliciu atroce: ajung să 
bea sângele animalelor şi propria urină. Sunt văzuţi cum, 
în aceste prime zile de octombrie, privesc cu disperare 
cerul, în aşteptarea câtorva picături de ploaie. Degeaba. 
După o săptămână, conducătorul expediției, un cavaler pe 
nume Renaud, acceptă capitularea dacă este lăsat în viaţă. 
Kilij Arslan, care a cerut ca francii să renunţe public la 
religia lor, nu este surprins când Renaud se arată dispus 
nu numai să se convertească la islamism, ci să şi lupte 
alături de turci împotriva propriilor lor tovarăşi. Mulţi 
dintre prietenii săi, care s-au supus aceloraşi exigente, 
sunt trimişi legaţi spre oraşe din Siria sau în Asia centrală. 
Ceilalţi sunt sfârtecaţi de săbii. 

Tânărul sultan este mândru de fapta sa vitejească, 
dar îşi păstrează sângele rece. După ce le acordă 
oamenilor săi un repaus pentru tradiționala împărţire a 
prăzii, îi cheamă la ordin a doua zi. Desigur, francii au 
pierdut aproape şase mii de oameni, dar tot sunt de şase 
ori mai numeroşi, aşa că, acum ori niciodată, are ocazia de 
a scăpa de ei. Pentru a reuşi, alege un şiretlic: să trimită 
doi spioni greci în tabăra de la Civitot, pentru a anunţa că 
oamenii lui Renaud sunt în stare excelentă, că au reuşit să 
ocupe chiar oraşul Niceea şi că au hotărât să nu îşi 
împartă captura cu coreligionarii lor. În acest timp, armata 
turcă va pregăti o ambuscadă gigantică. 

De fapt, zvonurile răspândite cu grijă generează în 
tabăra de la Civitot efervescenţa prevăzută. Se strâng 
trupele, Renaud şi oamenii săi sunt ocărâţi, deja se ia 
decizia de a porni la drum fără răgaz pentru a participa la 
prădarea cetăţii Niceea. Dar iată că, brusc, nu se ştie cum, 

soseşte un supravieţuitor al expediției de la Xerigordon, 
dezvăluind adevărul cu privire la soarta camarazilor săi. 
Spionii lui Kilij Arslan cred că misiunea lor a eşuat, fiindcă 
cei mai înţelepţi dintre franci cheamă la calm. Dar, odată 
trecut primul moment de consternare, se aprind din nou 
spiritele. Mulțimea se agită şi urlă: vor să plece la drum, 
nu pentru a mai prăda, ci pentru a „răzbuna martirii” Cei 
care ezită sunt luaţi drept laşi. În cele din urmă, cei mai 
insistenţi obţin câştig de cauză şi plecarea este hotărâtă 
pentru a doua zi. Spionii sultanului, al căror şiretlic a fost 
deconspirat, dar care şi-au atins scopul, triumfa. Trimit 
vorbă stăpânului lor să se pregătească de luptă. 

Pe 21 octombrie 1096, în zori, occidentalii părăsesc 
tabăra. Kilij Arslan nu este departe. A petrecut noaptea pe 
dealurile din apropiere de Civitot. Oamenii săi sunt în jur, 
bine ascunşi. El însuşi, de unde se află, poate observa în 
depărtare coloana francilor care ridică un nor de praf. 
Câteva sute de călăreţi, în mare parte fără armură, merg 
în frunte, urmaţi de o mulţime de pedestraşi în dezordine. 
Mergeau de mai puţin de o oră când sultanul aude 
strigătele care se apropie. Soarele care se ridică în spatele 
lui îi loveşte pe franci drept în faţă. Ţinându-şi respiraţia, 
le face semn emirilor să fie pregătiţi. Clipa fatidică soseşte. 
Un gest abia vizibil, câteva ordine şoptite ici şi acolo, iar 
arcaşii îşi ridică încet arcurile. Brusc, o mie de săgeți 
pornesc într-un singur şi lung şuierat. Majoritatea 
călăreţilor este doborâtă din primele minute. Apoi 
pedestraşii sunt şi ei decimaţi. 

Când se angajează lupta corp la corp, francii sunt 
deja în derută. Cei care erau în urmă se întorc alergând 
spre tabără, unde necombatanţii abia se trezesc. Un 
bătrân preot celebrează o slujbă matinală, câteva femei 
pregătesc masa. Sosirea fugarilor cu turcii pe urmele lor 
provoacă panică. Francii aleargă în toate direcţiile. Unii, 
care încearcă să ajungă în pădurile învecinate, sunt repede 
prinşi. Alţii, mai bine inspirați, se baricadează într-o 
fortăreață dezafectată, care are avantajul că se află lângă 

mare. Nedorind să îşi asume riscuri inutile, sultanul 
renunţă să îi asedieze. Flota bizantină, anunţată rapid, va 
veni să îi recupereze. Două până la trei mii de oameni vor 
reuşi, astfel, să scape. Petre Schimnicul, care se află de 
câteva zile la Constantinopol, scapă şi el cu viaţă. Dar 
partizanii săi au mai puţin noroc. Femeile cele mai tinere 
au fost luate de călăreţii sultanului pentru a fi oferite 
emirilor sau vândute în pieţele de sclavi. Câţiva băieţi au 
aceeaşi soartă. Ceilalţi franci, aproape douăzeci de mii, 
fără îndoială, sunt exterminați. 

Kilij Arslan jubilează. Tocmai nimicise această armată 
a francilor care se credea de neînvins, iar pierderile 
propriilor sale trupe sunt nesemnificative. Privind la 
imensa pradă de război adunată la picioarele sale, crede că 
trăieşte cea mai frumoasă victorie. 

Şi, totuşi, rareori în istorie o victorie i-a costat atât 
de scump pe cei care au obținut-o. 

Ameţit de succes, Kilij Arslan alege să ignore 
informaţiile care se succed iama următoare, privind 
sosirea unor noi grupuri de franci la Constantinopol. Nici 
el şi nici chiar cei mai înţelepţi emiri ai săi nu mai aveau 
motive de îngrijorare. Dacă alţi mercenari ai lui Alexie 
îndrăznesc să treacă Bosforul, vor fi tăiaţi în bucăţi ca şi 
predecesorii lor. În mintea sultanului revin preocupările 
majore ale momentului, altfel spus, lupta nemiloasă pe 
care o duce dintotdeauna împotriva prinților turci, vecinii 
săi. Acolo, şi nu în altă parte, se va decide soarta sa şi a 
domeniului său. Înfruntările cu mânii sau aliaţii lor străini, 
francii, nu vor fi niciodată decât un intermezzo. 

Tânărul sultan este în măsură să o ştie. Nu chiar într- 
una din acele interminabile lupte, tatăl său, Suleiman, şi-a 
pierdut viaţa în 1086? Kilij Arslan avea atunci doar şapte 
ani şi ar fi trebuit să preia tronul sub regența câtorva emiri 
fideli, dar fusese îndepărtat de la putere şi dus în Persia, 
sub pretextul că viaţa lui era în pericol. Adulat, tratat cu 
menajamente, servit de o multitudine de sclavi, dar bine 
supravegheat, cu interdicţia formală de a-şi vizita regatul. 

Gazdele sale, adică gardienii lui, nu erau alţii decât 
membrii propriului clan: selgiucid. 

Dacă, în secolul al XI-lea, exista un nume pe care 
nimeni nu îl ignora, din China până în îndepărtata ţară a 
francilor, acesta era. Veniţi din Asia centrală cu mii de 
călăreţi nomazi cu părul lung împletit, turcii selgiucizi au 
ocupat în câţiva ani toată regiunea care se întinde din 
Afghanistan până la Mediterana. Din 1055, califul din 
Bagdad, succesorul Profetului şi moştenitor al 
prestigiosului imperiu abasid, nu este decât o marionetă 
docilă în mâinile lor. De la Ispahan la Damasc, de la Niceea 
la Ierusalim, emirii lor fac legea. Pentru prima dată după 
trei secole, tot Orientul musulman este reunit sub 
autoritatea unei dinastii unice, care proclamă dorinţa de a 
reda islamului gloria din trecut. Rumii, striviţi de selgiucizi 
în 1071, nu s-au mai ridicat de atunci. Asia Mică, cea mai 
mare dintre provinciile lor, a fost invadată; capitala nu este 
nici ea în siguranţă; împărații lor, printre care Alexie 
însuşi, nu încetează să trimită delegaţii la Papa de la 
Roma, şeful suprem al Occidentului, implorându-l să 
cheme la războiul sfânt împotriva acestei resurecţii a 
islamului. 

Kilij Arslan este mândru de apartenenţa lui la o 
familie atât de prestigioasă, dar nu se lasă amăgit de 
aparenta unitate a Imperiului turc. Intre verii selgiucizi nu 
există solidaritate: trebuie să ucizi pentru a supravieţui. 
Tatăl său a cucerit Asia Mică, vasta Anatolie, fără ajutorul 
fraţilor săi, iar pentru că a vrut să se extindă în sud, spre 
Siria, a fost ucis de către unul din verii săi. Şi, în timp ce 
Kilij Arslan era reţinut cu forţa în Ispahan, domeniul 
patern a fost sfârtecat. Când, spre sfârşitul lui 1092, 
adolescentul a fost eliberat în urma unei altercaţii între 
temniceri, autoritatea sa nu se exercita mai departe de 
zidurile cetăţii Niceea. Nu avea decât treisprezece ani. 

Apoi, graţie sfaturilor emirilor din armată a putut, 
prin luptă, omor sau şiretlic, să recupereze o parte din 
teritoriul moştenit. Astăzi, se poate lăuda că a petrecut mai 

mult timp în şaua calului său decât în palat. Totuşi, la 
sosirea francilor, nimic nu era încă finalizat. In Asia Mică, 
rivalii săi rămân puternici, chiar dacă, din fericire pentru 
el, verii săi selgiucizi din Siria şi Persia sunt absorbiți de 
propriile lor certuri. 

Mai ales în est, pe înălțimile pustii ale platoului 
Anatolia, domneşte în acest timp un personaj straniu, 
numit Danişmend, „înţeleptul”, un aventurier de origine 
obscură care, în comparaţie cu alţi emiri turci, majoritatea 
analfabeți, este instruit în ştiinţele cele mai diverse. Va 
deveni în curând eroul unei epopei celebre chiar, Gestul 
regelui Danişmend, care descrie cucerirea localităţii 
Malatya, un oraş armean situat la sud-est de Ankara, a 
cărui cădere este considerată, de autori, drept momentul 
decisiv al islamizării viitoarei Turcii. În primele luni ale 
anului 1097, când sosirea la Constantinopol a unei noi 
expediţii a francilor este semnalată lui Kilij Arslan, bătălia 
de la Malatya este deja angajată. Danişmend asediază 
oraşul, iar tânărul sultan refuză ideea că acest rival, care a 
profitat de moartea tatălui său pentru a ocupa tot nord- 
estul Anatoliei, poate repurta o victorie atât de 
prestigioasă. Hotărât să-l împiedice, se îndreaptă, în 
fruntea oştilor sale, spre împrejurimile oraşului Malatya şi 
îşi instalează tabăra în apropiere de cea a lui Danişmend, 
pentru a-l intimida. Tensiunea creşte, încăierările se 
înmulţesc, din ce în ce mai nimicitoare. 

În aprilie 1097, înfruntarea pare inevitabilă. Kilij 
Arslan se pregăteşte. Grosul armatei sale este adunat sub 
zidurile oraşului când, în faţa cortului său, ajunge un 
călăreț extenuat. Transmite mesajul gâfâind: francii sunt 
acolo, din nou, au trecut Bosforul, mai numeroşi decât cu 
un an înainte. Kilij Arslan rămâne calm. Nu e cazul să se 
alarmeze. A mai luptat cu francii, ştie la ce să se aştepte. 
În cele din urmă, doar pentru a-i linişti pe locuitorii din 
Niceea şi îndeosebi pe soţia sa, tânăra sultană, care 
trebuie să nască în curând, trimite câteva detaşamente de 
cavalerie pentru a întări garnizoana capitalei. El va ajunge 

imediat ceva termina cu Danişmend. 

Kilij Arslan este din nou angajat, trup şi suflet, în 
bătălia pentru Malatya, când, în primele zile ale lunii mai, 
soseşte un nou mesager, tremurând de oboseală şi de frică. 
Veştile lui împrăştie spaima în tabăra sultanului. Francii 
sunt la porţile capitalei Niceea, pe care încep să o 
asedieze. Nu mai sunt, ca în vară, doar bande de tâlhari, ci 
veritabile armate de mii de călăreţi, bine echipați. Kilij 
Arslan încearcă să-şi calmeze oamenii, dar este şi el 
cuprins de nelinişte. Trebuie să abandoneze Malatya 
rivalului său pentru a se întoarce la Niceea? Este sigur că 
mai poate să-şi salveze capitala? Nu va pierde pe ambele 
fronturi? După ce s-a consultat îndelung cu cei mai fideli 
emiri, se iveşte o soluţie, o formă de compromis: să 
meargă la Danişmend, care este un om de onoare, să-l 
anunţe de tentativa de cucerire întreprinsă de rumi şi 
mercenarii lor, precum şi de ameninţarea care îi vizează pe 
toţi musulmanii din Asia Mică şi să-i propună să înceteze 
ostilitățile, înainte chiar ca Danişmend să dea răspunsul, 
sultanul a trimis o parte din armată spre capitală. 

De fapt, se încheie un armistițiu după câteva zile şi 
Kilij Arslan porneşte fără întârziere pe drumul spre vest. 
Dar, în momentul în care ajunge pe înălțimile din 
apropierea capitalei Niceea, spectacolul care i se oferă 
privirii îi îngheaţă sângele în vene. Superbul oraş pe care l- 
a moştenit de la tatăl său este încercuit complet; o mulţime 
de soldaţi sunt acolo, ocupându-se să ridice turnuri mobile 
şi catapulte pentru atacul final. Emirii sunt hotărâți: nu 
mai este nimic de făcut. Trebuie să se replieze spre 
interiorul ţării până nu e prea târziu. Tânărul sultan nu 
reuşeşte totuşi să se resemneze cu abandonarea capitalei. 
Insistă pentru a încerca o ultimă străpungere în sud, acolo 
unde asediatorii par mai slabi. Bătălia se dă pe 21 mai, în 
zori. Kilij Arslan se aruncă cu furie în mulţime, iar lupta 
continuă, până la apus. Pierderile sunt la fel de grele de 
ambele părţi, dar fiecare şi-a păstrat poziţiile. Sultanul nu 
insistă. A înţeles că nimic nu îi va permite să spargă 

încercuirea, încăpăţânarea de a lansa toate forţele într-o 
luptă atât de puţin pregătită ar putea prelungi asediul cu 
câteva săptămâni, chiar luni, dar ar risca să pună în joc 
chiar existenţa sultanatului. Născut într-un popor prin 
definiţie nomad, Kilij Arslan ştie că sursa puterii sale 
rezidă în acele câteva mii de războinici care i se supun, nu 
în deținerea unui oraş, oricât de ataşat ar fi de el. El va 
alege, de altfel, ca nouă capitală oraşul Konya, mult mai la 
est, pe care urmaşii lui îl vor păstra până la începutul 
secolului al XIV-lea. Nu va mai revedea niciodată Niceea... 

Inainte de a pleca, trimite un mesaj de adio 
apărătorilor oraşului pentru a-i anunţa de dureroasa lui 
decizie şi a le recomanda să acţioneze „conform 
intereselor lor”. Semnificaţia acestor cuvinte este clară, 
atât pentru garnizoana turcă, cât şi pentru populaţia 
greacă: trebuie să cedeze oraşul lui Alexie Comnenul şi nu 
aliaţilor lui franci. Prin urmare, se angajează negocieri cu 
basileul, care, în fruntea trupelor sale, ocupase poziţii la 
vest de Niceea. Oamenii sultanului încearcă să câştige 
timp, sperând, fără îndoială, că stăpânul lor va putea 
reveni cu întăriri. Dar Alexie este presat de timp: 
occidentalii, ameninţă el, se pregătesc să declanşeze 
asaltul final şi, în acest caz, el nu va mai răspunde de 
nimic. Amintindu-şi de acţiunile francilor, cu un an înainte, 
în apropiere de Niceea, negociatorii sunt terorizaţi. Işi văd 
deja oraşul prădat, oamenii masacrați, femeile violate. 
Fără să mai ezite, acceptă să îşi lase soarta în mâinile 
basileului, care stabileşte chiar el modalităţile predării. 

In noaptea de 18 spre 19 iunie, soldaţii armatei 
bizantine, turci în majoritate, sunt introduşi în cetate cu 
ajutorul  bărcilor care traversează, în linişte, lacul 
Ascanios: garnizoana capitulează fără luptă. La primele 
raze ale răsăritului, drapelele albastre şi aurii ale 
împăratului flutură deja pe ziduri. Francii renunţă la atac. 
In ciuda acestei neşanse, Kilij Arslan va primi totuşi o 
consolare: demnitarii sultanatului vor fi eliberaţi, iar 
tânăra sultană, împreună cu nou-născutul, va fi chiar 

primită la Constantinopol cu onoruri regale, spre marea 
scandalizare a francilor. 

Tânăra soţie a lui Kilij Arslan este fiica lui Tehaka., un 
aventurier de geniu, un emir turc celebru înainte de 
invazia francă. Închis de către rumi în timp ce efectua o 
razie în Asia Mică, îşi impresionase temnicerii prin 
uşurinţa cu care învățase greaca; după câteva luni, o 
vorbea la perfecţie. Inteligent, abil, bun orator, devenise 
un vizitator frecvent al palatului imperial care chiar îl 
gratificase cu un titlu nobiliar. Dar această uimitoare 
promovare nu îi era suficientă. Țintea mai sus, mult mai 
sus: voia să devină împărat al Bizanțului! 

Emirul 'Tehaka avea în acest sens un plan bine pus la 
punct. Se instalase în portul Smirna, în Marea Egee, unde, 
cu ajutorul unui armator grec, îşi construise o veritabilă 
flotă de război, ce includea brigantine uşoare, vase cu 
vâsle, dromoane, bireme sau trireme, în total, aproape o 
sută de vase. Într-o primă etapă, ocupase numeroase 
insule, printre care Rhodos, Chios şi Samos, şi îşi extinsese 
autoritatea pe întreaga coastă a Egeei. Creându-şi astfel 
un imperiu maritim, se proclamase basileu, organizându-şi 
palatul de la Smirna după modelul curţii imperiale şi îşi 
lansase flota în atacul asupra Constantinopolului. A fost 
nevoie de eforturi enorme pentru ca Alexie să reuşească să 
respingă atacul şi să distrugă o parte din vasele turceşti. 

Deloc descurajat, tatăl viitoarei sultane a reluat cu 
hotărâre construcţia navelor de război. Era spre sfârşitul 
anului 1092, când Kilij Arslan revenea din exil, iar Tehaka 
se gândi că tânărul fiu al lui Suleiman ar fi un excelent 
aliat împotriva nunilor. Îi oferise mâna fiicei sale. Dar 
calculele tânărului sultan erau mult diferite de ale socrului 
său. Cucerirea Constantinopolului i se părea un proiect 
absurd; în schimb, nimeni din anturajul său nu ignora 
faptul că încerca să îi elimine pe emirii turci care ţineau să 
îşi instaleze fieful în Asia Mică, adică pe primul conducător 
Danişmend şi pe prea ambițiosul Tehaka. Sultanul nu ezită: 
cu câteva luni înainte de sosirea francilor, îl invită pe 

socrul său la un banchet şi, după ce îl îmbătă, îl înjunghie 
cu mâna lui, se pare. Tehaka avea un fiu care a preluat 
conducerea, dar acesta nu avea nici inteligenţa şi nici 
ambiția tatălui său. Fratele sultanei s-a mulţumit să îşi 
guverneze emiratul maritim până în acea zi de vară din 
1097, în care flota rumilor sosise inopinat în largul 
Smirnei, având la bord un mesager neaşteptat: propria lui 
soră. 

Aceasta nu înţelesese imediat motivul pentru care 
împăratul îi solicitase acest lucru, dar în timp ce era 
condusă spre Smirna, oraşul unde copilărise, totul îi părea 
clar. Avea misiunea de a-i explica fratelui ei că Alexie a 
cucerit Niceea, că Kilij Arslan este învins şi că o puternică 
armată de rumi şi franci va ataca în curând Smirna cu 
ajutorul unei imense flote. Pentru a-şi salva viaţa, fiul lui 
Tehaka era invitat să-şi conducă sora până la soţul ei, 
undeva în Anatolia. 

Şi pentru că propunerea nu a fost refuzată, emiratul 
Smirna a încetat să mai existe. A doua zi de la căderea 
capitalei Niceea, întreaga coastă a mării Egee, toate 
insulele, toată partea occidentală a Asiei Mici nu mai 
aparţineau, prin urmare, turcilor. lar rumii, ajutaţi de 
franci, par decişi să meargă mai departe. 

Dar, în refugiul său muntos, Kilij Arslan nu 
dezarmează. 

După surpriza primelor zile, sultanul îşi pregăteşte 
activ riposta. Începe să recruteze trupe, să înroleze 
voluntari şi să proclame jihadul, notează Ibn al-Qalanissi. 
Cronicarul din Damasc adaugă că Kilij Arslan ceru tuturor 
turcilor să îl ajute iar ei răspunseră în număr mare 
chemării. 

De fapt, primul obiectiv al sultanului este să încheie o 
alianţă cu Danişmend. O simplă înţelegere nu mai este 
suficientă; este necesar acum ca forţele turce din Asia 
Mică să fie unite, ca şi cum ar fi o singură armată. Kilij 
Arslan este sigur de răspunsul rivalului său. Un musulman 
fervent şi un strateg realist, Danişmend se consideră 

ameninţat de înaintarea nunilor şi a aliaţilor lor franci. 
Preferă să îi înfrunte pe teritoriile vecinului său şi nu pe 
ale sale şi, fără să mai aştepte, vine cu mii de călăreţi în 
tabăra sultanului. Fraternizează, se consultă, elaborează 
planuri. Vederea acestei mulţimi de războinici şi de cai pe 
dealuri redă încrederea conducătorilor. Vor ataca inamicul 
imediat ce vor avea ocazia. 

Kilij Arslan îşi pândeşte prada. Informatorii săi 
infiltraţi în tabăra nunilor îi aduc informaţii preţioase. 
Francii strigă sus şi tare că sunt hotărâți să îşi continue 
drumul dincolo de Niceea, vrând să ajungă până în 
Palestina. Se cunoaşte chiar itinerarul lor: vor cobori spre 
sud-est, în direcţia Konya, singurul oraş important care 
mai este în mâinile sultanului. De-a lungul acestei zone 
muntoase pe care vor trebui să o traverseze, occidentalii 
vor fi vulnerabili pe flancuri. Totul este să aleagă locul 
ambuscadei. Emirii care cunosc bine zona nu ezită. În 
apropiere de oraşul Dorileea, la o distanţă de patru zile de 
Niceea, există un loc unde drumul se înfundă într-o vale 
puţin adâncă. Dacă războinicii turci se adună în spatele 
dealurilor, nu le mai rămâne decât să aştepte. 

In ultimele zile ale lui iunie 1097, când Kilij Arslan 
află că occidentalii, însoţiţi de o mică trupă de rumi, au 
părăsit Niceea, dispozitivul ambuscadei este deja pus la 
punct. Pe 1 iulie, la răsărit, francii sunt la orizont. Cavaleri 
şi pedestraşi înaintează în linişte, fără măcar să bănuiască 
ce îi aşteaptă. Sultanul se temea ca strategia lui să nu fie 
descoperită de cercetaşii inamici. Aparent, nu. Un alt 
motiv de satisfacţie pentru monarhul selgiucid: francii par 
mai puţin numeroşi decât fusese el anunţat. Să fi rămas o 
parte dintre ei la Niceea? Nu ştie. În orice caz, la prima 
vedere, dispune de superioritate numerică. Dacă mai 
adaugă avantajul surprinderii, ziua ar trebui să îi fie 
favorabilă. Kilij Arslan este nervos, dar încrezător. 
Înțeleptul Danişmend, care are douăzeci de ani de 
experienţă în plus faţă de el, este la fel de încrezător. 

Soarele tocmai răsare din spatele dealurilor când 

este lansat ordinul de atac. Tactica războinicilor turci este 
bine rodată. Aceasta le asigură, de o jumătate de secol, 
supremaţia militară în Orient. Armata lor este constituită 
aproape în totalitate din cavalerie uşoară, care mânuieşte 
admirabil arcul. Se apropie, aruncă peste inamic o ploaie 
de săgeți ucigătoare, apoi se îndepărtează în viteză, pentru 
a lăsa locul unui nou rând de atacatori. În general, câteva 
valuri succesive provoacă agonia prăzii. Abia atunci 
angajează lupta corp la corp, de final. 

Dar, în ziua acestei bătălii de la Dorileea, sultanul, 
instalat, împreună cu statul său major, pe un promontoriu, 
constată cu nelinişte că vechile metode turceşti nu mai au 
eficacitatea obişnuită. Francii nu au, ce-i drept, nicio 
agilitate şi nu par grăbiţi să riposteze atacurilor repetate. 
Dar stăpânesc perfect arta apărării. Forţa principală a 
armatei lor rezidă în aceste armuri groase cu care cavalerii 
- uneori chiar şi caii lor - sunt acoperiţi pe tot corpul. Dacă 
înaintarea lor este lentă, greoaie, oamenii sunt minunat 
protejaţi împotriva săgeţilor. După mai multe ore de luptă, 
în acea zi, arcaşii turci au făcut cu siguranţă numeroase 
victime, mai ales printre pedestraşi, dar grosul armatei 
france rămâne intact. Este nevoie să angajeze lupta corp la 
corp? Pare ceva hazardat: în cursul numeroaselor 
încăierări produse în jurul câmpului de bătălie, călăreţii de 
stepă nu au făcut deloc faţă acestor veritabile fortărețe 
umane. Trebuie prelungită faza de hărţuire? Acum că 
efectul surpriză a trecut, iniţiativa ar putea veni din tabăra 
adversă. 

Unii emiri cad de acord deja să se replieze, când 
apare în depărtare un nor de praf. Este o nouă armată 
francă care se apropie, la fel de numeroasă ca prima. Cei 
cu care se bat de dimineaţă nu sunt decât avangarda. 
Sultanul nu are de ales. Trebuie să ordone retragerea. 

Chiar înainte să o facă, este anunţat că o a treia 
armată francă se vede în spatele liniilor turceşti, pe un 
deal care domină locul unde se află cortul statului major. 

De această dată, Kilij Arslan cedează în faţa fricii. 

Sare pe calul său şi galopează spre munţi, abandonând 
până şi faimoasa comoară pe care o transportă mereu cu el 
pentru a plăti trupele. Danişmend îl urmează imediat, ca şi 
majoritatea emirilor. Profitând de singurul atu care le 
rămâne, viteza, numeroşi călăreți reuşesc să se 
îndepărteze fără ca atacatorii să îi poată urmări. Dar 
majoritatea soldaţilor rămân pe loc, încercuiți din toate 
părţile. Cum va scrie Ibn al-Qalanissi: Francii tăiară în 
bucăţi armata turcă. Omorâră, jefuiră şi luară mulți 
prizonieri pe care îi vândură apoi ca sclavi. 

În fuga sa, Kilij Arslan întâlneşte un grup de călăreţi 
care vine din Siria pentru a se lupta alături de el. Este prea 
târziu, le mărturiseşte el, francii sunt prea numeroşi şi 
prea puternici şi nimic nu îi poate opri. Decis să lase să 
treacă uraganul, sultanul învins dispăru în imensitatea 
platoului anatolian. Va aştepta patru ani pentru a se 
răzbuna. 

Doar natura pare încă să reziste invadatorului. 
Ariditatea solului, îngustimea potecilor de munte şi 
căldura verii pe drumurile fără umbră încetinesc oarecum 
înaintarea francilor. Le va trebui, după Dorileea, o sută de 
zile pentru a traversa Anatolia, când, în mod normal, le-ar 
fi ajuns doar o lună. Între timp, veştile despre învingerea 
turcilor fac turul Orientului. Când fu cunoscută această 
situație ruşinoasă pentru islam, fu o adevărată panică, 
notează cronicarul din Damasc. Groaza şi neliniştea luară 
proporții enorme. 

Zvonurile despre sosirea iminentă a redutabililor 
cavaleri circulă fără încetare. La sfârşitul lui iulie, se aude 
că se apropie de satul al-Balana, în nordul extrem al Siriei. 
Mii de călăreţi se adună pentru a-i înfrunta. Alarmă falsă, 
francii nu se arată la orizont. Cei mai optimişti se întreabă 
dacă invadatorii nu s-au întors din drum. Ibn al-Qalanissi 
face referire la una din parabolele astrologice îndrăgite de 
contemporanii săi: In acea vară, o cometă apăru dinspre 
vest, ascensiunea ei dură douăzeci de zile, apoi dispăru 
fără urmă. Dar iluziile se risipesc repede. Informaţiile sunt 

din ce în ce mai precise. Pe la mijlocul lunii septembrie se 
poate urmări înaintarea francilor din sat în sat. 

Pe 21 octombrie 1097, se aud ţipete din înălțimile 
citadelei Antiohia, cel mai mare oraş din Siria. „Sunt 
acolo!” Câţiva gură-cască se grăbesc spre ziduri, dar nu 
văd decât un nor vag de praf, foarte departe, în marginea 
câmpiei, aproape de lacul Antiohia. Francii simt încă la o zi 
de mers depărtare, poate mai mult, şi se crede că se vor 
opri pentru a se odihni după lungul drum. Prudenţa cere 
totuşi să se închidă deja cele cinci porţi grele ale cetăţii. 

În pieţe, hărmălaia de dimineaţă s-a stins, 
comercianții şi clienţii rămân nemişcaţi. Femeile murmură 
câteva rugăciuni. Frica a cuprins oraşul. 

Capitolul II 

UN BLESTEMAT FABRICANT DE PLATOŞE 

Când stăpânul oraşului Antiohia, Yaghi Siyan, fu 
informat de apropierea francilor, se temu de o mişcare de 
revoltă din partea creştinilor din oraş. Decise deci să îi 
expulzeze. 

Istoricul arab Ibn al-Athir va relata evenimentul, 
peste un secol de la invazia francă, bazându-se pe 
mărturiile lăsate de contemporani: 

In prima zi, Yaghi Siyan ordonă musulmanilor să iasă 
să curețe şanţurile care înconjoară cetatea. A doua zi, 
pentru aceeaşi corvoadă, nu trimise decât creştinii. Îi puse 
să lucreze până seara şi, când vrură să se întoarcă, îi 
împiedică zicând: „Antiohia este a voastră, dar voi va 
trebui să mi-o lăsaţi până ce voi rezolva problema cu 
francii”. Ei îl întrebară: „Cine va avea grijă de copiii şi 
nevestele noastre?” Emirul le răspunse: „Mă voi ocupa eu 
în locul vostru de asta”. li protejă efectiv pe membrii 
familiilor celor expulzați şi nu permise să li se atingă 
niciun fir de păr. 

În acea lună de octombrie 1097, bătrânul Yaghi 
Siyan, slujitor de aproape patruzeci de ani al sultanilor 
selgiucizi, trăieşte cu obsesia unei trădări. Este convins că 
armatele france care s-au adunat lângă Antiohia nu vor 

putea niciodată să pătrundă înăuntru fără a se asigura cel 
puţin de complicitatea unora din interiorul zidurilor. Căci 
oraşul său nu poate fi atacat, cu atât mai puţin înfometat 
printr-o blocadă. Soldaţii de care dispune acest emir turc 
cu barba albită nu sunt, ce-i drept, decât şase sau şapte 
mii, pe când francii aliniază aproape treizeci de mii de 
luptători. Dar Antiohia este un loc aproape de necucerit. 
Fortificațiile lui au douăsprezece mii de metri lungime şi 
numără peste trei sute şaizeci de turnuri construite pe trei 
niveluri diferite. Zidurile, solid ridicate din piatră şi 
cărămidă peste un blocaj zidit, escaladează la est muntele 
Habib-an-Najjar şi înconjoară creasta cu o citadelă 
inexpugnabilă. La vest, este Oronte, pe care sirienii îl 
numesc Al-Assi, „fluviul rebel”, fiindcă uneori dă impresia 
că apa lui curge invers, de la Mediterana spre interiorul 
ţării. Albia lui se întinde pe lângă zidurile cetăţii Antiohia, 
constituind un obstacol natural greu de trecut. La sud, 
fortificațiile se întind spre o vale a cărei pantă este atât de 
abruptă, încât pare o prelungire a zidului. Din această 
cauză, este imposibil ca asediatorii să încercuiască total 
oraşul, iar asediaţii nu au nicio problemă să comunice cu 
exteriorul şi să se aprovizioneze. 

Rezervele alimentare ale cetăţii sunt cu atât mai 
abundente cu cât aceasta include, în afară de clădiri şi 
grădini, vaste terenuri cultivate, înainte de Fath, cucerirea 
musulmană, Antiohia era o metropolă romană de două sute 
de mii de locuitori; în 1097, nu numără mai mult de 
patruzeci de mii, iar multe cartiere, pe vremuri populate, 
au fost transformate în câmpuri şi livezi. Deşi şi-a pierdut 
din splendoarea de odinioară, rămâne un oraş care 
impresionează. Toţi călătorii - venind chiar de la Bagdad 
sau Constantinopol - sunt uimiţi de la prima vedere de 
spectacolul acestei cetăţi care se întinde cât vezi cu ochii, 
cu minarete, biserici, pieţe şi vile luxoase încrustate în 
pantele împădurite care urcă spre citadelă. 

Yaghi Siyan nu este deloc neliniştit în privinţa 
solidităţii fortificațiilor sau a aprovizionării. Dar toate 

mijloacele sale de apărare riscă să devină inutile dacă, 
într-un punct oarecare al zidului interminabil, asediatorii 
reuşesc să găsească un complice pentru a le deschide o 
poartă sau a le facilita accesul la un turn, aşa cum se 
întâmplase în trecut. De aici a venit decizia lui de a 
expulza majoritatea administratorilor creştini. In Antiohia, 
ca şi în alte părţi, creştinii din Orient - greci, armeni, 
maroniți, iacobiţi - sunt supuşi, de la sosirea francilor, unei 
duble asupriri: cea a coreligionarilor lor occidentali, care îi 
bănuiesc de simpatie faţă de sarazini şi îi tratează ca 
cetăţeni de rang inferior, şi cea a compatrioţilor lor 
musulmani, care văd adesea în ei aliaţii naturali ai 
invadatorilor. Frontiera între apartenenţele religioase şi 
naţionale este practic inexistentă. Acelaşi termen, rum, 
desemnează bizantini şi sirieni de rit grec, care îşi zic de 
altfel supuşi ai basileului; cuvântul „armean” se raportează 
în acelaşi timp unei biserici şi unui popor, iar când un 
musulman vorbeşte de „naţiune”, al-umma, este vorba de 
comunitatea de credincioşi. In mintea lui Yaghi Siyan, 
expulzarea creştinilor nu este atât un act de discriminare 
religioasă, cât o măsură care loveşte, în timp de război, în 
simpatizanţii unei puteri inamice, Constantinopolul, de 
care Antiohia a aparţinut mult timp, şi care nu a renunţat 
niciodată să o recucerească. 

Dintre toate oraşele mari ale Asiei arabe, Antiohia a 
fost ultimul care a căzut sub dominaţia turcilor selgiucizi; 
în 1084, ţinea încă de 

Constantinopol. Iar, când cavalerii franci vin să o 
asedieze treisprezece ani mai târziu, Yaghi Siyan este 
convins că este vorba de o tentativă de restaurare a 
autorităţii nunilor cu complicitatea populaţiei locale, în 
majoritate creştină. În faţa acestui pericol, emirul nu are 
niciun scrupul, îi expulzează deci pe nassara, adepţii 
Nazarineanului - cum sunt numiţi creştinii - apoi preia 
controlul asupra raţionalizării grâului, uleiului şi mierii şi 
inspectează zilnic fortificațiile, pedepsind sever orice 
neglijenţă. Va fi suficient? Nu există nici cea mai mică 

garanţie. Dar măsurile întreprinse ar trebui să-i permită să 
reziste până veneau întăririle. Când vor veni acestea? Cei 
din Antiohia îşi pun această întrebare cu insistenţă, iar 
Yaghi Siyan nu este în măsură să răspundă mai bine decât 
un om de rând. Din vară, când francii erau încă departe, şi- 
a trimis fiii pe lângă conducătorii musulmani din Siria 
pentru a-i preveni asupra pericolului care îi pândea 
cetatea. La Damasc, aflăm de la Ibn al-Qalanissi, fiul lui 
Yaghi Siyan a vorbit de războiul sfânt. Dar, în Siria 
secolului al XI-lea, jihadul nu este decât un slogan al 
prinților aflaţi în dificultate. Pentru ca un emir să accepte 
să îl ajute pe un altul, la mijloc trebuie să existe un interes 
personal. Doar atunci consimte să invoce la rândul lui 
marile principii. 

Or, în acea toamnă a anului 1097, niciun conducător, 
în afară de Yaghi Siyan, nu se simte ameninţat direct de 
invazia francilor. E de aşteptat ca mercenarii împăratului 
să vrea să recupereze Antiohia, întrucât acest oraş a fost 
dintotdeauna bizantin. Oricum, se gândesc ei, rumii nu vor 
merge mai departe. lar dacă Yaghi Siyan se află în impas, 
vecinii săi nu-i plâng de milă. De zece ani, s-a jucat cu ei, 
semănând discordie, provocând gelozii, răsturnând alianţe. 
Acum, când le cere să uite de neînţelegeri pentru a-l ajuta, 
trebuie să se mire că nu îi vede alergând? 

Realist, Yaghi Siyan ştie că va fi lăsat baltă, că-l vor 
obliga să le cerşească ajutorul, că îl vor pune să plătească 
toate şiretlicurile, maşinaţiunile şi trădările. Îşi imaginează 
că nu vor ajunge să îl ofere legat fedeleş mercenarilor 
basileului. Până la urmă, nu a încercat decât să 
supravieţuiască într-un viespar nemilos. În lumea în care 
evoluează, cea a prinților selgiucizi, luptele sângeroase nu 
se opresc niciodată, iar stăpânul oraşului Antiohia, ca toţi 
ceilalţi emiri din regiune, este forţat să ia atitudine. Dacă 
ajunge de partea învinsului, îl aşteaptă moartea, sau cel 
puţin închisoarea şi dizgraţia. Dacă are norocul să fie în 
tabăra învingătorului, îşi savurează un timp victoria, 
primeşte cadou câteva prizoniere frumoase, până ce se va 

angaja într-un nou conflict în care să îşi rişte viaţa. Pentru 
a rezista, trebuie să mizeze pe un cal bun şi să nu se 
încăpăţâneze să acţioneze la fel tot timpul. Orice greşeală 
este fatală şi puţini sunt emirii care mor în patul lor. 

În Siria, la sosirea francilor, viaţa politică este de fapt 
pătată de „războiul celor doi fraţi”, două personaje stranii 
care par ieşite direct din imaginaţia unui povestitor 
popular: Redwan, rege în Alep, şi fratele său mai mic, 
Dukak, rege în Damasc, care simt mânaţi de o ură atât de 
feroce, încât nimic, nici măcar o ameninţare comună, nu îi 
poate reconcilia. În 1097, Redwan are puţin peste douăzeci 
de ani, dar este deja înconjurat de un halou de mister, iar 
legendele cele mai terifiante îl au pe el ca subiect. Mic, 
slab, cu privirea severă şi uneori temător, ar fi căzut, ne 
zice Ibn al-Qalanissi, sub influenţa unui „medic astrolog” 
aparţinând ordinului Asasinilor, o sectă care tocmai se 
crease şi care va juca un rol important de-a lungul 
ocupaţiei francilor. Regele din Alep este acuzat, nu pe 
nedrept, de utilizarea acestor fanatici pentru a-şi elimina 
adversarii. Crime, nelegiuiri, vrăjitorie, Redwan provoacă 
neîncrederea tuturor, dar ura cea mai puternică o suscită 
în sânul propriei familii. În momentul urcării pe tron, în 
1095, i-a suprimat pe doi dintre fraţii săi mai tineri, de 
teamă ca ei să nu îi ia puterea într-o zi; un al treilea nu a 
scăpat decât fugind din Alep chiar în noaptea în care 
mâinile puternice ale sclavilor lui Redwan trebuiau să îl 
strângă de gât. Acest supravieţuitor era Dukak, care 
nutreşte de atunci o ură oarbă la adresa fratelui său mai 
mare. După fuga sa, s-a retras la Damasc, a cărui 
garnizoană l-a proclamat rege. Acest tânăr veleitar, 
influenţabil, coleric, cu sănătatea fragilă, trăieşte obsedat 
de ideea că fratele său vrea să îl asasineze. Între aceşti doi 
prinți pe jumătate nebuni, Yaghi Siyan nu are o sarcină 
uşoară. Vecinul lui imediat este Redwan, a cărui capitală, 
Alep, una dintre cele mai vechi cetăţi ale lumii, se află la 
mai puţin de trei zile de Antiohia. Cu doi ani înainte de 
sosirea francilor, Yaghi Siyan i-a oferit mâna fiicei sale. Dar 

a înţeles repede că acest ginere îi vrea domeniul şi, la 
rândul său, a început să se teamă pentru viaţa sa. Ca şi pe 
Dukak, secta Asasinilor îl obsedează. Pericolul comun 
apropiindu-i pe cei doi, Yaghi Siyan se îndreaptă, iniţial, 
spre regele Damascului când francii înaintează spre 
Antiohia. 

Dar Dukak ezită. Nu pentru că îi este frică de franci, 
dă el asigurări, dar nu vrea să îşi ducă armata în apropiere 
de Alep, dând astfel ocazia fratelui său să îl prindă. Yaghi 
Siyan, care ştie cât de neplăcut este să obţină o decizie de 
la aliatul său, a ţinut să i-l trimită pe fiul său, Chams ad- 
Dawla - „Soarele statului” - un tânăr strălucitor, înflăcărat, 
pasionat, care nu se lasă niciodată prins. Fără răgaz, 
Chams merge la palatul regal, hărţuindu-i pe Dukak şi 
consilierii săi, făcând când pe linguşitorul, când pe 
ameninţătorul. De altfel, abia în decembrie 1097, la două 
luni după începutul bătăliei de la Antiohia, regele din 
Damasc acceptă, cu greu, să pornească cu armata sa spre 
nord. Chams îl însoţeşte. Ştie că pe drumul care durează o 
săptămână, Dukak are destul timp să îşi schimbe decizia. 
De fapt, pe măsură ce înaintează, tânărul rege devine 
nervos. Pe 31 decembrie, când armata din Damasc 
parcursese deja două treimi din drum, întâlneşte o trupă 
francă venită să jefuiască împrejurimile. În ciuda 
avantajului numeric net şi a uşurinţei relative cu care a 
reuşit să încercuiască inamicul, Dukak renunţă să dea 
ordinul de atac. Lasă francilor, pe moment surprinşi, timp 
să îşi revină şi să se retragă. Când ziua se încheie, nu 
există niciun învingător, niciun învins, dar cei din Damasc 
au pierdut mai mulţi oameni decât adversarii lor: nu era 
nevoie de mai mult pentru a-l descuraja pe Dukak, care, în 
ciuda implorărilor disperate ale lui Chams, ordonă imediat 
oamenilor săi să întoarcă din drum. 

La Antiohia, retragerea lui Dukak provoacă cea mai 
mare amărăciune, dar apărătorii nu renunţă. In acele 
prime zile ale anului 1098, dezamăgirea este, în mod 
curios, în tabăra asediatorilor. Mulţi spioni ai lui Yaghi 

Siyan au reuşit să se infiltreze la inamic. Unii dintre 
informatori acţionează din ură contra nunilor, dar 
majoritatea sunt creştini din oraş, care speră astfel să 
atragă simpatia emirului. Şi-au lăsat familiile în Antiohia şi 
încearcă să le asigure protecţie. Informaţiile pe care ei la 
aduc sunt liniştitoare pentru populaţie: în timp ce 
proviziile asediaţilor sunt abundente, francii au căzut 
pradă foametei. Printre ei se numără deja sute de morţi, 
iar majoritatea cailor au fost sacrificați. Expediția care 
întâlnise armata din Damasc avea ca scop precis să 
găsească ceva oi, capre şi să prade hambarele. Foametei i 
se adaugă alte calamităţi care sapă în fiecare zi moralul 
invadatorilor. Ploaia cade fără încetare, confirmând 
porecla trivială de „pişăcioasa” pe care sirienii au dat-o 
cetăţii Antiohia. Tabăra asediatorilor se scaldă în noroi. 
Apoi mai este pământul care se cutremură mereu. Oamenii 
din zonă sunt obişnuiţi, dar francii se sperie; se aud până 
în oraş rugăciunile lor, când se adună pentru a invoca 
cerul, crezând că sunt pedepsiţi de divinitate. Se zice că 
pentru a calma furia Celui de Sus, au decis să alunge 
prostituatele din tabără, să închidă tavernele şi să 
interzică jocurile de zaruri. Dezertările sunt numeroase, 
chiar în rândul şefilor. 

Astfel de veşti întăresc, bineînţeles, combativitatea 
apărătorilor, care îşi îndesesc ieşirile îndrăzneţe. Cum va 
zice Ibn al-Athir, Yaghi Siyan manifestă un curaj, o 
înțelepciune şi o fermitate admirabile. lar istoricul arab 
adaugă, cu entuziasm: Majoritatea francilor pieriră. 

Dacă ar fi rămas la fel de numeroşi ca la venire, ar fi 
ocupat toate ţările islamului! Exagerare ilară, dar care 
aduce un omagiu meritat eroismului garnizoanei din 
Antiohia, care va suporta singură, timp de multe luni, 
apăsarea invaziei. 

Căci ajutoarele continuă să se lase aşteptate. În 
ianuarie 1098, dezamăgit de moliciunea lui Dukak, Yaghi 
Siyan este constrâns să se întoarcă spre Redwan. Din nou 
Chams ad-Dawla primeşte neplăcuta misiune de a prezenta 

cele mai umile scuze regelui din Alep, de a asculta fără să 
clipească toate sarcasmele sale şi de a-l implora în numele 
islamului şi al legăturilor de rudenie să binevoiască să îşi 
trimită trupele pentru a salva Antiohia. Chams ştie foarte 
bine că cumnatul său regal este total insensibil la acest 
gen de argumente şi că mai degrabă şi-ar tăia mâna decât 
să i-o întindă lui Yaghi Siyan. Dar evenimentele constrâng 
la acţiune. Francii, ale căror resurse alimentare sunt tot 
mai critice, vin într-o razie pe teritoriul regelui selgiucid, 
jefuind şi pustiind chiar împrejurimile oraşului Alep, iar 
Redwan, pentru prima dată, simte ameninţarea care 
planează asupra propriului său domeniu. Mai mult pentru 
a se apăra decât pentru a ajuta Antiohia, decide deci să îşi 
trimită armata împotriva francilor. Chams triumfă. Trimite 
tatălui său un mesaj în care menţionează data ofensivei 
celor din Alep şi îi cere să opereze o ieşire masivă pentru 
a-i lua prin surprindere pe asediatori. 

La Antiohia, intervenţia lui Redwan este atât de 
neaşteptată, încât pare a fi un dar picat din cer. Să fie oare 
momentul decisiv al acestei bătălii care durează de mai 
bine de o sută de zile? 

Pe 9 februarie 1096, la prânz, pândarii instalaţi în 
cetate semnalează apropierea armatei din Alep. Este 
formată din mai multe mii de călăreţi, pe când francii nu 
pot alinia decât şapte sau opt sute după foametea care a 
făcut ravagii printre caii lor. Asediaţii, care sunt în gardă 
de mai multe zile, ar vrea să angajeze bătălia imediat. Dar 
trupele lui Redwan se opresc şi încep să îşi ridice corturile, 
aşa că ordinul de atac este lăsat pe a doua zi. 
Preparativele continuă de-a lungul întregii nopţi. Fiecare 
soldat ştie acum cu precizie unde şi când trebuie să 
acţioneze. Yaghi Siyan are încredere în oamenii săi care, 
este sigur, îşi vor îndeplini partea lor de contract. 

Ceea ce nimeni nu ştie e că bătălia este deja 
pierdută, chiar înainte de a fi începută. Terorizat de ceea 
ce se povesteşte cu privire la calităţile războinice ale 
francilor,  Redwan nu îndrăzneşte să profite de 


superioritatea numerică. În loc să-şi desfăşoare trupele, 
încearcă să le protejeze. Şi, pentru a evita orice risc de 
încercuire, le cantonează toată noaptea într-o fâşie îngustă 
de pământ dintre Oronte şi lacul Antiohia. 

Când francii atacă în zori, cei din Alep sunt ca şi 
paralizaţi. Din cauza îngustimii terenului, orice mişcare le 
este interzisă. Caii se cabrează, iar cei care cad sunt 
călcaţi în picioare de fraţii lor, până ce nu se mai pot 
ridica. Bineînţeles, nu se pun în aplicare tacticile 
tradiţionale, de lansare împotriva inamicului a valurilor 
succesive de călăreţi-arcaşi. Oamenii lui Redwan sunt 
constrânşi la o luptă corp la corp, în care cavalerii cu 
armuri au un avantaj zdrobitor. Este un adevărat carnagiu. 
Regele şi armata sa, urmăriţi de franci, nu se mai gândesc 
decât să fugă într-o dezordine de nedescris. 

Sub zidurile oraşului Antiohia, bătălia se derulează 
diferit. De la primele raze de lumină, apărătorii au operat o 
ieşire masivă care i-a constrâns pe asediatori să dea 
înapoi. Luptele sunt crâncene, iar soldaţii lui Yaghi Siyan 
sunt într-o poziţie excelentă. Puțin înainte de prânz, au 
început să asedieze tabăra francilor când sosesc veştile 
despre înfrângerea celor din Alep. Cu durere în suflet, 
emirul ordonă atunci oamenilor săi să reintre în cetate. 
Nici nu termină bine retragerea, că şi sosesc cavalerii care 
l-au zdrobit pe Redwan, încărcaţi cu trofee macabre. 
Locuitorii din Antiohia aud imediat râsete, câteva 
fluierături, după care văd aterizând, aruncate de catapulte, 
capetele mutilate ale soldaţilor din Alep. O linişte 
mormântală cuprinde oraşul. 

Degeaba împarte Yaghi Siyan în jurul său cuvinte de 
încurajare, simte pentru prima dată că laţul se strânge în 
jurul cetăţii. După eşecul cu cei doi fraţi inamici, nu mai 
are nimic de aşteptat de la prinții Siriei, îi mai rămâne o 
singură scăpare: guvernatorul din Moşul, puternicul emir 
Karbuka, care are dezavantajul de a se afla la peste două 
săptămâni distanţă de Antiohia. 

Moşul, patria istoricului Ibn al-Athir, este capitala 


1 


„Jezirei”, Mesopotamia, această câmpie fertilă udată de 
cele două mari fluvii, Tigru şi Eufrat. Este un centru 
politic, cultural şi economic de primă importanţă. Arabii 
laudă fructele lui suculente, merele, perele, strugurii şi 
rodiile lui. Lumea întreagă asociază numele de Moşul cu 
țesătura fină pe care o exportă... muselina”. La sosirea 
francilor, se exploatează deja pe pământurile emirului 
Karbuka o altă bogăţie pe care călătorul Ibn Jobair o va 
descrie minunat câteva zeci de ani mai târziu: izvoarele de 
ţâţei. Preţiosul lichid brun care va face într-o zi averea 
acestei părţi a lumii se oferă deja ochilor trecătorilor: 

Găsim o localitate numită al-Qayyara (bituminoasa), 
aproape de Tigru. La dreapta drumului care duce la Moşul, 
este o depresiune neagră, ca şi cum s-ar afla sub un nor. 
Dumnezeu a făcut ca aici să ţâşnească izvoare, mari şi 
mici, de bitum. Uneori, câte unul aruncă afară bucăţi, ca şi 
cum ar clocoti. Se construiesc bazine în care este adunat 
bitumul. În jurul izvoarelor, este un iaz negru, la suprafaţa 
căruia se ridică o spumă neagră pe care o aruncă peste 
margine şi care se coagulează în bitum. Acest produs 
apare ca un noroi foarte vâscos, lucios, strălucitor, 
degajând un miros puternic. Am putut de asemenea 
observa cu ochii noştri o minune de care auziserăm 
vorbind şi a cărui descriere ni s-a părut extraordinară. Nu 
departe de acolo, pe malurile Tigrului, este un alt izvor 
mare al cărui fum îl vedem de departe. Ni se spune că se 
dă foc când vor să scoată bitum. Flacăra consumă 
elementele lichide. Apoi se taie bitumul în bucăţi şi este 
transportat. Este cunoscut în toate aceste ţări până în 
Siria, la Acra şi în toate regiunile de coastă. Allah creează 
ceea ce vrea. Să fie lăudat! 

Locuitorii din Moşul atribuie lichidului brun virtuţi 
curative şi vin aici să se îmbăieze în el când sunt bolnavi. 
Bitumul produs din petrol este folosit şi la clădiri, pentru a 
„cimenta” cărămizile. Graţie etanşeităţii lui, este utilizat 
pentru a îmbiba pereţii băilor de aburi, unde ia aspectul 
unei marmure negre, lustruite. Dar, cum se va vedea, 

petrolul este cel mai des folosit în domeniul militar. 

Independent de aceste resurse promițătoare, Moşul 
joacă la începutul invaziei france un rol strategic esenţial 
şi, guvernatorii lui având drept de supraveghere asupra 
afacerilor Siriei, ambițiosul Karbuka are intenţia să şi-l 
exercite. Pentru el, această chemare în ajutor a lui Yaghi 
Siyan este ocazia visată de a-şi întinde influenţa. Fără să 
ezite, promite să ridice o armată mare. De acum înainte, 
Antiohia nu mai trăieşte decât cu gândul la Karbuka. 

Acest om providenţial este un fost sclav, ceea ce, 
pentru emirii turci, nu este deloc degradant. Prinții 
selgiucizi, de fapt, au obiceiul de a îi desemna pe sclavii lor 
cei mai fideli şi cei mai dotați în posturi de răspundere. 
Şefi de armată, guvernatori de oraşe sunt adesea sclavi 
„mameluci”, iar autoritatea lor este atât de mare, încât nici 
măcar nu este nevoie să fie oficial eliberaţi din sclavie. 
Inainte să se finalizeze ocupaţia francă, tot Orientul 
musulman va fi condus de sultani mameluci. In 1098 deja, 
oamenii cei mai influenţi din Damasc, Cairo şi multe alte 
metropole sunt sclavi sau fii de sclavi. 

Karbuka este unul dintre cei mai puternici. Acest 
ofiţer autoritar cu barba încărunţită poartă titlul turc de 
atabeg, literal „tatăl prinţului” în imperiul selgiucid, 
membrii familiei domnitoare cunosc o mortalitate ridicată 
- lupte, crime, execuţii - şi lasă adesea moştenitori minori. 
Pentru a prezerva interesele acestora din urmă, le 
desemnează un tutore care, pentru a intra în rolul de tată 
adoptiv, se căsătoreşte cu mama prinţului. Aceşti atabegi 
devin, logic, veritabilii deținători ai puterii, pe care o 
transmit adesea propriilor lor fii. Prinţul legitim nu devine 
decât o marionetă în mâinile lor, uneori chiar un ostatic. 
Dar se respectă scrupulos aparențele. Astfel, armatele sunt 
„comandate” oficial de copii de trei sau patru ani care şi- 
au „delegat” puterea către atabeg. 

Exact la acest spectacol insolit se asistă în ultimele 
zile de aprilie 1098, când aproape treizeci de mii de 
oameni se adună la ieşirea din Moşul. Firmanul oficial 

anunţă că vitejii combatanți vor executa jihadul împotriva 
infidelilor sub ordinele unui obscur vlăstar selgiucid care, 
din faşă, a încredinţat comanda armatei atabegului 
Karbuka. 

Potrivit istoricului Ibn al-Athir, care îşi va petrece 
viaţa în serviciul atabegilor Mosulului, /ra/Jen se speriară 
auzind că armata lui Karbuka se îndrepta spre Antiohia, 
căci erau foarte slăbiţi iar proviziile erau pe stârşite. 
Apărătorii, în schimb, speră din nou. Încă o dată, se 
pregătesc să opereze o ieşire imediat ce trupele 
musulmane se vor apropia. Cu aceeaşi tenacitate, Yaghi 
Siyan, secondat de fiul său Chams ad-Dawla, verifică 
rezervele de grâu, inspectează fortificațiile şi încurajează 
trupele promiţându-le sfârşitul apropiat al asediului „cu 
voia Domnului”. 

Dar siguranţa pe care o afişează în public nu este 
decât de faţadă. De câteva săptămâni, situaţia s-a degradat 
sensibil. Blocada cetăţii a devenit mult mai riguroasă, 
aprovizionarea mai dificilă şi, mai grav, informaţiile despre 
tabăra inamicului tot mai rare. Francii, care au realizat, se 
pare, că tot ce spuneau sau făceau era raportat lui Yaghi 
Siyan, au decis se riposteze. Agenţii emirului i-au văzut 
omorând un bărbat, frigându-l la proţap şi mâncându-i 
carnea în timp ce strigau cu voce tare că orice spion care 
va fi prins va avea aceeaşi soartă. Terorizaţi, informatorii 
au fugit şi Yaghi Siyan nu mai ştie mare lucru despre 
asediatori. Ca militar avizat, judecă situaţia cu extremă 
îngrijorare. 

Ceea ce îl linişteşte totuşi este faptul că „salvatorul” 
Karbuka este pe drum. Spre jumătatea lui mai, ar trebui să 
ajungă acolo, cu zecile de mii de luptători. La Antiohia, 
toată lumea aşteaptă această clipă. În fiecare zi, circulă 
zvonuri, răspândite de locuitorii care îşi iau dorinţele drept 
realitate. Se şuşoteşte, se aleargă spre ziduri, bătrânele 
întreabă câţiva soldaţi tineri. Răspunsul este mereu 
acelaşi: nu, trupele de sprijin nu se văd, dar nu ar trebui să 
întârzie. 


Părăsind Moşului, marea armată oferă un spectacol 
uimitor, cu nenumăratele scânteieri ale lăncilor sub soare 
şi flamurile negre, emblema abasizilor şi selgiucizilor, care 
flutură în mijlocul unei mări de călăreţi în alb. Pasul este 
susţinut, în ciuda căldurii. In acest ritm, va ajunge la 
Antiohia în mai puţin de două săptămâni. Dar Karbuka este 
bănuitor. Cu puţin înainte de plecare, a primit veşti 
alarmante. O trupă de franci a reuşit să cucerească 
Edessa, l ar-Ruha a arabilor, un mare oraş armenesc situat 
la nord de şoseaua care duce de la Moşul la Antiohia. lar 
atabegul nu poate să nu se gândească la faptul că, atunci 
când se va apropia de cetatea asediată, francii din Edessa 
vor fi în urma lui. Nu riscă să fie prins ca într-un cleşte? în 
primele zile ale lunii mai, îşi adună principalii emiri pentru 
a-i anunţa că a decis să modifice drumul. Se va îndrepta 
mai întâi spre nord, va rezolva în câteva zile problema de 
la Edessa, după care îi va putea înfrunta fără risc pe 
asediatorii oraşului Antiohia. Unii protestează, amintindu-i 
mesajul alarmant al lui Yaghi Siyan. Dar Karbuka îi 
linişteşte. Odată decizia luată, devine încăpățânat ca un 
catâr. În timp ce emirii se conformează bombănind, armata 
se angajează pe potecile muntoase care duc la Edessa. 

De fapt, situaţia cetăţii armene este îngrijorătoare. 
Puţinii musulmani care au putut să plece au trimis veşti. 
Un şef franc, pe nume Baudoin, a sosit în februarie în 
fruntea mai multor sute de cavaleri şi a peste două mii de 
pedestraşi. Şeful oraşului, Thoros, un bătrân prinţ armean, 
a apelat la el pentru a întări garnizoana oraşului în faţa 
atacurilor repetate ale războinicilor turci. Dar Baudoin s-a 
comportat ca un mercenar şi a cerut să fie desemnat drept 
moştenitor legitim al lui Thoros, iar acesta, bătrân şi fără 
copii, a acceptat. O ceremonie oficială de adopţie a avut 
loc după obiceiul armean. Când Thoros a fost îmbrăcat cu 
o cămaşă albă foarte largă, Baudoin, gol până la brâu, a 
venit şi s-a băgat sub costumaţia „tatălui” său pentru a-şi 
lipi trupurile unul de celălalt. Apoi a urmat „mama”, adică 
soţia lui 'Thoros, pe sub cămaşa căreia Baudoin s-a lipit de 

corpul ei, sub privirea amuzată a asistenţei care şuşotea că 
acest ritual, stabilit pentru adopţia copiilor, era puţin cam 
deplasat când „fiul” este un cavaler înalt şi păros! 

Imaginându-şi scena pe care tocmai o auzeau, 
soldaţii armatei musulmane râd copios, dar continuarea 
relatării le provoacă frisoane: la câteva zile de la 
ceremonie, „tatăl şi mama” au fost linşaţi de mulţimea 
instigată de „fiu”, care a asistat nepăsător la uciderea lor, 
după care s-a proclamat „conte” de Edessa şi a încredinţat 
camarazilor săi franci toate posturile importante din 
armată şi administraţie. 

Văzându-şi temerile confirmate, Karbuka organizează 
asedierea oraşului, dar emirii săi încearcă din nou să îl 
facă să se răzgândească. 

Cei trei mii de soldaţi franci din Edessa nu vor 
îndrăzni niciodată să atace armata musulmană, care 
aliniază zece mii de oameni, dar sunt suficienţi pentru a 
apăra oraşul, iar asediul riscă să se prelungească timp de 
câteva luni. Între timp, Yaghi Siyan, lăsat în voia sorții, ar 
putea ceda presiunii invadatorilor. Atabegul nu vrea să 
audă nimic. Numai după ce a pierdut trei săptămâni sub 
zidurile oraşului Edessa îşi recunoaşte greşeala şi îşi reia, 
în marş forţat, drumul spre Antiohia. 

In oraşul asediat, speranţa primelor zile de mai a 
cedat locul unei dezamăgiri totale. La palat, ca şi pe 
stradă, nu se înţelege de ce trupele din Moşul întârzie atât 
de mult. Yaghi Siyan este disperat. 

Tensiunea atinge paroxismul când, pe 2 iunie, puţin 
înainte de asfinţit, santinelele semnalează că francii îşi 
adună trupele şi se îndreaptă spre nord-est. Emirii şi 
soldaţii nu au decât o singură explicaţie: Karbuka este în 
apropiere, iar asediatorii le ies în întâmpinare. În câteva 
minute, din gură în gură, este alertată toată lumea. Oraşul 
respiră uşurat din nou. De a doua zi, atabegul va salva 
oraşul. De a doua zi, coşmarul se va sfârşi. Seara este 
răcoroasă şi umedă. Se discută ore întregi în pragul 
caselor, cu toate luminile stinse. In fine, oraşul adoarme, 

epuizat dar încrezător. 

Ora patru dimineaţa: în sudul oraşului, zgomotul surd 
al unei corzi care se freacă de piatră. Un bărbat se apleacă 
dintr-un turn pentagonal şi face semn cu mâna. Nu a închis 
un ochi toată noaptea iar barba îi este zbârlită. Se numeşte 
Firuz, un fabricant de platoşe pus să apere turnurile, va 
povesti Ibn al-Athir. Musulman de origine armeană, Firuz a 
făcut mult timp parte din anturajul lui Yaghi Siyan, dar 
acesta la acuzat în cele din urmă de speculă, aplicându-i o 
amendă usturătoare. Căutând să se răzbune, Firuz a intrat 
în contact cu asediatorii. Le-a zis că el controlează accesul 
la o fereastră ce dă spre vale, în sudul oraşului, şi se arătă 
dispus să îi lase să intre. Mai mult, pentru a le dovedi că 
nu este o cursă, le-a trimis propriul fiu drept ostatic. 
Asediatorii i-au promis, în schimb, aur şi pământuri. Planul 
a fost stabilit: se va acţiona pe 3 iunie, în zori. În ajun, 
pentru a înşela vigilenţa garnizoanei, asediatorii au lăsat 
să se înţeleagă că pleacă. 

Când acordul fu încheiat între franci şi acest 
blestemat de fabricant de platoşe, va povesti Ibn al-Athir, 
se căţărară pe această fereastră, o deschiseră şi urcară 
mai mulţi oameni, cu ajutorai corzilor. Când aceştia fură 
peste cinci sute, începură să sune din trompete la răsărit, 
când apărătorii cetăţii erau epuizați de nesomn. Yaghi 
Siyan se ridică şi întrebă ce se petrece. I se răspunse că 
sunetul trompetelor venea din citadela care cu siguranţă 
fusese cucerită. 

Zgomotele vin din tumul celor Două Surori, dar Yaghi 
Siyan nu se osteneşte să verifice. Crede că totul este 
pierdut. Cedând spaimei, ordonă să se deschidă una din 
porţile oraşului şi, însoţit de câteva gărzi, fuge. Buimac, 
călăreşte ore întregi, incapabil să-şi revină. După două 
sute de zile de rezistenţă, stăpânul din Antiohia s-a 
prăbuşit. Reproşându-i slăbiciunea, Ibn al-Athir îi va evoca 
sfârşitul cu emoție. 

Incepu să plângă că şi-a abandonat familia, copiii şi 
pe musulmani şi, de durere, căzu de pe cal fără cunoştinţă. 

Însoţitorii săi încercară să îl reaşeze în şa, dar nu se mai 
putea ţine. Era pe moarte. îl lăsară deci şi se îndepărtară. 
Un măcelar armean care trecea pe acolo îl recunoscu. [i 
tăie capul şi îl duse francilor la Antiohia. 

Oraşul este trecut prin foc şi sabie. Bărbaţi, femei şi 
copii încearcă să fugă pe străzile noroioase, dar cavalerii îi 
prind din urmă fără probleme şi îi înjunghie pe loc. Puţin 
câte puţin, tipetele de groază ale ultimilor supraviețuitori 
se sting, fiind imediat înlocuite de vocile câtorva tâlhari 
franci, deja beţi. Fumul se ridică din numeroasele case 
incendiate. La prânz, un văl de doliu înfăşoară oraşul. 

În mijlocul acestei nebunii sângeroase din 3 iunie 
1098, un singur om a ştiut să-şi păstreze mintea limpede. 
Este neobositul Chams ad-Dawla. Imediat ce oraşul este 
invadat, fiul lui Yaghi Siyan se baricadează cu un grup de 
luptători în citadelă. Francii încearcă în mai multe rânduri 
să îi scoată de acolo, dar sunt de fiecare dată respinşi, nu 
fără a suferi pierderi grele. Cel mai mare dintre şefii 
franci, Bohemond, un uriaş cu părul lung şi blond, este el 
însuşi rănit în cursul unui atac. După această întâmplare 
nefericită, îi trimite un mesaj lui Chams, propunându-i să 
părăsească citadela în schimbul unui permis de liberă 
trecere. Dar tânărul emir refuză categoric. Antiohia este 
domeniul pe care a visat că îl va moşteni într-o zi: se va 
bate până la ultima suflare. Nici proviziile şi nici săgețile 
ascuţite nu îl vor opri. Tronând maiestuos în vârful 
muntelui Habib-an-Najjar, citadela poate rezista francilor 
luni întregi. Aceştia vor pierde mii de oameni dacă se 
încăpăţânează să escaladeze zidurile. 

Îndârjirea ultimilor apărători dă rezultate. Cavalerii 
renunţă să mai atace citadela, mulţumindu-se să o 
înconjoare cu un cordon de siguranţă. În mijlocul urletelor 
de bucurie ale lui Chams şi ale camarazilor săi, aceştia 
află, la trei zile după căderea Antiohiei, că armata lui 
Karbuka este la orizont. Pentru Chams şi grupul lui de 
rezistenţă, apariţia cavalerilor islamului pare ceva ireal. Se 
freacă la ochi, plâng, se roagă, se sărută. Strigătele 

LIZA 
! 


„Allahu akbar!” („Dumnezeu e mare!”) ajung la citadelă ca 
un zumzet neîntrerupt. Francii se ascund după zidurile 
cetății Antiohia. Din asediatori devin asediați. 

Chams este fericit, dar nu poate scăpa de gustul 
amărăciunii. Imediat ce primii emiri ai expediției de 
salvare au ajuns la reduta lui, îi hăituieşte cu mii de 
întrebări. De ce au venit atât de târziu? De ce le-au lăsat 
francilor timp să ocupe Antiohia şi să masacreze locuitorii? 
Spre marea lui uimire, toți interlocutorii săi, în loc să 
justifice atitudinea armatei lor, îl acuză pe Karbuka de 
toate relele; Karbuka arogantul, pretențiosul, incapabilul, 
laşul. 

Nu este vorba doar de antipatii personale, ci de o 
veritabilă conspiratie, al cărei instigator nu este altul decât 
regele Dukak din Damasc, care s-a întâlnit cu trupele din 
Moşul la intrarea lor în Siria. Armata musulmană nu este 
deloc o forţă omogenă, ci o coaliţie de prinți cu interese 
adesea contradictorii. Ambiţiile teritoriale ale atabegului 
nu sunt un secret pentru nimeni, iar Dukak nu a avut nicio 
dificultate în a-i convinge pe pairi că adevăratul lor inamic 
este Karbuka însuşi. Dacă iese victorios în bătălia contra 
necredincioşilor, se va erija în salvator, şi atunci niciun 
oraş din Siria nu va mai putea scăpa de sub autoritatea sa. 
Dacă, în schimb, Karbuka este învins, pericolul care 
planează asupra oraşelor siriene va fi îndepărtat. In faţa 
acestei ameninţări, pericolul franc pare răul cel mai mic. 
Nu e nicio dramă dacă rumii vor, cu ajutorul mercenarilor 
lor, să recucerească Antiohia, din moment ce este de 
neconceput faptul că francii îşi creează propriile lor state 
în Siria. Cum va spune Ibn al-Athir, „atabegul îi dezamăgi 
atât de tare pe musulmani, prin pretenţia sa, încât aceştia 
deciseră să îl trădeze în momentul critic al bătăliei”. 

Această superbă armată nu este decât un colos cu 
picioare de lut, gata să se prăbuşească la prima mişcare! 
Dispus să uite că s-a decis abandonarea cetăţii Antiohia, 
Chams încearcă încă să iasă triumfător din toate aceste 
meschinării. Momentul, i se pare lui, nu este potrivit 

reglărilor de conturi. Speranţele sale vor fi de scurtă 
durată. De a doua zi de la sosirea sa, Karbuka îl convoacă 
pentru a-i comunica faptul că îi este retrasă comanda 
oraşului. Chams este indignat. Nu s-a bătut el ca un 
viteaz? Nu a ţinut el piept tuturor francilor? Nu este el 
moştenitorul stăpânului oraşului Antiohia? Atabegul refuză 
orice discuţie. El este şeful şi cere să i se supună. 

Fiul lui Yaghi Siyan este convins acum că armata 
musulmană, în ciuda dimensiunii impunătoare, este 
incapabilă să învingă. Singura lui consolare este că nici în 
tabăra inamică situaţia nu este cu nimic mai bună. Potrivit 
lui Ibn al-Athir, „după ce au cucerit Antiohia, francii au 
rămas douăsprezece zile fără să mănânce nimic. Nobilii se 
hrăneau cu carnea cailor, iar săracii cu hoituri şi frunze”. 
Francii mai trecuseră prin perioade de foamete în aceste 
ultime luni, dar atunci erau liberi să prade împrejurimile 
pentru a se aproviziona. Noua lor condiţie de asediați nu le 
mai permite aceste razii, iar rezervele lui Yaghi Siyan, pe 
care  contau, sunt practic epuizate. Dezertările se 
înmulţesc tot mai mult. 

Dintre aceste două armate epuizate, demoralizate, 
care se înfruntă în iunie 1098, în jurul cetăţii Antiohia, 
cerul nu ştia spre care să încline, până când un eveniment 
extraordinar îi forţează decizia. Occidentalii ar striga că 
este un miracol, dar relatarea pe care o va face Ibn al-Athir 
nu lasă loc de vreo minune. 

Printre franci se afla Bohemond, şeful tuturor, dar 
era şi un călugăr extrem de viclean care îi asigură că o 
lance a lui Mesia, pace Lui, era îngropată în Kussyan, un 
mare edificiu din Antiohia. Le zise: „Dacă o veţi găsiţi, o să 
învingeţi; dacă nu, moartea este sigură”. Pe ascuns, 
îngropase o lance în Kussyan şi şterse orice urmă. Le 
ordonă să ţină post şi să facă penitenţă timp de trei zile; a 
patra, îi duce la edificiu împreună cu servitorii şi lucrătorii, 
care sapă peste tot şi găsesc lancea. Atunci călugărul 
strigă:, 3 ucuraţi-vă, căci victoria este sigură!” A cincea zi 
ieşiră pe poarta oraşului în grupuri de cinci sau şase 

oameni. Musulmanii îi ziseră lui Karbuka: „Ar trebui să 
stăm lângă poartă şi să-i doborâm pe toţi cei care ies. Este 
uşor fiindcă sunt dispersaţi!” Dar el le răspunse: „Nu!” 
Aşteptaţi să iasă toţi afară şi îi vom omori până la ultimul!” 

Calculul atabegului este mai puţin absurd decât pare. 
Cu trupe atât de indisciplinate, cu emiri care aşteaptă 
prima ocazie pentru a dezerta, nu poate prelungi asediul. 
Dacă francii vor să angajeze bătălia, nu trebuie speriaţi cu 
un atac prea masiv, pentru că risca să îi vadă întorcându-se 
în cetate. Ceea ce Karbuka nu a prevăzut a fost că decizia 
sa de a întârzia atacul va fi imediat exploatată de către cei 
care îi vor pieirea. În timp ce francii îşi continuă deplierea, 
în tabăra musulmană încep dezertările. Se acuză unii pe 
alţii de laşitate şi de trădare. Simţind că pierde controlul 
asupra trupelor sale şi că, indiscutabil, a subestimat 
efectivele asediaţilor, Karbuka le solicită acestora din urmă 
un armistițiu. Nu face decât să se desconsidere în ochii 
oamenilor săi şi să întărească siguranţa inamicului: francii 
nici nu răspund la oferta lui, forțându-l să trimită o şarjă 
de călăreţi-arcaşi. Dar deja Dukak şi majoritatea emirilor 
se îndepărtează liniştiţi cu trupele lor. Văzându-se din ce în 
ce mai izolat, atabegul ordonă o retragere generală care 
degenerează imediat în derută. 

Puternica armată musulmană s-a dezintegrat astfel 
„fără să tragă o săgeată sau să lovească cu sabia sau 
lancea”. Istoricul din Moşul exagerează uşor. „Francii se 
temeau de un şiretlic, căci nu avusese loc încă nicio luptă 
care să justifice o asemenea retragere. Astfel, preferară să 
renunţe la urmărirea musulmanilor. Karbuka poate astfel 
să se întoarcă în Moşul teafăr şi nevătămat, cu restul 
trupelor sale. Toate ambițiile lui s-au risipit pentru 
totdeauna în faţa cetăţii Antiohia, oraşul pe care jurase că-l 
va salva şi care acum este controlat de către franci. Şi 
pentru mult timp chiar. 

Dar, cel mai grav după această zi ruşinoasă este 
faptul că nu mai există în Siria nicio forţă capabilă să 
stăvilească înaintarea invadatorilor. 


Capitolul III 

CANIBALII DIN MAARA 

Nu ştiu dacă este o păşune de animale sălbatice sau 
casa mea, locuinţa în care m-am născut! 

Acest strigăt de mâhnire al unui poet anonim din 
Maara nu este o simplă figură de stil. Suntem, din 
nefericire, obligaţi să interpretăm cuvintele lui ca atare şi 
să ne întrebăm împreună cu el: ce s-a petrecut atât de 
monstruos în oraşul sirian Maara, în acest sfârşit de an 
1098? 

Până la sosirea francilor, locuitorii trăiau liniştiţi la 
adăpostul zidurilor circulare. Viile lor, ca şi câmpurile de 
măslini şi smochini, le asigurau o prosperitate modestă. În 
ceea ce priveşte afacerile din cetatea lor, ele erau 
administrate de notabili locali curajoşi, fără mare ambiţie, 
sub suzeranitatea lui Redwan din Alep. Mândria oraşului 
Maara era de a fi patria uneia dintre cele mai mari figuri 
ale literaturii arabe, Abul-Ala al-Maari, mort în 1057. Acest 
poet arab, liber-cugetător, îndrăznise să se opună 
moravurilor epocii sale, fără a ţine cont de interdicții. Era 
nevoie de îndrăzneală pentru a scrie: 

Locuitorii pământului se împart în două. 

Cei care au un creier, dar nu au religie. 

Și cei care au o religie, dar nu au creier 

La patruzeci de ani de la moartea sa, un fanatism 
venit de departe avea să dea dreptate fiului din Maara, 
atât pentru ireligiozitatea, cât şi pentru pesimismul său 
legendar: 

Destinul ne sfărâmă ca şi cum am fi din sticlă. 

Iar cioburile noastre nu se mai lipesc la loc niciodată. 

Oraşul său va fi, de fapt, redus la un morman de 
ruine iar această neîncredere pe care poetul o exprimase 
atât de des cu privire la semenii lui îşi va găsi cea mai 
crudă ilustrare. 

În primele luni ale lui 1098, locuitorii din Maara au 
urmărit cu nelinişte bătălia de la Antiohia, care se 
desfăşura la trei zile de mers spre nord-vest de ei. Apoi, 

după victorie, francii au venit să prade câteva sate 
învecinate, iar Maara a fost cruţată, dar unele familii au 
preferat să părăsească oraşul spre locuri mai sigure, Alep, 
Homs sau Hama. Temerile lor se adeveriră când, spre 
finele lui noiembrie, mii de războinici franci vin şi 
încercuiesc oraşul. Dacă unii localnici reuşesc să fugă, 
majoritatea sunt prinşi în capcană. Maara nu are armată, 
ci doar o simplă miliţie urbană, care adună rapid câteva 
sute de tineri fără experienţă militară. Timp de două 
săptămâni, rezistă curajos în faţa redutabililor cavaleri, 
ajungând chiar să arunce, din înaltul zidurilor, cu stupi 
plini cu albine. 

Văzându-i atât de tenace, va povesti Ibn al-Athir, 
francii construiră un tum din lemn care ajungea la 
înălţimea meterezelor. Unii musulmani, cuprinşi de spaimă 
şi demoralizaţi, îşi ziseră că ar putea să se apere mai bine 
în clădirile cele mai înalte ale oraşului. Deci, părăsiră 
zidurile, renunțând astfel la poziţii. Alţii le urmară 
exemplul şi un alt punct al zidului de împrejmuire fu 
abandonat. Curând, întreg zidul rămase fără apărători. 
Francii se urcară pe scări iar când musulmanii îi văzură în 
vârful zidului îşi pierdură curajul. 

Vine seara zilei de 11 decembrie. Se face foarte 
întuneric şi francii nu îndrăznesc încă să intre în cetate. 
Notabilii din Maara intră în legătură cu Bohemond, noul 
stăpân din Antiohia, care se află în fruntea atacatorilor. 
Şeful franc promite locuitorilor că îi va lăsa în viaţă dacă 
renunţă la luptă şi se retrag din anumite clădiri. Agăţându- 
se disperate de cuvântul lui, familiile se regrupează în 
casele şi pivnițele oraşului şi, toată noaptea, aşteaptă 
tremurând. 

În zorii zilei, sosesc şi francii: urmează un adevărat 
carnagiu. Timp de trei zile, trec prin sabie oamenii, 
omorând peste o sută de mii de persoane şi luând mulţi 
prizonieri. Cifrele lui Ibn al-Athir sunt evident fanteziste, 
căci populaţia cetăţii, înainte de a fi cucerită, era probabil 
sub zece mii de locuitori. Dar oroarea rezidă aici mai puţin 

în numărul victimelor, cât în soarta cu greu imaginabilă 
care le-a fost rezervată. 

La Maara, ai noştri fierbeau păgâni adulţi în 
marmite, fixau copii în țepuşe şi îi devorau fripți. Această 
mărturie a cronicarului franc Raoul de Caen nu o vor citi 
locuitorii din apropiere de Maara, dar până la sfârşitul 
vieţii îşi vor aminti de ceea ce au văzut şi auzit. Căci 
amintirea acestor atrocități, perpetuată de poeţii locali sau 
prin viu grai, va întipări în minţile şi sufletele localnicilor o 
imagine a francilor greu de şters. Cronicarul Ussama Ibn 
Mungidh, născut cu trei zile înaintea acestor evenimente 
în oraşul vecin Chayzar, va scrie într-o zi: 

Toţi cei care s-au interesat de franci au văzut în ei 
nişte bestii care au superioritatea curajului şi a ardorii în 
luptă, dar nimic altceva, aşa cum animalele au 
superioritatea forţei şi a agresivităţii. 

O părere lipsită de complezenţă, care rezumă bine 
impresia produsă de franci la sosirea lor în Siria: un 
amestec de teamă şi dispreţ, uşor de înţeles din partea 
unei naţiuni arabe mult superioare prin cultură, dar care 
şi-a pierdut orice combativitate. Niciodată turcii nu vor 
uita canibalismul occidentalilor. În toată literatura lor 
epică, francii vor fi invariabil descrişi ca nişte antropofagi. 

Este această imagine a francilor nedreaptă? Au 
devorat invadatorii occidentali locuitorii oraşului martir 
doar pentru a supravieţui? Şefii lor vor afirma anul 
următor într-o scrisoare oficială către papă: O teribilă 
foamete cuprinse armata la Maara şi o împinse spre cruda 
necesitate de a se hrăni cu cadavrele sarazinilor. Dar pare 
spus prea simplu şi prea pe fugă. Căci locuitorii regiunii 
Maara asistă, în timpul acestei sinistre ierni, la 
comportamente pe care foamea nu le poate explica. Ei văd, 
de fapt, bande de franci fanatici, tafurs, care se 
răspândesc prin sate strigând sus şi tare că vor să frigă 
carnea sarazinilor şi care se adună seara în jurul focului 
pentru a-şi devora prada. Canibali de nevoie? Canibali din 
fanatism? Totul pare ireal şi totuşi mărturiile sunt 


cutremurătoare, atât prin faptele pe care le descriu, cât şi 
prin atmosfera morbidă care se resimte. În această 
privinţă, o frază a cronicarului franc Albert d'Aix, care a 
participat personal la bătălia de la Maara, rămâne 
inegalabilă în atrocitate: Ai noştri nu mâncau numai turcii 
şi sarazinii omorâţi ci şi câinii! 

Sulpiciul oraşului lui Abul-Ala nu se va sfârşi decât în 
13 ianuarie 1099, când sute de franci înarmaţi cu torţe vor 
parcurge oraşul, dând foc la fiecare casă. împrejmuirile vor 
fi demolate piatră cu piatră. 

Episodul din Maara va contribui la adâncirea 
prăpastiei dintre arabi şi franci, pe care multe secole nu 
vor fi de ajuns pentru a o umple. Pe moment, însă, 
populaţia paralizată de teroare nu mai poate rezista fără 
un sprijin. lar când invadatorii, lăsând în urmă doar ruine 
fumegând, îşi reiau drumul spre sud, emirii sirieni se 
grăbesc să le trimită emisari încărcaţi cu daruri pentru a-i 
asigura de bunăvoința lor, să le acorde orice sprijin de care 
au nevoie. 

Primul este Sultan Ibn Mungidh, unchiul cronicarului 
Ussama, care domneşte în micul emirat Chayzar. Francii 
ajung pe teritoriul lui chiar a doua zi de la plecarea din 
Maara. Au în fruntea lor pe Saint-Gilles, unul dintre şefii 
cel mai frecvent citați de cronicile arabe. Emirul îi trimite 
o solie şi este încheiat rapid un acord: nu numai că Sultan 
se angajează să îi aprovizioneze pe franci, dar le şi permite 
să vină să cumpere cai din Chayzar şi le va oferi şi ghizi 
pentru a putea traversa fără probleme restul Siriei. 

Regiunea cunoaşte totul despre înaintarea francilor, 
este cunoscut chiar şi itinerarul lor. Nu strigă ei sus şi tare 
că obiectivul lor ultim este Ierusalim, unde vor să intre în 
posesia mormântului lui lisus? Toţi cei care se află în 
drumul spre Oraşul Sfânt încearcă să se ferească din calea 
lor. Cei mai săraci se ascund în pădurile învecinate, hăituiţi 
totuşi de fiare sălbatice, lei, lupi, urşi şi hiene. Cei care au 
posibilitatea emigrează spre interiorul ţării. Alţii se 
refugiază în fortăreaţa cea mai apropiată. La această 

ultimă soluţie au recurs ţăranii din bogata câmpie Bukaya 
când, în ultima săptămână a lui ianuarie 1099, le este 
semnalată în apropiere prezenţa trupelor france. 
Adunându-şi animalele şi rezervele de ulei şi grâu, urcă 
spre Hosn-el-Akrad, „citadela kurzilor”, care, aflată în 
vârful unui munte greu accesibil, domină întreaga câmpie 
până la Mediterana. Deşi fortăreaţa este de mult timp 
dezafectată, zidurile sunt solide, iar ţăranii speră că vor fi 
la adăpost. Dar francii, mereu în căutare de provizii, vin să 
o asedieze. Pe 28 ianuarie, războinicii lor încep să 
escaladeze pereţii fortăreței Hosn-al-Akrad. Simţindu-se 
pierduţi, ţăranii întocmesc o stratagemă. Deschid brusc 
porţile citadelei şi lasă să scape o parte din animalele lor. 
Uitând de bătălie, toţi francii se aruncă pe animale pentru 
a le prinde. Harababura creată este aşa de mare, încât 
apărătorii, prinzând curaj, ies şi ajung la cortul lui Saint- 
Gilles, unde şeful franc, abandonat de gărzile sale care vor 
şi ele o parte din animale, reuşeşte să scape. 

Ţăranii sunt mulţumiţi de isprava lor, dar ştiu că 
asediatorii se vor întoarce pentru a se răzbuna. A doua zi, 
când Saint-Gilles îşi trimite oamenii să escaladeze zidurile, 
ţăranii nu se mai arată. Atacatorii se întreabă ce şiretlic 
nou au mai pus la cale ţăranii. Este de fapt cel mai înţelept 
dintre toate: au profitat de noapte pentru a ieşi în linişte şi 
a fugi. Pe locul cetăţii Hosn-al-Akrad, patruzeci de ani mai 
târziu, francii vor construi una din fortărețele lor cele mai 
redutabile. Numele se va schimba puţin: „Akrad” se va 
transforma în „Kraf apoi în „Krac” „Krac-ul cavalerilor”, cu 
silueta impozantă domină încă, în secolul al XX-lea, câmpia 
Bukaya. 

In februarie 1099, citadela devine, pentru câteva zile, 
cartierul general al francilor. Cei prezenţi pot asista la un 
spectacol tulburător. Din toate oraşele vecine şi chiar şi 
din sate, sosesc delegaţii, trăgând în urma lor catâri 
încărcaţi cu aur, draperii, provizii. Divizarea politică a 
Siriei este atât de mare, încât şi cel mai mic târg se 
comportă ca un emirat independent. Fiecare ştie că nu 

poate conta decât pe propriile sale forţe pentru a se apăra 
şi a trata cu invadatorii. Niciun prinţ, niciun cadiu, niciun 
notabil nu poate schiţa nici cel mai mic gest de rezistenţă 
fără a pune întreaga comunitate în pericol. Se lasă deci 
deoparte orice sentiment patriotic pentru a veni, cu un 
zâmbet forţat, să prezinte cadouri şi omagii. Mâna pe care 
nu poţi să o învingi, sărut-o şi roagă pe Dumnezeu să o 
frângă El, zice un proverb local. 

Tocmai această prudenţă a resemnării va dicta 
conduita emirului Janah ad-Dawla, stăpânul oraşului 
Homs. Acest războinic reputat pentru vitejia sa era, în 
urmă cu doar şapte luni, cel mai fidel aliat al atabegului 
Karbuka. Ibn al-Athir precizează ca Janah ad-Dawla a fost 
ultimul care a fugit din Antiohia. Dar momentul nu mai 
este potrivit pentru zelul războinic sau religios, iar emirul 
se arată foarte atent faţă de Saint-Gilles, oferindu-i, pe 
lângă cadourile obişnuite, un mare număr de cai, căci, 
precizează ambasadorii din Homs pe un ton mieros, Janah 
ad-Dawla a aflat că duceau lipsă. 

Dintre toate delegaţiile care defilează în imensele 
încăperi fără mobile din Hosn-el-Akrad, cea mai generoasă 
este cea din Tripoli. Scoţând pe rând splendidele bijuterii 
fabricate de artizanii evrei ai cetăţii, ambasadorii urează 
francilor bun venit în numele prinţului cel mai respectat de 
pe coasta siriană, cadiul Jalal el-Mulk. Acesta aparţine 
familiei Banu Ammar, care a făcut din Tripoli bijuteria 
Orientului arab. Nu este vorba deloc de unul din acele 
clanuri militare care şi-au făcut fiefuri prin puterea 
armelor, ci de o dinastie de literați, având drept fondator 
un magistrat, un cadiu, titlu pe care suveranii cetăţii l-au 
păstrat. 

La venirea francilor, Tripoli şi regiunea din jur 
cunosc, graţie înţelepciunii cadiilor, o epocă de pace şi 
prosperitate pentru care sunt invidiaţi de vecinii lor. 
Mândria locuitorilor este imensa lor „casă de cultură”, 
Dar-el-llm, care include o bibliotecă de o sută de mii de 
volume, una dintre cele mai importante la acea vreme. 

Oraşul este înconjurat de câmpuri cu măslini, roşcovi, 
trestie de zahăr, fructe de toate felurile din abundență. 
Portul cunoaşte un trafic animat. 

Exact această opulenţă va aduce cetăţii primele 
necazuri din partea invadatorilor. In mesajul trimis la 
Hosn-el-Akrad, Jalal el-Mulk îl invită pe Saint-Gilles să 
trimită o delegaţie la Tripoli pentru a negocia o alianţă. 
Eroare de neiertat. Emisarii franci sunt atât de uimiţi de 
grădinile, palatele, portul şi piaţa de bijuterii, încât nu mai 
ascultă propunerile cadiului. Deja se gândesc la tot ce ar 
putea jefui dacă pun mâna pe oraş. Şi se pare că, 
întorcându-se la şeful lor, au făcut totul pentru a-i aţâţa 
interesul. Jalal el-Mulk, care aşteaptă naiv răspunsul lui 
Saint-Gilles la oferta lui de alianţă, nu este prea surprins 
să afle că francii au asediat, pe 14 februarie, Arqa, al 
doilea oraş al principatului Tripoli. Este dezamăgit, dar 
mai ales terifiat, convins că operaţiunea desfăşurată de 
invadatori nu este decât un prim pas spre cucerirea 
capitalei sale. Cum să nu îşi amintească de soarta cetăţii 
Antiohia? Jalal el-Mulk se vede deja în locul nefericitului 
Yaghi Siyan, călărind ruşinos spre moarte sau spre uitare. 
La Tripoli, se strâng provizii în perspectiva unui lung 
asediu. Locuitorii se întreabă neliniştiţi cât timp vor fi 
reţinuţi invadatorii la Arqa. Fiecare zi care trece este o 
amânare nesperată. 

Februarie trece, apoi martie şi aprilie. Ca în fiecare 
an, miresmele livezilor înflorite învăluiesc Tripoli. Este la 
fel de frumos pe cât de liniştitoare sunt veştile: francii nu 
au reuşit să cucerească Arqa, ai cărei apărători nu sunt 
mai puţin miraţi decât atacatorii. Este adevărat că 
meterezele sunt solide, dar nu mai mult decât ale 
celorlalte oraşe, mai importante, pe care francii au putut 
să le cucerească. Ceea ce a dat forţă oraşului Arqa a fost 
faptul că locuitorii erau convinşi, din primul moment al 
bătăliei, că, dacă se lasă o singură breşă deschisă, vor fi cu 
toţii omorâţi aşa cum fuseseră fraţii lor din Maara sau 
Antiohia. Zi şi noapte veghează, respingând orice atac, 

împiedicând orice infiltrare. Atacatorii sfârşesc prin a 
obosi. Zgomotul disputelor lor ajunge până la oraşul 
asediat. Pe 13 mai 1099, ridică în cele din urmă tabăra şi 
se retrag cu capetele plecate. După trei luni de luptă 
epuizantă, tenacitatea apărătorilor a fost recompensată. 
Arqa exultă. 

Francii şi-au reluat drumul spre sud. Trec prin faţa 
oraşului Tripoli cu o încetineală neliniştitoare. Jalal el- 
Mulk, ştiindu-i nervoşi, se grăbeşte să le transmită cele 
mai bune urări pentru continuarea călătoriei. Are grijă să 
le trimită hrană, aur, câţiva cai, precum şi ghizi care îi vor 
ajuta să parcurgă drumul îngust de coastă spre Beirut. 
Călăuzelor din Tripoli li se adaugă curând creştini maroniți 
din zona muntoasă libaneză care, ca şi emirii musulmani, 
le acordă sprijin războinicilor occidentali. 

Fără să atace Banu Ammar, ca şi Jbeil, anticul Byblos, 
invadatorii ajung la Nahr-el-Khalb, „Fluviul câinelui”. 

Trecându-l, intră în război cu califatul fatimid din 
Egipt. 

Conducătorul din Cairo, puternicul şi corpolentul 
vizir al-Afdal Şahinşah, nu şi-a ascuns mulţumirea când 
emisarii lui Alexie Comnenul au venit să îi anunţe, în 
aprilie 1097, sosirea masivă a cavalerilor franci la 
Constantinopol şi începutul ofensivei lor în Asia Mică. Al- 
Afdal, „Cel mai bun”, un fost sclav de treizeci şi cinci de 
ani care conducea singur o naţiune egipteană de şapte 
milioane de locuitori, i-a transmis împăratului urările sale 
de succes şi a cerut să fie informat, în calitate de prieten, 
despre înaintarea expediției. 

Unii spun că atunci când conducătorii Egiptului 
văzură expansiunea imperiului selgiucid, se speriară şi 
cerură francilor să meargă spre Siria şi să formeze o zonă 
tampon între ei şi musulmani. Dumnezeu singur cunoaşte 
adevărul. 

Această singură explicaţie emisă de Ibn al-Athir cu 
privire la originea invaziei france spune multe despre 
diviziunea care domneşte în sânul lumii islamice între 

sunniţi, care se află în califatul abasid din Bagdad, şi şiiţi, 
care se recunosc în califatul fatimid din Cairo. Schisma, 
care datează din secolul al VII-lea, cu prilejul unui conflict 
în sânul familiei Profetului, nu a încetat niciodată să 
provoace lupte crâncene între musulmani. Chiar şi pentru 
oameni de stat cum e Saladin, lupta contra şiiţilor va părea 
cel puţin la fel de importantă ca războiul contra francilor. 
„Ereticii” sunt periodic acuzaţi de toate relele care lovesc 
islamul, şi nu este de mirare că invazia francă este 
atribuită maşinaţiunilor lor. Acestea fiind zise, dacă apelul 
fatimizilor către franci este pur şi simplu imaginar, bucuria 
conducătorilor din Cairo la sosirea occidentalilor este 
reală. 

La căderea oraşului Niceea, vizirul Al-Afdal l-a 
felicitat călduros pe basileu, iar cu trei luni înainte ca 
invadatorii să cucerească Antiohia, o delegaţie egipteană 
încărcată cu daruri a vizitat tabăra francilor pentru a le 
ura o victorie rapidă şi a le propune o alianţă. Militar de 
origine armeană, conducătorul din Cairo nu are nicio 
simpatie faţă de turci, iar sentimentele sale personale sunt 
aceleaşi cu interesele Egiptului. De la mijlocul secolului, 
progresul selgiucizilor a săpat, în acelaşi timp, şi din 
teritoriul califatului fatimid, şi din cel al imperiului 
bizantin. În timp ce rumii vedeau Antiohia şi Asia Mică 
scăpând de sub controlul lor, egiptenii pierdeau Damascul 
şi Ierusalimul care le aparținuseră timp de un secol. Intre 
Cairo şi Constantinopol, ca şi între al-Afdal şi Alexie, s-a 
stabilit o prietenie solidă. Se consultă regulat, se schimbă 
informaţii, se elaborează proiecte comune. Cu puţin 
înaintea sosirii francilor, cei doi au constatat cu satisfacţie 
că imperiul selgiucid era minat de certuri interne. La fel ca 
în Asia Mică şi în Siria, s-au înfiinţat numeroase mici state 
rivale. Sosise ocazia revanşei faţă de turci? Nu era 
momentul ca egiptenii şi rumii să îşi recupereze teritoriile 
pierdute? Al-Afdal visează la o operaţiune concertată a 
doua puteri aliate, iar când aude că basileul a primit din 
ţara francilor întăriri de trupe, simte că se poate revanşa. 


Delegaţia pe care a trimis-o asediatorilor oraşului 
Antiohia nu vorbea de un tratat de neagresiune. Pentru 
vizir, aceasta venea de la sine. Ceea ce propunea el 
francilor era o împărţire după toate formele legale: lor, 
Siria de Nord, lui, Siria de Sud, adică Palestina, Damasc şi 
oraşele de pe coastă până la Beirut. Ţinea să îşi prezinte 
oferta cât mai repede posibil, în momentul în care francii 
nu erau încă siguri că vor cuceri Antiohia. Era convins că 
vor accepta imediat. 

Curios, răspunsul lor fusese evaziv. Cereau explicaţii, 
precizări, mai ales despre soarta viitoare a Ierusalimului. 
Se arătau amicali, desigur, faţă de diplomaţii egipteni, 
mergând chiar până a le oferi în spectacol capetele tăiate a 
trei sute de turci omorâţi lângă Antiohia. Dar ei refuzau să 
încheie orice acord. Al-Afdal nu înţelege. Propunerea sa nu 
era realistă şi chiar generoasă? Rumii şi ajutoarele lor 
france aveau intenţia de a recupera Ierusalimul, aşa cum 
emisarii lui înţeleseseră? L-ar fi minţit Alexie? 

Conducătorul din Cairo ezita încă asupra politicii de 
urmat, când, în iunie 1098, ajunse la el vestea despre 
căderea oraşului Antiohia, urmată, la mai puţin de trei 
săptămâni, de cea a umilitoarei înfrângeri suferite de 
Karbuka. Vizirul a decis atunci să acţioneze imediat, 
pentru a-şi întrece adversarii şi aliaţii. În iulie, 
menţionează Ibn  al-Qalanissi,  generalisimul, emirul 
armatelor, al-Afdal părăsise Egiptul în fruntea unei armate 
numeroase şi atacase lerusalimul, unde se aflau emirii 
Sokman şi Ilghazi, fiii lui Ortok. Au atacat oraşul şi şi-au 
aliniat catapultele. Cei doi fraţi turci care conduceau 
Ierusalimul tocmai sosiseră din nord, unde participaseră la 
nefericita expediţie a lui Karbuka. După patruzeci de zile 
de asediu, oraşul capitulase. Al-Afdal îi trată generos pe 
cei doi emiri şi îi lăsă liberi, pe ei şi suita lor. 

Timp de mai multe luni, evenimentele părură că dau 
dreptate şefului din Cairo. Totul se petrecea de fapt ca şi 
cum francii, puşi în faţa faptului împlinit, renunţaseră să 
meargă mai departe. Poeţii curţii regale fatimide nu mai 


1 


găseau destule cuvinte elogioase pentru a celebra fapta 
vitejească a conducătorului care smulsese Palestina de la 
„ereticii” sunniţi. Dar când în ianuarie 1099 francii îşi 
reiau hotărâți drumul spre sud, al-Afdal începe să se 
frământe. 

Trimite pe unul din oamenii săi de încredere la 
Constantinopol pentru a-l consulta pe Alexie, care, într-o 
scrisoare celebră, îi face cea mai tulburătoare mărturisire: 
basileul nu mai exercită niciun control asupra francilor. 
Oricât de incredibil ar părea, aceşti oameni acţionează pe 
cont propriu, caută să-şi înfiinţeze propriile lor state, 
refuzând să redea oraşul Antiohia imperiului, aşa cum 
juraseră să facă, şi par hotărâți să cucerească Ierusalimul 
prin orice mod. Papa i-a chemat la războiul sfânt pentru a 
recupera mormântul lui Christos şi nimic nu îi va putea 
deturna din calea lor. Alexie adaugă că, în ceea ce-l 
priveşte, dezavuează acţiunile lor şi menţine strict alianţa 
sa cu Cairo. 

În ciuda acestei ultime precizări, al-Afdal are 
impresia că este prins într-un angrenaj nefast. Fiind chiar 
el de origine creştină, înţelege uşor că francii, care au 
credinţa arzătoare şi naivă, sunt hotărâți să meargă până 
la capătul pelerinajului lor armat. Regretă acum că s-a 
lansat în aventura palestiniană. Nu ar fi fost mai bine să-i 
lase pe franci şi pe turci să se bată pentru Ierusalim în loc 
să se pună singur, gratuit, în drumul acestor cavaleri pe 
cât de curajoşi pe atât de fanatici? 

Ştiind că îi trebuie mai multe luni pentru a strânge o 
armată capabilă să îi înfrunte pe franci, îi scrie lui Alexie, 
implorându-l să facă tot ce îi stă în putere pentru a încetini 
înaintarea invadatorilor. De fapt, basileul le trimite, în 
aprilie 1099, în timpul asediului asupra cetăţii Arqa, un 
mesaj prin care le cere să întârzie plecarea spre Palestina, 
căci, pretextează el, va sosi în curând în persoană, pentru 
a li se alătura. Din partea sa, stăpânul din Cairo le trimite 
francilor noi propuneri de acord. În afară de împărţirea 
Siriei, îşi precizează politica cu privire la Oraşul Sfânt: o 

libertate a cultului strict respectată şi posibilitatea pentru 
pelerini de a merge acolo de câte ori vor dori, cu condiţia, 
bineînţeles, să se deplaseze în grupuri mici şi neînarmaţi. 
Răspunsul francilor este usturător: „Vom merge la 
Ierusalim cu toţii, cu ordin de luptă, cu lăncile ridicate!” 

Este o declaraţie de război. Pe 19 mai 1099, trecând 
la fapte, invadatorii traversează fără ezitare Nahr-el-Khalb, 
graniţa de nord a teritoriului fatimid. 

Dar „Fluviul câinelui” este o frontieră fictivă, căci al- 
Afdal s-a limitat la întărirea garnizoanei din Ierusalim, 
abandonând posesiunile egiptene de pe litoral. La fel, toate 
oraşele de pe coastă, cu o singură excepţie, se grăbesc să 
pactizeze cu invadatorul. 

Primul este Beirut, la patru ore de mers de Nahr-el- 
Khalb. Locuitorii săi trimit o delegaţie înaintea cavalerilor, 
promițând să le dea aur, provizii şi ghizi, cu condiţia să 
menajeze recoltele din câmpia înconjurătoare. Mai adaugă 
că vor fi dispuşi să recunoască autoritatea francilor, dacă 
aceştia reuşesc să preia Ierusalimul. Saida, anticul Sidon, 
reacţionează diferit. Garnizoana sa efectuează mai multe 
raiduri îndrăzneţe împotriva invadatorilor, care se răzbună 
devastând livezile şi jefuind satele învecinate. Va fi 
singurul caz de rezistenţă. Porturile Tyr şi Acra, deşi uşor 
de apărat, urmează exemplul Beirutului. În Palestina, 
majoritatea oraşelor şi satelor sunt evacuate chiar înainte 
de sosirea francilor. Aceştia nu întâmpină nicio rezistenţă 
şi, începând din dimineaţa de 7 iunie 1099, locuitorii din 
Ierusalim îi văd apărând în depărtare, pe deal, aproape de 
moscheea profetului Samuel. Aproape că se şi aud 
strigătele lor. Spre prânz, campează deja sub zidurile 
cetăţii. 

Generalul Iftikhar ad-Dawla, „Mândria statului”, 
comandant al garnizoanei egiptene, îi observă cu calm din 
înaltul turnului lui David. De mai multe luni, a luat toate 
măsurile necesare pentru a rezista unui lung asediu. A 
reparat o porţiune de zid stricată în timpul asaltului lui al- 
Afdal împotriva turcilor din vara precedentă. A adunat 

provizii enorme pentru a evita orice risc de penurie, 
aşteptând să sosească vizirul care promisese că vine 
înainte de sfârşitullunii iulie pentru a salva oraşul. Pentru 
mai multă prudenţă, a urmat exemplul lui Yaghi Siyan şi i-a 
expulzat pe locuitorii creştini susceptibili de a colabora cu 
coreligionarii lor franci. În aceste ultime zile, a otrăvit 
chiar şi izvoarele şi puţurile din împrejurimi, pentru a nu fi 
utilizate de inamic. Sub soarele de iunie, în acest peisaj 
montan, arid, presărat ici şi acolo cu măslini, viaţa 
asediatorilor nu va fi uşoară. 

Pentru Iftikhar, bătălia pare deci să se desfăşoare în 
bune condiţii. Cu călăreţii lui arabi şi arcaşii sudanezi, 
puternic fortificaţi între zidurile groase care escaladează 
colinele şi se înfundă în ravene, se simte capabil să reziste. 
Este adevărat că occidentalii sunt recunoscuţi pentru 
curajul lor, dar comportarea lor sub zidurile Ierusalimului 
este uşor deconcertantă în ochii unui militar experimentat. 
Iftikhar se aştepta să-i vadă construind, imediat ce sosesc, 
turnuri mobile şi diverse echipamente de asediu, săpând 
tranşee pentru a rezista împotriva ieşirilor garnizoanei. 

— Or, departe de a face aşa ceva, au început prin a 
organiza o procesiune în jurul zidurilor, condusă de preoţi 
care se roagă şi cântă cât îi ţin gura, înainte de a se lansa 
ca nebunii în atacarea meterezelor fără a avea nici măcar 
scări. Deşi Al-Afdal îi explicase că aceşti franci voiau să 
cucerească oraşul din motive religioase, un fanatism atât 
de orb îl surprinde. El însuşi este un musulman credincios, 
dar, dacă se luptă în Palestina, o face pentru a apăra 
interesele Egiptului, şi apoi, de ce să nege, pentru a-şi 
promova propria carieră militară. 

O ştie, acest oraş nu este ca celelalte. Iftikhar i-a zis 
întotdeauna pe numele lui curent, Iliya, dar ulema, juriştii 
musulmani, îl supranumesc al-Quds, Beit-el-Maqgdess sau 
al-Beit al-Mugaddas, „locul sfinţeniei” Ei spun că este al 
treilea oraş sfânt al islamului după Meca şi Medina, căci 
aici Dumnezeu l-a condus pe Profet, în cursul unei nopţi 
miraculoase, pentru a-i întâlni pe Moise şi pe Iisus, fiul 

Mariei. De atunci, al-Quds este, pentru orice musulman, 
simbolul continuității mesajului divin. Mulţi credincioşi vin 
şi se reculeg în moscheea al-Aqsa, sub imensa cupolă 
scânteietoare care domină maiestuos clădirile pătrate ale 
oraşului. 

Chiar dacă divinitatea este prezentă aici la fiecare 
colţ de stradă, Iftikhar e cu picioarele pe pământ. Tehnicile 
militare, estimează el, sunt aceleaşi, oricare ar fi oraşul. 
Aceste procesiuni cântate ale francilor îl deranjează, dar 
nu îl neliniştesc. Abia după a doua săptămână de asediu 
începe să se alarmeze, când inamicul se apucă cu ardoare 
să construiască două imense turnuri din lemn. La începutul 
lunii iulie sunt deja ridicate, gata să transporte sute de 
luptători până în vârful meterezelor. Siluetele lor se ridică 
amenințătoare în mijlocul taberei adverse. 

Ordinele lui Iftikhar sunt stricte: dacă una dintre 
aceste maşinării face cea mai mică mişcare în direcţia 
zidurilor, trebuie inundată cu o ploaie de săgeți. Dacă apoi 
tumul reuşeşte să se apropie, trebuie utilizat focul grecesc, 
un amestec de petrol şi sulf care este turnat în urcioare şi 
care este aruncat, aprins, peste atacatori. Când se 
răspândeşte, lichidul provoacă incendii greu de stins. 
Această armă redutabilă va permite soldaţilor lui Iftikhar 
să respingă mai multe atacuri succesive în cursul celei de- 
a doua săptămâni a lui iulie, cu toate că, pentru a se apăra 
de flăcări, asediatorii au înfăşurat turnurile mobile cu piei 
de animale proaspăt jupuite şi îmbibate cu oţet. In acest 
timp, zvonurile anunţă sosirea iminentă a lui al-Afdal. 
Asediatorii, care se tem să nu fie prinşi la mijloc, îşi 
dublează eforturile. 

Din cele două turnuri construite de franci, va povesti 
Ibn al-Athir, unul era pe partea dinspre Sion, în sud, iar 
celălalt în nord. Musulmanii reuşiră să îl ardă pe primul, 
omorându-i pe toţi cei care erau în el. Dar abia 
terminaseră să-l distrugă, că un mesager sosi după ajutor, 
căci oraşul era invadat din cealaltă parte. De fapt, a fost 
cucerit prin nord, într-o vineri dimineaţă, cu şapte zile 

înainte de sfârşitul lunii şaban an 492. 

În acea teribilă zi de iulie 1099, Iftikhar se află în 
tumul lui David, o citadelă octogonală ale cărei fundaţii au 
fost sudate cu plumb şi care constituie punctul cel mai 
puternic al împrejmuirii. Poate rezista acolo mai multe zile, 
dar ştie că bătălia este pierdută. Cartierul evreiesc este 
invadat, străzile se umplu de cadavre şi lupte se dau deja 
lângă marea moschee. Curând, el şi oamenii săi vor fi 
încercuiți din toate părţile. Totuşi, continuă să se bată. Ce 
altceva ar putea face? După-amiază, luptele au încetat 
practic în centrul cetăţii. Flamura albă fatimidă nu mai 
flutură decât pe tumul lui David. 

Brusc, asalturile francilor se opresc şi un mesager se 
apropie. Vine din partea lui Saint-Gilles să le propună 
generalului egiptean şi oamenilor săi să plece teferi şi 
nevătămaţi dacă acceptă să părăsească tumul. Iftikhar 
ezită. Nu o dată francii şi-au încălcat angajamentele şi 
nimic nu îl face să creadă că Saint-Gilles este decis să 
acţioneze altfel. Este descris ca un sexagenar cu părul alb, 
pe care toată lumea îl salută cu respect, ceea ce ar sugera 
că îşi ţine cuvântul dat. În orice caz, se ştie că e nevoit să 
trateze cu garnizoana, căci tumul său din lemn a fost 
distrus şi toate atacurile au fost respinse. De fapt, întârzie 
lângă ziduri de dimineaţă, în timp ce fraţii săi, ceilalţi şefi 
franci, jefuiesc deja oraşul şi îşi dispută casele. Cântărind 
situaţia, Iftikhar se declară în cele din urmă pregătit să 
capituleze, cu condiţia ca Saint-Gilles să promită, pe 
onoarea sa, că va asigura securitatea lui şi a oamenilor săi. 

Francii îşi respectară cuvântul şi îi lăsară să plece 
noaptea spre portul Ascalon unde se stabiliră, va 
consemna conştiincios Ibn al-Athir. Înainte de a adăuga: 
Populaţia oraşului sfânt fu trecută prin sabie, iar francii îi 
masacrară pe musulmani timp de o săptămână. În 
moscheea al-Agsa, omorâră peste şaptezeci de mii de 
persoane. Şi Ibn al-Qalanissi, care evită să vehiculeze cifre 
neverificabile, precizează: Mulţi oameni fură omorâți. 
Evreii fură adunaţi în sinagoga lor, iar francii îi arseră de 

vii. Distruseseră şi monumentele sfinţilor şi mormântul lui 
Abraham - pacea fie cu el! 

Printre monumentele profanate de invadatori se află 
şi moscheea lui Omar, ridicată în memoria celui de-al 
doilea succesor al Profetului, califul Omar Ibn al-Khattab, 
care cucerise Ierusalimul de la mâni în februarie 638. Prin 
urmare, arabii nu vor uita să evoce adesea acest 
eveniment cu intenţia de a evidenția diferenţa dintre 
comportamentul lor şi cel al francilor. În acea zi, Omar îşi 
făcuse intrarea pe celebra lui cămilă albă, în timp ce 
patriarhul grec al Oraşului Sfânt venea în întâmpinarea sa. 
Califul începu prin a-l asigura că viaţa şi bunurile 
locuitorilor vor fi respectate, înainte de a-i cere să-l ducă 
să viziteze locurile sacre ale creştinismului. In timp ce se 
aflau în biserica Qyama, Sfântul Mormânt, sosind ora de 
rugăciune, Omar îşi întrebă gazda unde ar putea să-şi 
întindă covorul pentru rugăciune. Patriarhul îl invită să 
rămână acolo, dar califul răspunse: „Dacă fac asta, 
musulmanii vor dori mâine să-şi însuşească acest loc 
zicând: Omar s-a rugat aici”. Şi, luându-şi covorul, a 
îngenuncheat afară. A estimat bine, căci chiar pe acest loc 
se va construi moscheea care îi poartă numele. Şefii franci 
nu au această mărinimie. Işi sărbătoresc victoria printr-un 
măcel indescriptibil, apoi jefuiesc oraşul pe care pretind că 
îl venerează. 

Nici coreligionarii lor nu sunt menajaţi: una din 
primele măsuri luate de franci este să îi expulzeze din 
biserica Sfântului Mormânt pe toţi preoţii riturilor 
orientale - greci, georgieni, armeni, egipteni şi sirieni - 
care oficiau slujbe împreună, în virtutea unei străvechi 
tradiţii, pe care toţi cuceritorii o respectaseră până atunci. 
Uluiţi de atâta fanatism, demnitarii comunităţilor creştine 
orientale s-au decis să opună rezistenţă. Refuzară să le 
arate cuceritorilor locul unde au ascuns adevărata cruce 
pe care a murit Christos. Pentru aceşti oameni, devoţiunea 
religioasă cu privire la relicvă este dublată de mândria 
patriotică. Nu sunt ei, de fapt, concitadinii Nazarineanului? 

Dar invadatorii nu se lasă deloc impresionați. Arestând 
preoţii care ştiu de cruce şi supunându-i la tortură pentru 
a afla secretul, reuşesc să ia cu forţa de la creştinii 
Oraşului Sfânt cea mai prețioasă relicvă a lor. 

În timp ce occidentalii îi masacrează şi pe cei câţiva 
supraviețuitori ascunşi şi pun mâna pe toate bogăţiile din 
Ierusalim, armata adunată de al-Afdal înaintează lent prin 
Sinai. Nu ajunge în Palestina decât la douăzeci de zile 
după dramă. Vizirul, care o conduce personal, ezită să 
meargă direct în Oraşul Sfânt. Deşi dispune de aproape 
treizeci de mii de oameni, nu se consideră în poziţie de 
forţă, căci îi lipseşte echipamentul necesar asediului, iar 
hotărârea cavalerilor franci îl sperie. Decide deci să se 
instaleze cu trupele în împrejurimile oraşului Ascalon şi să 
trimită un sol la Ierusalim pentru a afla intenţiile 
inamicului. În oraşul ocupat, emisarii egipteni sunt conduşi 
la un mare cavaler cu părul lung şi barba blondă, care le 
este prezentat ca fiind Godefroi de Bouillon, noul 
conducător al Ierusalimului. Lui îi transmit mesajul 
vizirului, în care îi acuză pe franci că au abuzat de 
bunăvoința lui şi le propune o înţelegere dacă promit că 
părăsesc Palestina. Drept răspuns, occidentalii îşi strâng 
forţele şi pornesc fără răgaz spre Ascalon. 

Înaintarea lor este atât de rapidă, încât ajung în 
apropierea taberei musulmane fără ca străjile să le 
semnaleze venirea. Şi, de la prima confruntare, armata 
egipteană bătu în retragere şi se îndreptă spre portul din 
Ascalon, relatează Ibn al-Qalanissi. Al-Afdal se retrase şi 
el. Săbiile francilor triumfară peste musulmani. Măcelul nu 
îi ocoli nici pe pedestraşi, nici pe voluntari, nici pe oamenii 
din oraş. Zece mii de suflete pieriră iar tabăra fu jefuită. 

Fără îndoială că, la câteva zile de la sosirea 
egiptenilor, ajunge la Bagdad grupul de refugiaţi condus 
de Abu-Saad al-Harawi. Cadiul Damascului nu cunoaşte 
încă faptul că francii au repurtat o nouă victorie, dar ştie 
deja că invadatorii au pus stăpânire pe Ierusalim, Antiohia 
şi Edessa, că i-au învins pe Kilij Arslan şi Danişmend, că au 

traversat toată Siria de la nord la sud, masacrând şi 
jefuind după bunul lor plac, fără nicio grijă. Simte că 
poporul şi credinţa sa sunt batjocorite, umilite, şi vrea să 
strige în gura mare pentru ca musulmanii să se trezească 
în cele din urmă. Vrea să-şi scuture fraţii, să-i provoace, 
să-i scandalizeze. 

Vineri 19 august 1099, şi-a adus companionii la 
marea moschee din Bagdad şi, la prânz, când credincioşii 
vin din toate părţile la rugăciune, se pune să mănânce 
ostentativ, fiind în ramadan, luna de post obligatoriu. În 
câteva clipe, o mulţime înfuriată se strânge în jurul lui, 
soldaţii se apropie pentru a-l aresta. Dar Abu-Saad se 
ridică şi îi întreabă calm pe cei din jurul său cum de se pot 
arăta atât de revoltați de o încălcare a postului în timp ce 
masacrarea miilor de musulmani şi distrugerea locurilor 
sfinte ale islamului îi lasă complet indiferenți. Reducând 
astfel mulţimea la tăcere, începe să descrie în detaliu 
nenorocirile care au căzut peste Siria, „Bilad-ech-Cham”, 
şi mai ales cele care au lovit Ierusalimul. Refugiații au 
plâns şi i-au făcut să plângă şi pe ceilalţi, va zice Ibn al- 
Athir. 

Părăsind strada, al-Harawi continuă scandalul în 
palate. „Văd că sunt slabi, susţinătorii credinţei!” strigă el 
în divanul prinţului credincioşilor, al-Mustazhir-billah, un 
tânăr calif de douăzeci şi doi de ani. Cu tenul deschis, 
barba scurtă, faţa rotundă, este un suveran jovial şi blajin, 
ale cărui accese de furie sunt scurte, iar amenințările rar 
urmate de fapte, într-o epocă în care cruzimea pare a fi 
primul atribut al conducătorilor, acest tânăr calif arab se 
laudă că nu a nedreptăţit niciodată pe nimeni. Simţea o 
veritabilă bucurie când i se zicea că poporul era fericit, va 
consemna candid Ibn al-Athir. Sensibil, rafinat, plăcut, al- 
Mustazhir are gustul artelor. Pasionat de arhitectură, a 
supervizat personal construcţia unei incinte în jurul 
cartierului său rezidențial, Haremul, situat în estul 
Bagdadului. Şi, în orele sale libere, care erau destul de 
numeroase, compune poeme de dragoste: Când am întins 

mâna pentru a spune adio iubitei mele, ardoarea pasiunii 
mele a topit gheața. 

Din nefericire pentru supuşii săi, acest om de bine, 
departe de orice gest de tiranie, cum îl defineşte Ibn al- 
Qalanissi, nu dispune de nicio putere, deşi este înconjurat, 
în orice moment, de un ceremonial complicat de venerare, 
şi al cărui nume cronicarii îl evocă cu deferenţă. Refugiații 
din Ierusalim, care şi-au pus toate speranţele în el, par să 
uite că autoritatea sa nu se exercită dincolo de zidurile 
palatului său, şi că, oricum, politica îl plictiseşte. 

Totuşi, are în urmă o istorie glorioasă. Califii, 
predecesorii săi, au fost, timp de două secole de la 
moartea Profetului (632 - 833), şefii spirituali şi materiali 
ai unui imens imperiu care, la apogeul său, se întindea de 
la Ind până la Pirinei, şi care a privit chiar spre văile 
Ronului şi Loarei. Dinastia abasidă, de care aparţine al- 
Mustazhir, a făcut din Bagdad oraşul fabulos al celor o mie 
şi una de Nopți. La începutul secolului al IX-lea, în 
perioada în care domnea strămoşul său, Harunal-Raşid, 
califatul era statul cel mai bogat şi mai puternic de pe 
pământ, iar capitala sa, centrul civilizaţiei cele mai 
avansate. Avea o mie de medici diplomaţi, un mare spital 
gratuit, un serviciu poştal regulat, mai multe bănci dintre 
care unele aveau sucursale în China, o excelentă reţea de 
apă, canalizare, precum şi o papetărie - occidentalii, care 
nu utilizau decât pergamentul la sosirea lor în Orient, vor 
învăţa în Siria arta fabricării hârtiei din paie de grâu. 

Dar în acea vară sângeroasă a anului 1099, în care 
al-Harawi a venit să anunţe divanului lui al-Mustazhir 
căderea Ierusalimului, această epocă de aur trecuse de 
mult timp. Harun a murit în 809. Un sfert de secol mai 
târziu, succesorii săi au pierdut orice putere reală, Bagdad 
este pe jumătate distrus, iar imperiul, dezintegrat. Nu mai 
rămăsese decât acest mit al unei ere de unitate, grandoare 
şi prosperitate care va bântui pe veci visele arabilor. 
Abasizii vor domni în continuare, este adevărat, timp de 
patru secole. Dar nu vor mai guverna. Nu vor fi decât 

ostatici în mâinile soldaţilor lor turci sau perşi, capabili să 
facă şi să desfacă conducerea după bunul plac, recurgând, 
adesea, la omucidere. Pentru a scăpa de o astfel de soartă, 
majoritatea califilor vor renunţa la orice activitate politică. 
Ţintuiţi în haremul lor, se vor deda exclusiv plăcerilor 
vieţii, făcându-se poeţi sau muzicieni, colecţionând 
frumoase sclave parfumate. 

Prinţul credincioşilor, care a fost mult timp 
încarnarea gloriei arabilor, a devenit simbolul viu al 
decadenţei lor. Iar al-Mustazhir, de la care refugiații din 
Ierusalim aşteaptă un miracol, este chiar reprezentantul 
acestei rase de califi trândavi. Chiar dacă ar vrea, ar fi 
incapabil să sară în ajutorul Oraşului Sfânt, având drept 
armată doar o gardă personală de câteva sute de eunuci 
negri şi albi. Totuşi, nu soldaţii lipsesc la Bagdad. 
Hălăduiesc cu miile, fără încetare, adesea beti, pe străzi. 
Pentru a se proteja de apucăturile lor, cetăţenii s-au 
obişnuit să blocheze în fiecare noapte accesul în toate 
cartierele cu ajutorul unor bariere grele, din lemn sau fier. 

Bineînţeles, aceşti netrebnici în uniformă, care au 
condamnat târgurile şi pieţele la ruină prin jafurile 
sistematice, nu se supun ordinelor lui al-Mustazhir. Şeful 
lor nici nu vorbeşte practic arabă. Căci, ca toate oraşele 
din Asia musulmană, Bagdad a căzut de mai bine de 
patruzeci de ani sub controlul turcilor selgiucizi. Cel mai 
puternic om din capitala abasidă, tânărul sultan 
Barkyarug, un văr al lui Kilij Arslan, este teoretic 
suzeranul tuturor prinților din regiune. Dar, în realitate, 
fiecare provincie a imperiului selgiucid este practic 
independentă, iar membrii familiei aflate la putere sunt 
complet absorbiți de disputele lor dinastice. 

Când, în septembrie 1099, al-Harawi părăseşte 
capitala  abasidă, nu reuşeşte să-l întâlnească pe 
Barkyarug, căci sultanul duce o campanie în nordul 
Persiei, împotriva propriului său frate, Mohammed, o luptă 
care se întoarce în favoarea acestuia din urmă fiindcă 
Mohammed, din octombrie, conduce Bagdadul. Acest 

conflict absurd nu se va termina. Sub privirile arabilor 
uluiţi, va lua o turnură comică, în ianuarie 1100, 
Mohammed părăseşte Bagdadul în grabă, iar Barkyaruq 
revine triumfător. Nu pentru mult timp, căci, în primăvară, 
îl pierde din nou, pentru a reveni în forţă în aprilie 1101, 
după un an de absenţă, când îl va zdrobi pe fratele său; în 
moscheile din capitata abasidă, începe din nou să se 
pronunţe numele său în predica de vineri, dar în 
septembrie situaţia se răstoarnă încă o dată. Învins de o 
coaliţie a doi dintre fraţii săi, Barkyarug pare definitiv scos 
din luptă. Şi totuşi... în ciuda înfrângerii sale, revine 
inopinat la Bagdad pentru câteva zile, înainte de a fi din 
nou izgonit în octombrie. Dar, şi de această dată, absenţa 
sa este scurtă, căci din decembrie intervine un acord care 
îi restituie oraşul. Acesta îşi va schimba conducătorul de 
opt ori în treizeci de luni: un nou stăpân la o sută de zile! 
Şi asta în timp ce invadatorii occidentali îşi consolidează 
prezenţa în teritoriile cucerite. 

Sultanii nu se înțelegeau, va zice Ibn al-Athir într-o 
frumoasă litotă, şi de aceea francii au putut să ocupe țara. 

Partea a doua ocupaţia 

(1100 - 1128) 

De fiecare dată când francii cuceresc o fortăreață, se 
îndreaptă spre alta. Puterea lor va continua să crească 
până ce vor ocupa întreaga Sirie şi îi vor exila pe 
musulmanii din această ţară. 

FAKHR-EL-MULK IBN AMMAR, conducătorul 
oraşului Tripoli 

Capitolul IV 

CELE DOUĂ MII DE ZILE ALE ORAŞULUI TRIPOLI 

După atâtea înfrângeri succesive, atâtea decepţii, 
atâtea umilinţe, cele trei veşti neaşteptate care ajung la 
Damasc în această vară a anului 1100 trezesc multe 
speranţe. Nu numai printre militanţii religioşi care îl 
înconjoară pe cadiul al-Harawi, dar şi în pieţe, sub 
arcadele străzii Drepte, unde comercianții de mătase 
naturală, brocarturi aurite, lenjerii de damasc sau mobile 

damaschine, aşezaţi la umbra viei  urcătoare, se 
interpelează de la o dugheană la alta peste capetele 
trecătorilor, cu vocea zilelor bune. 

Inceput de iulie, un prim zvon, imediat verificat: 
bătrânul Saint-Gilles, care nu şi-a ascuns niciodată 
intenţiile faţă de Tripoli, Homs şi restul Siriei centrale, s-a 
îmbarcat subit spre Constantinopol în urma unui conflict 
cu ceilalţi şefi franci. Se şopteşte că nu se va mai întoarce. 

Sfârşit de iulie, soseşte a doua veste, şi mai 
extraordinară, care se propagă în câtva minute de la o 
moschee la alta, din stradă în stradă. In timp ce asedia 
oraşul Acra, Godefroi, guvernatorul Ierusalimului, fu atins 
de o săgeată care îl omori, relatează al-Qalanissi. Se 
vorbeşte şi de fructe otrăvite pe care un notabil palestinian 
le-ar fi oferit şefului franc. Unii cred într-o moarte 
naturală, cauzată de o epidemie. Dar aceasta este 
versiunea raportată de cronicarul din Damasc, care este 
favoritul publicului: Godefroi ar fi fost răpus de apărătorii 
oraşului Acra. După un an de la cucerirea Ierusalimului, o 
asemenea victorie nu ar indica faptul că vântul începe să 
bată în altă direcţie? 

Această impresie pare să se confirme câteva zile mai 
târziu, când se află că Bohemond, cel mai redutabil dintre 
franci, tocmai a fost capturat. Danişmend „înţeleptul” i-a 
venit de hac. Aşa cum făcuse deja în urmă cu trei ani, la 
bătălia de la Niceea, şeful turc a venit să încercuiască 
oraşul armean Malatya. La această veste, zice Ibn al- 
Qalanissi, Boh6mond, rege al francilor şi guvernator în 
Antiohia, îşi adună oamenii şi porni împotriva armatei 
musulmane. Iniţiativă temerară, căci pentru a ajunge la 
oraşul asediat, şeful franc trebuie să călărească timp de o 
săptămână printr-un teritoriu muntos, controlat de turci. 
Informat de venirea lui, Danişmend îi întinde o cursă. 
Bohemond şi cei cinci sute de cavaleri care îl însoțesc sunt 
primiţi de un baraj de săgeți care se abat asupra lor într-o 
trecătoare îngustă, unde nu mai reuşesc să se desfăşoare. 
Dumnezeu ii scoase victorioşi pe musulmani care omorâră 

un mare număr de franci. Bohemond şi câţiva dintre 
tovarăşii săi fură capturați. Sunt conduşi, în lanţuri, spre 
Niksar, în nordul Anatoliei. 

Eliminarea succesivă a lui Saint-Gilles, Godefroi şi 
Bohemond, cei trei principali artizani ai invaziei france, 
părea pentru toţi un semn ceresc. Celor care erau 
consternaţi de aparenta invincibilitate a occidentalilor le 
revenea curajul. Nu era momentul să le aplice o lovitură 
decisivă? Un om, în orice caz, o doreşte mult. Este Dukak. 

Oricum, tânărul rege din Damasc nu are nimic comun 
cu un apărător zelos al islamului. Nu a dovedit din plin, în 
timpul bătăliei de la Antiohia, că era gata să îşi trădeze 
semenii pentru ambițiile sale locale? De altfel, în 
primăvara anului 1100, regele selgiucid a descoperit subit 
necesitatea unui război sfânt împotriva necredincioşilor. 
Unul dintre vasalii săi, un şef beduin de pe platoul Golan, 
s-a plâns de incursiunile repetate ale francilor din 
Ierusalim care prădau recoltele şi furau animalele, iar 
Dukak a decis să-i intimideze. Într-o zi de mai, în timp ce 
Godefroi şi mâna lui dreaptă, Tancrede, un nepot al lui 
Bohemond, se întorceau cu oamenii lor de la o razie 
fructuoasă, armata din Damasc îi atacă. Îngreunaţi de 
pradă, francii au fost incapabili să angajeze lupta. Au 
preferat să fugă, lăsând în urma lor mai mulţi morţi. 
Tancrede însuşi a scăpat ca prin urechile acului. 

Pentru a se răzbuna, a organizat un raid de represalii 
în împrejurimile metropolei siriene. Livezile au fost 
devastate, satele jefuite şi incendiate. Surprins de 
amploarea şi rapiditatea ripostei, Dukak nu a îndrăznit să 
intervină. Cu versatilitatea obişnuită, regretând deja amar 
operaţiunea de pe platoul Golan, i-a propus lui Tancrede 
să-i plătească o sumă mare dacă se retrage. Bineînţeles, 
această ofertă nu a făcut decât să întărească hotărârea 
prinţului franc. Estimând, cu toată logica lui, că regele era 
încolţit, i-a trimis o delegaţie de şase persoane pentru a-l 
soma să se convertească la creştinism sau să-i ofere 
Damascul. Atât şi nimic mai mult. Uluit de atâta aroganță, 

regele selgiucid a ordonat să fie arestaţi emisarii şi, furios 
la culme, le-a impus, la rândul său, să treacă la islamism. 
Unul dintre ei a acceptat. Ceilalţi cinci au fost decapitaţi 
pe loc. 

Imediat ce află vestea, Godeffoi se alătură lui 
Tancrede şi, cu toţi oamenii de care dispun, se dedau, timp 
de zece zile, la distrugerea sistematică a împrejurimilor 
metropolei siriene. Bogata câmpie Ghuta, care înconjoară 
Damascul aşa cum aureola înconjoară luna, după expresia 
lui Ibn Jobair, oferea un spectacol dezolant. Dukak nu 
reacţionă. Închis în palatul său din Damasc, aştepta să 
treacă uraganul. Cu atât mai mult cu cât vasalul său din 
Golan îi renega suzeranitatea şi de acum trebuia să 
plătească tributul anual guvernatorului din Ierusalim. Mai 
grav încă, populaţia metropolei siriene începea să se 
plângă de incapacitatea conducătorilor ei de a o proteja. îi 
ponegrea pe toţi aceşti soldaţi turci care se umflau în pene 
ca nişte păuni prin pieţe, dar care dispăreau sub pământ 
imediat ce inamicul era la porţile oraşului. Dukak nu avea 
decât o obsesie: să se răzbune, şi cât mai repede posibil, 
doar pentru a se reabilita în ochii propriilor lui supuşi. 

Ne putem lesne imagina că, în aceste condiţii, 
moartea lui Godeffoi a provocat o imensă bucurie 
conducătorului selgiucid, care, cu trei luni mai înainte, ar 
fi rămas aproape indiferent. Survenită câteva zile mai 
târziu, capturarea lui Bohemond îl încurajează să 
întreprindă o acţiune fulger. 

Ocazia se iveşte în octombrie. Când Godefroi fu 
omorât, povesteşte Ibn al-Qalanissi, fratele său contele 
Baudouin, guvernator în Edessa, porni spre Ierusalim cu 
cinci sute de călăreți şi pedestraşi. La aflarea veştii, Dukak 
îşi adună trupele şi porni spre el. Îl întâlni aproape de 
Beirut. Baudouin încearcă vizibil să preia succesiunea lui 
Godeffoi. Este un cavaler recunoscut pentru brutalitatea sa 
şi lipsa de scrupule, aşa cum asasinarea „părinţilor săi 
adoptivi” la Edessa a demonstrat-o, dar este şi un 
războinic curajos şi viclean, a cărui prezenţă la Ierusalim 

ar constitui o ameninţare permanentă pentru Damasc şi 
restul Siriei musulmane. Omorârea sau capturarea lui în 
acest moment critic însemna de fapt decapitarea armatei 
invadatoare şi punerea în discuţie a prezenţei francilor în 
Orient. lar dacă data este bine aleasă, nu acelaşi lucru se 
poate spune despre locul atacului. 

Venind din nord, de-a lungul coastei mediteraneene, 
Baudouin trebuie să ajungă la Beirut în jur de 24 
octombrie. Înainte, trebuie să traverseze Nahr-el-Kalb, 
fosta frontieră fatimidă. Aproape de gura de vărsare a 
„Fluviului câinelui”, drumul se îngreunează, ocolind faleze 
şi munţi abrupți. Locul este ideal pentru o ambuscadă. 
Exact acolo Dukak a decis să îi atace pe franci, 
ascunzându-şi oamenii în grote sau pe pantele împădurite. 
Regulat, iscoadele sale îl informează cu privire la 
înaintarea inamicului. 

Din cele mai vechi timpuri, Nahr-el-K.alb este obsesia 
cuceritorilor. Când unul dintre ei reuşeşte să forţeze 
trecerea, este atât de mândru, încât îşi înscrie pe faleză 
reuşita. Pe vremea lui Dukak, se pot admira deja mai multe 
astfel de vestigii, de la hieroglifele faraonului Ramses al II- 
lea şi cuneiformele  babilonianului Nabucodonosor, la 
elogiile latine pe care împăratul roman de origine siriană, 
Septimiu Sever, le adresase valoroşilor săi legionari galezi. 
Dar, în afară de această mână de învingători, câţi 
războinici şi-au văzut visurile zdrobite de aceste stânci, 
fără a lăsa vreo urmă! Regele Damascului e mai mult ca 
sigur că „blestematul de Baudouin” se va alătura acestei 
cohorte de învinşi. Dukak are toate motivele să fie 
optimist. Trupele sale sunt de şase sau şapte ori mai 
numeroase decât cele ale şefului franc şi, mai ales, 
beneficiază de efectul surprizei. Nu numai că îşi va repara 
afrontul care i-a fost adus, dar îşi va reocupa locul printre 
prinții Siriei şi îşi va exercita din nou autoritatea pe care 
venirea francilor i-a subminat-o. 

Dacă există un om căruia miza bătăliei nu i-a scăpat, 
este noul conducător din Tripoli, cadiul Fakhr el-Mulk, 

care i-a succedat în urmă cu un an fratelui său, Jalal el- 
Mulk. Oraşul său fiind sub influenţa regelui din Damasc 
înainte de sosirea occidentalilor, nu duce lipsă de motive 
pentru a se teme de înfrângerea lui Baudouin, căci Dukak 
va vrea atunci să se erijeze în campion al islamului şi în 
eliberator al pământului sirian, căruia va trebui să-i 
recunoască suzeranitatea şi să-i suporte capriciile. 

Pentru a-l evita, Fakhr el-Mulk nu scapă ocazia. Când 
află că Baudouin se apropie de Tripoli în drum spre Beirut 
apoi Ierusalim, îi trimite vin, miere, pâine, came, precum şi 
cadouri din aur şi argint, până şi un mesager care insistă 
să-l vadă în particular şi care îi spune de ambuscada pusă 
la cale de Dukak, furnizându-i numeroase detalii despre 
dispunerea trupelor din Damasc, oferindu-i sfaturi cu 
privire la cele mai bune tactici de utilizat. Şeful franc, 
multumind cadiului pentru colaborarea sa, pe cât de 
prețioasă pe atât de neaşteptată, îşi reia drumul spre 
Nahr-el-Kalb. 

Fără să bănuiască ceva, Dukak se pregăteşte să-i 
lovească pe franci imediat ce aceştia intră în zona îngustă 
de coastă pe care arcaşii săi o ţintesc. De fapt, francii îşi 
fac apariţia dinspre localitatea Junieh şi înaintează afişând 
o totală nepăsare. Câţiva paşi şi vor fi prinşi în capcană. 
Dar brusc, iată-i că se opresc, apoi, încet, încep să dea 
înapoi. Nimic nu se întâmplă încă, dar văzând că inamicul 
nu a căzut în cursă, Dukak îşi pierde toate atuurile. Hărţuit 
de emiri, dă în cele din urmă ordin arcaşilor săi să lanseze 
câteva salve de săgeți, fără să mai îndrăznească să-şi 
trimită cavalerii împotriva francilor. La căderea nopții, 
moralul trupelor musulmane este la pământ. Arabi şi turci 
se acuză mutual de laşitate. Izbucnesc câteva altercaţii. A 
doua zi dimineaţă, după o scurtă confruntare, trupele din 
Damasc se retrag către munţii libanezi, în timp ce francii 
îşi continuă liniştiţi drumul spre Palestina. 

Deliberat, cadiul din Tripoli a ales să-l salveze pe 
Baudouin, considerând că principala ameninţare asupra 
oraşului său vine de la Dukak, care acţionase la fel faţă de 

Karbuka, în urmă cu doi ani. Şi pentru unul şi pentru altul, 
prezenţa francilor a părut, la momentul decisiv, ca un rău 
mai mic. Dar răul se va propaga foarte repede. Trei 
săptămâni după ambuscada ratată de la Nahr-el-Kalb, 
Baudouin se proclamă regele Ierusalimului şi se lansează 
într-o dublă acţiune de organizare şi de cucerire, pentru a 
consolida ceea ce obținuse. Încercând, aproape un secol 
mai târziu, să înţeleagă ce i-a făcut pe franci să vină în 
Orient, Ibn al-Athir va atribui iniţiativa regelui Baudouin, 
„al-Bardawil”, pe care îl considera într-un fel şeful 
Occidentului. Nu este fals, căci dacă acest cavaler nu a 
fost decât unul dintre numeroşii responsabili ai invaziei, 
istoricul din Moşul are dreptate să-l desemneze ca 
principalul artizan al ocupaţiei. În faţa lipsei de unitate 
iremediabile a lumii arabe, statele france se conturează, 
prin determinarea lor, calităţile războinice şi relativa lor 
solidaritate, ca o veritabilă putere regională. 

Musulmanii dispun totuşi de un atu considerabil: 
extrema slăbiciune numerică a inamicilor lor. A doua zi 
după căderea Ierusalimului, majoritatea francilor au plecat 
spre ţările lor. Baudouin nu poate conta, de la ajungerea sa 
pe tron, decât pe câteva sute de cavaleri. Dar această 
slăbiciune aparentă dispare când se află, în primăvara 
anului 1100, că alte armate france, mult mai numeroase 
decât cele cunoscute până atunci, s-au adunat la 
Constantinopol. 

Primii care se alarmează sunt, evident, Kilij Arslan şi 
Danişmend, care îşi amintesc încă de ultima trecere a 
francilor prin Asia Mică. Fără să ezite, decid să-şi unească 
forţele pentru a încerca să blocheze calea noii invazii. 
Turcii nu mai îndrăznesc să se aventureze la Niceea sau 

Dorileea, de acum deţinute temeinic de către rumi. 
Preferă să încerce o nouă ambuscadă mult mai departe, în 
sud-estul Anatoliei. Kilij Arslan, care a mai înaintat în 
vârstă şi a câştigat experienţă, otrăveşte toate sursele de 
apă de-a lungul drumului urmat de expediţia precedentă. 

În mai 1100, sultanul află că aproape o sută de mii de 

oameni au trecut Bosforul, comandaţi de Saint-Gilles, care 
se stabilise de un an în Bizanţ. Încearcă să le urmărească 
mişcările pas cu pas pentru a şti în ce moment să-i 
surprindă. Prima lor etapă ar trebui să fie Niceea, dar, 
curios, iscoadele postate aproape de fosta capitală a 
sultanului nu îi văd venind. Pe ţărmul Mării Marmara şi 
chiar la Constantinopol, nu se ştie nimic de ei. Kilij Arslan 
nu le dă de urmă decât la sfârşitul lunii iunie, când apar 
brusc sub zidurile unui oraş care îi aparţine, Ankara, situat 
în centrul Anatoliei, în plin teritoriu turc şi la care nu se 
gândise în niciun moment că va fi atacat. Până să aibă el 
timp să ajungă, francii l-au cucerit deja. Kilij Arslan se 
crede în urmă cu patru ani, în momentul căderii oraşului 
Niceea. Dar nu este momentul lamentărilor, căci 
occidentalii ameninţă de acum chiar inima domeniului său. 
Decide să organizeze o ambuscadă imediat ce francii vor 
ieşi din Ankara pentru a-şi relua drumul spre sud. Dar, încă 
o dată, se comite o eroare: invadatorii, întorcând spatele 
Siriei, merg hotărâți spre nord-est, înspre Niksar, 
puternica citadelă unde Danişmend îl ţine captiv pe 
Bohemond. Acesta este motivul! Francii încearcă să-l 
elibereze pe stăpânul din Antiohia! 

Sultanul şi aliatul său încep abia acum să înţeleagă, 
fără să le vină să creadă, curiosul itinerar al invadatorilor. 
Într-un fel, sunt liniştiţi, căci acum pot alege locul 
ambuscadei. Va fi satul Merzifun, unde occidentalii vor 
ajunge în primele zile ale lui august, topiţi de soarele 
arzător. Armata lor nu este deloc impresionantă. Câteva 
sute de cavaleri care înaintează greoi, sub armurile încinse 
şi, în urma lor, o mulţime pestriță, care numără mai mult 
femei şi copii decât luptători adevăraţi. Imediat ce primul 
val de călăreţi turci intră în luptă, francii dau bir cu fugiţii. 
Nu este o bătălie, ci un măcel, care continuă o zi întreagă. 
La căderea nopţii, Saint-Gilles fuge cu câţiva apropiaţi, 
fără chiar să mai anunţe restul armatei. A doua zi, ultimii 
supraviețuitori sunt prinşi. Mii de tinere sunt capturate, 
pentru a popula haremurile Asiei. 


Nici nu se termină bine masacrul de la Merzifun, că 
mesagerii vin să îl anunţe pe Kilij Arslan: o nouă expediţie 
francă înaintează deja prin Asia Mică. De această dată, 
itinerarul nu mai surprinde. Războinicii cruciați au pornit 
pe drumul din sud şi abia după mai multe zile de mers îşi 
dau seama că traseul lor este o cursă. Când, la finele lunii 
august, sultanul soseşte din nord-est cu călăreţii săi, 
francii, torturați de sete, sunt deja în agonie. Sunt decimaţi 
fără nicio rezistenţă. 

Invazia cruciaților nu se sfârşeşte aici. Urmează o a 
treia expediţie francă, pe acelaşi drum, la interval de o 
săptămână. Cavaleri, pedestraşi, femei şi copii sosesc, 
complet deshidrataţi, aproape de oraşul Heracleea. Zăresc 
deja scânteierea unui râu, spre care se precipită toţi, în 
dezordine. Dar exact pe malul acestui curs de apă îi 
aşteaptă Kilij Ars Ian... 

Niciodată francii nu îşi vor reveni după acest triplu 
masacru. Cu dorinţa de expansiune care îi animă în aceşti 
ani decisivi, venirea unui număr atât de mare de oameni, 
combatanți sau nu, le-ar fi permis fără îndoială să 
colonizeze întreg Orientul arab înainte să mai aibă timp să- 
şi revină. Şi totuşi, tocmai această penurie de oameni va 
sta la originea cele mai durabile şi mai spectaculoase 
opere a francilor pe pământ arab: construirea cetăților. 
Căci, pentru a compensa slăbiciunea efectivelor lor, vor 
trebui să construiască fortărețe, atât de bine protejate, 
încât o mână de apărători să poată ţine în şah o mulţime 
de asediatori. Dar, pentru a depăşi handicapul numeric, 
francii vor dispune, timp de mulţi ani, de o armată şi mai 
redutabilă decât fortărețele lor: toropeala lumii arabe. 
Nimic nu ilustrează mai bine această stare de lucruri decât 
descrierea pe care o va face Ibn al-Athir extraordinarei 
bătălii care se desfăşoară în faţa oraşului Tripoli, la 
începutul lunii aprilie 1102. 

Saint-Gilles, Dumnezeu să-l blesteme, revine în Siria 
după ce fusese zdrobit de Kilij Arslan. Nu dispunea decât 
de trei sute de oameni. Atunci, Fakhr el-Mulk, stăpânul din 

Tripoli, trimite vorbă regelui Dukak şi guvernatorului din 
Homs: „Acum este momentul să terminăm cu Saint-Gilles, 
fiindcă are atât de puţine trupe!” Dukak trimite două mii 
oameni, iar guvernatorul din Homs vine personal. Trupele 
din Tripoli li se alătură în faţa porţilor oraşului şi intră în 
luptă cu Saint-Gilles. Acesta trimise o sută de soldaţi 
împotriva oamenilor din Tripoli, o sută împotriva celor din 
Damasc, cincizeci împotriva celor din Homs şi opri 
cincizeci cu el. Doar la vederea inamicului, şi oamenii din 
Homs o şi iau la fugă, urmaţi imediat de cei din Damasc. 
Doar cei din Tripoli se înfruntă, dar Saint-Gilles îi atacă cu 
ceilalţi două sute de soldaţi, îi învinse şi omori şapte mii. 

Trei sute de franci care înving mai multe mii de 
musulmani? Se pare, totuşi, că relatarea istoricului arab 
este conformă cu realitatea. Explicaţia cea mai probabilă 
este că Dukak a vrut să i-o plătească cadiului din Tripoli 
pentru atitudinea avută în momentul ambuscadei de la 
Nahr-el-Kalb. Trădarea lui Fakhr el-Mulk împiedicase 
eliminarea fondatorului regatului din Ierusalim; revanşa 
regelui din Damasc va permite crearea unui al patrulea 
stat franc: comitatul Tripoli. 

Şase săptămâni după această înfrângere umilitoare, 
asistăm la o nouă demonstraţie de delăsare din partea 
conducătorilor regiunii care, în ciuda avantajului numeric, 
se dovedesc incapabili să-şi fructifice victoria. 

Scena se petrece în mai 1102. O armată egipteană de 
aproape douăzeci de mii de oameni, comandată de Charaf, 
fiul vizirului al-Afdal, a sosit în Palestina şi a reuşit să 
surprindă trupele lui Baudouin la Ramla, aproape de portul 
Jaffa. Regele însuşi a scăpat doar după ce a stat ascuns pe 
burtă, printre trestii. Majoritatea cavalerilor săi sunt ucişi 
sau capturați. În acea zi, armata din Cairo este perfect în 
măsură să acapareze Ierusalimul, căci, aşa cum va zice Ibn 
al-Athir, oraşul este lipsit de apărare iar regele franc a 
fugit. 

Anumiți oameni ai lui Charaf îi ziseră: „Să cucerim 
Oraşul sfânt!” Alţii îi ziseră: „Mai degrabă Jaffa!” Charaf 

nu reuşea să se decidă. În timp ce ezita astfel, francii 
primiră întăriri de pe mare, iar Charaf fu nevoit să se 
întoarcă la tatăl său în Egipt. 

Văzând că a trecut la un pas de victorie, stăpânul din 
Cairo decide să lanseze o nouă ofensivă anul următor, apoi 
şi în celălalt. Dar, la fiecare tentativă, un eveniment 
neprevăzut se interpune între el şi victorie. O dată, flota 
egipteană se ceartă cu armata de uscat. Altă dată, 
comandantul expediției moare accidental, dispariţia sa 
provocând dezamăgire în rândul trupelor. Era un general 
curajos, dar, ne spune Ibn al-Athir, extrem de superstiţios. 
I se prezisese că va muri de la căzătura unui cal şi, când a 
fost numit guvernator în Beirut, a ordonat să se scoată 
întreg dalajul de pe străzi de teamă să nu-i alunece calul 
pe el Dar prudenta nu te fereşte de destin. În timpul 
bătăliei, calul său se cabrează fără să fie atacat, iar 
generalul cade mort în mijlocul trupelor sale. Ghinion, 
lipsă de imaginaţie, lipsă de curaj, expedițiile succesive ale 
lui al-Afdal se termină toate lamentabil. În acest timp, 
francii îşi continuă liniştiţi cucerirea Palestinei. 

După ce au cucerit Haifa şi Jaffa, atacă, în mai 1104, 
portul Acra, care, datorită radei sale naturale, este 
singurul loc unde corăbiile pot acosta atât vara cât şi iama. 
Fără speranţă la vreun ajutor, guvernatorul egiptean ceru 
îndurare pentru el şi locuitorii oraşului, zice Ibn al- 
Qalanissi. Baudouin le promite să stea liniştiţi, dar imediat 
ce musulmanii ies din oraş luându-şi cu ei bunurile, francii 
îi atacă, îi jefuiesc şi omoară o mare parte dintre ei. Al- 
Afdal jură să răzbune această nouă umilire. Va trimite în 
fiecare an o puternică armată împotriva francilor, dar de 
fiecare dată va fi un nou dezastru. Ocazia pierdută la 
Ramla în mai 1102 nu va mai reveni. 

Şi în nord, neglijenţa emirilor musulmani îi salvează 
pe franci de la pieire. După capturarea lui Bohemond în 
august 1100, principatul pe care l-a fondat la Antiohia 
rămâne şapte luni fără şef, practic fără armată, dar niciun 
monarh vecin, nici Redwan, nici Kilij Arslan, nici 


Danişmend, nu se gândeşte să profite. Lasă francilor timp 
să aleagă un regent pentru Antiohia, împrejurare de care 
va profita Tancrede, nepotul lui Bohemond, care îşi ia în 
posesie fieful în martie 1102 şi care, pentru a-şi afirma 
prezenţa, va face ravagii în împrejurimile oraşului Alep, 
aşa cum făcuse cu un an mai înainte la Damasc. Redwan 
reacţionează mai slab decât fratele său, Dukak. Îi zice lui 
Tancrede că este gata să-i satisfacă orice capriciu dacă se 
retrage. Mai arogant ca niciodată, francul cere să se pună 
o imensă cruce pe minaretul marii moschei din Alep. 
Redwan se conformează. O umilire care, aşa cum vom 
vedea, va avea urmări! 

În primăvara anului 1103, Danişmend, care cunoaşte 
ambițiile lui Bohemond, decide pe neaşteptate să-l 
elibereze fără nicio compensație politică. „Îi ceru o sută de 
mii de dinari răscumpărare şi eliberarea fiicei lui Yaghi 
Siyan, fostul stăpân din Antiohia, care era prizonieră”. Ibn 
al-Athir se scandalizează. 

leşit din închisoare, Bohemond revine în Antiohia, 
redând curajul poporului său şi nu întârzie să îi pună să 
plătească preţul răscumpărării pe locuitorii oraşelor 
vecine. Musulmanii suportară astfel un prejudiciu care îi 
făcu să uite de binefacerile capturării lui Bohemond! 

După ce s-a „achitat” pe cheltuiala populaţiei locale, 
prinţul franc începe să-şi lărgească domeniul. În primăvara 
anului 1104, o operaţiune comună a francilor din Antiohia 
şi Edessa este declanşată împotriva fortăreței Harran, care 
domină vasta câmpie ce se întinde pe malul Eufratului şi 
care controlează de fapt căile de comunicaţie dintre Irak şi 
Siria de Nord. 

Oraşul însuşi nu prezintă mare interes. Ibn Jobair, 
care îl va vizita câţiva ani mai târziu, îl va descrie în 
termeni descurajatori. 

La Harran, apa nu a cunoscut niciodată prospeţimea, 
căldura intensă îi arde fără încetare teritoriul. Nu găseşti 
deloc un colţ de umbră unde să-ţi faci siesta; se respiră 
greu. Harran dă impresia că a fost abandonat în câmpia 

goală. Nu mai are strălucirea unui oraş, iar împrejurimile 
nu mai au nicio eleganţă. 

Dar valoarea lui strategică este considerabilă. Odată 
cucerit Harran, francii ar putea înainta spre Moşul şi chiar 
spre Bagdad. Căderea oraşului ar lăsa regatul din Alep 
pradă încercuirii. Obiective ambiţioase, desigur, dar 
invadatorii nu duc lipsă de îndrăzneală. Cu atât mai mult 
cu cât diviziunea lumii arabe îi încurajează. Lupta 
sângeroasă între fraţii duşmani Barkyarug şi Mohammed 
reluându-se, Bagdadul trece din nou de la un sultan 
selgiucid la altul. La Moşul, atabegul Karbuka tocmai 
murise iar succesorul său, emirul turc Jekermich, nu 
reuşeşte să se impună. 

Chiar şi la Harran, situaţia este haotică. 
Guvernatorul a fost asasinat de unul din ofiţerii săi în 
cursul unei petreceri, iar oraşul este trecut prin foc şi 
sabie. In acest moment francii porniră spre Harran, va 
explica Ibn al-Athir. Când Jekermich, noul conducător din 
Moşul, şi vecinul său Sokman, fost guvernator în Ierusalim, 
află, cei doi se războiau între ei. 

Sokman voia să-şi răzbune unul dintre nepoți, omorât 
de Jekermich, şi se pregăteau de înfruntare. Dar în faţa 
acestui fapt nou, se invitară să-şi unească forţele pentru a 
salva situaţia din Harran, fiecare arătându-se pregătit să-şi 
ofere viaţa Domnului şi să nu caute decât gloria Celui de 
Sus. Se reuniră, încheiară alianţa şi porniră împotriva 
francilor, Sokman cu şapte mii de călăreţi turkmeni iar 
Jekermich cu trei mii. 

Pe malul râului Balikh, un afluent al Eufratului, cei 
doi aliaţi întâlniră inamicul în mai 1104. Musulmanii se 
prefăcură că fug, lăsându-i pe franci să-i urmărească mai 
bine de o oră. Apoi, la un semnal al emirilor lor, fac stânga- 
mprejur, îşi încercuiesc urmăritorii şi îi taie în bucăţi. 

Bohemond şi Tancrede se despărţiseră de grosul 
trupelor şi se ascunseseră în spatele unei coline pentru a-i 
prinde pe musulmani din spate. Dar, când văzură că ai lor 
erau învinşi, deciseră să nu mai mişte. Aşteptară deci 

noaptea şi fugiră, urmăriţi de musulmanii care îi omorâră 
şi capturară un mare număr din însoțitorii lor. Abia 
scăpară cu şase cavaleri. 

Printre şefii franci care participă la bătălia de la 
Harran, este şi Baudouin al Il-lea, un văr al regelui 
Ierusalimului care i-a urmat în fruntea comitatului Edessa. 
Şi el a încercat să fugă, dar, traversând râul 

Balikh prin vad, calul său s-a împotmolit. Soldaţii lui 
Sokman l-au luat prizonier şi l-au dus la cortul şefului lor, 
ceea ce provocă, potrivit relatării lui Ibn al-Athir, invidia 
aliaţilor lor. 

Oamenii lui Jekermich îi ziseră: „Ce vom părea noi 
dacă ceilalţi iau toată prada iar noi rămânem cu mâinile 
goale?” Şi îl convinseră să meargă să-l caute pe conte în 
cortul lui Sokman. Când acesta reveni, fu foarte afectat. 
Tovarăşii săi erau deja în şa, gata de luptă, dar el îi reţinu 
zicând: „Nu trebuie ca bucuria victoriei noastre să fie 
umbrită de disputa noastră. Nu vreau să-mi vărs furia dând 
satisfacţie inamicului în defavoarea musulmanilor”. Adună 
atunci toate armele şi flamurile luate de la franci, îşi 
îmbrăcă oamenii cu hainele lor, îi urcă pe cai, apoi se 
îndreptă spre fortărețele francilor. De fiecare dată, aceştia, 
crezând că li se întorc oamenii victorioşi, le ieşeau în 
întâmpinare. Sokman îi masacra şi cucerea fortăreaţa. 
Repetă stratagema în mai multe locuri. 

Răsunetul victoriei de la Harran va fi enorm, după 
cum o mărturiseşte tonul neobişnuit de entuziast al lui Ibn 
al-Qalanissi: 

Fu pentru musulmani o victorie fără seamăn. Moralul 
francilor fii afectat, numărul lor scăzu, capacitatea lor 
ofensivă slăbi ca şi armamentul lor. Moralul musulmanilor 
fu întărit, ardoarea lor de a-şi apăra religia crescu. 
Oamenii se felicitară pentru această victorie şi erau siguri 
că succesul îi abandonase pe franci. 

Un franc, şi nu singurul, va fi efectiv demoralizat de 
înfrângere: Bohemond. Câteva luni mai târziu se îmbarcă 
pe un vas. Nu va mai fi văzut niciodată pe pământ arab. 


Bătălia de la Harran a îndepărtat astfel din scenă, de 
această dată definitiv, principalul artizan al invaziei. Cel 
mai important, însă, a înfrânat pentru totdeauna înaintarea 
francilor spre est. Dar, ca şi egiptenii în 1102, învingătorii 
se arată incapabili să fructifice succesul lor. În loc să se 
îndrepte împreună spre Edessa, la două zile de mers de 
câmpul bătăliei, se separă, din cauza disputelor. Iar dacă 
şiretlicul lui Sokman îi permite să mai cucerească unele 
fortărețe fără mare importanţă, Jekermich se lasă imediat 
surprins de Tancrede, care reuşeşte să captureze mai 
multe persoane din suita lui, printre care şi o tânără 
prinţesă de o frumuseţe rară, la care stăpânul din Moşul 
ţine atât de mult, încât trimite vorbă lui Bohemond şi 
Tancrede că este dispus să o recupereze în schimbul lui 
Baudouin al II-lea de Edessa sau să o răscumpere pentru 
cincisprezece mii de dinari în aur. Unchiul şi nepotul se 
consultă, apoi îl informează pe Jekermich că preferă să ia 
banii şi să-şi lase compatriotul în captivitate - ceea ce va 
dura peste trei ani. Nu se cunoaşte care a fost sentimentul 
emirului la acest răspuns mai puţin cavaleresc al şefilor 
franci. Le va plăti suma convenită, îşi va recupera prinţesa 
şi îl va păstra pe Baudoin lângă el. 

Dar lucrurile nu se opresc acolo. Bătălia de la Harran 
va face loc unuia dintre cele mai ciudate episoade ale 
războaielor france. 

Scena se derulează patru ani mai târziu, la începutul 
lunii octombrie 1108, într-un câmp de pruni, unde se coc 
ultimele fructe negre. De jur-împrejur, coline uşor 
împădurite, care se continuă la infinit. Pe una din ele se 
ridică, maiestuoase, meterezele de la Teii Bancher, în 
apropierea cărora cele două armate care se vor înfrunta 
oferă un spectacol puţin obişnuit. 

Într-o tabără, Tancrede din Antiohia, înconjurat de o 
mie cinci sute de cavaleri şi pedestraşi franci, purtând 
coifuri care le acoperă capul şi nasul şi ţinând strâns în 
mâini săbii, buzdugane sau topoare ascuţite. Alături de ei 
stau şase sute de cavaleri turci, trimişi de Redwan din 

Alep. 

În cealaltă tabără, emirul din Moşul, Jawali, cu zalele 
acoperite de o robă lungă, cu mâneci brodate, a cărui 
armată numără două mii de oameni împărţiţi în trei 
batalioane: în stânga arabi, la dreapta turci, iar în centru 
cavaleri franci, printre care Baudouin din Edessa şi vărul 
său Jocelin, stăpân în Teii Bancher. 

Cei care participaseră la bătălia uriaşă de la Antiohia 
îşi puteau imagina că, zece ani mai târziu, un guvernator 
din Moşul, succesorul atabegului Karbuka, ar încheia o 
alianţă cu un conte franc din Edessa şi că se vor bate cot la 
cot împotriva unei coaliţii formate dintr-un prinţ franc din 
Antiohia şi regele selgiucid din Alep? Cu siguranţă, nu a 
trecut mult timp până ce francii au devenit parteneri în 
jocul sângeros dintre regii musulmani! Cronicarii nu par 
deloc şocaţi. S-ar putea chiar sesiza la Ibn al-Athir un 
zâmbet amuzat, dar el va evoca certurile francilor şi 
alianțele lor fără a schimba tonul, exact cum vorbeşte de-a 
lungul lucrării sale, Istoria perfectă, despre nenumărate 
conflicte între prinții musulmani. În timp ce Baudouin era 
prizonier la Moşul, explică istoricul arab, Tancrede pusese 
mâna pe Edessa, ceea ce lasă de înţeles că nu era deloc 
grăbit să-şi vadă compatriotul în libertate. El însuşi 
uneltise pentru ca Jekermich să-l ţină la el cât mai mult 
posibil. 

Dar, în 1107, după ce acest emir este răsturnat de la 
putere, contele ajunge în mâinile noului stăpân din Moşul, 
Jawali, un aventurier turc de o inteligenţă remarcabilă, 
care a înţeles din mers avantajul pe care l-ar putea obţine 
din disputa celor doi şefi franci. Deci, l-a eliberat pe 
Baudouin, i-a oferit veşminte scumpe şi a încheiat cu el o 
alianţă, fieful dumneavoastră din Edessa este ameninţat, i- 
a zis el pe scurt, iar poziţia mea la Moşul nu este deloc 
sigură. Să ne ajutăm reciproc”. 

Imediat ce fu eliberat, va povesti Ibn al-Athir, contele 
Baudouin, al-Comes Bardawil, va merge să-l vadă pe 
„Tancry” la Antiohia şi îi cern să-i înapoieze Edessa. 

Tancrede îi oferi treizeci de mii de dinari, cai, arme, haine 
şi multe alte lucruri, dar refuză să-i înapoieze oraşul. Iar 
când Baudouin, furios, părăsi Antiohia, Tancrede încercă 
să-l urmărească pentru a-l împiedica să ajungă la aliatul 
său Jawali. Avură loc câteva acroşaje între ei, dar după 
fiecare luptă se întâlneau pentru a mânca împreună şi a 
pălăvrăgi! 

Sunt nebuni, aceşti franci, pare să zică istoricul din 
Moşul. Şi continuă: 

Cum nu reuşeau să rezolve această problemă, o 
mediere fu încercată de către patriarh, care este pentru ei 
un fel de imam. Acesta numi o comisie de episcopi şi preoţi 
care atestară că Bohemond, unchiul lui Tancrede, înainte 
de a se întoarce în ţara sa, îi recomandase să îi dea Edessa 
lui Baudouin dacă revenea din captivitate. Stăpânul din 
Antiohia acceptă arbitrajul iar contele îşi reprimi 
domeniul. 

Estimând că victoria sa se datora mai puţin 
bunăvoinţei lui Tancrede decât temerii de o intervenţie a 
lui Jawali, Baudouin a eliberat fără întârziere toţi 
prizonierii musulmani de pe teritoriul său, mergând până 
la executarea unuia dintre funcţionarii săi creştini care 
adresase în public injurii islamului. 

Tancrede nu era singurul conducător exasperat de 
curioasa alianţă dintre conte şi emir. Regele Redwan scrise 
stăpânului din Antiohia pentru a-l preveni de ambițiile şi 
perfidia lui Jawali. li zise că acest emir voia să cucerească 
Alep şi că, dacă reuşea, francii nu vor mai putea să se 
menţină în Siria. Ataşamentul regelui selgiucid faţă de 
siguranţa francilor este destul de ciudată, dar, între prinți, 
se înţeleg repede, dincolo de barierele religioase şi 
culturale. O nouă coaliţie islamo-francă se formase deci 
pentru a face faţă primei înţelegeri. Aşa au apărut, în acea 
lună de octombrie 1108, aceste două armate care stau faţă 
în faţă, aproape de zidurile din Teii Bancher. 

Cei din Antiohia şi din Alep câştigă imediat avantaj. 
Jawali fuge iar un mare număr de musulmani îşi caută 

refugiu la Teii Bancher, unde Baudouin şi vărul său Jocelin 
îi tratează cu bunăvoință; îi îngrijiră pe răniţi, le dădură 
haine şi îi conduseră acasă. Omagiul adus de istoricul arab 
spiritului cavaleresc al lui Baudouin contrastează cu opinia 
pe care locuitorii creştini din Edessa o au faţă de conte. 
Aflând că acesta fusese învins, şi crezându-l fără îndoială 
mort, armenii din oraş se gândesc că a venit momentul să 
se elibereze de sub dominaţia francă. La sosirea sa, 
Baudouin găseşte capitala administrată de un fel de 
comună. Neliniştit de veleităţile de independenţă ale 
supuşilor săi, îi arestează pe principalii notabili, dintre 
care mai mulţi preoţi, şi ordonă să le scoată ochii. 

Aliatul său Jawali ar fi vrut să acţioneze la fel cu 
notabilii din Moşul, care şi ei au profitat de absenţa lui 
pentru a se revolta. Trebuie totuşi să renunţe, căci 
înfrângerea sa l-a discreditat. Soarta lui nu este acum de 
invidiat: şi-a pierdut fieful, armata, averea, iar sultanul 
Mohammed a pus preţ pe capul său. Dar Jawali nu se 
recunoaşte învins. Se deghizează în negustor, ajunge la 
palatul din Ispahan şi vine să se încline cu umilinţă în faţa 
tronului sultanului. Mişcat, Mohammed acceptă să-l ierte. 
După câtva timp, îl numeşte guvernator al unei provincii în 
Persia. 

În ce îl priveşte pe Tancrede, victoria din 1108 l-a dus 
la apogeul gloriei sale. Principatul Antiohia a devenit o 
putere regională de care se tem toţi vecinii, fie că sunt 
turci, arabi, armeni sau franci. Regele Redwan nu mai este 
decât un vasal terorizat. Nepotul lui Bohemond se 
autointitulează „marele emir”! 

La doar câteva săptămâni după bătălia de la Teii 
Bancher, care consacră prezenţa francilor în Siria de Nord, 
este rândul regatului din Damasc să semneze un armistițiu 
cu lerusalimul: veniturile din terenurile agricole situate 
între cele două capitale vor fi împărţite în trei, o treime 
pentru turci, o treime pentru franci, o treime pentru 
țărani, notează Ibn al-Qalanissi. Un protocol fu redactat pe 
această bază. Câteva luni mai târziu, metropola siriană 

recunoaşte, printr-un nou tratat, pierderea unei zone şi 
mai importante: bogata câmpie Bekaa, situată la est de 
muntele Liban, este la rândul ei împărţită cu regatul din 
Ierusalim. De fapt, locuitorii din Damasc sunt reduşi, pur şi 
simplu, la neputinţă. Recoltele lor sunt la dispoziţia 
francilor, iar comerţul lor tranzitează prin portul Acra, 
unde acum, comercianții genovezi fac legea. În sudul Siriei 
ca şi în nord, ocupaţia francă este o realitate cotidiană. 

Dar francii nu se opresc acolo. În 1108, sunt pe 
punctul de a porni cea mai vastă mişcare de expansiune 
teritorială pe care au lansat-o de la căderea Ierusalimului. 
Toate oraşele mari de pe coastă sunt amenințate, iar 
potentaţii locali nu mai au nici forţa, nici voinţa să se 
apere. 

Prima pradă vizată este Tripoli. Din 1103, Saint- 
Gilles s-a instalat în apropierea oraşului şi a construit o 
fortăreață căreia locuitorii i-au dat imediat numele lui. 
Bine conservată, „Qalaat Saint-Gilles” este încă vizibilă în 
secolul al XX-lea, în centrul oraşului modern Tripoli. La 
sosirea francilor, cetatea se limitează la cartierul portului, 
al-Mina, la capătul unei peninsule a cărei cale de acces 
este controlată de această faimoasă fortăreață. Nicio 
caravană nu poate ajunge sau ieşi din Tripoli fără a fi 
interceptată de oamenii lui Saint-Gilles. 

Cadiul Fakhr el-Mulk vrea cu orice preţ să distrugă 
citadela care ameninţă să-i sugrume capitala. În fiecare 
noapte, soldaţii săi încearcă lovituri îndrăzneţe, pentru a 
înjunghia un paznic sau a strica un zid în construcţie, dar 
abia în septembrie 1104 are loc operaţiunea cea mai 
spectaculoasă. Întreaga garnizoană din Tripoli efectuează 
o ieşire masivă sub conducerea cadiului şi mai mulţi 
războinici franci sunt masacrați, iar o aripă a fortăreței 
este incendiată. Saint-Gilles însuşi este surprins pe unul 
din acoperişurile aprinse. Suferind arsuri grave, moare, 
cinci luni mai târziu, în chinuri groaznice. În timpul 
agoniei, cere să-i vadă pe emisarii lui Fakhr el-Mulk şi le 
propune un târg: locuitorii din Tripoli vor înceta să atace 

citadela, în schimb, şeful franc se va angaja să nu mai 
deranjeze traficul călătorilor şi mărfurilor. Cadiul acceptă. 

Ciudat compromis! Scopul unui asediu nu este exact 
împiedicarea circulaţiei oamenilor şi a proviziilor? Şi, 
totuşi, se pare că între asediatori şi asediați se stabilesc 
relaţii aproape normale. Dintr-odată, portul Tripoli 
cunoaşte o revenire a activităţii, caravanele intră şi ies 
după ce plătesc o taxă francilor, iar notabilii traversează 
liniile inamice cu un permis de liberă trecere! în realitate, 
cei doi beligeranţi aşteaptă. Francii speră că, din Genova 
sau Constantinopol, va veni o flotă creştină, pentru a le 
permite să atace oraşul asediat. Cei din Tripoli aşteaptă şi 
ei ca o armată musulmană să le vină în ajutor. Sprijinul cel 
mai eficace ar trebui să vină din Egipt. Califatul fatimid 
este o mare putere maritimă, a cărui intervenţie ar fi 
suficientă să-i descurajeze pe franci. Dar, între seniorul din 
Tripoli şi cel din Cairo, relaţiile sunt încă o dată 
dezastruoase. Tatăl lui al-Afdal a fost sclav în familia 
cadiului şi se pare că nu a avut relaţii prea bune cu 
stăpânii săi. Vizirul nu a ascuns niciodată ranchiuna şi 
dorinţa de a-l umili pe Fakhr care, din partea lui, prefera 
să lase oraşul lui Saint-Gilles decât să-l lase pe mâinile lui 
al-Afdal. Nici în Siria, cadiul nu poate conta pe vreun aliat. 
Trebuie să caute sprijin în altă parte. 

Când veştile despre victoria de la Hartan sosesc, în 
iunie 1104, trimite imediat un mesaj emirului Sokman, 
pentru a-i cere să-şi desăvârşească victoria îndepărtându-i 
pe franci de Tripoli. În susţinerea cererii sale, îi oferă o 
mare cantitate de aur şi se angajează să suporte toate 
cheltuielile expediției. Învingătorul de la Harran este 
tentat. Adunând o armată puternică, se îndreaptă spre 
Siria. Dar ajungând la mai puţin de patru zile de mers de 
Tripoli, îl doboară un acces de angină. Trupele sale se 
dispersează. Moralul cadiului şi al supuşilor săi se 
prăbuşeşte. 

În 1105, apare, în cele din urmă, o lumină de 
speranţă. Sultanul Barkyaruqg moare de tuberculoză, ceea 

ce pune capăt interminabilului război fratricid care 
paralizează imperiul selgiucid de la începutul invaziei 
france. De acum înainte, Irakul, Siria şi Persia occidentală 
nu ar mai trebui să aibă decât un singur stăpân, „sultanul 
salvator al lumii şi al religiei, Mohammed Ibn Malikşah” 
Titlul purtat de acest monarh selgiucid, în vârstă de 
douăzeci şi patru de ani, este luat ca atare de către 
locuitorii din Tripoli. Fakhr el-Mulk trimite sultanului 
mesaj după mesaj, primind promisiune după promisiune, 
dar nicio armată de salvatori nu apare. 

Intre timp, blocada oraşului se întăreşte. Saint-Gilles 
a fost înlocuit de unul dintre verii săi, „al-Cerdani”, contele 
de Cerdagne, care accentuează presiunea asupra 
asediaţilor. Proviziile ajung tot mai greu pe cale terestră. 
Preţul mărfurilor cresc vertiginos: o livră de curmale se 
vinde cu un dinar din aur, un preţ care asigură în mod 
obişnuit traiul unei familii întregi timp de mai multe 
săptămâni. Mulţi dintre locuitori încearcă să emigreze spre 
Tyr, Homs sau Damasc. Penuria provoacă trădări. Notabilii 
oraşului merg într-o zi la al-Cerdani şi, pentru a obţine 
favoruri, îi indică modalităţile prin care oraşul reuşeşte 
încă să primească provizii. Fakhr el-Mulk îi oferă atunci 
adversarului o sumă fabuloasă pentru a-i preda pe 
trădători. Dar contele refuză, iar a doua zi dimineaţă 
notabilii sunt găsiţi morţi chiar în tabăra inamică. 

În ciuda acestei fapte, situaţia din Tripoli continuă să 
se deterioreze. Ajutoarele se lasă aşteptate în continuare, 
iar zvonurile legate de apropierea unei flote france 
persistă. În disperare de cauză, Fakhr el-Moulk decide să 
meargă personal să-şi susţină cauza la Bagdad pe lângă 
sultanul Mohammed şi califul al-Mustazhir-billah. Unul din 
verii săi este însărcinat, în lipsa lui, să asigure interimatul 
guvernării, iar trupele sale obţin şase solde în avans. Işi 
pregăteşte o importantă escortă de cinci sute de călăreţi şi 
pedestraşi, cu numeroşi servitori ducând cadouri de toate 
felurile: săbii cizelate, cai pur-sânge, rochii de gală 
brodate, precum şi obiecte de bijuterie, specialitatea 

oraşului Tripoli. Spre sfârşitul lunii martie 1108, părăseşte 
oraşul cu un lung cortegiu. leşi din Tripoli pe uscat, 
precizează fără ambiguităţi Ibn al-Qalanissi, singurul 
cronicar care a trăit evenimentele, lăsând să se înţeleagă 
faptul că Fakhr obținuse de la franci autorizaţia de trecere 
prin liniile lor pentru a merge să solicite războiul sfânt 
împotriva lor! Dat fiind ciudatele rapoarte care există între 
asediatori şi asediați, nu poate fi exclus. Dar pare mai 
plauzibil ca Fakhr să fi ajuns la Beirut cu corabia şi abia de 
acolo a luat-o pe drum de uscat. 

Oricum a fost, cadiul se opreşte mai întâi la Damasc. 
Stăpânul din Tripoli avea o aversiune faţă de Dukak, dar 
incapabilul rege selgiucid a murit, fără îndoială otrăvit, 
ceva timp înainte, iar oraşul este de acum în mâinile 
ucigaşului său, atabegul 'Toghtekin, un fost sclav şchiop, 
ale cărui legături ambigue cu francii vor domina scena 
politică siriană mai bine de douăzeci de ani. Ambiţios, 
viclean, fără scrupule, acest militar turc este, ca şi Fakh el- 
Mulk, un tip matur şi realist. Rupându-se de atitudinile 
vindicative ale lui Dukak, îl primeşte pe stăpânul oraşului 
Tripoli cu căldură, organizează un mare banchet în 
onoarea lui şi îl invită chiar şi în haremul său particular. 
Cadiul apreciază aceste atenţii, dar preferă să locuiască în 
afara zidurilor oraşului - încrederea are limitele ei! 

La Bagdad, primirea este şi mai somptuoasă. Cadiul 
este tratat ca un puternic monarh, atât de mare este 
prestigiul oraşului Tripoli în lumea musulmană. Sultanul 
Mohammed îi trimite propria lui barcă pentru a traversa 
fluviul Tigru. Responsabilii cu protocolul îl conduc pe şeful 
din Tripoli la un salon plutitor, la capătul căruia a fost 
aşezată o pernă mare, brodată, pe care se aşază de obicei 
sultanul. Fakhr el-Mulk s-a aşezat alături, pe locul 
vizitatorilor, dar demnitarii se precipită şi îl apucă de 
braţe: monarhul a insistat personal ca oaspetele său să ia 
loc pe propria sa pernă. Primit din palat în palat, cadiul 
este întrebat de sultan, calif şi colaboratorii lor în legătură 
cu asediul oraşului, în timp ce întreg Bagdadul îi laudă 

curajul în războiul sfânt contra francilor. 

Dar, când se ajunge la problemele politice, iar Fakhr 
el-Mulk îi cere lui Mohammed să trimită o armată pentru a 
elibera oraşul Tripoli, sultanul, menţionează maliţios Ibn 
al-Qalanissi, ordonă câtorva dintre principalii săi emiri să 
plece cu Fakhr el-Mulk pentru a-l ajuta să-i respingă pe cei 
care asediază oraşul; dădu ordin corpului expediționar să 
se oprească puţin şi la Moşul pentru a-l recupera din 
mâinile lui Jawali şi, imediat după aceea, să meargă la 
Tripoli. 

Fakhr el-Mulk este consternat. Situaţia la Moşul este 
atât de încurcată, încât ar trebui ani întregi de zile pentru 
a o rezolva. Dar mai ales, oraşul este situat la nord de 
Bagdad, în timp ce Tripoli se află la vest. Dacă armata face 
un astfel de ocol, nu va ajunge niciodată la timp pentru a-i 
salva capitala. Aceasta poate cădea de la o zi la alta, 
insistă el. Dar sultanul nu vrea să audă nimic. Interesele 
imperiului selgiucid cer să acorde prioritate problemei de 
la Moşul. Cadiul a încercat totul, inclusiv să cumpere cu 
aur câţiva consilieri ai monarhului, dar în zadar: armata va 
merge mai întâi la Moşul. Când, după patru luni, Fakhr el- 
Mulk se întoarce, nu mai are loc niciun ceremonial. De 
acum este convins că nu îşi va mai putea păstra oraşul. 
Ceea ce nu ştie încă este că l-a pierdut deja. 

La sosirea sa la Damasc, în august 1108, îi este 
anunţată trista veste. Demoralizaţi de prea lunga lui 
absenţă, notabilii din Tripoli au decis să încredinţeze 
oraşul stăpânului Egiptului, care a promis să-l apere de 
franci. Al-Afdal a trimis nave cu provizii şi un guvernator 
care a preluat afacerile oraşului având ca prim scop să 
pună mâna pe familia lui Fakhr el-Mulk, partizanii săi, 
averea sa, mobilele şi efectele personale şi să trimită totul 
cu navele în Egipt! 

În timp ce vizirul se înverşunează astfel împotriva 
nefericitului cadiu, francii pregătesc asaltul final asupra 
oraşului Tripoli. Şefii lor au sosit, unul după altul, sub 
zidurile oraşului asediat. Şef peste toţi este regele 

Baudouin din Ierusalim. Cu această ocazie s-a împăcat şi 
Baudouin din Edessa cu Tancrede din Antiohia. Sunt şi doi 
membri ai familiei lui Saint-Gilles, al-Cerdani şi propriul fiu 
al contelui defunct, cel pe care cronicarii îl numesc Ibn 
Saint-Gilles, şi care tocmai sosise din ţara lui cu zeci de 
nave genoveze. Amândoi râvnesc la oraşul Tripoli, dar 
regele din Ierusalim îi va obliga să lase deoparte certurile. 
Iar Ibn Saint-Gilles va aştepta finalul bătăliei pentru a-şi 
asasina rivalul. 

În martie 1109, totul pare pregătit pentru atacul 
concertat de pe mare şi de pe uscat. Locuitorii din Tripoli 
observă aceste pregătiri cu înfrigurare, dar nu îşi pierd 
speranţa. Nu le-a promis Al-Afdal că le va trimite o flotă 
mai puternică decât toate cele pe care le văzuseră până 
atunci, cu suficiente provizii, luptători şi materiale de 
război pentru un an? 

Locuitorii nu se îndoiesc de faptul că vasele genoveze 
vor pleca imediat ce flota fatimidă va apărea. Mai trebuie 
însă ca aceasta să ajungă la timp! 

La începutul verii, zice Ibn al-Qalanissi, /ra «czz 
începură să atace Tripoli cu toate forțele lor, împingând 
turnurile mobile spre ziduri. Când oamenii oraşului văzură 
ce atacuri violente trebuiau să înfrunte, işi pierdură 
curajul căci înţeleseră că pierderea lor era inevitabilă. 
Mărtfurile erau epuizate iar flota egipteană întârzia să 
apară. Vânturile nu erau prielnice voinţei lui Dumnezeu 
care decide asupra lucrurilor. Francii işi dublară efortul şi 
cuceriră oraşul prin luptă aprigă, pe 12 iulie 1109. După 
două mii de zile de rezistenţă, oraşul bijuteriilor şi al 
bibliotecilor, al staţiunilor şi al cadiilor titraţi este jefuit de 
către războinicii din Occident. Cele o sută de mii de 
volume ale Dar-em-llm sunt furate, apoi incendiate, pentru 
ca acele cărţi „necredincioase” să fie distruse. După 
cronicarul din Damasc, francii hotărâră că o treime din 
oraş revenea genovezilor, celelalte două treimi fiului lui 
Saint- Gilles. Se puse deoparte pentru regele Baudouin tot 
ceea ce îi plăcu. De fapt, majoritatea locuitorilor sunt 

vânduți ca sclavi, ceilalţi deposedaţi de bunurile lor şi 
expulzați. Mulţi vor merge spre portul Tyr. Fakhr el-Mulk 
îşi va sfârşi viaţa înâm prejurimile Damascului. 

Iar flota egipteană? Ajunse la Tyr la opt zile după 
căderea oraşului Tripoli, relatează Ibn al-Qalanissi, când 
totul era sfârşit, din cauza sancțiunii divine care îi lovise 
pe locuitori. 

Francii au ales drept a doua pradă Beirut. Lipit de 
munţii libanezi, oraşul este înconjurat de păduri de pini, 
mai ales în târgurile din Mazraat-al-Arab şi Ras-el-Nabeh, 
unde invadatorii vor găsi lemnul necesar construirii 
maşinilor lor de asediu. Beirut nu se apropie deloc de 
splendoarea oraşului Tripoli, iar modestele lui vile se pot 
cu greu compara cu palatele romane, ale căror vestigii de 
marmură presară încă solul anticului Berytus. Dar este un 
oraş relativ prosper, graţie portului său, situat pe cornişa 
unde, conform tradiţiei, Sfântul Gheorghe a doborât 
balaurul. Râvnit de cei din Damasc, susținut fără interes 
de egipteni, în cele din urmă, prin propriile sale mijloace, 
oraşul îi înfruntă pe franci începând din februarie 1110. 
Cei cinci mii de locuitori ai săi se vor bate cu energia 
disperării, distrugând unul după altul turnurile din lemn 
ale asediatorilor. Nici înainte, nici după, francii nu văzură 
o bătălie mai straşnică decât aceea! exclamă Ibn al- 
Qalanissi. Invadatorii nu le-o vor ierta. Când oraşul este 
cucerit, pe 13 mai, se dedau la un masacru orb. Drept 
exemplu. 

Lecţia a fost reţinută. Vara următoare, un anume 
rege franc (se poate reproşa cronicarului din Damasc 
faptul că nu l-a recunoscut pe Sigurd, suveran din 
îndepărtata Norvegie?) sosi pe mare cu peste şaizeci de 
vase pline cu luptători pentru a-şi duce la capăt pelerinajul 
şi a conduce un război în ţările islamice. Când se îndrepta 
spre Ierusalim, Baudouin îi veni în întâmpinare şi începură 
împreună asediul, pe mare şi pe uscat, în faţa portului 
Saida, anticul Sidon al fenicienilor. Zidurile sale, cel puţin 
o dată distruse şi reconstruite de-a lungul istoriei, rămân şi 

astăzi impresionante prin enormele lor blocuri din piatră, 
biciuite constant de Mediterana. Dar locuitorii săi, care 
dovediseră un mare curaj la începutul invaziei france, nu 
mai vor să se lupte căci, după Ibn al-Qalanissi, se temeau 
de soarta Beirutului. Trimiseră deci francilor pe cadiul lor 
cu o delegație de notabili pentru a-i cere lui Baudouin să-i 
cruţe. Le acceptă cererea. Oraşul capitulă pe 4 decembrie 
1110. De această dată, nu avu loc un masacru, ci un exod 
masiv spre Tyr şi Damasc, care sunt deja pline de refugiaţi. 

În şaptesprezece luni, Tripoli, Beirut şi Saida, trei 
dintre cele mai renumite oraşe ale lumii arabe, au fost 
cucerite şi prădate, iar locuitorii lor masacrați sau 
deportaţi, emirii, cadiii şi juriştii lor omorâţi sau constrânşi 
la exil, moscheile profanate. Ce forţă îi mai poate 
împiedica pe franci să ajungă în curând la Tyr, Alep, 
Damasc, Cairo, Moşul sau - de ce nu? la Bagdad? Mai 
există oare dorinţa de a rezista? La conducătorii 
musulmani, fără îndoială, nu. Dar, în rândul populaţiei 
celor mai amenințate oraşe, începe să se simtă efectul 
războiului sfânt, dus fără răgaz în cursul ultimilor 
treisprezece ani de pelerinii războinici ai Occidentului: 
jihadul, care nu mai era de mult timp decât un slogan 
folosit în discursurile oficiale, îşi face din nou apariţia. Este 
din nou citat de câteva grupuri de refugiaţi, câţiva poeti, 
câţiva oameni religioşi. 

Îndeosebi de către unul, Abdu-Fadl Ibn al-Khachab, 
un cadiu din Alep, mic de înălţime şi cu voce tare, care, 
prin tenacitatea şi forţa caracterului său, se decide să 
trezească uriaşul adormit care a devenit lumea arabă. 
Primul său act popular este să înnoiască, la interval de 
doisprezece ani, scandalul pe care îl provocase pe vremuri 
al-Harawi pe străzile din Bagdad. De această dată, va fi o 
adevărată revoltă. 

Capitolul V 

UN ADVERSAR CU TURBAN 

Vineri, 17 februarie 1111, cadiul Ibn al-Khachab intră 
furtunos în moscheea sultanului, la Bagdad, în compania 

unui important grup de locuitori din Alep, printre care un 
şerif haşemit, descendent al Profetului, asceţi sufişti, 
imami, negustori. 

Îl forţară pe predicator să coboare din scaun, pe care 
îl rupseră, zice Ibn al-Qalanissi, şi începură să ţipe, să se 
plângă de nenorocirile pe care le suferea islamul din cauza 
francilor care omorau oameni şi înrobeau femeile şi copiii. 
Cum îi împiedicau pe credincioşi să se roage, responsabilii 
prezenţi le promiseră, în numele sultanului, ca să-i 
liniştească: vor fi trimise armate pentru a apăra islamul 
împotriva francilor şi a tuturor infidelilor. 

Dar aceste cuvinte nu erau de ajuns pentru a-i calma 
pe revoltați, în vinerea următoare,  reîncepură 
manifestările, de această dată în moscheea califului. Când 
gărzile încercară să le ţină calea, le răsturnară brutal, 
rupseră scaunele din lemn, ornate cu arabescuri şi versete 
coranice şi proferară insulte chiar la adresa prinţului 
credincioşilor. Bagdadul este cuprins de cea mai mare 
confuzie. 

În acelaşi moment, relatează cronicarul din Damasc 
pe un ton prejacut naiv, prinţesa, sora sultanului 
Mohammed şi soţia califului, soseşte la Bagdad venind de 
la Ispahan cu un echipaj magnific: pietre preţioase, haine 
somptuoase, sclavi de ambele sexe, servitori şi multe alte 
lucruri nenumărate. Sosirea ei coincise cu scenele descrise 
mai sus. Bucuria şi siguranţa acestei întoarceri princiare 
fură tulburate. Califul al-Mustazhir-billah se arătă foarte 
nemulţumit. Vru să-i urmărească pe autorii incidentului 
pentru a-i pedepsi aspru, dar sultanul îl împiedică, se 
scuză pentru faptele acestor oameni şi ordonă emirilor şi 
şefilor militari să se întoarcă în provinciile lor pentru a se 
pregăti de jihad împotriva infidelilor, inamici ai lui 
Dumnezeu. 

Dacă bunul al-Mustazhir a fost cuprins astfel de 
furie, a fost nu numai datorită neplăcerii cauzate tinerei lui 
soţii, ci şi sloganului care a fost scandat în gura mare pe 
străzile capitalei: „Regele rumilor este mai musulman 

decât prințul credincioşilor!” Căci ştie că nu este vorba de 
o acuzaţie gratuită şi că manifestanţii, conduşi de Ibn al- 
Kachab, fac, prin aceste declaraţii, aluzie la mesajul primit 
câteva săptămâni mai înainte de divanul califului. Mesajul 
era de la împăratul Alexie Comnenul şi cerea stăruitor 
musulmanilor să se unească cu rumii pentru a lupta 
împotriva francilor şi a-i expulza din teritoriile noastre. 

Paradoxal, dacă puternicul conducător al 
Constantinopolului şi micul cadiu din Alep fac, de comun 
acord, demersuri la Bagdad, o fac pentru că se simt umiliţi 
de acelaşi Tancrede. „Marele emir” franc, de fapt, i-a 
refuzat cu obrăznicie pe ambasadorii bizantini veniţi să-i 
amintească faptul că războinicii din Occident juraseră să 
înapoieze basileului Antiohia şi că, la treisprezece ani de la 
cucerirea oraşului, încă nu şi-au respectat promisiunea. În 
ce-i priveşte pe locuitorii din Alep, Tancrede le-a impus în 
cele din urmă un tratat din cale afară de dezonorant: vor 
trebui să îi plătească un tribut anual de douăzeci de mii de 
dinari, să-i predea două importante fortărețe în imediata 
vecinătate şi să-i ofere, în semn de supunere, cei mai 
frumoşi zece cai ai lor. La fel de timorat, regele Redwan nu 
a îndrăznit să refuze. Dar de când sunt cunoscuţi termenii 
tratatului, capitala sa este în fierbere. 

În momentele critice ale istoriei lor, locuitorii din 
Alep au avut, dintotdeauna, obiceiul de a se aduna în 
grupuri mici pentru a discuta aprins despre pericolele care 
îi pândesc. Notabilii se adună frecvent în marea moschee, 
aşezaţi pe covoarele roşii, sau în curte, la umbra 
minaretului care domină casele colorate în ocru ale 
oraşului. Negustorii se adună ziua, de-a lungul fostei străzi 
cu coloane construite de romani şi care traversează Alep 
de la vest la est, de la poarta spre Antiohia la cartierul 
interzis din Citadelă, unde îşi are reşedinţa tenebrosul 
Redwan. Această arteră centrală este de mult timp închisă 
circulaţiei carelor şi cortegiilor. Şoseaua a fost invadată de 
sute de tarabe, pe care se îngrămădesc stofe, ambră sau 
bibelouri, curmale, fistic sau condimente. Pentru a ţine 

adăpost de soare şi ploaie, strada şi străduţele învecinate 
sunt acoperite complet cu un plafon din lemn care se 
înalţă, la intersecţii, în cupole înalte din stuc. În colţul 
aleilor, mai ales al celor care duc la pieţele fabricanţilor de 
rogojini, fierarilor şi negustorilor de lemn de foc, locuitorii 
din Alep stau de vorbă în faţa numeroaselor birturi care, 
într-un miros persistent de ulei încins, came friptă şi 
condimente, propun feluri de mâncare la preţuri modice: 
chifteluţe de oaie, clătite, linte. Familiile modeste îşi 
cumpără mâncarea preparată în piaţă; doar cei bogaţi îşi 
permit să gătească acasă. Nu departe de birturi, se aude 
clinchetul caracteristic vânzătorilor de şarab, băuturi 
proaspete din fructe concentrate, pe care francii le vor 
împrumuta de la arabi sub formă lichidă, „sirop”, sau 
îngheţată, „şerbet”. 

După-amiaza, oameni de toate categoriile se adună în 
băile de abur (hammam), locuri de întâlnire privilegiate, 
unde se purifică înainte de rugăciunea de la asfinţit. Apoi, 
noaptea, citadinii părăsesc centrul oraşului Alep pentru a 
se retrage spre cartiere, la adăpost de soldaţii beţi. Şi 
acolo, veştile şi zvonurile circulă, din gură în gură, şi se 
nasc idei. Furia, entuziasmul sau descurajarea zguduie 
zilnic acest stup care zumzăie astfel de peste trei milenii. 

Ibn al-Khachab este omul cel mai ascultat în 
cartierele din Alep. Născut într-o familie de bogaţi 
comercianţi de lemn, joacă un rol primordial în 
administrarea oraşului. În calitate de cadiu şiit, se bucură 
de o mare autoritate religioasă şi morală şi răspunde de 
soluţionarea litigiilor privind persoanele şi bunurile 
comunităţii sale, cea mai importantă din Alep. În plus, este 
şeful oraşului, ceea ce face din el reprezentantul 
negustorilor, al intereselor populaţiei pe lângă rege şi pe 
lângă comandantul miliției urbane. 

Dar activitatea lui Ibn al-Khachab depăşeşte cadrul, 
deja larg, al funcţiilor sale oficiale. Inconjurat de o 
„clientelă” numeroasă, animă, de la sosirea francilor, un 
curent de opinie patriotică şi pietistă, ce reclamă o 

atitudine mai fermă în faţa invadatorilor. Nu se teme să-i 
zică regelui Redwan ceea ce crede el despre politica lui 
conciliantă, chiar servilă. Când Tancrede i-a impus 
monarhului selgiucid să pună o cruce pe minaretul marii 
moschei, cadiul a organizat o revoltă şi a obţinut mutarea 
crucifixului pe catedrala Sfânta Elena. De atunci, Redwan 
evită să intre în conflict cu irascibilul cadiu. Retras în 
Citadelă, între harem, gărzi, moschei, izvorul de apă şi 
hipodromul verde, regele turc preferă să evite aceste 
subiecte. Cât timp propria sa autoritate nu este vizată, 
tolerează opinia publică. 

Dar în 1111, Ibn al-Khachab s-a prezentat la Citadelă 
pentru a-i transmite încă o dată lui Redwan extrema 
nemulţumire a cetăţenilor. Credincioşii, îi explică el, sunt 
scandalizaţi că trebuie să plătească un tribut 
necredincioşilor instalaţi pe pământul islamului, iar 
negustorii îşi văd afacerile periclitate de când 
insuportabilul prinţ din Antiohia controlează toate 
drumurile de la Alep la Mediterana şi jefuieşte caravanele. 
Fiindcă oraşul nu se mai poate apăra prin mijloace proprii, 
cadiul propune ca o delegaţie care să includă notabili şiiţi 
şi sunniţi, negustori şi preoţi să meargă să ceară la Bagdad 
ajutorul sultanului Mohammed. Redwan nu vrea, sub nicio 
formă, să-şi amestece vărul selgiucid în treburile regatului 
său, preferând să se înţeleagă cu Tancrede. Dar, având în 
vedere inutilitatea misiunilor trimise în capitala abasidă, 
nu crede că îşi asumă vreun risc acceptând cererea 
supuşilor săi. 

Tocmai aici se înşală, căci, contrar aşteptărilor, 
manifestaţiile din februarie 1111 de la Bagdad produc 
efectul scontat de Ibn al-Khachab. Sultanul, care tocmai 
fusese informat de căderea oraşului Saida şi de tratatul 
impus celor din Alep, începe să se neliniştească în legătură 
cu ambițiile francilor. Cedând implorărilor lui Ibn al- 
Khachab, ordonă ultimului guvernator la acea vreme din 
Moşul, emirul Mawdud, să meargă fără întârziere în 
fruntea unei puternice armate şi să ajute oraşul Alep. 

Când, la întoarcerea sa, Ibn al-Khachab îl informează pe 
Redwan de succesul misiunii sale, regele, rugându-se să nu 
fie adevărat, se preface că se bucură. Îi spune chiar vărului 
său că este nerăbdător să participe la jihad alături de el. 
Dar în momentul în care este anunţat, în iulie, că trupele 
sultanului se apropie cu adevărat de oraşul său, nu îşi 
ascunde dezamăgirea.  Baricadând toate porțile, îi 
arestează pe Ibn al-KjJiachab şi pe principalii lui partizani 
şi îi închide în închisoarea Citadelei. Soldaţii turci sunt 
însărcinaţi să patruleze zi şi noapte prin cartierele oraşului 
pentru a împiedica orice contact între populaţie şi „inamic” 
Continuarea evenimentelor va justifica în parte schimbarea 
subită. Privaţi de aprovizionarea cu hrană şi muniţie pe 
care regele ar fi trebuit să le-o ofere, trupele sultanului se 
răzbună, jefuind sălbatic împrejurimile Alepului. Apoi, în 
urma disensiunilor dintre Mawdud şi ceilalţi emiri, armata 
se dezintegrează, fără ca vreo bătălie să aibă loc. 

Mawdud revine în Siria doi ani mai târziu, trimis de 
sultan să îi adune pe toţi prinții musulmani, cu excepţia lui 
Redwan, împotriva francilor. Alep fiindu-i interzis, îşi 
instalează cartierul general în celălalt mare oraş, Damasc, 
pentru a pregăti o ofensivă de anvergură împotriva 
regatului din Ierusalim. Gazda sa, atabegul 'Toghtekin, se 
arată copleşit de onoarea pe care delegatul sultanului i-o 
acordă, dar este la fel de terorizat ca şi Redwan. Se teme 
ca Mawdud să nu încerce să îi ia capitala, orice gest al 
emirului este resimţit ca o ameninţare pe viitor. 

Pe 2 octombrie 1113, ne spune cronicarul din 
Damasc, emirul Mawdud îşi părăseşte tabăra, situată 
aproape de poarta de Fier, una dintre cele opt intrări ale 
oraşului, pentru a merge, ca în fiecare zi, la moscheea 
omeiadă, în compania atabegului şchiop. 

Când rugăciunea se termină iar Mawdud făcu câteva 
plecăciuni suplimentare, plecară amândoi,  Toghtekin 
mergând înainte pentru a-l onora pe emir. Erau înconjurați 
de soldaţi, gărzi şi milițieni cu tot felul de arme: săbii lungi 
şi subţiri, sulițe ascuţite, iatagane şi pumnale fără teacă. În 

jurul lor, mulţimea se strângea pentru a admira strălucirea 
şi dărnicia lor. Când ajunseră în curtea moscheii, un bărbat 
ieşi din mulţime şi se apropie de emirul Mawdud ca şi cum 
s-ar ruga la Dumnezeu şi i-ar cere de pomană. Brusc, îl 
prinse de centura mantiei şi îl lovi cu pumnalul de două ori 
deasupra buricului. Atabegul Toghtekin făcu câţiva paşi în 
spate şi însoțitorii lui îl înconjurară. Mawdud, foarte 
stăpân pe sine, merse până la poarta de nord a moscheii, 
apoi se prăbuşi. Fu adus un chirurg care reuşi să coasă o 
parte din răni, dar emirul muri după câteva ore, Dumnezeu 
să-l aibă în grijă! 

Cine l-a omorât pe guvernatorul din Moşul în ajunul 
ofensivei împotriva francilor? Toghtekin se grăbi să-l acuze 
pe Redwan şi pe prietenii lui din secta Asasinilor. Dar 
pentru majoritatea contemporanilor, doar stăpânul din 
Damasc l-a putut înarma pe ucigaş. După Ibn al-Athir, 
regele Baudouin, şocat de această crimă, i-ar fi trimis lui 
Toghtekin un mesaj răutăcios: O națiune, îi zice el, care își 
omoară şeful în casa Dumnezeului ei merită să fie stârpită! 
Sultanul Mohammed urlă de furie când află de moartea 
locotenentului său. Simţindu-se personal insultat de 
această nelegiuire, decide să-i pună la punct pe toţi 
conducătorii sirieni, inclusiv pe cei din Alep şi Damasc, 
ridică o armată de mai multe zeci de mii de soldaţi, 
comandată de cei mai buni ofiţeri din clanul selgiucid, şi 
ordonă sec tuturor prinților musulmani să i se alăture 
pentru a îndeplini misiunea sacră a jihadului împotriva 
francilor. 

Când puternica expediţie a sultanului ajunge în Siria 
centrală, în primăvara anului 1115, este întâmpinată de o 
surpriză de proporţii. Baudouin din Ierusalim şi Toghtekin 
din Damasc sunt acolo, cot la cot, înconjurați de trupele 
lor, precum şi de cele din Antiohia, Alep şi Tripoli. Prinții 
din Siria, atât musulmani cât şi franci, simțindu-se 
deopotrivă ameninţaţi de sultan, au decis să se coalizeze, 
iar armata selgiucidă va trebui să se retragă ruşinos după 
câteva luni. Mohammed jură atunci să nu se mai ocupe 

vreodată de problema francă. Îşi va ţine cuvântul. 

În timp ce prinții musulmani dau noi dovezi de totală 
iresponsabilitate, două oraşe arabe vor demonstra, la 
interval de câteva luni, că încă mai este posibil să reziste 
ocupaţiei străine. După predarea oraşului Saida în 
decembrie 1110, francii sunt stăpâni pe tot litoralul, 
„sahelul”, din Sinai până în „ţara fiului armeanului”, la 
nord de Antiohia. Cu excepţia, totuşi, a doua enclave de pe 
coastă: Ascalon şi Tyr. Încurajat de victoriile sale 
succesive, Baudouin îşi propune să se ocupe fără întârziere 
de soarta lor. Regiunea Ascalon este recunoscută pentru 
cultura de ceapă roşiatică, zisă „ascaloniană”, un cuvânt 
pe care francii îl vor deforma în échalote. Dar importanţa 
sa este mai ales militară, căci constituie punctul de 
adunare a trupelor egiptene de fiecare dată când 
proiectează o expediţie împotriva regatului din Ierusalim. 

Din 1111, Baudouin vine să defileze cu armata sa pe 
sub zidurile oraşului. Guvernatorul fatimid din Ascalon, 
Chams al-Khilafa, „Soarele Califatului”, înclinat mai mult 
spre comert decât spre război, constată Ibn al-Qalanissi, 
este imediat speriat de demonstraţia de forţă a 
occidentalilor. Fără să schiţeze vreun gest de rezistenţă, 
acceptă să le plătească un tribut de şapte mii de dinari. 
Populaţia palestiniană a oraşului, care se simte umilită de 
această capitulare neaşteptată, trimite emisari la Cairo 
pentru a cere destituirea guvernatorului. Aflând această 
veste şi temându-se ca vizirul al-Afdal să nu îl pedepsească 
pentru laşitatea sa, Chams al-Khilafa îi expulzează pe 
funcţionarii egipteni şi se pune sub protecţia francilor. 
Baudouin îi trimite trei sute de oameni care preiau citadela 
din Ascalon. 

Scandalizaţi, locuitorii nu se descurajează. În 
moschei se ţin reuniuni secrete; se elaborează planuri, 
până în acea zi de iulie 1111, în care, atunci când Chams 
al-Khilafa iese pe cal din reşedinţa sa, un grup de 
conspiratori îl atacă, străpungându-l cu lovituri de pumnal. 
Este semnalul revoltei. Citadini înarmaţi, cărora li s-au 

alăturat soldaţi berberi din garda guvernatorului, se 
lansează în atacul asupra citadelei. Războinicii franci sunt 
urmăriţi în turnuri şi pe ziduri. Niciunul din cei trei sute de 
oameni ai lui Baudouin nu va reuşi să scape. Mai bine de 
patruzeci de ani, oraşul se va sustrage dominaţiei francilor. 

Pentru a răzbuna umilinţa pricinuită de rezistenţa 
populaţiei din Ascalon, Baudouin se întoarce împotriva 
oraşului Tyr, antica cetate feniciană, de unde a plecat, 
pentru a răspândi alfabetul peste Mediterana, prinţul 
Cadmos, propriul frate al Europei, care a dat numele 
continentului francilor. Impozantul zid al oraşului Tyr 
aminteşte încă de istoria sa glorioasă. Oraşul este 
înconjurat pe trei părţi de mare şi doar o cornişă îngustă 
construită de Alexandru cel Mare îl leagă de uscat. Având 
reputaţia de redutabil, oraşul adăposteşte, în 1111, un 
mare număr de refugiaţi din teritoriile recent ocupate. 
Rolul lor în apărare va fi capital, cum reţine Ibn al- 
Qalanissi, a cărui relatare se bazează vizibil pe informaţii 
de prima mână. 

Francii ridicaseră un turn mobil de care fixaseră un 
berbec de o eficacitate redutabilă. Zidurile fură sparte, o 
parte din pereţi zbură în bucăţi iar asediaţii ajunseră la 
disperare. Atunci, un marinar originar din Tripoli, care 
avea cunoştinţe de metalurgie şi experienţă în ale 
războiului, începu să fabrice căngi din fier destinate 
agăţării berbecului de capăt şi din lateral, cu ajutorul 
corzilor ţinute de apărătorii cetăţii. Aceştia tră, geau atât 
de tare de corzi, încât tumul din lemn se dezechilibră. De 
mai multe ori, francii trebuiră să-şi strice berbecul singuri 
pentru a evita răsturnarea turnului. 

Reluându-şi încercările,  asediatorii reuşesc să 
împingă tumul în apropierea zidurilor şi fortificațiilor pe 
care începură iar să le lovească cu un nou berbec de 
şaizeci de coţi lungime, al cărui cap era făcut dintr-o piesă 
din fontă de peste douăzeci de livre. Dar marinarul din 
Tripoli nu dezarmează. 

Cu ajutorul câtorva bârne instalate abil, continuă 

cronicarul din Damasc, ridică coşuri pline cu mizerie şi 
resturi pe care le aruncă peste franci. Sufocaţi de 
mirosurile ce se răspândeau, aceştia nu mai reuşesc să 
manevreze berbecul. Marinarul ia atunci coşuri din nuiele 
împletite pe care le umple cu ulei, bitum, lemn de foc, 
răşină şi trestie. După ce le dădu foc, le aruncă peste 
tumul francilor. Incendiul cuprinse vârful turnului şi, când 
francii se străduiau să-l stingă cu oţet şi apă, marinarul din 
Tripoli se grăbi să arunce alte coşuri pline cu ulei fierbinte 
pentru a aţâţa flăcările. Focul cuprinse tot tumul, etaj cu 
etaj, mistuind lemnul construcţiei. 

Incapabili să stingă incendiul, asediatorii evacuează 
tumul şi fug. Atunci, apărătorii profită de moment pentru a 
ieşi şi a lua o mare cantitate de arme abandonate. 

Văzând aceasta, concluzionează triumfător Ibn al- 
Qalanissi, francii îşi pierdură curajul şi se retraseră după 
ce dădură foc adăposturilor pe care le construiseră în 
tabăra lor. 

Este 10 aprilie 1112. După o sută treizeci şi trei de 
zile de asediu, populaţia din Tyr îi învinge răsunător pe 
franci. 

După revoltele din Bagdad, insurecția din Ascalon şi 
rezistenţa din Tyr, începe să bată un vânt de revoltă. Un 
mare număr de arabi sunt uniţi de aceeaşi ură împotriva 
invadatorilor şi a majorităţii conducătorilor musulmani, 
acuzaţi de indiferenţă, chiar de trădare. La Alep, 
îndeosebi, această atitudine depăşeşte rapid simpla 
mişcare de moment. Sub conducerea cadiului Ibn al- 
Khachab, cetăţenii hotărăsc să-şi ia destinul în mâini. Işi 
vor alege propriii conducători şi le vor impune politica ce 
trebuie urmată. 

Desigur, vor exista destule înfrângeri, destule 
decepţii. Expansiunea francilor nu s-a terminat, iar 
aroganţa lor nu cunoaşte limite. Dar, de acum, vom asista, 
începând de pe străzile din Alep, la naşterea unui curent 
care va cuprinde treptat Orientul arab şi va aduce într-o zi 
la putere oameni corecţi, curajoşi, devotați, capabili să 


1 


recucerească teritoriul pierdut. 

Până se va ajunge acolo însă, Alep va traversa 
perioada cea mai agitată din lunga sa istorie. La sfârşitul 
lunii noiembrie 1113, Ibn al-Khachab află că Redwan este 
grav bolnav în palatul său din Citadelă, îşi strânge prietenii 
şi le cere să fie pregătiţi să intervină. Pe 10 decembrie, 
regele moare. Imediat ce vestea este aflată, grupuri de 
milițieni înarmaţi se răspândesc în cartierele oraşului, 
ocupă principalele clădiri şi pun mâna pe numeroşii 
partizani ai lui Redwan, în special pe adepţii sectei 
Asasinilor, care sunt imediat condamnaţi la moarte pentru 
spionaj în favoarea inamicului franc. 

TŢelul cadiului nu este să preia el puterea, ci să-l 
impresioneze pe noul rege, Alp Arslan, fiul lui Redwan, 
pentru ca acesta să adopte o politică diferită de a tatălui 
său. În primele zile, acest tânăr de şaisprezece ani, atât de 
bâlbâit încât îl porecliseră „mutul”, pare să aprobe 
militantismul lui Ibn al-Khachab. li arestează pe toţi 
colaboratorii lui Redwan şi le taie capul pe loc, cu o 
bucurie evidentă. Cadiul se nelinişteşte. Recomandă 
tânărului monarh să nu arunce oraşul într-o baie de sânge, 
ci doar să îi pedepsească pe trădători drept exemplu. Alp 
Arslan nici nu vrea să audă. Îşi execută doi dintre fraţi, 
apoi mai mulţi militari, anumiţi servitori şi, în general, pe 
toţi cei pe care nu îi plăcea. Puțin câte puţin, cetăţenii 
descoperă adevărul crud: regele este nebun! Cea mai bună 
sursă pe care o avem pentru a înţelege această perioadă 
este cronica unui scriitor-diplomat din Alep, Kamaleddin, 
scrisă la un secol după aceste evenimente, pornind de la 
mărturiile lăsate de contemporani. 

Într-o zi, povesteşte el, Alp Arslan adună un număr 
de emiri şi notabili şi îi invită să viziteze un fel de subsol 
săpat în citadelă. Când ajunseră înăuntru, îi întrebă: 

— Ce aţi zice dacă v-aş tăia gâtul la toţi, aici? 

— Suntem sclavi supuşi ordinelor maiestăţii voastre, 
răspunseră nefericiţii, prefăcându-se că iau ameninţarea 
drept o glumă bună. 


Şi astfel scăpară de la moarte. 

Vidul nu întârzie să se întindă în jurul tânărului 
dement. Un singur om îndrăzneşte încă să-i fie aproape, 
eunucul său Loulou, „Perles” Dar şi acesta din urmă începe 
să se teamă pentru viaţa sa. In septembrie 1114, profită de 
somnul stăpânului său pentru a-l omori şi îl urcă pe tron pe 
un alt fiu al lui Redwan, în vârstă de şase ani. 

Alep se afundă în fiecare zi, puţin câte puţin, în 
anarhie. În timp ce în citadelă grupuri necontrolate de 
sclavi şi soldaţi se hărţuiesc reciproc, cetăţeni înarmaţi 
patrulează pe străzile oraşului pentru a se apăra de 
tâlhari. În această primă fază, francii din Antiohia nu 
încearcă să profite de haosul care paralizează Alep. 
Tancrede murise cu un an înaintea lui Redwan, iar 
succesorul său, nobilul Roger, pe care Kamaleddin îl 
numeşte în cronica sa Siijal, nu are încă suficientă 
siguranţă pentru a se angaja într-o acţiune de mare 
anvergură. Dar acest moment de acalmie este de scurtă 
durată. Începând din 1116, Roger din Antiohia, 
asigurându-şi controlul tuturor drumurilor spre Alep, 
ocupă una după alta principalele fortărețe care înconjoară 
oraşul şi, fără să întâmpine rezistenţă, reuşeşte chiar să 
impună o taxă fiecărui pelerin care se duce la Meca. 

În aprilie 1117, eunucul Loulou este asasinat. 
Conform lui Kamaleddin, soldații din escorta sa puseseră 
la cale un complot împotriva lui. În timp ce mergea în estul 
oraşului, ridicară brusc arcurile strigând: „Iepurele! 
Iepurele!” pentru a-l face să creadă că voiau să vâneze 
animalul. De fapt, chiar pe Loulou îl ciuruiră cu săgeți. La 
dispariţia lui, puterea trece în mâinile unui alt sclav care, 
incapabil să se impună, îi cere lui Roger să-l ajute. Haosul 
devine atunci de nedescris. În timp ce francii se pregătesc 
să asedieze oraşul, militarii continuă să se lupte între ei 
pentru controlul Citadelei. Ibn al-Khachab decide să 
acţioneze fără întârziere. Îi adună pe principalii notabili ai 
cetăţii şi le propune un proiect care se va dovedi încărcat 
de consecinţe, în calitate de oraş de frontieră, Alep, le 

explică el, trebuie să fie avangarda jihadului împotriva 
francilor şi, de aceea, trebuie ca guvernarea să fie oferită 
unui emir puternic, poate chiar sultanului, astfel încât să 
nu mai lase niciodată guvernarea pe mâna unui regişor 
local, care îşi pune interesele personale înaintea islamului. 
Propunerea cadiului este aprobată, nu fără reticenţe, căci 
locuitorii din Alep ţin la particularismul lor. Sunt trecuţi 
deci în revistă principalii candidaţi posibili. Sultanul? Nu 
vrea să mai audă de Siria. Toghtekin? Este singurul prinţ 
sirian de o oarecare anvergură, dar cei din Alep nu vor 
accepta niciodată un şef din Damasc. Atunci, Ibn al- 
Khachab avansează numele emirului turc  Ilghazi, 
guvernator în Mardin, din Mesopotamia. Conduita lui nu a 
fost mereu exemplară. A susţinut, în urmă cu doi ani, 
alianţa islamo-ffancă împotriva sultanului şi este cunoscut 
pentru pasiunea pentru băutură. Când bea vin, ne 
relatează Ibn al-Qalanissi, Ilghazi rămânea într-o stare de 
ameţțeală mai multe zile la rând, fără să-şi revină măcar 
pentru a da vreun ordin. Dar ar fi trebuit să se caute mult 
timp până să se găsească un militar sobru. Şi apoi, susţine 
Ibn al-Khachab, Ilghazi este un luptător curajos, familia sa 
a guvernat mult timp în Ierusalim, iar fratele său, Sokman, 
a repurtat victoria de la Harran împotriva francilor. 
Majoritatea fiind de acord cu această propunere, Ilghazi 
este invitat şi chiar cadiul în persoană îi deschide porţile 
oraşului Alep, în vara anului 1118. Primul gest al emirului 
este să se căsătorească cu fiica regelui Redwan, ceea ce 
simbolizează uniunea între cetate şi noul ei stăpân şi 
afirmă, în acelaşi timp, legitimitatea acestuia din urmă. 
Ilghazi dă adunarea trupelor sale. 

La douăzeci de ani de la începutul invaziei france, 
capitala Siriei de Nord are, pentru prima dată, un şef 
dornic să se lupte. Rezultatul este fulgerător. Sâmbătă, 28 
iunie 1119, armata din Alep se înfruntă cu cea din Antiohia 
pe câmpia Sarmada, la jumătatea drumului dintre cele 
două oraşe. Khamsin, un vânt uscat şi cald, încărcat cu 
nisip, suflă în ochii luptătorilor. Kamaleddin ne va relata 

scena: 

Ilghazi îi puse pe emiri să jure că se vor lupta 
vitejeşte, că vor ţine piept, că nu vor da înapoi şi că îşi vor 
da viaţa pentru jihad. Apoi, musulmanii se desfăşurară în 
valuri mici şi se postară, noaptea, lângă trupele lui Roger. 
Brusc, în zori, francii văzură apropiindu-se flamurile 
musulmanilor care îi înconjurau din toate părţile. Cadiul 
Ibn al-Khachab înaintă călare şi, cu lancea în mână, îi 
împinse pe ai noştri la bătălie. Văzându-l, unul dintre 
soldaţi strigă pe un ton răutăcios: „Am venit din ţara 
noastră pentru a urma un turban?” Dar cadiul merse spre 
trupe, parcurse rândurile şi le adresă, pentru a le insufla 
energie şi a le anima moralul, o cuvântare atât de 
elocventă, încât oamenii plânseră de emotie şi îl admirară. 
Apoi, ridicară arcurile din toate părţile deodată. Săgeţile 
zburară ca un nor de lăcuste. 

Armata din Antiohia este decimată. Nobilul Roger 
însuşi este găsit printre cadavre, cu capul crăpat în dreptul 
nasului. 

Mesagerul victoriei ajunse în Alep în momentul în 
care musulmanii îşi terminau rugăciunea de prânz în 
marea moschee. Se auzi atunci un zgomot puternic dinspre 
vest, dar niciun războinic nu intră în oraş înainte de 
rugăciunea de după-amiază. 

Zile la rând, Alep sărbătoreşte victoria. Se cântă, se 
bea, se taie berbeci, se îngrămădesc pentru a admira 
flamurile cruciate, coifurile şi zalele adunate de soldaţi, 
sau pentru a vedea cum este decapitat câte un prizonier 
sărac - cei bogaţi fiind eliberaţi în schimbul răscumpărării. 
Se ascultă în pieţele publice poeme improvizate în gloria 
lui Ilghazi: După Dumnezeu, în tine avem cea mai mare 
încredere! Locuitorii din Alep au trăit ani la rând sub 
teroarea lui Bohemond, Tancrede, apoi Roger din Antiohia, 
mulţi au sfârşit prin a aştepta, ca o fatalitate, ziua în care, 
ca şi fraţii lor din Tripoli, ar fi forţaţi să aleagă între 
moarte şi exil. Cu victoria de la Sarmada, iată că simt că 
revin la viaţă. In toată lumea arabă, isprava lui Ilghazi 

provoacă entuziasm. Niciodată un astfel de triumf nu 
fusese acordat islamului în anii trecuţi, strigă Ibn al- 
Qalanissi. 

Aceste aprecieri excesive trădează extrema 
demoralizare care domnea în ajunul victoriei lui Ilghazi. 
Aroganţa francilor a atins de fapt limitele absurdului: la 
începutul lunii martie 1118, regele Baudouin, cu exact 
două sute şaisprezece cavaleri şi patru sute de pedestraşi, 
a început invadarea... Egiptului! În fruntea trupelor sale 
reduse, a traversat peninsula Sinai, a ocupat fără probleme 
oraşul Fărâma, ajungând până la malurile Nilului, în care 
se îmbăiază, va preciza, glumeţ, Ibn al-Athir. Ar fi mers şi 
mai departe dacă nu s-ar fi îmbolnăvit. Repatriat cât mai 
repede posibil spre Palestina, va muri pe drum, la el-Arich, 
în nord-estul peninsulei Sinai. În ciuda decesului lui 
Baudouin, al-Afdal nu va răzbuna niciodată această nouă 
umilire. Pierzând rapid controlul situaţiei, va fi asasinat 
trei ani mai târziu, pe o stradă din Cairo. În ce-l priveşte pe 
regele francilor, va fi înlocuit de vărul său, Baudouin al 

II-lea, din Edesse. 

Venind la puţin timp după acest raid spectaculos prin 
Sinai, victoria de la Sarmada apare ca o revanşă şi, pentru 
câţiva optimişti, drept începutul recuceririi. Se aşteaptă ca 
Ilghazi să meargă fără întârziere spre Antiohia, care nu 
mai are nici prinţ, nici armată. Francii se pregătesc de 
asediu. Prima lor decizie este să-i dezarmeze pe creştinii 
sirieni, armeni şi greci din oraş şi să le interzică să iasă din 
case, deoarece se temeau să nu se alieze cu cei din Alep. 
Tensiunile sunt, de fapt, foarte mari între occidentali şi 
coreligionarii lor orientali, care îi acuză că le 
discriminează ritul şi că îi pun la treburi inferioare în 
propriul lor oraş. Dar precauţiile francilor se dovedesc 
inutile. Ilghazi nu se gândeşte deloc să-şi mărească 
avantajul. 'Tolănit, beat mort, nu mai părăseşte fosta 
reşedinţă a lui Redwan, unde nu mai termină de sărbătorit 
victoria. Îngurgitând lichioruri fermentate, este cuprins de 
un acces puternic de febră. Nu va fi vindecat decât după 

douăzeci de zile, tocmai la timp pentru a afla că armata din 
Ierusalim, comandată de noul rege Baudouin al II-lea, 
tocmai soseşte din Antiohia. 

Răpus de alcool, Ilghazi va muri trei ani mai târziu, 
fără să-şi fi exploatat succesul. Locuitorii din Alep îi vor fi 
recunoscători pentru că a îndepărtat de oraşul lor 
pericolul franc, dar nu vor fi în niciun caz trişti la dispariţia 
lui, căci privirile lor se întorc deja spre succesorul lui, un 
bărbat excepţional, al cărui nume este pe buzele tuturor: 
Balak. Este nepotul lui Ilghazi, dar este un om de o cu totul 
altă factură. În câteva luni, va deveni eroul adorat de 
lumea arabă, ale cărui fapte vor fi celebrate în moschei şi 
în pieţele publice. 

În septembrie 1122, Balak reuşeşte, printr-o lovitură 
strălucitoare, să pună mâna pe Jocelin, care l-a înlocuit pe 
Baudouin al II-lea, în funcţia de conte de Edessa. După 
spusele lui Ibn al-Athir, îl înfăşură într-o piele de cămilă, pe 
care o cusu, apoi, refuzând orice ofertă de răscumpărare, 
îl va închide într-o fortăreață. După dispariţia lui Roger de 
Antiohia, iată un al doilea stat franc privat de şeful său. 
Regele din Ierusalim, neliniştit, decide să vină personal în 
nord. Cavalerii din Edessa îl duc să viziteze locul unde 
Jocelin a fost prins, o zonă mlăştinoasă pe malul 
Eufratului. Baudouin al II-lea face un tur de recunoaştere, 
apoi ordonă să se ridice corturile pentru a înnopta. A doua 
Zi, se trezeşte devreme pentru a merge la sportul lui 
favorit, împrumutat de la prinții orientali, vânătoarea cu 
şoimi, când brusc, Balak şi oamenii săi, care se 
apropiaseră fără zgomot, împânzesc tabăra. Regele din 
Ierusalim aruncă armele şi este la rândul său luat în 
captivitate. 

Glorificat de prestigiul acestor fapte, Balak îşi face, 
în iunie 1123, o intrare triumfătoare în Alep. Repetând 
gestul lui Ilghazi, începe prin a se căsători cu fiica lui 
Redwan, apoi întreprinde, fără să piardă un moment, 
recucerirea sistematică a posesiunilor france din jurul 
oraşului. Abilitatea militară a acestui emir turc de 

patruzeci de ani, spiritul de decizie, refuzul oricărui 
compromis cu francii, sobrietatea şi palmaresul său de 
victorii succesive contrastează cu mediocritatea altor 
prinți musulmani. 

Un oraş, în mod special, vede în el salvatorul 
providenţial: Tyr, pe care francii îl asediază din nou, în 
ciuda capturării regelui lor. Situaţia apărătorilor oraşului 
se dovedeşte mult mai delicată decât era în timpul 
rezistenţei lor victorioase de acum doisprezece ani, 
deoarece occidentalii asigură de această dată controlul pe 
mare. O impunătoare flotilă venețiană, numărând peste o 
sută douăzeci de vase, a apărut de fapt în primăvara anului 
1123 în largul coastelor palestiniene. De la sosire, a reuşit 
să surprindă flota egipteană înainte de Ascalon şi să o 
distrugă. În februarie 1124, după ce a semnat un acord cu 
Ierusalimul cu privire la împărţirea prăzii de război, 
venețienii au început blocada portului Tyr, în timp ce 
armata francă îşi instala tabăra la est de oraş. 
Perspectivele nu sunt deci prea bune pentru asediați. 
Desigur, locuitorii din Tyr se bat cu încrâncenare. Într-o 
noapte, de exemplu, un grup de înotători excelenți se 
strecoară până la un vas venețian, care este de gardă la 
intrarea în port, şi reuşeşte să-l ducă spre oraş unde este 
dezarmat şi distrus. Dar, în ciuda unor astfel de acţiuni, 
şansele de izbândă sunt mici. Prăbuşirea marinei fatimide 
face imposibil orice ajutor pe cale maritimă. Pe de altă 
parte, aprovizionarea cu apă potabilă se dovedeşte dificilă. 
Tyr - acesta este marele lui dezavantaj - nu are izvoare în 
interiorul cetăţii. În timp de pace, apa dulce vine din afară, 
printr-o canalizare. În caz de război, oraşul contează pe 
cisternele sale şi pe o aprovizionare susţinută cu ajutorul 
unor bărci mici. Rigoarea blocadei venețienilor nu permite 
această activitate. Dacă laţul nu mai slăbeşte, capitularea 
va fi inevitabilă după câteva săptămâni. 

Fără să mai aştepte nimic de la egipteni, protectorii 
lor obişnuiţi, apărătorii oraşului se întorc spre eroul 
momentului, Balak. Emirul asediază atunci o fortăreață din 

zona Alep, Manbij, unde s-a răsculat unul dintre vasalii săi. 
Când chemarea celor din Tyr ajunge la el, decide imediat, 
povesteşte  Kamaleddin, să încredinţeze unuia dintre 
locotenenţii săi continuarea asediului şi să meargă 
personal în ajutorul oraşului Tyr. Pe 6 mai 1124, înainte de 
a porni la drum, efectuează un ultim tur de inspecţie. 

Cu coiful pe cap şi scutul pe mână, relatează 
cronicarul din Alep, Balak se apropie de fortăreaţa Manbij 
pentru a alege locul unde vor fi ridicate catapultele. În 
timp ce dădea ordine, o săgeată trasă de pe metereze îl 
atinse sub clavicula stângă. O smulse singur şi, scrâşnind 
din dinţi, murmură: „Această lovitură va fi mortală pentru 
toţi musulmanii!” Apoi îşi dădu duhul. 

Spunea adevărul. Imediat ce vestea morţii sale 
ajunge la Tyr, locuitorii îşi pierd curajul şi nu se mai 
gândesc decât să negocieze condiţiile capitulării lor. Pe 7 
iulie 1124, povesteşte Ibn al-Qalanissi, ieşiră printre două 
rânduri de soldaţi, fără a fi molestaţi de către franci. Toţi 
militarii şi civilii părăsiră oraşul, unde rămaseră doar cei 
neputincioşi. Câţiva exilați merseră la Damasc, alţii se 
împrăştiară prin țară. 

Chiar dacă baia de sânge a putut fi evitată, 
admirabila rezistenţă a locuitorilor din Tyr se încheie în 
umilinţă. 

Nu vor fi singurii care vor suporta consecinţele 
dispariţiei lui Balak. La Alep, puterea ajunge la Timurtach, 
fiul lui Ilghazi, un tânăr de nouăsprezece ani, preocupat 
doar, conform lui Ibn al-Athir, să se distreze şi care se 
grăbi să părăsească Alep pentru oraşul său natal, Mardin, 
fiindcă în Siria erau prea multe războaie cu francii. 
Nemulțumit că şi-a abandonat capitala, incapabilul 
Timurtach se grăbeşte să-l elibereze pe regele din 
Ierusalim în schimbul a douăzeci de mii de dinari. Îi oferă 
haine scumpe, o bonetă din aur şi ghete cu zorzoane, 
înapoindu-i chiar şi calul pe care Balak i-l luase în ziua 
capturării sale. Comportament princiar, fără îndoială, dar 
total iresponsabil, deoarece, la câteva săptămâni de la 

eliberarea sa, Baudouin al II-lea ajunge în faţa oraşului 
Alep cu intenţia clară de a-l cuceri. 

Apărarea cetăţii cade complet în sarcina lui Ibn al- 
Khachab, care nu dispune decât de câteva sute de oameni 
înarmaţi. Cadiul, care vede mii de războinici în jurul 
oraşului său, trimite un mesager la fiul lui Ilghazi. 
Punându-şi viaţa în pericol, emisarul traversează noaptea 
liniile inamice. Ajuns la Mardin, se prezintă în divanul 
emirului şi îl imploră cu insistenţă să nu abandoneze 
oraşul Alep. Dar Timurtach, pe cât de insolent, pe atât de 
laş, ordonă să fie aruncat în închisoare mesagerul ale cărui 
plângeri îl enervează. 

Ibn al-Khachab se orientează atunci spre un alt 
guvernator, al-Borsoki, un bătrân militar turc care tocmai 
fusese numit guvernator în Moşul. Cunoscut pentru 
spiritul de dreptate şi zelul său religios, dar şi pentru 
abilitatea politică şi ambiția sa, al-Borsoki acceptă grăbit 
invitaţia pe care i-o trimite cadiul şi porneşte imediat la 
drum. Sosirea sa, în ianuarie 1125, în faţa oraşului asediat 
îi surprinde pe franci, care fug şi îşi abandonează corturile. 
Ibn al-Khachab se grăbeşte să iasă în întâmpinarea lui al- 
Borsoki pentru a-l convinge să-i urmărească, dar emirul 
este obosit de drumul lung şi mai ales interesat să-şi 
viziteze noua posesiune. Ca şi Ilghazi în urmă cu cinci ani, 
nu va îndrăzni să-şi valorifice avantajul şi îi va lăsa 
inamicului timpul necesar refacerii. Dar intervenţia sa 
prezintă o importanţă considerabilă, deoarece uniunea 
realizată în 1125 între Alep şi Moşul va deveni nucleul 
unui puternic stat care, în curând, va putea riposta cu 
succes la aroganţa francilor. 

Prin tenacitatea şi uimitoarea sa perspicacitate, se 
ştie că Ibn al-Khachab nu numai că şi-a salvat oraşul de la 
ocupaţie ci a contribuit, mai mult ca oricare altul, la 
pregătirea drumului marilor conducători ai jihadului 
împotriva invadatorilor. Totuşi, cadiul nu va edea 
consecinţele. Într-o zi din vara anului 1125, când ieşea din 
marea moschee din Alep, după rugăciunea de prânz, un 

bărbat deghizat în ascet sări pe el şi îi înfipse un pumnal în 
piept. Era răzbunarea Asasinilor. Ibn al-Khachab fusese 
adversarul cel mai încrâncenat al sectei, vărsase în valuri 
sângele adepților ei şi nu se căise niciodată. Nu putea deci 
ignora că într-o zi va plăti cu viaţa. De o treime de secol, 
niciun inamic nu reuşise să le scape Asasinilor. 

Cel care crease în 1090 această sectă, cea mai 
redutabilă din toate timpurile, era un bărbat cu o cultură 
vastă, sensibil la poezie, spirit curios şi incitat de ultimele 
progrese ale ştiinţei. Hassan as-Sabbah se născuse pe la 
1048, în oraşul Rayy, aproape de locul unde va fi fondat, 
câteva zeci de ani mai târziu, târgul Teheran. A fost el, 
cum zice legenda, inseparabilul tovarăş de tinereţe al 
poetului Omar al-Khayyam, pasionat şi el de matematici şi 
astronomie? Nu se ştie exact. Se cunosc, în schimb, cu 
precizie, circumstanţele care l-au făcut pe acest om 
luminat să-şi consacre viaţa organizării sectei sale. 

La naşterea lui Hassan, doctrina şiită, la care aderă, 
era dominantă în Asia musulmană. Siria aparţinea 
fatimizilor din Egipt, iar o altă dinastie şiită, Bueyhides, 
controla Persia şi impunea legea ei califului abasid în 
inima Bagdadului. Dar în timpul tinereţii lui Hassan, 
situaţia s-a răsturnat complet. Selgiucizii, apărători ai 
ortodoxismului sunit, au preluat toată regiunea. Şiismul, 
fără succes, nu mai este decât o doctrină abia tolerată şi 
persecutată frecvent. 

Hassan, care evoluează într-un mediu de persani 
religioşi, se revoltă împotriva acestei situaţii. Pe la 1071, 
decide să se instaleze în Egipt, ultimul bastion al şiismului. 
Dar ceea ce descoperă în ţara Nilului nu este deloc 
îmbucurător. Bătrânul calif fatimid al-Mustansir este o 
marionetă încă şi mai mare decât rivalul său abasid. Nu 
mai îndrăzneşte să iasă din palat fără autorizarea vizirului 
său armean Badr el-Jamali, tatăl şi predecesorul lui al- 
Afdal. Hassan găseşte la Cairo mulţi integrişti religioşi 
care îi împărtăşesc convingerile şi doresc, ca şi el, să 
reînfiinţeze califatul şiit şi să se răzbune pe selgiucizi. 


Curând, ia naştere o veritabilă mişcare, avându-l ca 
şef pe Nizar, fiul cel mare al califului. Pe cât de pios, pe 
atât de curajos, moştenitorul fatimid nu are nicio intenţie 
de a se conforma plăcerilor curţii, nici să joace rolul unei 
marionete în mâinile vizirului. La moartea bătrânului său 
tată, care nu ar trebui să întârzie, ar trebui să preia 
succesiunea şi, cu ajutorul lui Hassan şi al prietenilor săi, 
să le asigure şiiţilor o nouă epocă de aur. Este pus la punct 
un plan minuţios, Hassan fiind principalul artizan. 
Militantul persan se va instala în inima imperiului selgiucid 
pentru a pregăti terenul în scopul recuceririi pe care Nizar 
o va întreprinde la urcarea sa pe tron. 

Hassan reuşeşte, dincolo de orice speranţă, dar cu 
metode mult diferite de cele imaginate de virtuosul Nizar. 
În 1090, cucereşte surprinzător fortăreaţa Alamut, acest 
„cuib de vulturi” situat în munţii El-brouz, aproape de 
Marea Caspică, într-o zonă practic inaccesibilă. Dispunând 
astfel de un sanctuar inviolabil, Hassan începe să înfiinţeze 
o organizaţie politico-religioasă, a cărei eficacitate şi spirit 
de disciplină vor rămâne neegalate în istorie. 

Adepții sunt clasaţi după nivelul lor de instrucţie, 
fiabilitate şi curaj, de la novici la marele maestru. Urmează 
cursuri intensive de  îndoctrinare, precum şi de 
antrenament fizic. Arma preferată a lui Hassan, pentru a-şi 
teroriza inamicii, este crima. Membrii sectei sunt trimişi 
individual sau, mai rar, în mici echipe de doi sau trei, cu 
misiunea de a omori o personalitate desemnată. Se 
deghizează în general în negustori sau asceţi, circulă prin 
oraşul unde trebuie să comită crima, se familiarizează cu 
locurile şi obiceiurile victimei lor, apoi, odată planul pus la 
punct, lovesc. Dar, dacă pregătirile se derulează în cel mai 
mare secret, execuţia trebuie să aibă loc în public, în faţa 
unei mulţimi cât mai numeroase posibil. De aceea, locul 
ales este moscheea şi ziua preferată este vinerea, în 
general la prânz. Pentru Hassan, crima nu este un simplu 
mod de a scăpa de un adversar, este, înainte de toate, o 
lecţie dublă dată în public: cea a pedepsirii persoanei 

omorâte şi cea a sacrificiului eroic al adeptului executant, 
numit fedai, mai exact, „comando sinucigaş”, fiindcă este 
aproape întotdeauna omorât pe loc. 

Seninătatea cu care membrii sectei acceptă să se 
lase masacrați i-a făcut pe contemporani să creadă că erau 
drogaţi cu haşiş, de unde şi porecla de „haşisyun” sau 
„haşaşin”, un cuvânt care va fi deformat în „Asasin” şi care 
va deveni curând, în numeroase limbi, un substantiv 
comun. Ipoteza este plauzibilă, dar, din tot ceea ce face 
referire la sectă, este dificil de distins realitatea de 
legendă. Îi obliga Hassan pe adepţi să se drogheze pentru 
a le da senzaţia că se află, pentru un timp, în paradis şi a-i 
încuraja astfel la martiriu? încerca el, mai prozaic, să-i 
obişnuiască cu vreun narcotic pentru a-i ţine mereu sub 
control? Le furniza pur şi simplu un euforizant ca să nu se 
arate slabi în momentul asasinatului? Conta pe credinţa lor 
oarbă? Oricare ar fi răspunsul, doar evocarea acestor 
ipoteze este un omagiu adus excepţionalului organizator 
care era Hassan. 

Succesul său este de altfel fulgerător. Prima crimă, 
executată în 1092, la doi ani de la fondarea sectei, este ea 
însăşi o epopee. Selgiucizii erau, la acea vreme, la apogeul 
puterii lor. Or, stâlpul imperiului lor, cel care a organizat, 
timp de treizeci de ani, într-un veritabil stat domeniul 
cucerit de războinicii turci, artizanul renaşterii puterii 
sunite şi al luptei împotriva şiismului, este un bătrân vizir, 
al cărui nume este evocator pentru opera sa: Nizam el- 
Mulk, „Ordinea Regatului”. Pe 14 octombrie 1092, un 
adept al lui Hassan îl doboară cu o lovitură de pumnal. 
Când Nizam el Mulk fu asasinat, va zice Ibn al-Athir, statul 
se dezintegră. De fapt, imperiul selgiucid nu îşi va mai 
regăsi unitatea. Istoria sa nu va mai fi punctată de cuceriri, 
ci de interminabile lupte pentru succesiune. Misiune 
îndeplinită, ar fi putut zice Hassan camarazilor săi din 
Egipt. De acum, calea este deschisă recuceririi fatimide. 
Este rândul lui Nizar. Dar, la Cairo, insurecția ia o 
întorsătură neaşteptată. Al-Afdal, care moşteneşte viziratul 

tatălui său, în 1094, îi zdrobeşte nemilos pe prietenii lui 
Nizar, el însuşi fiind zidit de viu. 

Hassan se află, acum, în faţa unei situaţii 
neprevăzute. Nu a renunţat la reînfiinţarea califatului şiit, 
dar ştie că îi va trebui timp. În consecinţă, îşi schimbă 
strategia: continuându-şi munca de subminare a Islamului 
oficial şi a reprezentanţilor lui religioşi şi politici, se 
străduieşte să găsească acum un loc în care să-şi 
stabilească fieful autonom. Or, ce ţinut ar putea oferi 
perspective mai bune decât Siria, divizată într-o 
multitudine de state mici şi rivale? Ar fi suficient ca secta 
să se implanteze acolo, să aţâţe un oraş contra altuia, un 
emir împotriva fratelui său, pentru a putea supravieţui 
până în ziua în care califatul fatimid va ieşi la lumină. 

Hassan trimite în Siria un predicator persan, un 
„medic-astrolog” enigmatic, care se instalează la Alep şi 
reuşeşte să câştige încrederea lui Redwan. Adepții încep 
să vină în oraş, să-şi propage doctrina, să formeze celule. 
Pentru a menţine prietenia cu regele selgiucid, nu se dau 
înapoi de la a-i aduce mici servicii, în special asasinarea 
anumitor adversari politici. La moartea „medicului- 
astrolog”, în 1103, secta delegă imediat pe lângă Redwan 
un nou consilier persan, Abu-laher, „Aurarul” Foarte 
repede, influenţa sa devine şi mai zdrobitoare decât a 
predecesorului său. Redwan trăieşte complet sub controlul 
lui şi, după Kamaleddin, niciun locuitor din Alep nu mai 
poate obţine cea mai mică favoare de la monarh fără a 
trece pe la unul din nenumăraţii discipoli infiltraţi în 
anturajul regelui. 

Dar, chiar din cauza puterii lor, Asasinii sunt 
detestaţi. Ibn al-Khachab, mai ales, cere fără încetare să se 
pună capăt activităţii lor. Le reproşează nu numai traficul 
de influenţă, dar mai ales simpatia manifestată faţă de 
invadatorii occidentali. Oricât de paradoxală ar fi, această 
acuzaţie nu este deloc justificată. La sosirea francilor, 
Asasinii, care abia se stabiliseră în Siria, sunt numiţi 
batinis, „cei care aderă la o credinţă diferită de cea pe 

care o afişează în public” O denumire care lasă să se 
înţeleagă faptul că adepţii nu sunt musulmani decât în 
aparenţă. Şiiţii, cum este Ibn al-Khachab, nu au nicio 
simpatie pentru discipolii lui Hassan, datorită rupturii faţă 
de califatul fatimid care rămâne, în ciuda şubrezirii sale, 
protectorul declarat al şiiţilor din lumea arabă. 

Detestaţi şi persecutați de către toţi musulmanii, 
Asasinii nu regretă atunci când soseşte o armată creştină 
care îi învinge pe rând atât pe selgiucizi, cât şi pe Al-Afdal, 
ucigaşul lui Nizar. Fără îndoială, atitudinea exagerat de 
conciliantă a lui Redwan faţă de occidentali era datorată, 
în bună parte, sfaturilor date de batinis. 

In ochii lui Ibn al-Khachab, complicitatea dintre 
Asasini şi franci echivalează cu o trădare. Acţionează în 
consecinţă. De la masacrele care urmează morţii lui 
Redwan, la finele anului 1113, batinis sunt urmăriţi din 
stradă în stradă, din casă în casă. Unii sunt linşaţi de 
mulţime, alţii sunt aruncaţi de pe ziduri. Aproape două 
sute de membri ai sectei pier astfel, printre care Abu- 
Taher, „Aurarul” Oricum, ne indică Ibn al-Qalanissi, mulți 
reuşesc să fugă şi se refugiază la franci sau se împrăştie 
prin ţară. 

Ibn al-Khachab le-a smuls Asasinilor principalul lor 
bastion din Siria, însă uimitoarea lor carieră nu este decât 
la începuturi. Trăgând învăţăminte din eşecul ei, secta îşi 
schimbă tactica. Noul trimis al lui Hassan în Siria, un 
prozelit persan pe nume Bahram, decide să suspende 
provizoriu orice acţiune spectaculoasă şi să revină la o 
activitate minuțioasă şi discretă de organizare şi infiltrare. 

Bahram, povesteşte cronicarul din Damasc, trăia în 
cel mai mare secret şi retras, îşi schimba hainele atât de 
bine încât circula prin oraşe şi fortărețe fără ca nimeni să-l 
recunoască. 

După câţiva ani, dispune de o reţea suficient de 
puternică pentru a se gândi să iasă din clandestinitate. 
Găseşte un excelent protector în locul lui Redwan. 

Într-o zi; zice Ibn al-Qalanissi, Bahram sosi la 


Damasc, unde atabegul Toghtekin îl primi foarte bine, din 
precauţie faţă de agresivitatea lui şi a bandei sale. I se 
acordă atenţie şi i se asigură o protecţie vigilentă. Al 
doilea personaj al metropolei siriene, vizirul Tahir al- 
Mazdaghani, se înţelese cu Bahram, deşi nu aparţinea de 
secta sa, şi îl ajută să-şi întindă în toate părţile laţurile 
răutăţii lor. 

De fapt, în ciuda decesului lui Hassan as-Sabbah în 
ascunzătoarea sa din Alamut, în 1124, activitatea 
Asasinilor cunoaşte o puternică recrudescenţă. În urmă cu 
un an, un alt adversar cu turban” cădea sub loviturile lor. 
Toţi cronicarii relatează asasinarea lui cu solemnitate, căci 
omul care condusese în august 1099 prima manifestaţie de 
furie împotriva invaziei france devenise de atunci una 
dintre cele mai înalte autorităţi religioase ale lumii 
musulmane. Se anunţă din Irak că acel cadiu al cadiilor din 
Bagdad, splendoarea islamului, Abu-Saad al-Harawi, 
fusese atacat de către batinis în marea moschee din 
Hamadhan. îl omorâră cu lovituri de pumnal, apoi 
dispărură fără urmă şi fără ca nimeni să-i urmărească, atât 
de frică le era de ei. Crima provocă o indignare vie la 
Damasc, unde al-Harawi a trăit ani întregi. Mai ales în 
mediile religioase, activitatea Asasinilor suscită o ostilitate 
crescândă. Cei mai buni dintre credincioşi aveau inima 
strânsă, dar se abţineau să vorbească, căci batinis 
începuseră să-i omoare pe cei care li se opuneau şi să-i 
susţină pe cei care îi aprobau în rătăcirea lor. Nimeni nu 
mai îndrăznea să-i blameze în public, nici emirul, nici 
vizirul, nici sultanul! 

Această teroare este justificată. Pe 26 noiembrie 
1126, al-Borsoki, puternicul conducător din Alep şi Moşul, 
suportă la rândul lui teribila răzbunare a Asasinilor. 

Şi totuşi, se miră Ibn al-Qalanissi, emirul era precaut. 
Purta zale prin care nu putea pătrunde vârful sabiei şi nici 
lama pumnalului şi se înconjura de soldaţi înarmaţi până în 
dinţi. Dar destinul nu poate fi evitat. Al-Borsoki se dusese, 
ca de obicei, la marea moschee din Moşul pentru a-şi 

îndeplini obligaţia de vineri. Sceleraţii erau acolo, 
îmbrăcaţi în maniera sufiştilor, şi se rugau într-un colţ fără 
să atragă bănuieli. Brusc, săriră pe el şi îi administrară 
mai multe lovituri, fără să reuşească să-i străpungă zalele. 
Când batinis văzură că pumnalele nu aveau efect, unul 
dintre ei strigă: „Loviţi sus, la cap!” îi atinseră gâtul şi al- 
Borsoki muri ca un martir iar ucigaşii săi fură omorâţi. 

Niciodată ameninţarea Asasinilor nu a fost atât de 
serioasă. Nu mai este vorba de o simplă încercare de 
hărţuire, ci de o veritabilă lepră, care roade lumea arabă 
în momentul în care are nevoie de toată energia pentru a 
face faţă ocupaţiei france. De altfel, seria neagră continuă. 
La câteva luni de la dispariţia lui al-Borsoki, fiul său, care 
îi succede, este asasinat şi el. La Alep, patru emiri rivali îşi 
dispută puterea, iar Ibn al-Khachab nu mai este acolo 
pentru a menţine un minimum de coeziune. În toamna 
anului 1127, în timp ce oraşul este cufundat în anarhie, 
francii reapar dincolo de ziduri. Antiohia are un nou prinţ, 
tânărul fiu al marelui Bohemond, un uriaş blond de 
optsprezece ani, care tocmai venise din ţara sa pentru a 
prelua moştenirea familială. Poartă prenumele tatălui său 
şi are tot caracterul impetuos al său. Locuitorii din Alep se 
grăbesc să-i plătească tributul, iar cei mai defetişti văd 
deja în el pe viitorul cuceritor al oraşului lor. 

La Damasc, situaţia este la fel de dramatică. 
Atabegul Toghtekin, bătrân şi bolnav, nu mai exercită 
niciun control asupra Asasinilor. Au propria lor miliţie 
înarmată, administraţia a intrat pe mâinile lor, iar vizirul 
al-Mazdaghani, care le este devotat trup şi suflet, întreţine 
contacte strânse cu Ierusalimul. De partea sa, Baudouin al 
Il-lea nu îşi mai ascunde intenţia de a-şi încorona cariera 
cu cucerirea metropolei siriene. Se pare că doar prezenţa 
bătrânului 'Toghtekin îi mai împiedică pe Asasini să le ofere 
francilor oraşul. Dar aşteptarea va fi scurtă. La începutul 
anului 1128, atabegul slăbeşte văzând cu ochii şi nu mai 
reuşeşte să se ridice din pat. La căpătâiul lui, intrigile îşi 
fac loc. După ce l-a desemnat pe fiul său, Buri, drept 

succesor, se stinge din viaţă pe 12 februarie. Locuitorii din 
Damasc sunt de acum convinşi că oraşul lor nu va întârzia 
să cadă în mâinile invadatorilor. 

Evocând, un secol mai târziu, această perioadă 
critică a istoriei arabe, Ibn al-Athir va scrie pe drept 
cuvânt: 

Odată cu moartea lui 'Toghtekin, dispărea ultimul om 
capabil să facă faţă francilor. Aceştia păreau atunci în 
măsură să ocupe Siria întreagă. Dar Dumnezeu, în infinita 
lui bunătate, avu milă de musulmani. 

Partea a treia 

RIPOSTA 

(1128 - 1146) 

Tocmai începeam rugăciunea când un franc se 
precipită spre mine, mă prinse şi îmi întoarse faţa spre 
răsărit zicându-mi: „Aşa se face rugăciunea!” 

Ussama Ibn MUNQIDH cronicar (1095 - 1188) 

Capitolul VI 

COMPLOTURILE DIN DAMASC 

Vizirul al-Mazdaghani se prezentă ca în fiecare zi la 
pavilionul Trandafirilor, în palatul Citadelei din Damasc. 
Erau acolo, povesteşte Ibn al-Qalanissi, toţi emirii şi şefii 
militari. Adunarea se ocupă de mai multe treburi. Stăpânul 
oraşului, Buri, fiul lui Toghtekin, avu un schimb de priviri 
cu cei prezenţi, apoi fiecare se ridică pentru a se întoarce 
acasă. Conform obiceiului, vizirul trebuia să plece după 
toţi ceilalţi. Când se ridică, Buri făcu un semn spre un 
apropiat şi acesta îl lovi pe al-Mazdaghani de mai multe ori 
cu sabia în cap. Apoi îl decapită şi îi duse cadavrul la 
poarta de Fier pentru ca toată lumea să poată vedea ce le 
face Dumnezeu celor care au folosit vicleşuguri. 

În câteva minute, moartea protectorului Asasinilor 
este cunoscută în pieţele din Damasc şi urmată pe loc de o 
vânătoare de oameni. O mulţime imensă se răspândeşte pe 
străzi, cu săbii şi pumnale în mâini. Toţi batinis, rudele, 
prietenii lor, precum şi toţi cei bănuiţi de simpatie faţă de 
ei sunt urmăriţi prin oraş, căutaţi prin case şi omorâţi fără 

milă. Şefii lor vor fi crucificaţi pe crenelurile meterezelor. 
Mai mulţi membri ai familiei lui Ibn al-Qalanissi iau parte 
activă la masacru. Am putea crede că el, cronicarul, care, 
în acea lună de septembrie 1129, era un înalt funcţionar de 
cincizeci şi şapte de ani, nu s-a implicat în acţiune. Dar 
tonul său spune mult despre starea de spirit din acele ore 
sângeroase: Dimineaţa, piețele erau debarasate de batinis 
iar câinii se băteau pe cadavrele lor. 

Locuitorii erau vizibil enervaţi de influenţa Asasinilor 
asupra oraşului lor, fiul lui Toghtekin, mai mult decât 
oricine, refuzând rolul de marionetă în mâinile sectei şi ale 
vizirului al-Mazdaghani. Pentru Ibn al-Athir, nu este vorba 
totuşi de o simplă luptă pentru putere, ci de salvarea 
metropolei siriene de la un dezastru iminent: AL 
Mazdaghani le scrisese francilor că le propunea predarea 
Damascului dacă acceptau să-i dea în schimb cetatea Tyr. 
Acordul era încheiat. Se ințeleseseră şi asupra zilei, 
vinerea. Trupele lui Baudouin al II-lea trebuiau de fapt să 
ajungă pe neaşteptate la zidurile oraşului, iar grupuri de 
Asasini înarmaţi trebuiau să le deschidă porţile, alte 
comandouri fiind însărcinate să păzească ieşirile din marea 
moschee pentru a-i împiedica pe demnitari şi militari să 
iasă, până ce francii ocupau oraşul. Cu câteva zile înainte 
de punerea în aplicare a acestui plan, Buri, care aflase de 
el, se grăbise să-l elimine pe vizir, dând astfel semnal 
populaţiei pentru a se dezlănţui împotriva Asasinilor. 

A existat cu adevărat acest complot? Am fi tentaţi să-l 
punem sub semnul întrebării, când ştim că Ibn al-Qalanissi 
însuşi, în ciuda atitudinii sale faţă de batinis, nu îi acuză 
niciun moment că au vrut să dea oraşul pe mâna francilor. 
Relatarea lui Ibn al-Athir nu este totuşi asemănătoare. 
Asasinii, şi aliatul lor al-Mazdaghani, se simțeau 
ameninţaţi la Damasc, atât de o ostilitate populară în 
creştere, cât şi de intrigile lui Buri şi ale anturajului său. 
Mai mult, ştiau că francii erau hotărâți să cucerească 
oraşul cu orice preţ. Decât să se bată cu atâţia inamici 
deodată, secta ar fi putut decide să-şi mute sanctuarul la 

Tyr, de unde îşi putea trimite predicatorii şi ucigaşii spre 
Egiptul fatimid, obiectiv principal al discipolilor lui Hassan 
as-Sabbah. 

Urmarea evenimentelor pare să acrediteze teoria 
complotului. Puţinii Asasini care supraviețuiesc masacrului 
se vor instala în Palestina, sub protecţia lui Baudouin al Il- 
lea, căruia îi oferă Baniaş o puternică fortăreață situată la 
poalele muntelui Hermon, care controlează drumul de la 
Ierusalim la Damasc. Mai mult, câteva săptămâni mai 
târziu, o puternică armată francă îşi face apariţia în 
apropierea metropolei siriene. Numără aproape zece mii 
de cavaleri şi pedestraşi veniţi, nu numai din Palestina, dar 
şi din Antiohia, Edessa şi Tripoli, precum şi mai multe sute 
de războinici proaspăt sosiți din ţara francilor, care îşi 
proclamă sus şi tare intenţia de a cuceri Damascul. Cei mai 
fanatici dintre ei aparţin ordinului Templierilor, un ordin 
religios şi militar fondat în urmă cu zece ani în Palestina. 

Neavând trupe suficiente pentru a face faţă 
invadatorilor, Buri apelează în grabă la câteva bande de 
nomazi turci şi câteva triburi arabe din regiune, 
promiţându-le o răsplată bună dacă îl ajută să respingă 
atacul. Fiul lui 'Toghtekin ştie că nu va putea conta mult 
timp pe aceşti mercenari care, foarte repede, vor dezerta 
pentru a se ocupa de jafuri. Prima lui grijă este, deci, să 
angajeze lupta cât mai curând posibil. Într-o zi de 
noiembrie, iscoadele sale îl informară că mai multe mii de 
franci au ajuns în câmpia bogată de la Ghuta. Fără ezitare, 
trimite întreaga sa armată în urmărirea lor. Complet luaţi 
prin surprindere, occidentalii sunt încercuiți rapid. Unii 
dintre cavalerii lor nu vor avea timp nici măcar să-şi 
recupereze caii. 

Turcii şi arabii se întoarseră la Damasc după-amiază, 
triumfători, veseli, încărcaţi cu pradă de război, relatează 
Ibn al-Qalanissi. Populaţia se bucură, inimile se liniştesc 
iar armata decide să meargă să-i atace pe franci în tabăra 
lor. A doua zi, la răsărit, numeroşi călăreţi plecară în 
grabă. Văzând fumul care se ridica, crezură că francii erau 

acolo dar, apropiindu-se, descoperă că inamicii plecaseră 
după ce dăduseră foc echipamentului, căci nu mai aveau 
animale cu care să le care. 

În ciuda acestui eşec, Baudouin al II-lea îşi strânge 
trupele pentru un nou atac asupra Damascului când, 
brusc, la începutul lunii septembrie, o ploaie diluviană se 
abate asupra regiunii. Terenul pe care este tabăra francilor 
s-a transformat într-un imens lac de noroi, în care oamenii 
şi caii se împotmolesc iremediabil. Cu durere în suflet, 
regele din Ierusalim ordonă retragerea. 

Buri, care era considerat la început un emir frivol şi 

timorat, reuşise să salveze Damascul de două principale 
pericole care îl amenințau: francii şi Asasinii. Învăţând din 
înfrângerea suferită, Baudouin al II-lea renunţă definitiv la 
orice iniţiativă împotriva oraşului. 
N Dar Buri nu i-a redus la tăcere pe toți inamicii săi. 
Intr-o zi, ajung la Damasc doi indivizi îmbrăcaţi turceşte, 
cu haine lungi şi tichii ascuțite. Caută, zic ei, un serviciu 
cu salariu fix, iar fiul lui Toghtekin îi angajează în garda sa 
personală. Într-o dimineaţă de mai 1131, când emirul se 
întoarce de la baia de aburi la palat, cei doi îl rănesc în 
abdomen. Înainte de a fi executaţi, mărturisesc faptul că 
şeful Asasinilor i-a trimis din fortăreaţa Alamut pentru a-şi 
răzbuna fraţii, exterminați de fiul lui Toghtekin. 

Sunt chemaţi la căpătâiul victimei numeroşi medici 
şi, în special, precizează Ibn al-Qalanissi, chirurgi 
specializaţi în tratarea rănilor. Îngrijirile medicale pe care 
le putea oferi atunci Damascul erau printre cele mai bune 
din lume. Dukak fondase un spital, „maristan”; un al doilea 
va fi construit în 1154. Călătorul Ibn Jobair, care îl va vizita 
câţiva ani mai târziu, va descrie cum funcționau: 

Fiecare spital are administratori care ţin registre în 
care sunt înscrise numele bolnavilor, cheltuielile care sunt 
necesare pentru îngrijirea lor şi pentru mâncare şi diverse 
alte informaţii. Medicii vin în fiecare dimineaţă, îi 
examinează pe bolnavi şi ordonă prepararea leacurilor şi 
alimentelor care îi pot vindeca, în funcţie de fiecare caz. 


După vizita acestor chirurgi, Buri, care se simte mai 
bine, insistă să urce din nou pe cal şi, ca în fiecare zi, să-şi 
primească prietenii pentru a pălăvrăgi şi a bea. Dar aceste 
excese îi vor fi fatale bolnavului, rana nu se cicatrizează. 
Se stinge din viaţă în iunie 1132, după treisprezece luni de 
suferinţă atroce. Asasinii, încă o dată, s-au răzbunat. 

Buri a fost primul artizan al ripostei victorioase a 
lumii arabe în faţa ocupaţiei france, deşi domnia lui prea 
scurtă nu a putut lăsa o amintire durabilă. Este adevărat 
că aceasta coincidea cu ascensiunea unei personalităţi de 
o cu totul altă anvergură: atabegul Imadeddin Zinki, noul 
conducător din Alep şi Moşul, un bărbat pe care Ibn al- 
Athir nu va ezita să-l considere drept cadoul Providenţei 
divine oferit musulmanilor. 

La prima vedere, acest ofiţer brunet, cu barba 
stufoasă, nu se deosebeşte deloc de numeroşii conducători 
militari turci care l-au precedat în acest război 
interminabil împotriva francilor. Adesea beat mort, dispus, 
ca şi ei, să uzeze de toată cruzimea şi perfidia pentru a-şi 
atinge scopul, Zinki se luptă şi el adesea cu încrâncenare 
atât cu musulmanii, cât şi cu francii. Când, pe 18 iunie 
1128, îşi face intrarea solemnă în Alep, ceea ce se 
cunoaşte despre el nu este deloc încurajator. Principalul lui 
titlu de glorie l-a primit reprimând, cu un an înainte, o 
revoltă a califului din Bagdad împotriva protectorilor săi 
selgiucizi. Blajinul al-Mustazhir murise în 1118 lăsând 
tronul fiului său, al-Muştarşid, un tânăr de douăzeci şi 
cinci de ani, cu ochi albaştri, păr roşcat, faţă presărată cu 
pistrui, care avea ambiția să reia glorioasa tradiţie a 
strămoşilor lui abasizi. Momentul părea propice, căci 
sultanul Mohammed tocmai dispăruse şi, conform 
obiceiului, începu o luptă pentru succesiune. Tânărul calif 
profitase deci de ocazie pentru a prelua direct controlul 
trupelor sale, ceea ce nu se mai văzuse de mai bine de 
două secole. Orator talentat, al-Muştarşid îşi apropiase 
populaţia capitalei. 

Paradoxal, când prinţul credincioşilor se rupe de 

lunga tradiţie de nepăsare, sultanatul ajunge pe mâna unui 
tânăr de paisprezece ani, preocupat doar de partidele de 
vânătoare şi plăcerile haremului. Mahmud, fiul lui 
Mohammed, este tratat cu condescendenţă de al- 
Muştarşid, care îl sfătuieşte adesea să se întoarcă în 
Persia. Se naşte de îndată o revoltă a arabilor împotriva 
turcilor, aceşti militari străini care îi domină de atât de 
mult timp. Incapabil să facă faţă acestei fronde, sultanul a 
apelat la Zinki, pe atunci guvernatorul bogatului port 
Bassora, în zona golfului. Intervenţia sa este decisivă: 
învinse lângă Bagdad, trupele califului îşi predau armele 
iar prinţul credincioşilor se închide în palatul său 
aşteptând zile mai bune. Pentru a-l recompensa pe Zinki 
pentru ajutorul său preţios, sultanul îi încredinţează, 
câteva luni mai târziu, guvernarea oraşelor Moşul şi Alep. 
Cu siguranţă, s-ar fi putut imagina fapte de vitejie 
mai glorioase pentru acest viitor erou al islamului. Dar nu 
pe nedrept Zinki va fi celebrat într-o zi drept primul mare 
luptător al jihadului împotriva francilor. Înaintea lui, 
generalii turci veneau în Siria însoțiți de trupe 
nerăbdătoare să jefuiască şi să plece înapoi cu bani şi 
pradă de război. lar efectul victoriilor lor era repede 
anulat de înfrângerea următoare. Se desfiinţau trupele 
pentru a le mobiliza din nou anul următor. Cu Zinki, 
moravurile se schimbă. Timp de optsprezece ani, acest 
războinic neobosit va parcurge Siria şi Irakul, dormind pe 
paie pentru a se apăra de noroi, luptând cu unii, aliindu-se 
cu alţii, intrigându-i pe toţi. Niciodată nu se gândeşte să 
stea liniştit într-unul din numeroasele sale palate. 
Anturajul său este format nu din curtezane şi 
linguşitori, ci din consilieri politici experimentați, pe care 
ştie să-i asculte. Dispune de o reţea de informatori care îl 
ţin constant la curent cu ce se întâmplă la Bagdad, 
Ispahan, Damasc, Antiohia, Ierusalim, precum şi la Alep şi 
Moşul. Contrar altor armate care s-au luptat cu francii, a 
sa nu este comandată de o multitudine de emiri autonomi, 
mereu gata să trădeze sau să se certe. Disciplina este 

strictă aici, iar la cea mai mică abatere pedeapsa este 
necruțătoare. Potrivit lui Kamaleddin, soldații atabegului 
păreau că merg pe sârmă ca să nu calce în picioare un 
câmp cultivat. Odată, va povesti la rândul lui Ibn al-Athir, 
unul dintre emirii lui Zinki, primind în administrare un mic 
oraş, se instalase în casa unui bogat negustor evreu. 
Acesta ceru să-l vadă pe atabeg şi îi expuse cazul Zinki 
doar privi spre emir, care evacuă imediat casa. Stăpânul 
din Alep este de altfel la fel de exigent cu el cât şi cu 
ceilalţi. Când ajunge într-un oraş, doarme în afara 
zidurilor, în cortul său, refuzând toate palatele puse la 
dispoziţie. 

Zinki era, în plus, conform istoricului din Moşul, 
foarte îngrijorat de onoarea femeilor, mai ales a soțiilor 
soldaţilor. Zicea că, dacă ele nu erau bine păzite, se 
corupeau repede datorită absenței prelungite a soţilor lor 
în timpul campaniilor. 

Rigoare, perseverenţă, simţ de stat, atâtea calităţi 
avea Zinki şi care lipseau dramatic conducătorilor lumii 
arabe. Un lucru şi mai important pentru viitor: Zinki era 
foarte preocupat de legitimitate. La sosirea sa în Alep, ia 
trei iniţiative, trei gesturi simbolice. Primul este de acum 
clasic: să se căsătorească cu fiica regelui Redwan, deja 
văduvă după Ilghazi şi Balak; al doilea: să transfere 
rămăşiţele pământeşti ale tatălui său în oraş pentru a 
demonstra înrădăcinarea familiei sale în acest loc; al 
treilea: să obţină de la sultanul Mahmud un document 
oficial care să confere atabegului o autoritate indiscutabilă 
asupra Siriei şi nordului Irakului. Astfel, Zinki arată clar că 
nu este un simplu aventurier în trecere, ci fondatorul unui 
stat care să dureze după moartea sa. Acest element de 
coeziune, pe care îl introduce în lumea arabă, nu îşi va 
face totuşi simţit efectul decât după mulţi ani. Mult timp 
încă, certurile interne îi vor paraliza pe prinții musulmani 
şi chiar şi pe atabeg. 

Totuşi, momentul pare propice organizării unei vaste 
contraofensive, căci solidaritatea care a asigurat până 

acum forţa occidentalilor pare serios afectată. Se zice că 
discordia s-a ivit între franci, lucru neobişnuit la ei. Ibn al- 
Qalanissi nu îşi revine. Se afirmă chiar că s-au bătut între 
ei şi că au fost mulţi morți. Dar uimirea cronicarului este 
nimic în comparaţie cu cea a lui Zinki în ziua în care 
primeşte un mesaj de la Alix, fiica lui Baudouin al II-lea, 
regele Ierusalimului, propunându-i o alianţă împotriva 
propriului ei tată! 

Această ciudată înţelegere începe în februarie 1130, 
când prinţul Bohemond al II-lea, din Antiohia, plecat să se 
lupte în nord, cade într-o ambuscadă pusă la cale de Ghazi, 
fiul emirului Danişmend care îl capturase pe Bohemond I 
în urmă cu treizeci de ani. Mai puţin norocos decât tatăl 
său, Bohemond al II-lea este omorât în luptă, iar capul său 
blond, îmbălsămat cu grijă şi pus într-o cutie din argint, 
este trimis în dar califului. Când vestea morţii sale ajunge 
în Antiohia, văduva sa, Alix, organizează o adevărată 
lovitură de stat. Cu ajutorul, se pare, al populaţiei armene, 
greceşti şi siriene din Antiohia, îşi asigură controlul 
oraşului şi intră în legătură cu Zinki. Ciudată atitudine, 
care anunţă naşterea unei noi generaţii de franci, a doua, 
care nu are mare lucru în comun cu pionierii invaziei. Din 
mamă armeană, fără să cunoască Europa, tânăra prinţesă 
se simte orientală şi acţionează ca atare. 

Informat de rebeliunea fiicei sale, regele din 
Ierusalim porneşte imediat spre nord în fruntea armatei 
sale. Cu puţin înainte de a ajunge la Antiohia, întâlneşte 
din întâmplare un cavaler cu o înfăţişare strălucitoare, al 
cărui cal, de un alb imaculat, este protejat cu o superbă 
armură cizelată în argint. Este un cadou de la Alix pentru 
Zinki, însoţit de o scrisoare în care prinţesa îi cere 
atabegului să-i vină în ajutor şi promite să-i recunoască 
suzeranitatea. După ce mesagerul este spânzurat, 
Baudouin îşi continuă drumul spre Antiohia, preluând 
rapid controlul oraşului. Alix capitulează, după o rezistenţă 
simbolică în Citadelă. Tatăl ei o exilează în portul 
Lattaquia. 


Dar, la puţin timp după aceea, în august 1131, regele 
din Ierusalim moare. Are dreptul la un elogiu funebru, 
conform regulilor, din partea cronicarului din Damasc. 
Francii nu mai sunt, ca în primii ani ai invaziei, o masă 
grosolană în care cu greu distingi câţiva şefi. Cronica lui 
Ibn al-Qalanissi se interesează de acum de detalii şi 
realizează chiar şi o analiză. 

Baudouin, scrie el, era un bătrân pe care timpul şi 
necazurile îl cizelaseră. De mai multe ori, căzu în mâinile 
musulmanilor şi scăpă graţie unor şiretlicuri faimoase. Cu 
dispariţia sa, francii au pierdut politicianul cel mai avizat şi 
administratorul cel mai competent. Puterea regală ajunge 
după aceea la contele de Anjou, recent sosit din ţara lor pe 
calea apelor. Dar acesta nu era sigur pe judecata sa şi nici 
eficace în administrare, atât de mult încât pierderea lui 
Baudouin îi aruncă pe franci în dezbinare şi dezordine. 

Al treilea rege din Ierusalim, Foulque de Anjou, în 
vârstă de cincizeci de ani, roşcat şi bondoc care se 
căsătoreşte cu Melisande, sora mai mare a Alixei, este 
efectiv un nou-venit. Căci Baudouin, ca marea majoritate a 
prinților franci, nu a avut moştenitori masculini. Din cauza 
igienei lor mai mult decât primitivă, ca şi a neadaptării la 
condiţiile de viaţă din Orient, occidentalii cunosc o rată 
extrem de ridicată a mortalităţii infantile, care afectează, 
în primul rând, şi după o lege naturală binecunoscută, 
băieţii. Abia cu timpul vor învăţa să îşi amelioreze situaţia, 
utilizând regulat baia de aburi, recurgând mai mult la 
serviciile medicilor arabi. 

Ibn al-Qalanissi nu greşeşte când se referă la 
capacităţile politice ale moştenitorului venit din Vest, căci 
sub domnia acestui Foulque „discordia printre franci” va fi 
cea mai puternică. De la ajungerea lui la putere, trebuie să 
facă faţă unei noi răscoale conduse de Alix, care va fi 
reprimată cu dificultate. Apoi chiar şi în Palestina 
mocneşte revolta. Un zvon răutăcios o acuză pe soţia sa, 
regina Melisande, că întreţine legături amoroase cu un 
tânăr cavaler, Hughes du Puiset. Această afacere, între 

partizanii soţului şi cei ai amantului, provoacă o veritabilă 
diviziune a nobilimii france, care trece prin altercaţii, 
dueluri, asasinate. Simţindu-se ameninţat, Hughes îşi va 
găsi refugiu la Ascalon, la egipteni, care îl primesc 
călduros, de altfel. li pun la dispoziţie chiar şi trupe 
fatimide, cu ajutorul cărora cucereşte portul Jaffa. Va fi 
izgonit de acolo câteva săptămâni mai târziu. 

În decembrie 1132, în timp ce Foulque îşi adună 
forţele pentru a reocupa Jaffa, noul stăpân din Damasc, 
tânărul atabeg Ismael, fiul lui Buri, tocmai ocupă prin 
surprindere fortăreaţa Banias, pe care Asasinii o dăduseră 
francilor în urmă cu trei ani. Dar această recucerire nu 
este decât un act izolat, căci prinții musulmani, absorbiți 
de propriile lor certuri, sunt incapabili să profite de 
disensiunile dintre occidentali. Zinki însuşi este practic 
invizibil în Siria. Lăsând guvernarea din Alep unuia dintre 
locotenenţii săi, a trebuit din nou să se angajeze într-o 
luptă nemiloasă împotriva califului. Dar, de această dată, 
al-Muştarchid pare să domine. 

Sultanul Mahmud, aliatul lui Zinki, moare la vârsta 
de douăzeci şi şase de ani şi, încă odată, un nou război de 
succesiune izbucneşte în sânul clanului selgiucid. Prinţul 
credincioşilor profită de acest moment pentru a se impune. 
Promiţând fiecărui pretendent că se va ruga în moschei în 
numele acestuia, devine veritabilul arbitru al situaţiei. 
Zinki se alarmează. Adunându-şi armata, merge spre 
Bagdad cu intenţia de a-l înfrânge pe al-Muştarşid la fel de 
zdrobitor ca în urmă cu cinci ani. Dar califul vine în 
fruntea mai multor mii de oameni, aproape de Tikrit, pe 
fluviul Tigru, la nord de capitala abasidă. Trupele lui Zinki 
sunt tăiate în bucăţi iar atabegul este pe punctul de a 
cădea în mâinile inamicilor, când un om îi salvează viaţa 
într-un moment critic. Este guvernatorul din Tikrit, un 
tânăr ofiţer kurd, cu un nume obscur până atunci, Ayyub. 
In loc să câştige favorurile califului oferindu-i adversarul 
pe tavă, acest militar îl ajută pe atabeg să traverseze 
fluviul pentru a scăpa de urmăritori şi a se întoarce repede 

la Moşul. Zinki nu va uita niciodată acest gest cavaleresc. 
Îi va făgădui, inclusiv familiei sale, o prietenie 
nemărginită, care va determina, mulţi ani după aceea, 
cariera fiului lui Ayyub, Yussef, cunoscut şi sub numele de 
Salaheddin sau Saladin. 

După victoria sa în faţa lui Zinki, al-Muştarşid este în 
culmea gloriei. Simţindu-se ameninţaţi, turcii se unesc în 
jurul unui singur pretendent selgiucid, Masud, fratele lui 
Mahmud. În ianuarie 1133, noul sultan se prezintă la 
Bagdad pentru a-şi primi coroana din mâna prinţului 
credincioşilor. Este, în general, o simplă formalitate, dar 
al-Muştarşid, în maniera sa, transformă ceremonia. Ibn al- 
Qalanissi, „ziaristul” nostru în acea epocă, povesteşte 
scena. 

Imamul, prinţul credincioşilor, stătea aşezat. Fu 
introdus în prezenţa sa sultanul Masud care îi prezentă 
omagiile potrivite rangului său. Califul îi oferi succesiv 
şapte robe strălucitoare, din care ultima era neagră, o 
coroană încrustată cu pietre, brățări şi un colier din aur 
zicându-i: „Primeşte această favoare cu gratitudine şi 
teme-te de Dumnezeu în public şi în particular”. Sultanul 
sărută pământul, apoi se aşeză pe taburetul rezervat lui. 
Prinţul credincioşilor îi zise atunci: „Cel care nu se 
conduce bine pe el însuşi nu este apt să-i conducă pe alţii”. 
Vizirul, care era prezent, repetă aceste cuvinte în persană 
şi reînnoi urările şi elogiile. Apoi califul puse să se aducă 
două săbii şi le înmână solemn sultanului, precum şi două 
steguleţe pe care le înnodă cu propriile mâini. La finalul 
ceremoniei, imamul al-Muştarşid concluzionă prin aceste 
cuvinte: „Mergi, ia cu tine ce ţi-am dat şi fii printre cei 
recunoscători”. 

Suveranul abasid a afişat o încredere deplină, chiar 
dacă nu ţinea la aparenţe. L-a mustrat pe turc cu 
dezinvoltură, sigur de faptul că unitatea regăsită a 
selgiucizilor nu poate, până la urmă, decât să-i amenințe 
puterea, dar nu l-a recunoscut deloc drept deţinător 
legitim al sultanatului. În 1133, oricum, continuă să viseze 

la cucerire. În iunie, pleacă în fruntea trupelor sale înspre 
Moşul, hotărât să-l cucerească şi să termine cu aceeaşi 
ocazie şi cu Zinki. Sultanul Masud nu încearcă să-l facă să 
se răzgândească. Chiar îi sugerează să reunească Siria şi 
Irakul într-un singur stat sub conducerea sa, o idee care va 
fi reluată frecvent după aceea. Dar, făcându-i aceste 
propuneri, selgiucidul îl ajută pe Zinki să reziste atacurilor 
califului care, timp de trei luni, şi în van, asediază Moşul. 

Acest eşec va marca o turnură fatală în norocul lui al- 
Mugştarşid. Abandonat de majoritatea emirilor, va fi învins 
şi capturat în iunie 1135 de Masud, care îl va asasina 
sălbatic două luni mai târziu. Prinţul credincioşilor va fi 
găsit gol în cortul lui, cu urechile şi nasul tăiate, corpul 
străpuns de zeci de lovituri de pumnal. 

Total absorbit de acest conflict, Zinki este bineînţeles 
incapabil să se ocupe direct de problemele siriene. Ar fi 
rămas în Irak până la reprimarea definitivă a tentativei de 
restaurare abasidă, dacă nu ar fi primit, în ianuarie 1135, 
un apel disperat al lui Ismael, fiul lui Buri şi stăpân în 
Damasc, cerându-i să vină să preia oraşul său cât mai 
repede posibil. „Dacă se va întârzia, voi fi forţat să apelez 
la franci şi să le ofer Damascul cu totul, iar răspunderea 
pentru vieţile locuitorilor va pica din nou pe Imadeddin 
Zinki”. 

Ismael, care se teme pentru viaţa lui şi crede că vede 
în orice colţ al palatului său un ucigaş, este decis să plece 
din capitală şi să se refugieze, sub protecţia lui Zinki, în 
fortăreaţa Sarkhad, în sudul oraşului, unde şi-a transportat 
deja bogăţiile şi hainele. 

Domnia fiului lui Buri cunoscuse totuşi debuturi 
promițătoare. Ajuns la putere la nouăsprezece ani, a dat 
dovadă de un dinamism admirabil, recucerirea fortăreței 
Banias fiind cel mai bun exemplu. Este arogant şi nu 
ascultă deloc sfaturile consilierilor tatălui său sau ai 
bunicului său, Toghtekin. Dar această atitudine aproape că 
este pusă pe seama tinereţii sale. In schimb, ceea ce 
locuitorii din Damasc suportă cu greu este lăcomia 


1 


crescândă a conducătorului lor, care ridică periodic nivelul 
impozitelor. 

Abia în 1134 situaţia începe să ia un curs tragic, când 
un bătrân sclav, pe nume Ailba, pe vremuri în serviciul lui 
Toghtekin, a încercat să-şi asasineze stăpânul. Ismael, care 
a fost la un pas de moarte, a insistat să obţină personal 
mărturiile atacatorului său. „Am acţionat astfel, a răspuns 
sclavul, pentru a câştiga bunăvoința lui Dumnezeu scăpând 
oamenii de existenţa ta dăunătoare. I-ai oprimat pe săraci 
şi pe amărâţi, pe artizani, pe slujbaşi şi pe ţărani. I-ai 
tratat fără menajamente pe civili şi pe militari”. Ailba 
citează numele tuturor celor care, afirmă el, doresc ca şi el 
moartea lui Ismael. Traumatizat până la nebunie, fiul lui 
Buri începe să-i aresteze pe toţi cei nominalizați şi să-i 
condamne la moarte fără alte proceduri. Aceste execuții 
nedrepte nu îi ajunseră, relatează cronicarul din Damasc. 
Având bănuieli cu privire la propriul său frate, Sawinj, îl 
supuse la cele mai cumplite suplicii lăsându-l să moară 
înfometat într-o celulă. Răutatea şi nedreptatea nu mai 
cunoscură atunci limite. 

Ismael se lasă târât într-un ciclu infernal. Fiecare 
execuţie face să crească în el teama de o nouă răzbunare 
şi, pentru a încerca să se apere, ordonă noi condamnări. 
Conştient că nu mai poate prelungi această situaţie, decide 
să lase oraşul pe mâna lui Zinki şi să se retragă în 
fortăreaţa Sarkhad. Or, stăpânul din Alep este, de ani 
întregi, detestat de toţi locuitorii din Damasc, de când, în 
1129, i-a scris lui Buri să participe alături de el la o 
expediţie împotriva francilor. Ceea ce conducătorul din 
Damasc acceptase în grabă, trimiţându-i cinci sute de 
călăreţi comandaţi de cei mai buni ofiţeri şi însoţiţi de 
propriul său fiu, nefericitul Sawinj. După ce îi primise cu 
fast, Zinki îi dezarmase şi îi închisese pe toti, 
transmiţându-i lui Buri că dacă vreodată mai îndrăzneşte 
să i se opună, ostatecii vor fi în pericol de moarte. Sawinj 
nu fusese eliberat decât după doi ani. 

În 1135, amintirea aceste trădări este încă vie pentru 

cei din Damasc şi, când demnitarii oraşului aud de 
planurile lui Ismael, decid să se opună prin orice mijloace. 
Au loc întâlniri între emiri, notabili şi principalii sclavi, toţi 
vor să-şi salveze viaţa şi oraşul. Un grup de conjuraţi 
decide să-i prezinte situaţia mamei lui Ismael, prinţesa 
Zomorrod, „Smarald”. _ 

Fu îngrozită, raportează cronicarul din Damasc. Îşi 
chemă fiul şi îl admonestă violent. Apoi, din dorinţa de a 
face bine, din sentimentele religioase profunde şi 
inteligenţa ei, se interesă de maniera în care răul putea fi 
extirpat din rădăcină şi restabilită situaţia pentru Damasc 
şi locuitorii lui. Se preocupă de această treabă aşa cum ar 
fi făcut-o un om de bun-simţ şi cu experienţă care 
examinează lucrurile cu luciditate. Nu va găsi un alt 
remediu decât să scape de fiul său şi să pună capăt astfel 
dezordinii în creştere de care el era răspunzător. 

Execuţia nu se va lăsa aşteptată. 

Prinţesa nu se gândi decât la acest plan. Pândi un 
moment când fiul ei era singur, fără sclavi şi scutieri, şi 
ordonă servitorilor ei să-l omoare fără milă. Ea însăşi nu îşi 
arătă nici compasiunea şi nici durerea. Toată lumea se 
bucură de căderea lui Ismael. Mulţumeau Domnului şi 
adresau elogii şi rugăciuni în favoarea prinţesei. 

Zomorrod şi-a omorât propriul fiu pentru a-l 
împiedica să dea Damascul pe mâna lui Zinki? Există unele 
îndoieli când se ştie că prinţesa se va căsători, trei ani mai 
târziu, chiar cu Zinki, şi îl va implora să ocupe oraşul. Nu a 
acţionat nici pentru a răzbuna moartea lui Sawinj, care era 
fiul unei alte soţii a lui Buri. Atunci, fără îndoială, trebuie 
să credem explicaţia pe care ne-o dă Ibn al-Athir: 
Zomorrod era amanta principalului consilier al lui Ismael 
şi, aflând că fiul ei plănuieşte să-i omoare amantul şi poate 
chiar să o pedepsească şi pe ea, a decis să treacă la 
acţiune. 

Oricare ar fi adevăratele motivații, prinţesa l-a lipsit 
astfel pe viitorul ei soţ de o cucerire facilă. Căci pe 30 
ianuarie 1135, ziua asasinării lui Ismael, Zinki este deja pe 

drum spre Damasc. Când armata sa traversează Eufratul o 
săptămână mai târziu, Zomorrod a urcat pe tron un alt fiu 
al ei, Mahmud, iar populaţia se pregăteşte activ de 
rezistenţă. Neştiind de moartea lui Ismael, atabegul trimite 
reprezentanţi la Damasc pentru a studia împreună cu 
acesta modalităţile capitulării. Furios, Zinki refuză să se 
întoarcă din drum. Îşi stabileşte tabăra la nord-est de oraş 
şi ordonă iscoadelor să afle unde şi cum ar putea ataca. 
Dar înţelege repede că apărătorii sunt decişi să se bată 
până la ultima suflare. Au în fruntea lor pe un vechi 
camarad al lui Toghtekin, Moinuddin Unar, un militar turc 
viclean şi îndârjit, pe care Zinki îl va reîntâlni de mai multe 
ori în drumul său. După câteva încăierări, atabegul se 
decide să ajungă la un compromis. Pentru a salva 
aparențele, conducătorii oraşului asediat îi aduc omagii şi 
îi recunosc, nominal, suzeranitatea. 

La jumătatea lunii martie, atabegul se îndepărtează 
deci de Damasc. Pentru a ridica moralul trupelor sale, 
epuizate de această campanie inutilă, le conduce imediat 
spre nord şi ocupă uimitor de repede patru fortărețe 
france, printre care şi celebra Maara. În ciuda acestor 
fapte, prestigiul său este pătat. Abia după doi ani va reuşi, 
printr-o faptă vitejească, să îşi repare eşecul de la Damasc. 
Paradoxal, chiar Moinuddin Unar îi va furniza, fără să 
vrea, ocazia de a se reabilita. 

Capitolul VII 

UN EMIR LA BARBARI 

În iunie 1137, Zinki a sosit, cu un impresionant 
echipament de asediu, şi şi-a instalat tabăra în podgoriile 
care înconjoară Homs, principalul oraş din Siria centrală, 
pe care şi-l dispută în mod tradiţional cei din Alep şi cei 
din Damasc. Pentru moment, aceştia din urmă controlează 
oraşul, guvernatorul cetăţii fiind nimeni altul decât 
bătrânul Unar. Văzând catapultele aliniate de adversarul 
său, Moinuddin Unar înţelege că nu va putea rezista mult 
timp. Face în aşa fel încât francii să înţeleagă că 
intenţionează să capituleze. Cavalerii din Tripoli, care nu 


1 


au niciun gând să-l vadă pe Zinki instalându-se la două zile 
istanţă de oraşul lor, pornesc la drum. Stratagema lui Unar 
a reuşit perfect: temându-se să nu fie prins la mijloc, 
atabegul cade la învoială cu vechiul său inamic şi se 
întoarce împotriva francilor, decis să asedieze cea mai 
puternică fortăreață a lor din zonă, Baarin. Neliniştiţi, 
cavalerii din Tripoli îl cheamă în ajutor pe regele Foulque, 
care vine în goană cu armata sa. Sub zidurile fortăreței 
Baarin, într-o vale cultivată în terase, are loc prima bătălie 
importantă între Zinki şi franci, ceea ce ar trebui să ne 
mire, deoarece se ştie că atabegul este deja stăpân în Alep 
de peste nouă ani! 

Lupta va fi scurtă dar decisivă. În câteva ore, 
occidentalii, epuizați de un lung marş forţat, sunt zdrobiţi 
numeric şi tăiaţi în bucăţi. Doar regele şi câţiva oameni din 
suita sa reuşesc să se refugieze în fortăreață. Foulque abia 
are timp să trimită un mesager la Ierusalim pentru a veni 
cineva să-l elibereze de acolo, apoi, va povesti Ibn al-Athir, 
Zinki tăie toate legăturile, fără a lăsa să treacă nicio veste, 
atât de bine încât asediaţii nu mai ştiau ce se întâmpla în 
țară, aşa de strict era controlul drumurilor. 

O asemenea blocadă ar fi fost fără efect pentru arabi. 
Aceştia utilizau de secole porumbeii călători pentru a 
comunica dintr-un oraş în altul. Fiecare armată lua cu ea 
porumbei din mai multe oraşe şi fortărețe musulmane. 
Fuseseră dresați în aşa manieră încât se întorceau mereu 
la cuibul de naştere. Era suficient deci să înfăşoare un 
mesaj pe unul din picioare şi să-i elibereze pentru a zbura, 
mai repede decât orice cal, să anunţe victoria, înfrângerea 
sau moartea unui prinţ, să ceară ajutor sau să încurajeze 
rezistenţa unei garnizoane asediate. Pe măsură ce 
mobilizarea arabă împotriva francilor se organizează, 
servicii regulate de porumbei călători încep să funcţioneze 
între Damasc, Cairo, Alep şi alte oraşe, statul plătind 
salarii celor însărcinaţi cu creşterea şi dresajul păsărilor. 

De altfel, în cursul prezenţei lor în Orient, francii se 
vor iniţia în creşterea şi dresarea porumbeilor, care, mai 

târziu, vor fi în mare vogă în ţările lor. Dar, în momentul 
asediului de la Baarin, nu cunosc deloc această metodă de 
comunicare, ceea ce îi permite lui Zinki să profite. 
Atabegul, care începe să mărească presiunea asupra 
asediaţilor, le oferă, de fapt, după negocieri aprige, condiţii 
de capitulare avantajoase: predarea cetăţii şi plata a 
cincizeci de mii de dinari. În schimbul cărora va accepta 
să-i lase să plece liniştiţi. Foulque şi oamenii săi 
capitulează, apoi fug mâncând pământul, fericiţi că au 
scăpat aşa ieftin. La puțin timp după ce au părăsit Baarin, 
întâlniră întăririle care veneau în ajutorul lor şi se căiră 
pentru capitulare, dar era prea târziu. Nu fusese posibil 
altfel, după spusele lui Ibn al-Athir fiindcă francii 
rămăseseră complet rupti de lumea exterioară. 

Zinki este cu atât mai mulţumit că a rezolvat în 
avantajul său situaţia de la Baarin, cu cât primeşte veşti 
alarmante: împăratul bizantin loan Comnenul, care i-a 
succedat în 1118 tatălui său Alexie, este în drum spre Siria 
de Nord cu zeci de mii de oameni. Imediat ce Foulque se 
îndepărtează, atabegul sare în şa şi galopează spre Alep. 
Ţintă privilegiată a nunilor în trecut, oraşul este în 
agitaţie. În perspectiva unui atac, au început să golească, 
în jurul zidurilor, fosele în care populaţia, în timp de pace, 
obişnuieşte să arunce murdăriile. Dar în curând emisarii 
basileului vin să-l liniştească pe Zinki: obiectivul lor nu 
este deloc Alep ci Antiohia, cetatea francă pe care nunii nu 
au renunţat niciodată să o revendice. De fapt, atabegul află 
în curând, nu fără satisfacţie, că este deja bombardată de 
catapulte. Lăsându-i pe creştini cu disputele lor, Zinki se 
întoarce să asedieze Homs, unde Unar continuă să-i ţină 
piept. 

Totuşi, nunii şi francii se reconciliază mai repede 
decât se credea. Pentru a-l calma pe basileu, occidentalii îi 
promit să-i înapoieze Antiohia, loan Comnenul angajându- 
se să le dea, în schimb, mai multe oraşe musulmane din 
Siria. Ceea ce declanşează, în martie 1138, un nou război 
de cucerire. împăratul are ca locotenenţi doi şefi franci, 

noul conte de Edessa, Jocelin al II-lea, şi un cavaler pe 
nume Raymond, care tocmai pusese mâna pe principatul 
Antiohia, căsătorindu-se cu Constance, un copil de opt ani, 
fiica lui Bohemond al II-lea şi a lui Alix. 

În aprilie, aliaţii încep să asedieze Chayzar, cu o 
baterie de optsprezece catapulte. Bătrânul emir Sultan Ibn 
Mungidh, deja guvernator al cetăţii înainte de invazia 
francă, nu pare deloc în măsură să facă faţă forţelor aliate 
ale rumilor şi francilor. După Ibn al-Athir, aliaţii ar fi ales 
drept ţintă Chayzar fiindcă sperau că Zinki nu se va 
preocupa să apere cu ardoare un oraş care nu îi aparţinea. 
Nu îl cunoşteau bine. Turcul organizează şi conduce 
personal rezistenţa. Bătălia de la Chayzar va fi pentru el 
ocazia să-şi demonstreze, mai mult ca oricând, 
admirabilele calităţi de conducător. 

În câteva săptămâni, bulversează întreg Orientul. 
După ce a trimis mesaje în Anatolia, care reuşesc să îi 
convingă pe succesorii lui Danişmend să atace teritoriul 
bizantin, trimite la Bagdad agitatori care organizează o 
revoltă asemănătoare celei pe care Ibn al-Khachab o 
provocase în 1111, forțându-l astfel pe sultanul Masud să 
trimită trupe spre Chayzar. Le scrie tuturor emirilor din 
Siria şi Jezira, ameninţându-i şi ordonându-le să-l sprijine, 
să-şi angajeze toate forţele pentru a respinge noua invazie. 
Armata atabegului, mult mai puţin numeroasă decât cea a 
adversarului, renunţă la un atac frontal şi iniţiază o tactică 
de hărţuire, în timp ce Zinki întreţine o corespondenţă 
intensă cu basileul şi şefii franci. îl „informează” pe 
împărat - ceea ce este de altfel exact - că aliaţii săi se tem 
de el şi aşteaptă cu nerăbdare plecarea lui din Siria. 
Francilor le trimite mesaje, mai ales lui Jocelin din Edessa 
şi Raymond din Antiohia: Nu înțelegeți, le zice el, că, dacă 
rumii vor ocupa o singură fortăreață din Siria, vor ocupa în 
curând toate oraşele voastre? Pe lângă simplii luptători 
bizantini şi franci, trimite numeroşi agenţi, în majoritate 
creştini din Siria, având drept sarcină să răspândească 
zvonuri demoralizatoare cu privire la apropierea unor 

armate uriaşe venite din Persia, Irak şi Anatolia. 

Această propagandă are efect, mai ales la franci. În 
timp ce basileul, cu coiful lui de aur, conduce personal tirul 
catapultelor, seniorii din Edessa şi Antiohia, aşezaţi sub un 
cort, se ocupă de interminabile partide de zaruri. Acest 
joc, deja cunoscut în Egiptul faraonic, este, în secolul al 
XII-lea, răspândit atât în Orient cât şi Occident. Arabii îl 
numesc az-zahr, un cuvânt pe care francii îl vor adopta 
pentru a desemna nu jocul în sine, ci norocul, „hazardul”. 

Aceste partide de zaruri ale prinților franci îl 
exasperează pe basileul Ioan Comnenul care, descurajat de 
reaua-voinţă a aliaţilor săi şi alarmat de aceste zvonuri 
persistente cu privire la sosirea unei puternice armate 
musulmane - care nu a părăsit în realitate niciodată 
Bagdadul - renunţă la asediul asupra Chayzar şi se 
întoarce pe 21 mai 1138 spre Antiohia, unde intră călare, 
urmat pe jos de Raymond şi Jocelin, tratându-i ca pe nişte 
scutieri. 

Pentru Zinki, este o victorie imensă. În lumea arabă, 
în care alianţa dintre rumi şi franci provocase o spaimă 
imensă, atabegul apărea de acum drept un salvator. 
Bineînţeles, este hotărât să îşi folosească prestigiul pentru 
a rezolva fără întârziere câteva probleme care îl 
deranjează, mai întâi cea din Homs. La sfârşitul lunii mai, 
când abia s-a terminat bătălia de la Chayzar, Zinki încheie 
un acord curios cu Damascul: se va căsători cu prinţesa 
Zomorrod şi va obţine Homs ca dotă. Mama care şi-a ucis 
propriul fiu soseşte, trei luni mai târziu, sub zidurile din 
Homs, pentru a se uni oficial cu noul soţ. La ceremonie 
asistă reprezentanţi ai sultanului, ai califului din Bagdad şi 
ai celui din Cairo, chiar şi ambasadori ai împăratului 
nunilor care, trăgând învăţăminte din decepţiile sale, a 
decis să întreţină de acum raporturi cât mai amicale cu 
Zinki. 

Stăpân peste Moşul, Alep şi întreaga Sirie centrală, 
atabegul îşi fixează drept obiectiv să cucerească Damascul 
cu ajutorul noii sale soţii. Speră că aceasta va reuşi să-şi 

convingă fiul, Mahmud, să-i cedeze capitala fără luptă. 
Prinţesa ezită, tergiversează. Fără să poată conta pe ea, 
Zinki sfârşeşte prin a renunţa. Dar, în iulie 1139, când se 
află la Harran, primeşte un mesaj urgent de la Zomorrod: 
îl anunţă că Mahmud tocmai a fost asasinat, înjunghiat în 
patul său de trei sclavi. Prinţesa îşi imploră soţul să 
meargă fără întârziere la Damasc pentru a prelua oraşul şi 
a pedepsi pe ucigaşii fiului ei. Atabegul porneşte imediat la 
drum. Lacrimile soţiei sale îl lasă total indiferent, dar 
estimează că dispariţia lui Mahmud ar putea fi fructificată 
pentru a realiza, în fine, sub egida sa, unificarea Siriei. 

Nu lua în calcul pe eternul Unar, întors la Damasc 
după cedarea oraşului Homs, şi care, la moartea lui 
Mahmud, a preluat direct conducerea cetăţii. Aşteptându- 
se la atacul lui Zinki, Moinuddin a elaborat fără întârziere 
un plan secret pentru a-i face faţă. Chiar dacă, pentru 
moment, evită să recurgă la el şi se ocupă de organizarea 
apărării. N 

Zinki nu merge direct spre oraş. Incepe prin a ataca 
antica cetate romană din Baalbek, singura aglomerare de o 
oarecare importanță, care este controlată încă de Damasc. 
Intenția sa este de a încercui metropola siriană şi de a-i 
demoraliza pe apărători. În luna august, instalează 
paisprezece catapulte în jurul oraşului Baalbek, pe care îl 
bombardează fără oprire, sperând că îl va cuceri în câteva 
zile pentru a începe asediul asupra Damascului înainte de 
sfârşitul verii. Baalbek capitulează fără dificultate, dar 
citadela, clădită din pietrele unui fost templu al zeului 
Baal, rezistă luni întregi. Zinki este atât de iritat încât, 
atunci când garnizoana se predă, la sfârşitul lui octombrie, 
după ce a obţinut asigurări că viața le va fi cruțată, ordonă 
crucificarea a treizeci şi şapte de luptători şi jupuirea de 
viu a comandantului lor. Acest act sălbatic, destinat să îi 
convingă pe cei din Damasc că orice rezistență va însemna 
sinucidere, are un efect contrar. Solid unită în jurul lui 
Unar, populația metropolei siriene este mai mult ca 
niciodată decisă să lupte până la capăt. Oricum, iama este 

aproape, iar Zinki nu poate întreprinde un atac până în 
primăvară. Unar va utiliza aceste câteva luni de repaus 
pentru a-şi pune la punct planul secret. 

În aprilie 1140, când atabegul îşi accentuează 
presiunea şi se pregăteşte de un atac general, este exact 
momentul ales de Unar pentru a-şi pune planul în aplicare: 
să ceară armatei francilor, comandată de regele Foulque, 
să-i vină în ajutor la Damasc. Nu este vorba de o simplă 
operaţiune punctuală, ci de punerea în aplicare a unei 
alianţe care se va prelungi dincolo de moartea lui Zinki. 

Din 1138 de fapt, Unar îl trimisese la Ierusalim pe 
prietenul său, cronicarul Ussama Ibn Mungidh, pentru a 
studia posibilitatea unei colaborări între franci şi populaţia 
Damascului împotriva conducătorului din Alep. Ussama, 
care fusese bine primit, obținuse un acord de principiu. 
Ambasadele înmulţindu-se, cronicarul pornise apoi spre 
Oraşul Sfânt la începutul anului 1140 cu propuneri 
precise: armata francă îl va forţa pe Zinki să se 
îndepărteze de Damasc, forţele celor două state se vor uni 
în caz de pericol; Moinuddin va plăti douăzeci de mii de 
dinari pentru a acoperi cheltuielile operaţiunilor militare; o 
expediţie comună, în fine, va fi trimisă, sub conducerea lui 
Unar, pentru a ocupa fortăreaţa Barrias, condusă de puţin 
timp de un vasal al lui Zinki, şi a o înapoia regelui din 
Ierusalim. Pentru a-şi dovedi buna intenţie, Damascul va 
oferi francilor ostatici aleşi din familiile principalilor 
demnitari ai oraşului. 

Practic, era vorba de a trăi sub un protectorat franc, 
dar populaţia metropolei siriene se resemnează. Speriată 
de metodele brutale ale atabegului, aprobă în unanimitate 
tratatul negociat de Unar, a cărui politică se dovedeşte, în 
orice caz, eficace. Temându-se să fie prins la mijloc, Zinki 
se retrage la Baalbek, pe care îl oferă unui om sigur, 
Ayyub, înainte de a se îndepărta, cu armata sa, spre nord, 
promițând tatălui lui Saladin că se va întoarce pentru a se 
răzbuna. După plecarea atabegului, Unar ocupă Banias şi o 
predă francilor, conform tratatului de alianţă. Apoi merge 

în vizită oficială în regatul de la Ierusalim. 

Ussama, care a devenit un fel de cel mai mare 
specialist în probleme france la Damasc, îl însoţeşte. 
Fericit din cale-afară, emirul cronicar nu se limitează la 
negocieri diplomatice. Inainte de toate, este un spirit 
curios şi un observator perspicace, care ne va lăsa o 
mărturie de neuitat cu privire la obiceiurile şi viaţa 
cotidiană din timpul francilor. 

Când am vizitat lerusalimul, obişnuiam să mă duc la 
moscheea al-Aqsa, loc de odihnă a prietenilor mei 
Templieri. Pe una din laturi era un mic paraclis unde 
francii instalaseră o biserică. Templierii puneau acest loc 
la dispoziţia mea pentru a mă ruga. Într-o zi, am intrat, am 
zis „Allahu Akbar!” şi îmi începeam rugăciunea când un 
bărbat, un franc, se precipită spre mine, mă prinse şi mă 
întoarse cu faţa spre răsărit zicându-mi: „Aşa se face 
rugăciunea!” Imediat, 'Templierii veniră şi îl îndepărtară de 
mine. Mă întorc la rugăciune, dar acest bărbat, profitând 
de un moment de neatenţie, veni iar la mine, mă întoarse 
cu faţa spre răsărit repetând „Aşa se face rugăciunea!” Şi 
de această dată, Templierii interveniră, îl îndepărtară şi se 
scuzară faţă de mine zicând: „Este un străin. Tocmai a 
sosit din ţara francilor şi nu a văzut niciodată pe cineva 
rugându-se fără să stea cu faţa spre răsărit”. Răspund că 
m-am rugat destul şi ies, stupefiat de comportamentul 
acestui demon care se supărase atât de tare văzând că mă 
rog cu faţa spre Meca. 

Dacă emirul Ussama nu ezită să-i numească pe 
Templieri „prietenii mei”, o face fiindcă moravurile lor 
barbare s-au cizelat în contact cu Orientul. Printre franci, 
explică el, am văzut mulţi care s-au stabilit printre noi şi 
care au cultivat societatea musulmanilor sunt superiori 
celor pe care îi vedem venind de curând în teritoriile 
ocupate. Pentru el, incidentul din moscheea al-Aqsa este 
„un exemplu al bădărăniei francilor”. Mai citează şi altele, 
adunate în cursul frecventelor vizite în regatul Ierusalim. 

Mă aflam la Tiberiada într-o zi în care francii 


sărbătoreau o zi a lor. Cavalerii ieşiseră din oraş pentru a 
practica un joc cu lăncile. Luaseră cu ei două bătrâne pe 
care le puseseră la capătul hipodromului, în timp ce în 
partea cealaltă era un porc, agăţat de o stâncă. Cavalerii 
organizaseră o cursă pe jos între cele două bătrâne. 
Fiecare înainta, escortată de un grup de călăreţi care le 
obstrucţionau drumul. La fiecare pas făcut, cădeau apoi se 
ridicau, în mijlocul râsetelor spectatorilor. La final, una din 
bătrâne, ajunsă prima, luă porcul drept premiu al victoriei. 

Un emir atât de cult şi rafinat ca Ussama nu poate 
aprecia aceste glume. Dar figura sa condescendentă se 
transformă într-o grimasă de dezgust când vede ce 
înseamnă justiţia francilor. 

La Naploust, povesteşte el, am avut ocazia să asist la 
un spectacol curios. Doi oameni trebuiau să se înfrunte în 
luptă. Motivul era următorul: tâlhari din rândul 
musulmanilor invadaseră un sat învecinat, iar un cultivator 
era bănuit că le-a fost ghid. Acesta fugise, dar trebuise să 
se întoarcă fiindcă regele Foulque îi luase prizonieri copiii. 
„Tratează-mă corect, îi ceruse cultivatorul, şi dă-mi voie să 
mă confrunt cu cel care m-a acuzat”. Regele îi zisese 
atunci stăpânului satului: „Adu adversarul”. Seniorul 
alesese un fierar care lucra în sat zicându-i: „Tu te vei bate 
în duel”. Conducătorul satului nu voia ca vreunul dintre 
ţărani să moară, de teamă să nu sufere culturile. îl văd 
deci pe acest fierar. Era un tânăr puternic, dar care, tot 
timpul, simţea nevoia să ceară ceva de băut. Pe când 
acuzatul era un bătrânel curajos, care pocnea din degete 
în semn de sfidare. Vicontele, guvernator în Naplouse, se 
apropie, dădu fiecăruia câte o lance şi câte un scut şi 
adună spectatorii în cerc. 

Lupta începu, continuă  Ussama.  Bătrânelul îl 
împingea pe fierar înapoi, spre mulţime, apoi revenea spre 
mijlocul arenei. Avu loc un schimb de lovituri atât de 
violent, încât rivalii păreau un sigur corp însângerat. Lupta 
se prelungi, în ciuda încurajărilor vicontelui care voia să 
grăbească deznodământul. „Mai repede!” le striga el. În 

cele din urmă, bătrânelul fu epuizat iar fierarul, profitând 
de experienţa sa în mânuirea ciocanului, îi aplică o lovitură 
care îl răsturnă şi îl făcu să scape lancea din mâini. Apoi se 
aplecă peste el pentru a-i înfige degetele în ochi, dar fără 
să reuşească din cauza sângelui care curgea. Fierarul se 
ridică atunci şi îşi termină adversarul cu o lovitură de 
lance. Imediat, gâtul cadavrului fu agăţat cu o sfoară şi îl 
traseră spre spânzurătoare unde îl atârnară. lată, prin 
acest exemplu, ce înseamnă justiţia francilor! 

Cu totul normală indignarea emirului, căci pentru 
arabii din secolul al XII-lea justiţia este un lucru serios. 
Judecătorul, cadiul, este un personaj foarte respectat care, 
înainte de a da sentinţa, are obligaţia de a urma o 
procedură precisă, stabilită de Coran: rechizitoriu, 
pledoarie, mărturii. „Judecata Domnului”, la care 
occidentalii au recurs adesea, le părea ca o farsă macabră. 
Acest duel descris de cronicar nu este decât una din 
formele de ordalie. Proba de foc este o alta. Mai este şi 
proba apei, pe care Ussama o descoperă cu oroare: 

Instalaseră un butoi mare plin cu apă. Tânărul care 
făcea obiectul suspiciunilor fu legat, ridicat de umeri cu o 
sfoară şi aruncat în butoi. Dacă era nevinovat, ziceau ei, se 
scufunda în apă, şi îl trăgeau cu ajutorul funiei afară. Dacă 
era vinovat, nu se putea scufunda. Nefericitul, când fu 
aruncat în butoi, făcu eforturi pentru a ajunge la fund, dar 
nu reuşi şi trebui să se supună rigorilor legii lor, 
Dumnezeu să-i blesteme! îi trecură peste ochi un cuţit din 
argint înroşit în foc şi îl orbiră. 

Opinia emirului sirian cu privire la „barbari” nu se 
schimbă nici când face referire la ştiinţa lor. Francii sunt, 
în secolul al XII-lea, foarte în urmă faţă de arabi în toate 
domeniile ştiinţifice şi tehnice. Dar cea mai mare distanţă 
între Orientul dezvoltat şi Occidentul primitiv se regăseşte 
în domeniul medicinii. Ussama observă diferenţa: 

Intr-o zi, povesteşte el, guvernatorul franc din 
Muneitra, pe muntele Liban, îi scrise unchiului meu 
Sultan, emir de Chayzar, pentru a-l ruga să-i trimită un 

medic care să îngrijească unele cazuri urgente. Unchiul 
meu alese un medic creştin de la noi, pe nume Thabet. 
Acesta nu lipsi decât câteva zile, apoi se întoarse la noi. 
Eram cu toţii foarte curioşi să aflăm cum putuse să-i 
vindece aşa repede pe bolnavi şi îl bombardam cu 
întrebări. Thabet răspunse: „Au adus un cavaler care avea 
un abces la picior şi o femeie epuizată. Pun un plasture 
cavalerului; tumoarea se deschise şi se amelioră. Femeii îi 
prescriu o dietă pentru a-i înviora organismul”. Dar un 
medic franc veni atunci şi zise: „Acest om nu ştie să-i 
vindece!” Şi, adresându-se cavalerului, îl întrebă: „Ce 
preferi, să trăieşti cu un singur picior sau să mori cu 
amândouă?” Pacientul răspunzând că voia să trăiască cu 
un singur picior, medicul ordonă: „Aduceţi-mi un cavaler 
solid cu un topor bine ascuţit”. Văd imediat sosind 
cavalerul şi toporul. Medicul franc aşeză piciorul pe un 
butuc din lemn zicând nou-venitului: „Dă o lovitură 
puternică de topor pentru a tăia scurt!” Sub ochii mei, 
bărbatul lovi o dată piciorul, apoi, cum nu se desprinsese 
încă, lovi şi a doua oară. Măduva osului ţâşni şi rănitul 
muri pe loc. Pe femeie, medicul franc o examină şi zise: 
„Are în cap un demon care este îndrăgostit de ea. Tăiaţi-i 
părul!” 1 se tăie părul. Femeia reîncepu atunci să mănânce 
mâncarea aia a lor cu usturoi şi muştar, ceea ce agravă şi 
mai mult epuizarea. „Deci diavolul i-a intrat în cap!”, 
afirmă medicul lor. Şi, luând o lamă, îi făcu o incizie în 
formă de cruce, până la osul capului şi o frecă cu sare. 
Femeia muri pe loc. Atunci am întrebat: „Nu mai aveţi 
nevoie de mine?” îmi spuseră că nu şi m-am întors după ce 
am învăţat multe lucruri despre medicina francilor pe care 
nu le ştiam. 

Scandalizat de ignoranţa occidentalilor, Ussama este 
şi mai deranjat de moravurile lor: „Francii, scrie el, nu au 
simţul onoarei! Dacă unul dintre ei iese pe stradă cu soţia 
sa şi întâlneşte un alt bărbat, acesta din urmă o ia de mână 
pe femeie, o trage deoparte pentru a-i vorbi, în timp ce 
soţul se îndepărtează aşteptând ca ea să termine 

conversaţia. Dacă durează prea mult, o lasă cu 
interlocutorul ei şi pleacă!” Emirul este încurcat: „Gândiţi- 
vă puţin la această contradicţie. Aceşti oameni nu au nici 
gelozie, nici simţul onoarei, în timp ce au atât curaj! 
Curajul nu provine totuşi decât din simţul onoarei şi din 
respingerea a ceea ce este rău!” 

Cu cât află mai multe despre ei, cu atât Ussama îşi 
face o părere mai jalnică despre occidentali. Nu admiră la 
ei decât calităţile de războinici. Se înţelege totul chiar din 
ziua în care unul dintre „prietenii” pe care şi i-a făcut 
printre ei, un cavaler din armata regelui Foulque, îi 
propune să-i ducă fiul în Europa pentru a-l iniţia în regulile 
cavalerismului, iar emirul declină politicos invitaţia, 
zicându-şi în sinea sa că ar prefera ca fiul său să meargă 
„mai degrabă în închisoare decât în ţara francilor” 
Fraternizarea cu aceşti străini are limitele ei. De altfel, 
această faimoasă colaborare între Damasc şi Ierusalim, 
care i-a oferit lui Ussama ocazia nesperată de a-i cunoaşte 
mai bine pe occidentali, va fi de scurtă durată. Un 
eveniment spectaculos va relansa curând războiul 
împotriva ocupanților: sâmbătă 23 septembrie 1144, oraşul 
Edessa, capitala celui mai vechi stat franc din Orient, a 
căzut în mâinile atabegului Imadeddin Zinki. 

Dacă momentul căderii Ierusalimului în iulie 1099 a 
marcat finalul invaziei france, iar cel al oraşului Tyr în iulie 
1124 sfârşitul perioadei de ocupaţie, atunci recucerirea 
oraşului Edessa va rămâne în istorie ca încoronarea 
ripostei arabe în faţa invadatorilor şi ca începutul lungului 
drum spre victorie. 

Nimeni nu întrevedea că ocupaţia va fi repusă în 
discuţie atât de brusc. Este adevărat că Edessa nu era 
decât un avanpost al prezenţei france, dar conducătorii ei 
reuşiseră să se integreze pe deplin în jocul politic local, 
ultimul guvernator occidental al acestei cetăţi majoritar 
armene fiind Jocelin al Il-lea, un bărbos mic, cu nas 
proeminent, cu ochii bulbucaţi, corp disproporționat, care 
nu strălucise niciodată nici prin curaj şi nici prin isteţime. 

Dar supuşii lui nu-l detestau, mai ales fiindcă era din 
mamă armeană, iar situaţia domeniului său nu părea deloc 
critică. împreună cu vecinii, îşi făceau razii reciproce care 
se terminau în mod obişnuit cu înţelegeri. 

Dar brusc, în acea toamnă din 1144, situaţia se 
schimbă. Printr-o manevră militară abilă, Zinki pune capăt 
unei jumătăţi de secol de dominatie francă în această parte 
a Orientului, repurtând o victorie care îi va pune în 
mişcare şi pe cei puternici, şi pe cei umili, din Persia în 
îndepărtata ţară „Alman”, înainte de o nouă invazie 
condusă de cei mai mari regi franci. 

Cea mai emoţionantă relatare a cuceririi oraşului 
Edessa este cea făcută de un martor ocular, episcopul 
sirian Abul-Faraj Basile, care a fost direct amestecat în 
evenimente. Atitudinea sa în timpul bătăliei ilustrează bine 
drama comunităţilor creştine orientale de care aparţine. 
Oraşul său fiind atacat, Abul-Faraj participă activ la 
apărarea lui, dar în acelaşi timp simpatiile sale se 
îndreaptă mai mult spre armata musulmană decât spre 
„protectorii” săi occidentali, pe care nu îi are prea tare la 
inimă. 

Contele Jocelin, relatează el, plecase să jefuiască pe 
malurile Eufratului. Zinki află. Pe 30 noiembrie, se afla 
lângă zidurile oraşului Edessa. Trupele sale erau 
numeroase ca stelele de pe cer. Toate terenurile din jurul 
oraşului se umplură. Corturi se ridicară peste tot, iar 
atabegul şi-l aşeză pe al lui în nordul oraşului, în faţa porţii 
Heures, pe o colină ce domina biserica Confesorilor. 

Deşi era aşezat într-o vale, Edessa era dificil de 
cucerit, căci puternica sa împrejmuire triunghiulară era 
solid înfiptă în colinele din jur. Dar, explică Abul-Faraj, 
Jocelin nu lăsase niciun soldat. Nu erau decât cizmari, 
țesători, negustori de mătăsuri, croitori, preoți. Apărarea 
va fi asigurată deci de către episcopul franc al oraşului, 
asistat de un prelat armean, precum şi de cronicarul 
însuşi, favorabili, totuşi, unui aranjament cu atabegul. 

Zinki, povesteşte el, adresa constant asediaţilor 

propuneri de pace, zicându-le: „Nefericiţilor! Vedeţi că nu 
mai este nicio speranţă. Ce vreţi? Ce aşteptaţi? Fie-vă milă 
de voi, de fiii voştri, de nevestele voastre, de casele 
voastre! Faceţi în aşa fel încât cetatea voastră să nu fie 
devastată şi privată de locuitori!” Dar nu era în oraş niciun 
şef capabil să-şi impună voinţa. I se răspundea prosteşte 
lui Zinki prin fanfaronade şi injurii. 

Văzând că geniştii încep să sape tuneluri pe sub 
ziduri, Abul-Faraj sugerează să se scrie o scrisoare lui 
Zinki pentru a-i propune un armistițiu, la care episcopul 
franc este de acord. „Se scrie scrisoarea şi se citeşte 
populaţiei, dar un smintit, un negustor de mătase, întinde 
mâna, smulge scrisoarea şi o rupe”. Totuşi, Zinki repetă în 
continuare: „Dacă vreţi un răgaz de câteva zile, vi-l 
acordăm pentru a vedea dacă obţineţi ajutor. Dacă nu, 
predaţi-vă şi veţi trăi!” 

Dar nu soseşte niciun ajutor. Deşi este anunţat din 
vreme de atacarea capitalei sale, Jocelin nu îndrăzneşte să 
se măsoare cu forţele atabegului. Preferă să se instaleze la 
Teii Bancher aşteptând să vină trupe din Antiohia sau 
Ierusalim. 

Turcii smulseseră acum fundaţiile zidului 
septentrional şi, în locul lor, puseseră lemn, bârne, 
trunchiuri multe. Umpluseră spaţiile cu ţâţei, grăsime şi 
sulf pentru ca flăcările să se aprindă mai uşor iar zidul să 
se prăbuşească. La ordinul lui Zinki se dădu foc. 
Trâmbiţaşii începură să strige mobilizarea, chemând 
soldaţii să intre prin breşă imediat ce zidul va cădea, 
promiţându-le că îi lasă să jefuiască oraşul timp de trei 
zile. Focul se aprinse de la ţâţei şi sulf şi încinse lemnele şi 
grăsimea topită. Vântul sufla din nord şi ducea fumul spre 
apărători. În ciuda solidităţii, zidul se clătină şi apoi se 
prăbuşi. După ce pierdură mai mulţi oameni la intrarea 
prin breşă, turcii intrară în oraş şi începură să masacreze 
oamenii fără deosebire. În acea zi, înjur de şase mii de 
locuitori pieriră. Femeile, copiii şi tinerii se precipitară 
spre citadela înaltă pentru a scăpa de masacru. Găsiră 

porţile închise din cauza episcopului francilor care 
ordonase gărzilor: „Dacă nu mă vedeţi pe mine, nu 
deschideţi poarta!” Astfel, grupurile de oameni urcau pe 
rând şi se împotmoleau. Spectacol lamentabil şi terifiant: 
înghesuiți, sufocaţi, ca o masă compactă, în jur de cinci mii 
de persoane, poate şi mai mult, pieriră atroce. 

Totuşi, Zinki va interveni personal pentru a opri 
măcelul, înainte de a-l trimite pe principalul său locotenent 
la Abul Faraj. „Venerabile, zice el, vrem să ne juri, pe 
Cruce şi pe Evanghelie, că tu şi comunitatea ta ne veţi 
rămâne fideli. Ştii foarte bine că acest oraş, în cei două 
sute de ani în care arabii l-au guvernat, a fost înfloritor ca 
o metropolă. Astăzi, sunt cincizeci de ani de când francii îl 
ocupă şi l-au ruinat deja. Stăpânul nostru Imadeddin Zinki 
este dispus să vă trateze bine. Trăiţi în pace, în siguranţă 
sub autoritatea sa şi rugaţi-vă pentru viaţa sa”. 

De fapt, continuă Abul-Faraj, îi scoaseră din citadelă 
pe sirieni şi pe armeni, şi fiecare se întoarse acasă fără 
griji. Francilor, în schimb, li se luă tot ce aveau la ei, aur, 
argint, vase sfinte, potirele, vasele care acopereau 
potirele, crucile şi cantităţi de bijuterii. Îi dădură deoparte 
pe preoţi, pe nobili şi pe notabili; îi dezbrăcară de haine 
după care îi trimiseră, înlănţuiţi, la Alep. În rest, îi luară pe 
artizani, pe care Zinki îi păstră pentru a lucra fiecare în 
meseria lui. Toți ceilalţi franci, înjur de o sută de oameni, 
fură executaţi. 

Imediat ce vestea recuceririi oraşului Edessa este 
aflată, lumea arabă este cuprinsă de entuziasm. I se 
atribuie lui Zinki proiectele cele mai ambiţioase. Refugiații 
din Palestina şi din oraşele de pe coastă, numeroşi în 
anturajul  atabegului, încep deja să vorbească de 
recucerirea Ierusalimului, un obiectiv care va deveni 
curând simbolul rezistenţei în faţa francilor. 

Califul s-a grăbit să confere eroilor zilei titluri 
prestigioase: al-malek al-mansur, „regele victorios”, zain- 
el-islam, „podoaba islamului”, nasir amic al-muminin, 
„susținătorul prinţului credincioşilor” Ca toţi conducătorii 

epocii, Zinki îşi aliniază mândru titlurile, simboluri ale 
puterii. Într-o notă uşor satirică, Ibn al-Qalanissi se scuză 
faţă de cititorii săi că a scris în cronica sa „sultanul 
cutare”, „emirul” sau „atabegul”, fără a adăuga titlurile lor 
complete. Pentru că, explică el, începând din secolul al X- 
lea, este o inflaţie de supranume onorifice încât textul său 
ar fi devenit ilizibil dacă ar fi vrut să le citeze pe toate. 
Regretând discret epoca primilor califi, care se mulţumeau 
cu titlul, superb prin simplicitatea sa, de „prinţ al 
credincioşilor”, cronicarul din Damasc citează mai multe 
exemple pentru a-şi ilustra spusele, printre care, mai ales, 
cel al lui Zinki. De fiecare dată când îl menţionează pe 
atabeg, Ibn al-Qalanissi reaminteşte că ar trebui scris, 
textual: 

Emirul, generalul, cel mare, cel drept, ajutorul lui 
Dumnezeu, triumfătorul, unicul, stâlpul religiei, piatra 
unghiulară a islamului, podoaba islamului, protectoral 
creaturilor, asociatul dinastiei, auxiliarul doctrinei, 
mărinimia națiunii, onoarea regilor, sprijinul sultanilor, 
învingătorul necredincioşilor, rebelilor şi ateilor, şeful 
armatelor musulmane, regele victorios, regele prinților, 
soarele meritelor, emirul celor două Irak-uri şi al Siriei, 
cuceritorul Iranului, Bahlawan Jihan Alp Inassaj Kotlogh 
Toghralbeg atabeg Abu-Said Zinki Ibn Aq Sonqor, ajutorai 
prințului credincioşilor. 

În afară de caracterul lor pompos, la care cronicarul 
din Damasc zâmbeşte ireverenţios, aceste titluri reflectă 
de acum locul pe care Zinki îl ocupă în lumea arabă. 
Francii tremură doar la menţionarea numelui său. 
Dezamăgirea lor este cu atât mai mare cu cât regele 
Foulque a murit cu puţin înainte de căderea oraşului 
Edessa, lăsând doi copii minori. Soţia sa, care asigură 
regența, s-a grăbit să trimită emisari în ţara francilor 
pentru a duce veştile dezastrului suferit de poporul ei. Se 
lansară atunci în toate ţările lor, zice Ibn al-Qalanissi, 
apeluri ca toţi oamenii să alerge la atacarea pământului 
islamului. 


Ca pentru a confirma temerile occidentalilor, Zinki 
revine în Siria după victoria sa, declarând că pregăteşte o 
ofensivă de mare anvergură împotriva principalelor oraşe 
deţinute de franci. La început, aceste proiecte sunt primite 
cu entuziasm de oraşele siriene. Dar, puţin câte puţin, cei 
din Damasc se întreabă asupra adevăratelor intenţii ale 
atabegului, care s-a instalat la Baalbek, cum făcuse în 
1139, pentru a construi foarte multe maşini de asediu. 
Oare nu chiar pe cei din Damasc îi va ataca, sub 
acoperirea jihadului? 

Nu se va şti niciodată, căci în ianuarie 1146, atunci 
când pregătirile sale pentru campania de primăvară par 
terminate, Zinki se vede constrâns să plece spre nord; 
spionii săi l-au informat că este pus la cale un complot, de 
către Jocelin, din Edessa, cu unii dintre prietenii săi 
armeni rămaşi în oraş, pentru a masacra garnizoana turcă. 
Imediat ce ajunge în oraşul cucerit, atabegul preia situaţia 
în mână, îi execută pe partizanii fostului conte şi, pentru a- 
şi întări poziţia antifrancă în sânul populaţiei, instalează la 
Edessa trei sute de familii de evrei de al cărui sprijin este 
asigurat. 

Această alertă îl convinge pe Zinki că este mai bine 
să renunţe, cel puţin provizoriu, să-şi extindă teritoriul şi 
să se ocupe de consolidarea lui. Există, pe marele drum de 
la Alep la Moşul, un emir arab care controlează puternica 
fortăreață din Jaabar situată pe Eufrat şi refuză să 
recunoască autoritatea atabegului. Pentru că nesupunerea 
acestuia putea ameninţa legăturile între cele două 
capitale, Zinki începe, în iunie 1146, asediul asupra Jaabar. 
Speră că va reuşi în câteva zile, dar iniţiativa se dovedeşte 
mai dificilă decât prevăzuse. Trec trei luni întregi fără ca 
rezistenţa asediaţilor să slăbească. 

Într-o noapte de septembrie, atabegul adoarme după 
ce înghiţise o mare cantitate de alcool. Brusc, este trezit 
de un zgomot în cortul său. Deschizând ochii, îl vede pe 
unul dintre eunucii săi, un anume Yarankach, de origine 
francă, care bea vin din propriul lui pahar, ceea ce 

declanşează furia atabegului care jură să-l pedepsească 
sever a doua zi. Temându-se de furia stăpânului său, 
Yarankach aşteaptă să adoarmă din nou, îl străpunge cu 
lovituri de pumnal şi fuge în Jaabar, unde este acoperit cu 
cadouri. N 

Zinki nu moare imediat. In timp ce zace pe jumătate 
inconştient, unul dintre apropiații săi intră în cort. Ibn al- 
Athir va mărturisi: 

Văzându-mă, atabegul crezu că voiam să-l termin şi, 
cu un gest din deget, îmi ceru îndurare. Eu, de emoție, cad 
în genunchi şi îi zic: „Stăpâne, cine ţi-a făcut asta?” Dar nu 
putu să-mi răspundă şi îşi dădu sufletul, Dumnezeu să-l 
aibă în milă! 

Moartea tragică a lui Zinki, survenind la puţin timp 
după triumful său, îi va impresiona pe contemporani. Ibn 
al-Qalanissi comentează evenimentul în versuri: 

Dimineaţa îl găsi întins pe patul său, acolo unde 
eunucul său îl omorâse. 

Şi totuşi dormea în mijlocul unei armate mândre, 
înconjurat de curajoşii săi şi de săbiile lor. 

Pieri fără să se servească de bogății sau putere. 

Comorile lui au devenit prada altora, împărţite de fiii 
şi adversarii săi, La dispariţia sa, inamicii săi s-au ridicat, 
ţinând sulița pe care nu îndrăzneau să o ridice când el era 
acolo. 

De fapt, de la moartea lui Zinki, începe goana după 
pradă. Soldaţii săi, până atunci disciplinaţi, se transformă 
într-o hoardă de tâlhari incontrolabili. Comoara sa, armele 
şi chiar efectele personale dispar într-o clipă. Apoi armata 
sa începe să se disperseze. Unul după altul, emirii îşi 
adună oamenii şi se grăbesc să ocupe vreo fortăreață sau 
să aştepte, în siguranţă, curgerea evenimentelor. 

Când Moinuddin Unar află de moartea adversarului 
său, părăseşte imediat Damascul în fruntea trupelor sale şi 
cucereşte  Baalbekul, restabilind în câteva săptămâni 
suzeranitatea peste Siria centrală. Raymond de Antiohia, 
reluând o tradiţie care părea uitată, lansează un raid până 

la zidurile oraşului Alep. Jocelin umblă cu intrigi pentru a 
relua Edessa. 

Epopeea puternicului stat fondat de Zinki pare 
încheiată. În realitate, tocmai începe. 

Partea a patra 

VICTORIA 

(1146 - 1187) 

Dumnezeul meu, oferă victoria islamului şi nu lui 
Mahmud. Cine este câinele de Mahmud pentru a merita 
victoria? 

Nureddin MAHMUD, unificatorul Orientului arab 
(1117 - 1174) 

Capitolul VIII SFÂNTUL REGE NUREDDIN 

Atunci când confuzia domneşte în tabăra lui Zinki, un 
singur om rămâne neclintit. Are douăzeci şi nouă de ani, 
înalt, ten închis la culoare, faţa rasă în afară de bărbie, 
fruntea lată, privirea blândă şi senină. Se apropie de trupul 
cald încă al atabegului, îi ia mâna şi, tremurând, îi scoate 
inelul, simbol al puterii, şi îl pune pe degetul său. Se 
numeşte Nureddin. Este al doilea fiu al lui Zinki. 

Am citit despre vieţile suveranilor din trecut şi nu am 
găsit niciun om, în afară de primii califi, care să fie atât de 
virtuos şi atât de corect ca Nureddin. Ibn al-Athir, pe 
drept, va face un adevărat cult pentru acest prinţ. Dacă 
fiul lui Zinki a moştenit calităţile tatălui său austeritate, 
curaj, simţ de stat - nu a păstrat niciunul din defectele 
care l-au făcut pe atabeg atât de odios pentru unii dintre 
contemporanii săi. În timp ce Zinki înspăimânta prin 
violenţă şi absenţa totală a scrupulelor, Nureddin reuşeşte, 
de la intrarea sa în scenă, să-şi formeze imaginea de om 
pios, rezervat, just, respectuos faţă de cuvântul dat şi 
complet devotat jihadului împotriva inamicilor islamului. 

Şi mai important, căci aici este geniul său, îşi va 
transforma virtuțile în armă politică redutabilă. 
Înţelegând, în acel mijloc de secol al XII-lea, rolul 
important pe care îl poate juca mobilizarea psihologică, 
pune la punct un adevărat aparat de propagandă. Mai 

multe sute de îiteraţi, majoritatea oameni religioşi, vor 
avea drept misiune să-i câştige simpatia activă a poporului 
şi să-i forţeze astfel pe conducătorii lumii arabe să vină sub 
drapelul său. Ibn al-Athir va menţiona plângerile unui emir 
din Jezira care a fost „invitat” într-o zi de fiul lui Zinki să 
participe la o campanie împotriva francilor. 

Dacă nu merg în ajutorul lui Nureddin, zice el, îmi va 
lua domeniul, deoarece a scris deja credincioşilor şi 
asceţilor pentru a le cere să-l ajute cu rugăciuni şi să 
încurajeze incitarea musulmanilor la jihad. 

La această oră, fiecare din oamenii săi este cu 
discipolii şi tovarăşii lui, pe cale să citească scrisorile lui 
Nureddin, să plângă şi să mă blesteme. Dacă vreau să evit 
afurisenia, trebuie să dau curs cererii sale. 

Nureddin supervizează de altfel personal aparatul de 
propagandă. Comandă poeme, scrisori, cărţi şi veghează la 
distribuirea lor în momentul ales pentru a produce efectul 
dorit. Principiile sale sunt simple: o singură religie, 
islamismul sunit, ceea ce implică o luptă crâncenă 
împotriva tuturor „ereziilor”; un singur stat, pentru a îi 
încercui pe franci din toate părţile; un singur obiectiv, 
jihadul, pentru a recuceri teritoriile ocupate şi mai ales să 
elibereze Ierusalimul. În cursul celor douăzeci şi opt de ani 
de domnie, Nureddin va incita mai mulţi ulema să scrie 
tratate în care să laude meritele Oraşului Sfânt, al-Quds, 
iar în moschei şi şcoli vor fi organizate şedinţe publice de 
lectură. 

Nimeni nu uită, cu aceste ocazii, să îl elogieze pe 
mujahedinul suprem, pe musulmanul ireproşabil care este 
Nureddin. Dar acest cult al personalităţii este cu atât mai 
abil şi mai eficace cu cât este fondat, paradoxal, pe 
umilinţa şi austeritatea fiului lui Zinki. 

Conform spuselor lui Ibn al-Athir: 

Soţia lui Nureddin se plânse o dată că nu are 
suficienţi bani pentru a-şi rezolva nevoile. El îi alocă trei 
prăvălii pe care le avea personal în Homs şi care aduceau 
vreo douăzeci de dinari pe an. Cum ea considera că nu 

este suficient, el îi răspunse: „Nu am nimic altceva. Pentru 
banii de care dispun eu nu sunt decât trezorierul 
musulmanilor şi nu intenţionez să-i trădez şi nici să ard în 
focul iadului din cauza ta”. 

Pe larg difuzate, asemenea vorbe se dovedesc foarte 
deranjante pentru prinții din regiune care trăiesc în lux şi 
îi presează pe supuşii lor să le smulgă şi ultimele economii. 
De fapt, propaganda lui Nureddin pune în mod constant 
accentul pe aceste măriri de impozite pe care le practică în 
general în ţările supuse autorităţii sale. 

Incomod pentru adversarii săi, fiul lui Zinki este 
adesea la fel şi pentru propriii săi emiri. Cu timpul, va 
deveni tot mai strict în privinţa respectării preceptelor 
religioase. Nu se mulţumeşte să interzică alcoolul pentru 
sine, ci îl interzice întregii sale armate, „precum şi 
tamburina, fluierul şi alte obiecte care displac Domnului”, 
precizează Kamaleddin, cronicarul din Alep, care adaugă: 
„Nureddin va lăsa deoparte orice îmbrăcăminte luxoasă, 
pentru a se îmbrăca în stofe aspre”. Bineînţeles, ofiţerii 
turci, obişnuiţi cu băutura şi ţinutele somptuoase, nu se 
vor simţi mereu foarte bine cu acest stăpân care zâmbeşte 
rar şi preferă exclusiv compania juriştilor musulmani cu 
turban. 

Şi mai puţin liniştitoare pentru emiri este această 
tendinţă a fiului lui Zinki de a renunţa la titlul său de 
Nureddin, „lumina religiei”, pentru numele său personal, 
Mahmud. „Dumnezeul meu, se ruga el înainte de fiecare 
bătălie, oferă victoria islamului şi nu lui Mahmud. Cine 
este câinele de Mahmud pentru a merita victoria?” Astfel 
de demonstraţii de umilinţă îi vor atrage simpatia celor 
neajutoraţi şi a oamenilor pioşi, dar cei puternici nu vor 
ezita să le taxeze drept ipocrizii. Se pare totuşi că aceste 
convingeri erau sincere, chiar dacă imaginea sa exterioară 
era, în parte, artificială. Oricum, rezultatul se va vedea: 
Nureddin va face din lumea arabă o forţă capabilă să-i 
zdrobească pe franci, iar locotenentul său, Saladin, va 
culege rezultatele victoriei. 


La moartea tatălui său, Nureddin reuşi să se impună 
în Alep, ceea ce înseamnă puţin, în comparaţie cu 
domeniul enorm cucerit de atabeg, dar chiar modestia 
acestui domeniu iniţial va asigura gloria domniei sale. 
Zinki îşi petrecuse cea mai mare parte a vieţii Luptându-se 
cu califii, sultanii şi diverse emirate din Irak şi Jezira. O 
sarcină epuizantă şi ingrată, care nu îi va reveni fiului său. 
Lăsând Moşul şi regiunea din jur fratelui său mai mare, 
Saifeddin, cu care va menţine raporturi bune, şi deci 
putând conta la frontiera orientală pe o prietenie 
puternică, Nureddin se consacră cu totul afacerilor siriene. 

Poziţia sa nu este totuşi comodă când ajunge la Alep, 
în septembrie 1146, însoţit de omul său de încredere, 
emirul kurd Chirkuh, unchiul lui Saladin. Nu numai că se 
trăieşte din nou cu teama faţă de cavalerii din Antiohia, 
dar Nureddin nu are timp să îşi extindă autoritatea dincolo 
de zidurile capitalei, când este anunţat, la sfârşitul lui 
octombrie, că Jocelin a reuşit să recucerească Edessa cu 
ajutorul unei părţi din populaţia armeană. Nu este vorba 
de un oraş oarecare, asemenea celor care au fost pierdute 
la moartea lui Zinki: Edessa era simbolul gloriei 
atabegului, căderea acestui oraş punând în discuţie viitorul 
dinastiei. Nureddin reacţionează rapid. Călărind zi şi 
noapte, lăsând pe marginea drumurilor caii epuizați, 
ajunge la Edessa înainte chiar ca Jocelin să organizeze 
apărarea. Contele, pe care încercările din trecut nu l-au 
făcut mai curajos, decide să fugă la căderea nopţii. 
Partizanii săi, care încearcă să-l urmeze, sunt prinşi şi 
masacrați de călăreţii din Alep. 

Rapiditatea cu care insurecția a fost strivită conferă 
fiului lui Zinki un prestigiu de care puterea sa în 
ascensiune avea mare nevoie. 

Înţelegând lecţia, Raymond de Antiohia îşi cam 
pierde curajul. Unar, la rândul său, se grăbeşte să-i 
propună stăpânului din Alep mâna fiicei sale. 

Contractul de căsătorie fu redactat la Damasc, 
precizează Ibn al-Qalanissi, în prezenţa trimişilor lui 

Nureddin. Se începe confecţionarea trusoului şi, imediat 
ce este gata, trimişii pornesc la drum spre Alep. 

Situaţia lui Nureddin în Siria este de acum 
consolidată. Dar, comparate cu pericolul care se iveşte la 
orizont, comploturile lui Jocelin, raziile lui Raymond şi 
intrigile vulpoiului bătrân din Damasc vor părea curând 
derizorii. 

Veşti succesive ajunseră la Constantinopol, din 
teritoriile francilor cât şi din ţinuturile învecinate, conform 
cărora regii francilor soseau din ţara lor pentru a ataca 
pământul islamului. Îşi lăsaseră provinciile pustii, private 
de apărare, şi luaseră cu ei bogății, comori şi materiale 
nenumărate. Numărul lor, se zicea, atingea un milion de 
pedestraşi şi cavaleri, şi chiar mai mult. 

Când scrie aceste rânduri, Ibn al-Qalanissi are 
şaptezeci şi cinci de ani şi îşi aminteşte fără îndoială că în 
urmă cu o jumătate de secol a trebuit să se refere, în 
termeni puţin diferiţi, la un eveniment de acelaşi gen. 

De fapt, a doua invazie francă, provocată de căderea 
oraşului Edessa, apăru la început ca o reeditare a celei 
dintâi. Nenumăraţi combatanți au debarcat în Asia Mică în 
toamna anului 1147, încă o dată, cu cruci ţesute pe spate. 
Traversând Dorileea, unde avusese loc înfrângerea istorică 
a lui Kilij Arslan, fiul acestuia, Masud, îi aşteaptă pentru a 
se răzbuna după cincizeci de ani. Le întinde mai multe 
ambuscade, administrându-le lovituri mortale. Se anunța 
tot timpul că efectivele lor se micşorau, atât de mult încât 
oamenii se mai linişteau. Ibn al-Qalanissi adaugă totuşi că 
după toate pierderile suferite, francii erau, se zice, 
aproape o sută de mii. Evident, nu trebuie să dăm crezare 
întru totul acestor cifre. Ca toţi contemporanii săi, 
cronicarul din Damasc nu are cultul exactităţii şi, oricum, 
nu există niciun mod de a verifica estimările sale. Trebuie 
totuşi salutate în treacăt precauţiile verbale ale lui Ibn al- 
Qalanissi care adaugă „se zice” de fiecare dată când o cifră 
i se pare suspectă. Deşi Ibn al-Athir nu are astfel de 
scrupule, de fiecare dată când îşi prezintă interpretarea 

personală a unui eveniment are grijă să concluzioneze cu 
„Allahu aalam”, „Dumnezeu ştie”. 

Oricare ar fi numărul exact al noilor invadatori 
franci, este sigur că forţele lor, adăugate celor din 
Ierusalim, Antiohia şi Tripoli, au de ce să neliniştească 
lumea arabă, care le observă mişcările cu groază. O 
întrebare revine neîncetat: ce oraş vor ataca mai întâi? 
Logic, trebuiau să înceapă cu Edessa. Nu pentru a răzbuna 
căderea acestuia veniseră ei? Dar puteau la fel de bine să 
vizeze Alep, lovind astfel direct în cinima puterii crescânde 
a lui Nureddin, astfel încât Edessa să cedeze singur. De 
fapt, nu va fi niciunul, nici altul. După lungi dispute între 
regii lor, zice Ibn al-Qalanissi, sfârșiră prin a conveni să 
atace Damasc şi sunt atât de siguri că îl vor cuceri încât se 
înțeleg dinainte asupra împărțirii prăzii. 

Să atace Damasc? Să atace oraşul lui Moinuddin 
Unar, singurul conducător musulman care avea un tratat 
de alianţă cu Ierusalim? Francii nu puteau face un serviciu 
mai bun rezistenţei arabe! Privind retrospectiv, se pare 
totuşi că puternicii regi care comandau aceste armate de 
franci judecaseră că doar cucerirea unui oraş prestigios 
cum este Damasc justifica deplasarea lor în Orient. 
Cronicarii arabi vorbesc în special de Conrad, regele 
germanilor, fără a face nici cea mai mică menţiune despre 
prezenţa regelui Franţei, Ludovic al VII-lea, un personaj, 
ce-i drept, fără mare anvergură. 

Imediat ce avu informaţii cu privire la intenţiile 
francilor, relatează Ibn al-Qalanissi, emirul Moinuddin 
începu pregătirile pentru a le face faţă. Fortifică toate 
locurile unde se putea da atacul, dispuse soldaţi pe 
drumuri, acoperi puţurile şi distruse punctele de 
aprovizionare cu apă din jurul cetăţii. 

Pe 24 iulie 1148, trupele francilor ajung la Damasc, 
urmate de veritabile coloane de cămile încărcate cu 
bagaje. Locuitorii din Damasc ies din oraş cu sutele pentru 
a îi înfrunta pe invadatori. Printre ei se află un foarte 
bătrân teolog de origine maghrebiană, al-Findalawi. 


Văzându-l cum înaintează pe jos, Moinuddin se 
apropie de el, va relata Ibn al-Athir, îl salută şi zise: „O, 
venerabile, vârsta ta te scuteşte de luptă. Pe noi pică 
apărarea musulmanilor”. Îi cern să se întoarcă, dar al- 
Findalawi refuză zicând: „M-am vândut iar Dumnezeu m-a 
cumpărat”. Aşa se referea la cuvintele Celui de Sus: 
„Dumnezeu a cumpărat de la credincioşi persoanele lor şi 
bunurile lor pentru a le da în schimb paradisul”. Al- 
Findalawi merse înainte şi luptă cu francii până în 
momentul în care căzu sub loviturile lor. 

Acest martiriu este urmat curând de un al altui ascet, 
un refugiat palestinian pe nume al-Halhuli. Dar, în ciuda 
acestor acte eroice, înaintarea francilor nu putu fi 
împiedicată. S-au răspândit pe câmpia 

Ghuta şi şi-au ridicat aici corturile, apropiindu-se 
chiar în unele locuri de ziduri. În seara acestei prime zile 
de luptă, locuitorii Damascului, temându-se de ce era mai 
rău, încep să ridice baricade pe străzi. 

A doua zi, pe 25 iulie, era duminică, relatează Ibn al- 
Qalanissi, şi locuitorii efectuară ieşiri din zori. Lupta nu 
încetă decât la sfârşitul zilei, când toată lumea fu epuizată. 
Fiecare reveni atunci pe poziţiile sale. Armata din Damasc 
petrecu noaptea în fața francilor iar cetăţenii rămaseră de 
gardă pe ziduri, căci vedeau inamicul prea aproape de ei. 

Luni dimineaţa, pupulaţia speră din nou, deoarece 
văd venind din nord valuri succesive de călăreţi turci, kurzi 
şi arabi. Unar scrisese tuturor prinților din regiune pentru 
a le cere întăriri, iar aceştia începuseră să ajungă la oraşul 
asediat. Se anunţă, pentru a doua zi, venirea lui Nureddin 
în fruntea armatei din Alep, precum şi a fratelui său, 
Saifeddin, cu cea din Moşul. La apropierea lor, Moinuddin 
trimite, după Ibn al-Athir, un mesaj francilor străini şi un 
mesaj francilor din Siria. Cu primii, foloseşte un limbaj 
simplist: Regele Orientului soseşte; dacă nu plecați, îi 
predau oraşul şi veţi regreta. Cu ceilalţi, „coloniştii“, 
utilizează un limbaj diferit: Aţi ajuns atât de nebuni încât 
să-i ajutaţi pe aceşti oameni împotriva noastră? Nu ați 

înțeles că dacă au venit la Damasc, vor căuta să vă 
cucerească propriile voastre oraşe? Dacă eu nu reuşesc să 
îmi apăr oraşul meu, îl voi preda lui Saifeddin, şi ştiţi bine 
că, dacă preia Damascul, nu veţi mai putea rezista în Siria. 

Succesul manevrei lui Unar este imediat. Ajuns la un 
acord secret cu francii locali, care încearcă să-l convingă 
pe regele germanilor să se îndepărteze de Damasc înainte 
de sosirea armatelor, distribuie, pentru a-şi asigura 
succesul intrigilor diplomatice, mită, răspândind, în livezile 
din jurul capitalei, sute de franctirori care creează 
ambuscade şi îi hărţuiesc pe franci. De luni seara, 
disensiunile provocate de bătrânul turc încep să-şi facă 
efectul. Asediatorii care, brusc demoralizaţi, au început o 
retragere tactică pentru a-şi regrupa forţele, se trezesc, 
hărţuiţi de cei din Damasc, într-o câmpie deschisă din 
toate direcţiile, fără cel mai mic izvor de apă la îndemână. 
După câteva ore, situaţia lor devine atât de insuportabilă, 
încât regii lor nu se mai gândesc la cucerirea metropolei 
siriene, ci la salvarea trupelor şi persoanelor lor de la 
pieire. Marţi dimineaţa, armatele france se retrag deja 
spre Ierusalim, urmărite de oamenii lui Moinuddin. 

Clar, francii nu mai sunt ce erau. Neglijenţa 
conducătorilor şi dezbinarea şefilor militari nu mai sunt, se 
pare, un privilegiu trist al arabilor. Locuitorii Damascului 
sunt stupefiaţi: este posibil ca puternica expediţie francă, 
cea care face să tremure Orientul de luni de zile, să se 
încheie după mai puţin de patru zile de luptă? Se gândeau 
că pregăteau vreun vicleşug, zice Ibn al-Qalanissi. Nu este 
nimic. Noua invazie francă este terminată. Francii 
germani, va zice Ibn al-Athir, se întoarseră în țara lor care 
se află acolo, dincolo de Constantinopol, iar Dumnezeu îi 
scăpă pe credincioşi de această calamitate. 

Surprinzătoarea victorie a lui Unar îi va reface 
prestigiul şi îi va ierta compromisurile făcute cu 
invadatorii. Dar Moinuddin îşi văzu ultimele zile ale 
carierei sale. Moare la un an după bătălie. Într-o zi în care 
mâncase copios ca de obicei, fu cuprins de o stare de rău. 

Se auzi că era bolnav de dizenterie. Este, precizează Ibn 
al-Qalanissi, o maladie redutabilă de care se scapă rar. Şi, 
la moartea sa, puterea ajunge la suveranul nominal al 
cetăţii, Abag, descendentul lui Toghtekin, un tânăr de 
şaisprezece ani, fără prea multă inteligenţă, care nu va 
reuşi niciodată să-şi ia singur zborul. 

Adevăratul câştigător al bătăliei de la Damasc este 
incontestabil Nureddin. In iunie 1149, reuşeşte să 
zdrobească armata prinţului din Antiohia, Raymond, pe 
care Chirkuh, unchiul lui Saladin, îl omoară cu propriile 
mâini. Acesta îi taie capul şi îl duce stăpânului său care, 
conform uzanţei, îl trimite califului din Bagdad într-un 
cufăr de argint, îndepărtând astfel orice ameninţare francă 
în Siria de Nord, fiul lui Zinki are mâinile libere să se 
ocupe de acum de realizarea vechiului vis patern: 
cucerirea Damascului. In 1140, cetatea preferase să se 
alieze cu francii decât să se supună jugului brutal al lui 
Zinki. Dar lucrurile s-au schimbat. Moinuddin nu mai este 
acolo, comportarea occidentalilor i-a îndepărtat pe cei mai 
aprigi partizani ai lor şi, mai ales, reputaţia lui Nureddin 
nu seamănă deloc cu cea a tatălui său. Nu vrea să 
profaneze mândra cetate a omeiazilor, ci să o seducă. 

Ajungând, în fruntea trupelor sale, la livezile care 
înconjoară oraşul, se preocupă mai mult de câştigarea 
simpatiei populației decât de pregătirea atacului. 
Nureddin, povesteşte Ibn al-Qalanissi, se arătă binevoitor 
cu ţăranii şi se instală confortabil în teritoriile lor; peste 
tot Dumnezeu era rugat în favoarea lui, atât în Damasc, 
cât şi în împrejurimi. Când, la puţin timp de la sosirea sa, 
vin ploi abundente după o lungă perioadă de secetă, 
oamenii îi atribuie lui acest merit. „Graţie lui, zic ei, 
justeţei şi conduitei lui exemplare”. 

Deşi natura ambițiilor sale este evidentă, stăpânul 
din Alep refuză să pară drept un cuceritor. 

Nu am venit să mă aşez în aceste locuri cu intenţia 
de a mă lupta cu voi sau de a vă asedia, scrie într-o 
scrisoare adresată conducătorilor din Damasc. Doar 


numeroasele plângeri ale musulmanilor m-au făcut să 
acţionez astfel, căci ţăranii sunt despuiaţi de toate 
bunurile lor şi despărțiți de copiii lor de către franci, şi nu 
au pe nimeni care să-i apere. Dată fiind puterea pe care 
Dumnezeu mi-a dat-o pentru a-i ajuta pe musulmani şi 
lupta cu infidelii, date fiind bogăţiile şi oamenii de care 
dispun, nu îmi este permis să îi neglijez pe musulmani şi să 
nu le iau apărarea. Mai ales că eu cunosc incapacitatea 
voastră de a vă apăra provinciile şi înjosirea care v-a făcut 
să cereţi ajutor francilor şi să le daţi bunurile supuşilor 
voştri cei mai săraci, pe care îi lezaţi criminal. lată cine nu 
este plăcut nici de Dumnezeu, nici de musulmani! 

Această scrisoare dezvăluie subtilitatea strategiei 
noului stăpân din Alep care se dă apărător al Damascului, 
în special al celor mai deznădăjduţi locuitori ai lui, şi 
încearcă vizibil să îi ridice împotriva stăpânilor lor. 
Răspunsul acestora din urmă, prin bruscheţea lui, nu face 
decât să îi apropie pe cetăţeni de fiul lui Zinki: „Între tine 
şi noi, nu mai este de acum decât nisipul. Francii vor veni 
să ne ajute să te înfrângem”. 

În ciuda simpatiilor în rândul populaţiei, Nureddin, 
preferă să nu înfrunte forţele reunite din Ierusalim şi 
Damasc şi acceptă să se retragă spre nord; nu fără a 
obţine ca, în moschei, numele său să fie citat în rugăciuni 
chiar după cel al califului şi al sultanului, şi ca monedele 
să fie bătute cu numele său, o manifestare de supunere des 
utilizată în oraşele musulmane pentru a-i potoli pe 
cuceritori. 

Nureddin consideră acest semisucces încurajator. Un 
an mai târziu, se întoarce cu trupele sale pe meleagurile 
de lângă Damasc, trimițând o nouă scrisoare lui Abaq şi 
celorlalţi conducători ai cetăţii: Nu vreau decât 
bunăstarea musulmanilor, jihadul împotriva 
necredincioşilor şi eliberarea prizonierilor pe care ei îi 
dețin. Dacă vă alăturaţi cu armata din Damasc, dacă ne 
ajutăm reciproc pentru jihad, dorința mi se va îndeplini. 
Drept răspuns, Abaq apelează din nou la franci, care se 

prezintă sub conducerea tânărului lor rege Baudouin al 

III-lea, fiul lui Foulque, şi se instalează la porţile 
Damascului timp de câteva săptămâni. Cavalerii lor sunt 
chiar autorizaţi să circule prin pieţe, ceea ce creează o 
oarecare tensiune în rândul populaţiei oraşului, care nu a 
uitat încă de copiii căzuţi în luptă în urmă cu trei ani. 

Prudent, Nureddin continuă să evite orice înfruntare 
cu  coalizaţii, îşi îndepărtează trupele de Damasc, 
aşteptând ca francii să se întoarcă la Ierusalim. Pentru el, 
bătălia este înainte de toate politică. Exploatând cel mai 
bine amărăciunea cetăţenilor, trimite numeroase mesaje 
notabililor din Damasc şi şefilor religioşi pentru a denunța 
trădarea lui Abag. Intră chiar în contact cu numeroşi 
militari pe care colaborarea deschisă cu francii îi 
exasperează. Pentru fiul lui Zinki, nu este vorba doar de 
provocarea protestelor care îl vor deranja pe Abag, ci de 
organizarea din interiorul oraşului a unei reţele de 
complici care ar putea face Damascul să capituleze. Cu 
această misiune delicată îl însărcinează pe tatăl lui 
Saladin. În 1153, după o abilă muncă de organizare, Ayyub 
reuşeşte să asigure neutralitatea binevenită a miliției 
urbane, al cărei comandant este un frate mai tânăr al lui 
Ibn al-Qalanissi. Mai multe personaje ale armatei adoptă 
aceeaşi atitudine, ceea ce, din zi în zi, întăreşte izolarea lui 
Abaq. Nu mai rămâne acestuia din urmă decât un mic grup 
de emiri care îl încurajează în continuare să reziste. Decis 
să scape de aceştia din urmă, Nureddin face să ajungă la 
stăpânul Damascului informaţii false, conform cărora un 
complot se punea la cale de către anturajul său. Fără să 
mai încerce să verifice adevărul, Abaq se grăbeşte să 
execute sau să închidă mai mulţi dintre colaboratorii săi. 
Izolarea sa este acum totală. 

Ultima operaţiune: Nureddin interceptează subit 
toate convoaiele de provizii care se îndreaptă spre 
Damasc. Preţul unui sac de grâu urcă în două zile de lao 
jumătate de dinar la douăzeci şi cinci de dinari, iar 
populaţia începe să se teamă de foamete. Revine în sarcina 

agenţilor stăpânului din Alep să convingă opinia publică cu 
succes că nu ar exista nicio penurie, dacă Abaq nu ar alege 
să se alieze cu francii împotriva coreligionarilor din Alep. 

Pe 18 aprilie 1154, Nureddin revine cu trupele lângă 
Damasc. Abaq îi trimite, încă o dată, un mesaj urgent lui 
Baudouin, dar regele din Ierusalim nu va avea timp să 
vină. 

Duminică, 25 aprilie, este dat atacul final în estul 
oraşului. 

Nu era nimeni pe ziduri, povesteşte cronicarul din 
Damasc, nici soldaţi, nici cetăţeni, cu excepţia câtorva 
turci pe post de gardă într-un turn. Unul din soldaţii lui 
Nureddin se duse spre un zid în vârful căruia era o femeie 
evreică şi care îi aruncă o funie. Se folosi de ea pentru a se 
căţăra, ajunse în vârf fără ca nimeni să observe şi fu urmat 
de alţi camarazi ai săi care ridicară un drapel şi începură 
să strige: „Ya mansour! O, victoriosule!” Trupele din 
Damasc şi populaţia renunţară la orice rezistenţă din 
cauza simpatiei lor faţă de Nureddin, pentru 
corectitudinea şi buna reputaţie a lui. Un genist alergă la 
poarta de est, bab-Charki, cu hârleţul lui şi sparse 
încuietoarea. Soldații intrară şi se  răspândiră pe 
principalele artere fără să întâmpine rezistenţă. Poarta 

Thomas, bab-louma, fu de asemenea deschisă 
trupelor. In fine, regele Nureddin îşi făcu intrarea, 
împreună cu suita sa, spre marea bucurie a locuitorilor şi 
soldaţilor, care erau cu toţii obsedaţi de teama foametei ca 
şi de frica de a fi asediați de francii necredincioşi. 

Generos în urma victoriei, Nureddin le oferă lui Abaq 
şi apropiaților săi fiefuri în regiunea Homs şi îi lasă să fugă 
cu bunurile lor. 

Fără luptă, fără vărsare de sânge, Nureddin a cucerit 
Damascul prin persuasiune şi nu cu arme. Cetatea, care de 
un sfert de secol rezistase sălbatic tuturor celor care 
încercau să o supună, fie că era vorba de Asasini, fie de 
franci sau de Zinki, se lăsase sedusă de fermitatea blândă 
a unui prinţ care promitea în acelaşi timp să asigure 

liniştea şi să-i respecte independenţa. Nu o va regreta şi va 
trăi, graţie lui şi succesorilor săi, una din perioadele cele 
mai glorioase ale istoriei sale. 

A doua zi după victorie, Nureddin, adunându-i pe 
ulema, cadiii şi negustorii oraşului, le vorbi liniştitor, nu 
fără a uita să aducă importante stocuri de provizii şi a 
suprima câteva taxe ce afectau piaţa de fructe, piaţa de 
legume precum şi distribuirea apei. Un decret este 
redactat în acest sens şi citit vinerea următoare, din 
amvon, după rugăciune. La optzeci şi unu de ani, Ibn al- 
Qalanissi este tot acolo pentru a se alătura bucuriei 
concetăţenilor. Populaţia aplaudă, relatează el. Cetăţenii, 
țăranii, femeile, slujbaşii, toată lumea adresă public 
rugăciuni Domnului pentru a-i prelungi zilele lui Nureddin 
şi drapelele lui să fie mereu victorioase. 

Pentru prima dată de la începutul războaielor france, 
cele două mari metropole siriene, Alep şi Damasc, sunt 
unite într-un singur stat, sub autoritatea unui prinţ de 
treizeci şi şapte de ani, hotărât să se consacre luptei 
împotriva cotropitorilor. De fapt, întreaga Sirie musulmană 
este de acum unificată, cu excepţia micului emirat Chayzar 
unde dinastia Mungidhites reuşeşte încă să-şi păstreze 
autonomia. Dar nu pentru mult timp, fiindcă istoria acestui 
mic stat este hărăzită să se încheie în cea mai bruscă şi 
mai neprevăzută manieră. 

În august 1157, în timp ce la Damasc circulă zvonuri 
potrivit cărora se întrevede o campanie a lui Nureddin 
împotriva Ierusalimului, un cutremur de pământ de o 
violenţă rară devastează Siria întreagă, omorând şi arabi şi 
franci. La Alep, mai multe turnuri ale zidului se prăbuşesc 
iar populaţia, terorizată, se împrăştie pe câmpul învecinat. 
La Harran, pământul se crapă şi prin breşa imensă ies la 
lumină vestigiile unei vechi cetăţi. La Tripoli, Beimt, Tyr, 
Homs, Maara, morţii şi clădirile distruse sunt nenumărate. 

Dar două oraşe sunt mai atinse decât celelalte de 
cataclism: Hama şi Chayzar. Se povesteşte că un învăţător 
din Hama, ieşit din clasa sa pentru a-şi satisface nevoile pe 

un teren viran, îşi găsi la întoarcere şcoala distrusă şi toţi 
elevii morţi. IÎngrozit, se aşeză pe dărâmături, întrebându- 
se cum va da vestea părinţilor, dar niciunul dintre ei nu 
supravieţuiseră pentru a veni să-şi ia copilul. 

La Chayzar, în aceeaşi zi, suveranul cetăţii, emirul 
Mohammed Ibn Sultan, vărul lui Ussama, organizează o 
recepţie în Citadelă pentru a sărbători circumcizia fiului 
său. Toţi demnitarii oraşului sunt adunaţi acolo, precum şi 
membrii familiei regale, când brusc pământul începe să se 
cutremure, pereţii se prăbuşesc, decimând întreaga 
asistenţă. Emiratul Mungidhites a încetat pur şi simplu să 
mai existe. Ussama, care se află la Damasc, este unul 
dintre puţinii membri ai familiei care supravieţuieşte. Va 
scrie, sub efectul emoţiilor: Moartea nu a înaintat pas cu 
pas pentru a omori oamenii din rasa mea, pentru a-i lua 
doi câte doi sau pefiecare separat. Au murit cu toţii într-o 
clipă, şi palatele le-au devenit morminte. Inainte de a 
adăuga, trezit la realitate: Cutremurele de pământ nu au 
lovit această ţară decât pentru a o trezi din toropeală. 

Drama celor din familia Mungidhites va inspira 
contemporanilor o mai profundă reflecţie asupra frivolităţii 
lucrurilor, dar cataclismul va fi, mai prozaic, ocazia pentru 
unii de a cuceri sau jefui fără probleme vreun oraş izolat 
sau vreo fortăreață cu zidurile dărâmate. Chayzar, în 
special, este imediat atacată atât de către Asasini, cât şi de 
franci, înainte de a fi preluată de armata din Alep. 

În octombrie 1157, în timp ce trece din oraş în oraş 
pentru a superviza reparația zidurilor, Nureddin se 
îmbolnăveşte. Medicul din Damasc Ibn al-Waqqar, care îl 
urmează în toate deplasările, se arată pesimist. Timp de un 
an şi jumătate, prinţul se zbate între viaţă şi moarte, fapt 
de care francii vor profita pentru a ocupa câteva fortărețe 
şi a face razii în împrejurimile Damascului. Dar Nureddin 
foloseşte această perioadă de inactivitate pentru a se 
gândi la destinul său. A reuşit, în prima parte a domniei 
sale, să reunească Siria musulmană sub conducerea sa şi 
să pună capăt luptelor care o slăbeau. De acum, va trebui 

dus jihadul pentru a recuceri marile oraşe ocupate de 
către franci. Unii dintre apropiații săi, mai ales locuitorii 
din Alep, îi sugerează să înceapă cu Antiohia dar, spre 
marea lor surpriză, Nureddin se opune. Acest oraş, le 
explică el, aparţine rumilor. Orice tentativă de a-l cuceri va 
incita imperiul să se implice în afacerile siriene, ceea ce va 
obliga armatele musulmane să se bată pe două fronturi. 
Nu, insistă el, nu trebuie să-i provocăm pe rumi, dar să 
încercăm mai repede să recuperăm o importantă cetate de 
pe coastă, sau chiar, dacă Dumnezeu 

O permite, Ierusalimul. 

Pentru Nureddin, evenimentele vor justifica foarte 
repede temerile sale. În 1159, când abia începe să se 
refacă, află că o puternică armată bizantină, comandată de 
împăratul Manuel, fiul şi succesorul lui loan Comnenul, s-a 
strâns în nordul Siriei. Nureddin se grăbeşte să-şi trimită 
ambasadorii înaintea împăratului pentru a-i ura bun venit. 
Primindu-i, basileul, bărbat impunător, deştept, pasionat 
de medicină, îşi proclamă intenţia de a menţine cu 
stăpânul lor cele mai amicale raporturi posibile. A venit în 
Siria, asigură el, doar pentru a da o lecţie stăpânilor din 
Antiohia. Ţine minte că tatăl lui Manuel venise, cu aceleaşi 
motive, în urmă cu douăzeci şi doi de ani, ceea ce nu îl 
împiedicase să se alieze cu occidentalii împotriva 
musulmanilor. Şi totuşi, emisarii lui Nureddin nu pun la 
îndoială cuvântul basileului. Cunosc furia pe care o resimt 
rumii de fiecare dată când este menţionat numele lui 
Renaud de Chatillon, acest cavaler care, din 1153, conduce 
destinele principatului Antiohia, un om brutal, arogant, 
cinic şi rău, care va simboliza într-o zi pentru arabi toată 
răutatea francilor şi pe care Saladin va jura să-l omoare cu 
mâinile lui. 

Prinţul Renaud, „brins Amat” cum îi zic cronicarii, a 
venit în Orient în 1147, cu mentalitatea deja depăşită a 
primilor invadatori: însetat de aur, sânge şi cuceriri. La 
puţin timp după moartea lui Raymond de Antiohia, a reuşit 
să o seducă pe văduva acestuia, apoi să se căsătorească cu 

ea, devenind astfel stăpânul oraşului. Foarte repede, 
faptele lui l-au făcut odios, nu numai pentru vecinii din 
Alep, ci şi pentru rumi şi propriii lui supuşi. In 1156, sub 
pretextul refuzului lui Manuel de a-i plăti o sumă promisă, 
a decis să se răzbune lansând un raid asupra insulei 
bizantine Cipru şi cere patriarhului din Antiohia să 

1 finanţeze expediția. Cum prelatul se arăta 
recalcitrant, Renaud l-a aruncat în închisoare, l-a torturat, 
apoi, după ce i-a uns rănile cu miere, l-a înlănţuit şi pus la 
soare toată ziua, lăsând miile de insecte să se înfrupte din 
trupul lui. 

Bineînţeles, patriarhul a sfârşit prin a-şi descuia 
vistieria iar prinţul, adunând o flotilă, a debarcat pe 
coastele insulei mediteraneene, zdrobind fără dificultate 
mica garnizoană bizantină şi lăsându-şi acolo oameni. 
După ceea ce s-a întâmplat în acea primăvară a anului 
1156, Ciprul nu îşi va mai reveni niciodată. Din nord până 
în sud, toate câmpurile cultivate au fost sistematic 
răvăşite, toate turmele de animale masacrate, palatele, 
bisericile şi adăposturile au fost jefuite, în timp ce tot ceea 
ce nu putea fi luat era demolat sau incendiat pe loc. 
Femeile au fost violate, bătrânii şi copiii au fost omorâţi, 
bogaţii au fost luaţi ostatici, iar săracii decapitaţi. Inainte 
de a pleca încărcat cu prada, Renaud a mai ordonat 
adunarea tuturor preoţilor şi călugărilor greci, cărora le-a 
tăiat nasul după care i-a trimis, mutilaţi, la Constantinopol. 

Manuel trebuie să reacționeze. Dar, în calitate de 
moştenitor al împăraţilor romani, nu poate să o facă într- 
un mod josnic. Caută să-şi restabilească prestigiul 
umilindu-l public pe cavalerul-tâlhar din Antiohia. Renaud, 
care ştie că orice opoziţie ar fi inutilă, decide, imediat ce 
află că armata imperială este în drum spre Siria, să-şi 
ceară iertare. Capabil, în egală măsură, atât de servilism, 
cât şi de aroganță, se prezintă în tabăra lui Manuel, în 
picioarele goale, îmbrăcat ca un cerşetor şi se aruncă pe 
burtă în faţa tronului imperial. 

Ambasadorii lui Nureddin sunt acolo pentru a asista 

la scenă. îl văd pe „brins Amat” căzut în praf la picioarele 
basileului care, fără să pară că îl vede, îşi continuă liniştit 
discuţia cu invitaţii săi, aşteptând mai multe minute până 
ce să-i arunce o privire adversarului, ordonându-i cu un 
gest condescendent să se ridice. 

Renaud va obţine iertarea şi va putea astfel să-şi 
păstreze principatul, dar prestigiul său în Siria de Nord nu 
va mai fi la fel. În anul următor, este capturat de soldaţii 
din Alep în cursul unei operaţiuni de jaf pe care o ducea în 
nordul oraşului, ceea ce îl va costa şaisprezece ani de 
închisoare până ce va reapărea pe scena pe care destinul îl 
pune să joace cele mai ingrate roluri. 

In schimb, de a doua zi, autoritatea lui Manuel nu 
încetează să se întărească. Reuşeşte să îşi impună 
suzeranitatea atât în principatul franc al Antiohiei, cât şi în 
statele din Asia Mică, redând astfel imperiului un rol 
determinant în afacerile Siriei. Şi această resurgenţă a 
puterii militare bizantine, ultima din istorie, bulversează, 
imediat, datele conflictului care îi opune pe arabi francilor. 
Amenințarea constantă pe care o reprezintă rumii la 
frontierele sale îl împiedică pe Nureddin să se lanseze în 
vasta iniţiativă de recucerire pe care şi-o dorea. Aşa cum, 
în timp ce puterea fiului lui Zinki interzice francilor orice 
expansiune, situaţia din Siria ajunge într-un fel să fie 
blocată. 

Cu toate acestea, ca şi cum energiile arabilor şi ale 
francilor încercau să se elibereze dintr-odată, iată că 
greutatea războiului se va deplasa spre un nou teatru de 
operaţiuni; Egiptul. 

Capitolul IX CURSA SPRE NIL 

„Unchiul meu Chirkuh se întoarse spre mine şi zise: 
«Yussef, ia-ţi lucrurile, plecăm!»” Primind acest ordin, am 
simţit un pumnal în inimă, şi răspund: «Pentru Dumnezeu, 
dacă mi-ai da tot regatul Egiptului, nu aş merge!»”. 

Cel care vorbeşte astfel nu este altul decât Saladin, 
relatând începuturile cel puţin timide ale aventurii care va 
face din el unul din suveranii cei mai prestigioşi ai istoriei. 

Cu admirabila sinceritate care îi caracterizează toate 
aceste vorbe, Yussef îşi atribuie meritul epopeii egiptene. 
„In cele din urmă am plecat cu unchiul meu, adaugă el. A 
cucerit Egiptul, apoi a murit. Dumnezeu mi-a pus atunci în 
mâini o putere la care nu mă aşteptam”. De fapt, dacă 
Saladin apare curând ca cel mai mare beneficiar al 
expediției egiptene, el nu va juca rolul principal. Nici 
Nureddin, chiar dacă ţara Nilului este cucerită în numele 
lui. 

Această campanie, care durează din 1163 până în 
1169, va avea ca protagonişti trei uimitoare personaje: un 
vizir egiptean, Chawer, ale cărui intrigi demonice vor 
scălda regiunea în sânge şi foc, un rege franc, Amaury, atât 
de mult obsedat de ideea de a cuceri Egiptul încât va 
invada această ţară de cinci ori în şase ani, şi un general 
kurd, Chirkuh, „leul“, care se va impune drept unul din 
geniile militare ale timpului său. 

Când Chawer preia puterea în Cairo în decembrie 
1162, accede la o demnitate şi o sarcină care oferă onoruri 
şi bogății, dar nu cunoaşte reversul medaliei: din cei 
cincisprezece conducători care l-au precedat în fruntea 
Egiptului, unul singur va scăpa cu viaţă. Toţi ceilalţi au 
fost, după caz, spânzurați,  decapitaţi,  înjunghiaţi, 
crucificaţi, otrăviţi sau linşaţi de mulţime; unul a fost 
omorât de fiul său adoptiv, celălalt de propriul său tată. E 
greu, după toate acestea, să găseşti la acest emir bronzat, 
cu tâmplele grizonante, urmele vreunui scrupul. Imediat ce 
ajunge la putere, se grăbeşte să-şi masacreze predecesorul 
şi pe toată familia lui, să-şi însuşească aurul lor, bijuteriile 
şi palatele. 

Roata norocului nu se mai învârteşte: după mai puţin 
de nouă luni de guvernare, noul vizir este şi el răsturnat de 
unul din locotenenţii săi, un anume Dirgham. Prevenit din 
timp, Chawer reuşeşte să fugă din Egipt teafăr şi se 
refugiază în Siria, unde încearcă să obţină sprijinul lui 
Nureddin pentru a reveni la putere. Deşi vizitatorul său 
este inteligent şi bun vorbitor, fiul lui Zinki nu îi acordă, la 

început, nicio atenţie. Dar foarte repede, evenimentele îl 
obligă să-şi schimbe atitudinea. 

Şi asta pentru că, la Ierusalim, se urmăresc cu 
atenţie, se pare, bulversările ce au loc în Cairo. Din 
februarie 1162, francii au un nou rege cu o ambiţie 
neîmblânzită: „Morri”, Amaury, al doilea fiu al lui Foulque. 
Vizibil influenţat de propaganda lui Nureddin, acest 
monarh de douăzeci şi şase de ani încearcă să îşi facă o 
imagine de om sobru, pios, aplecat spre lecturi religioase 
şi preocupat de justiţie. Dar asemănarea nu este decât 
aparentă. Regele franc are mai multă îndrăzneală decât 
înţelepciune şi, în ciuda taliei sale înalte şi a părului 
abundent, îi lipseşte tocmai maiestatea. Umerii anormal de 
înguşti, cuprins adesea de un acces de râs atât de 
zgomotos, încât anturajul său se simte încurcat, este 
defavorizat şi de o bâlbâială care nu îi uşurează contactele 
cu ceilalţi. Doar ideea fixă care îl animă - cucerirea 
Egiptului - şi stăruința cu care o urmăreşte îi conferă lui 
Morri a oarecare anvergură. 

Această idee, ce-i drept, pare tentantă. Din 1153, de 
când cavalerii occidentali au cucerit Ascalon, ultimul 
bastion fatimid din Palestina, drumul spre ţara Nilului le 
este deschis. Vizirii care s-au succedat la putere, prea 
ocupați să se bată cu rivalii lor, s-au obişnuit, din 1160, să 
plătească un tribut anual francilor pentru ca aceştia să nu 
se implice în treburile lor. După căderea lui Chawer, 
Amaury a profitat de confuzia care domnea în ţara Nilului 
pentru a o invadă, sub simplul pretext că suma convenită, 
şaizeci de mii de dinari, nu a fost plătită la timp. 
Traversând Sinai de-a lungul coastei mediteraneene, a 
început asediul în faţa oraşului Bilbeis, situat pe un braţ al 
fluviului - destinat desecării în cursul secolelor următoare. 
Apărătorii cetăţii simt, în acelaşi timp, stupefiaţi şi amuzaţi 
să-i vadă pe franci instalându-şi maşinăriile lor de asediu 
în jurul zidurilor, căci este luna septembrie şi fluviul începe 
să crească. Este suficient deci pentru autorităţi să rupă 
câteva diguri pentru ca războinicii din Occident să fie 

încercuiți de ape: abia au timp să fugă şi să se întoarcă în 
Palestina. Prima lor invazie s-a încheiat scurt, dar a avut 
meritul de a arăta celor din Alep şi Damasc intenţiile lui 
Amaury. 

Nureddin ezită. Chiar dacă nu vrea cu niciun chip să 
se lase atras pe nisipul mişcător al intrigilor din Cairo, şi 
aceasta cu atât mai mult cu cât, sunit fervent, resimte o 
neîncredere nedisimulată cu privire la tot ce este legat de 
califatul şiit al fatimizilor, nu doreşte nici ca Egiptul să 
ajungă, cu toate bogăţiile sale, în mâinile francilor, care ar 
deveni atunci cea mai mare putere din Orient. Or, având în 
vedere anarhia care domneşte aici, Cairo nu va rezista 
mult în faţa determinării lui Amaury. Bineînţeles, Chawer 
are plăcerea să se laude gazdei sale cu avantajele unei 
expediţii în ţara Nilului. Pentru a-l atrage, promite, dacă îl 
ajută să se reinstaleze la putere, să-i plătească toate 
cheltuielile expediției, să recunoască suzeranitatea 
stăpânului din Alep şi Damasc şi să-i trimită, în fiecare an, 
o treime din încasările statului. Dar, în primul rând, 
Nureddin trebuie să ţină cont de omul său de încredere, 
Chirkuh însuşi, complet convins de ideea unei intervenţii 
armate. Chirkuh manifestă faţă de acest proiect un 
asemenea entuziasm, încât fiul lui Zinki îl autorizează să 
organizeze un corp expediționar. 

Am putea cu greu să ne imaginăm două personaje în 
acelaşi timp atât de unite şi atât de diferite cum sunt 
Nureddin şi Chirkuh. În timp ce fiul lui Zinki a devenit, cu 
timpul, tot mai maiestuos, demn, sobru şi rezervat, unchiul 
lui Saladin este un ofiţer de statură mică, obez, chior, cu 
faţa congestionată de băutură şi excese alimentare. Când 
se înfurie, urlă ca un turbat şi i se întâmplă să-şi piardă 
complet capul, ajungând până la suprimarea adversarului. 
Dar caracterul său murdar nu displace tuturor. Soldaţii săi 
îl adoră pe acest om care trăieşte mereu printre ei, 
împarte cu ei supa şi glumele lor. În numeroasele lupte la 
care a luat parte în Siria, Chirkuh a apărut ca un 
conducător de oameni dotat cu un imens curaj; campania 

din Egipt îi va evidenția remarcabilele calităţi de strateg. 
Căci, de la un capăt la altul, iniţiativa va fi o adevărată 
provocare. Pentru franci, este relativ uşor să ajungă în ţara 
Nilului. Un singur obstacol în drumul lor: întinderea 
semideşertică din Sinai. Dar aducând, pe spatele cămilelor, 
sute de butoaie pline cu apă, cavalerii ajung în trei zile la 
porţile oraşului Bilbeis. Pentru Chirkuh, lucrurile sunt mai 
puţin simple. Pentru a merge din Siria în Egipt, trebuie să 
traverseze Palestina şi să se expună atacurilor francilor. 
Plecarea corpului expediționar sirian spre Cairo, în 
aprilie 1164, implică deci o veritabilă pregătire. În timp ce 
armata lui Nureddin operează o diversiune pentru a-l 
atrage pe Amaury şi pe cavalerii săi în nordul Palestinei, 
Chirkuh, însoţit de Chawer şi de aproape două mii de 
călăreţi, se îndreaptă spre est, urmând cursul râului 
Iordan pe malul oriental, prin viitoarea lordanie, apoi, în 
sudul mării Moarte, o ia spre vest, trece fluviul şi călăreşte 
cu iuţeală înspre Sinai. Acolo, îşi continuă cursa, 
îndepărtându-se de drumul de pe coastă pentru a evita să 
fie reperat. Pe 24 aprilie, ocupă Bilbeis, poarta orientală a 
Egiptului şi pe 1 mai, campează sub zidurile oraşului 
Cairo. Luat prin surprindere, vizirul Dirgham nu are timp 
să organizeze rezistenţa. Abandonat de toţi, este omorât 
când încearcă să fugă şi trupul lui este aruncat la câinii de 
pe străzi. Chawer este oficial reinvestit în funcţie de califul 
fatimid al-Adid, un adolescent de treisprezece ani. 
Campania fulger a lui Chirkuh reprezintă un model 
de operativitate militară. Unchiul lui Saladin este mândru 
că a cucerit Egiptul atât de repede, practic fără pierderi, şi 
că l-a depăşit pe Morri. Dar abia îşi reia funcţia că Chawer 
operează o uimitoare întoarcere. Uitând promisiunile 
făcute lui Nureddin, îl somează pe Chirkuh să părăsească 
Egiptul în cel mai scurt timp. Uimit de atâta ingratitudine 
şi nebun de furie, unchiul lui Saladin îl anunţă pe fostul 
său aliat că este decis să rămână orice s-ar întâmpla. 
Văzându-l atât de hotărât, Chawer, care nu are cu 
adevărat încredere în propria sa armată, trimite un 

ambasador la Ierusalim pentru a cere ajutorul lui Amaury 
împotriva corpului expediționar sirian. Regele franc nu se 
lasă rugat. El, care căuta un pretext pentru a interveni în 
Egipt, la ce putea spera mai mult decât la o chemare în 
ajutor din partea conducătorului din Cairo personal? 
începând din iulie 1164, armata francă se angajează în 
Sinai pentru a doua oară. Imediat, Chirkuh decide să 
părăsească împrejurimile oraşului Cairo, unde campase 
din luna mai, pentru a se retrage spre Bilbeis. Acolo, 
săptămână după săptămână, respinge atacurile inamicilor 
săi, dar situaţia sa pare disperată. Foarte departe de 
bazele sale, încercuit de franci şi de noul lor aliat Chawer, 
generalul kurd nu poate spera să reziste mult timp. 

Când Nureddin văzu cum evoluează situaţia la 
Bilbeis, va povesti Ibn al-Athir câţiva ani mai târziu, decise 
să lanseze o mare ofensivă împotriva francilor pentru a-i 
obliga să părăsească Egiptul. Scrise tuturor emirilor 
musulmani pentru a le cere să participe la jihad şi se duse 
să atace puternica fortăreață Harim, aproape de Antiohia. 
Toţi francii care rămăseseră în Siria se adunară pentru a-i 
face faţă - printre ei prinţul Bohemond, seniorul din 
Antiohia, şi contele din Tripoli. În timpul bătăliei, francii 
fură zdrobiţi. Fură zece mii de morţi şi toţi şefii lor, printre 
care prinţul şi contele, fură capturati. 

Odată câştigată lupta, Nureddin ia stindardele 
cruciate şi pletele blonde ale câtorva franci omorâţi în 
luptă apoi, punându-le toate într-un sac, le încredinţează 
unuia dintre oamenii săi zicându-i: „Vei merge la 

Bilbeis, vei face orice ca să intri şi vei da aceste 
trofee lui Chirkuh anunţându-l că Dumnezeu ne-a acordat 
victoria. Le va expune pe ziduri şi acest spectacol va 
semăna frică printre necredincioşi”. 

De fapt, veştile victoriei de la Harim răstoarnă datele 
bătăliei din Egipt. Ridică moralul asediaţilor şi mai ales îi 
fac pe franci să se întoarcă în Palestina. Capturarea 
tânărului Bohemond al III-lea, succesorul lui Renaud în 
fruntea principatului Antiohia, însărcinat de Amaury să se 

ocupe în lipsa lui de treburile regatului din Ierusalim, 
precum şi masacrarea oamenilor îl obligă pe rege să 
ajungă la un compromis cu Chirkuh. După câteva contacte, 
cei doi se înţeleg să părăsească Egiptul în acelaşi timp. La 
sfârşitul lui octombrie 1164, Morii revine în Palestina de-a 
lungul coastei, în timp ce generalul kurd se întoarce la 
Damasc în mai puţin de două săptămâni, mergând pe 
acelaşi drum pe care venise. 

Chirkuh este mulţumit că a putut pleca din Bilbeis 
nevătămat şi cu fruntea sus, dar marele învingător din 
aceste şase luni de campanie este, incontestabil, Chawer. 
S-a folosit de Chirkuh pentru a recâştiga puterea, apoi s-a 
folosit de Amaury pentru a-l neutraliza pe generalul kurd. 
Acum au plecat amândoi, lăsându-i lui întreaga stăpânire a 
Egiptului. Timp de peste doi ani, se va ocupa de 
consolidarea puterii sale. 

Nu fără griji totuşi, având în vedere evenimentele, 
căci ştie că Chirkuh nu va putea să-i ierte trădarea. 
Informaţii îi parvin de altfel regulat din Siria, conform 
cărora generalul kurd l-ar constrânge pe Nureddin să 
întreprindă o nouă campanie în Egipt. Dar fiul lui Zinki 
este reticent. Starea de fapt nu îi displace. Important este 
să îi ţină pe franci departe de Nil. Doar că, aşa cum se 
întâmplă de fiecare dată, nu este uşor să ieşi dintr-un 
angrenaj: temându-se de o nouă expediţie fulger a lui 
Chirkuh, Chawer îşi ia măsuri încheind un tratat de 
asistenţă mutuală cu Amaury. Ceea ce îl face pe Nureddin 
să îşi autorizeze locotenentul să pună la punct o nouă forţă 
de intervenţie, în cazul în care francii ar interveni în Egipt. 
Chirkuh alege pentru expediţia sa cele mai bune elemente 
din armată, printre care pe nepotul său, Yussef. La rândul 
lor, aceste pregătiri îl sperie pe vizir, care insistă pe lângă 
Amaury să-i trimită trupe. Şi, în primele zile ale anului 
1167, cursa spre Nil se reia. Regele franc şi generalul kurd 
sosesc aproape în acelaşi timp în regiune, fiecare pe ruta 
sa obişnuită. 

Chawer şi francii şi-au adunat forţele aliate în faţa 

oraşului Cairo pentru a-l aştepta pe Chirkuh. Dar acesta 
preferă să stabilească singur modalităţile de întâlnire. 
Continuându-şi lungul drum început la Alep, ocoleşte 
capitala egipteană prin sud, traversează Nilul cu trupele 
sale pe bărci mici, apoi urcă, chiar fără să se oprească, 
spre nord. Chawer şi Amaury, care se aşteaptă să apară 
dinspre est, îl văd venind din direcţia opusă. Mai rău, s-a 
instalat la vest de Cairo, aproape de piramidele de la 
Ghizeh, separat de inamici prin formidabilul obstacol 
natural constituit de fluviu. Din această tabără bine 
poziționată, trimite un mesaj vizirului: Inamicul franc este 
la mâna noastră, îi scrie el, rupt de bazele sale. Să ne unim 
forţele şi să-l exterminăm. Ocazia este favorabilă, poate că 
nu se va mai ivi. Dar Chawer nu se mulţumeşte să refuze. îl 
execută pe mesager şi îi duce scrisoarea de la Chirkuh lui 
Amaury pentru a-şi dovedi loialitatea. 

În ciuda acestui gest, francii continuă să se îndoiască 
de aliatul lor, care, ştiu ei, imediat ce nu vor mai avea 
nevoie de ei, îi va trăda. Consideră că este timpul să 
profite de apropierea amenințătoare a lui Chirkuh pentru 
a-şi instala autoritatea în Egipt: Amaury cere ca între Cairo 
şi Ierusalim să se încheie o alianţă, oficializată de califul 
fatimid în persoană. 

Doi cavaleri care cunosc arabă - nu era un caz rar 
printre francii din Orient - se duc la reşedinţa tânărului al- 
Adid. Chawer, care ţine neapărat să-i impresioneze, îi 
conduce spre un superb palat bogat ornamentat, pe care îl 
traversează în viteză, înconjurați de o mulţime de gărzi 
înarmate. Apoi cortegiul ajunge la o interminabilă alee, 
ascunsă de lumina zilei, înainte de a ajunge în pragul unei 
imense porţi cizelate care duce la un vestibul, apoi o altă 
poartă. După ce au parcurs numeroase săli împodobite, 
Chawer şi invitaţii săi dau în curtea pavată cu marmură şi 
înconjurată de coloane aurite, în centrul căreia o fântână 
îşi expune ţevile din aur şi argint, în timp cejn jur zboară 
păsări de toate culorile aduse din toate colţurile Africii. In 
acest loc, gărzile care îi însoțesc îi predau eunucilor care 

trăiesc în intimitatea califului. Din nou, trebuie traversate 
alte saloane, apoi o grădină plină cu fiare îmblânzite, lei, 
urşi, pantere, înainte de a ajunge în cele din urmă la 
palatul lui al-Adid. 

Nici nu sunt bine introduşi într-o încăpere vastă, al 
cărui perete din fundal este făcut dintr-o draperie de 
mătase aurită, cu rubine şi smaralde, că Chawer se 
prosternează de trei ori şi îşi pune sabia pe pământ. Abia 
atunci draperia se ridică şi califul apare, îmbrăcat în 
mătăsuri şi cu faţa ascunsă. Apropiindu-se şi aşezându-se 
la picioarele lui, vizirul prezintă proiectul alianţei cu 
francii. După ce l-a ascultat calm, al-Adid, care nu are 
decât şaisprezece ani, omagiază politica lui 

Chawer. Acesta se pregăteşte deja să se ridice, când 
cei doi franci cer prinţului credincioşilor să jure că va 
rămâne fidel alianţei. O asemenea cerere îi scandalizează 
pe demnitarii din jurul lui al-Adid. Califul însuşi pare şocat, 
iar vizirul se grăbeşte să intervină. Acordul cu Ierusalimul, 
explică el suveranului său, este o afacere de viaţă şi de 
moarte pentru Egipt. îl imploră să nu vadă în cererea 
formulată de franci o lipsă de respect, ci doar marca 
ignoranței lor în ce priveşte obiceiurile orientale. 

Zâmbind în silă, al-Adid întinde mâna înfăşurată în 
mătase şi jură să respecte alianţa. Dar unul dintre emisarii 
franci intervine: „Un jurământ, zice el, trebuie făcut cu 
mâna dezgolită, mănuşa ar putea fi semnul unei posibile 
trădări”. Cererea provoacă din nou scandal. Demnitarii 
şuşotesc între ei că l-au insultat pe calif, se vorbeşte de 
pedepsirea insolenţilor. Totuşi, la o nouă intervenţie a lui 
Chawer, califul, fără să-şi piardă calmul, îşi scoate mănuşa, 
întinde mâna goală şi repetă cuvânt cu cuvânt jurământul 
dictat de reprezentanţii lui Morri. 

Odată încheiată această întrevedere, egiptenii şi 
francii coalizaţi elaborează un plan pentru a traversa Nilul 
şi a decima armata lui Chirkuh, care se îndreaptă acum 
spre sud. Un detaşament inamic, comandat de Amaury, se 
lansează în urma lor. Unchiul lui Saladin vrea să dea 


impresia că este încolţit. Ştiind că principalul său 
dezavantaj este depărtarea de baze, încearcă să îi pună pe 
urmăritori în aceeaşi situaţie. Ajuns la peste o săptămână 
de mers distanţă de Cairo, ordonă trupelor sale să se 
oprească şi le anunţă, într-o predică înflăcărată, că ziua 
victoriei a sosit. 

De fapt, înfruntarea are loc în 18 martie 1167, 
aproape de localitatea El-Babein, pe malul estic al Nilului. 
Cele două armate, epuizate de cursa interminabilă, se 
aruncă în luptă cu dorinţa de a termina o dată pentru 
totdeauna. Chirkuh i-a încredinţat lui Saladin comanda 
centrului armatei, ordonându-i să se retragă imediat ce 
inamicul va ataca. De fapt, Amaury şi cavalerii săi merg 
spre el cu toate steagurile ridicate şi, când Saladin se 
preface că fuge, se lansează în urmărirea lui fără să-şi dea 
seama că flancurile drept şi stâng ale armatei siriene le 
taie deja orice cale de retragere. Pierderile cavalerilor 
franci sunt severe, dar Amaury reuşeşte să scape. Se 
întoarce spre Cairo unde a rămas grosul trupelor sale, 
decis să se răzbune cât mai repede. Cu ajutorul lui 
Chawer, se pregăteşte deja să se întoarcă în fruntea unei 
puternice expediţii spre Egiptul superior, când soseşte o 
veste greu de crezut: Chirkuh a cucerit Alexandria, cel mai 
mare oraş din Egipt, situat în nordul extrem al ţării, pe 
coasta mediteraneeană! 

De fapt, a doua zi după victoria sa la El-Babein, 
imprevizibilul general kurd, fără să mai aştepte o singură 
zi şi înainte ca inamicii săi să aibă timp să-şi revină, a 
traversat, vertiginos, tot teritoriul egiptean, de la sud la 
nord, şi şi-a făcut o intrare triumfală în Alexandria. 
Populaţia marelui port mediteranean, ostilă alianţei cu 
francii, i-a primit pe sirieni drept eliberatori. 

Chawer şi Amaury, constrânşi să urmeze ritmul 
infernal pe care Chirkuh îl impune acestui război, merg să 
asedieze Alexandria. În cetate, proviziile sunt atât de 
puţine, încât după o lună, populaţia, ameninţată cu 
foametea, începe să regrete că şi-a deschis porţile în faţa 

sirienilor. Situaţia pare chiar disperată în ziua în care o 
flotilă francă apare în largul portului. Cu toate acestea, 
Chirkuh nu se dă bătut, încredinţează comanda lui Saladin, 
apoi, adunând câteva sute din cei mai buni călăreţi, 
efectuează o îndrăzneață ieşire nocturnă. Mâncând 
pământul, traversează liniile inamice, apoi călăreşte, 
noapte şi zi... până în Egiptul superior. 

La Alexandria, blocada devine tot mai strânsă. La 
foamete se mai adaugă curând epidemiile, precum şi un 
bombardament zilnic cu catapulte. Pentru băiatul de 
douăzeci şi nouă de ani care este Saladin, 
responsabilitatea este grea. Dar diversiunea operată de 
unchiul său va fi utilă. Chirkuh ştie că Morți este 
nerăbdător să termine cu această campanie şi să se 
întoarcă în regatul său hărțuit constant de Nureddin. 
Deschizând un nou front în sud, în loc să se lase prins în 
Alexandria, generalul kurd ameninţă să prelungească la 
nesfârşit conflictul. În Egiptul superior, organizează chiar o 
veritabilă revoltă împotriva lui Chawer, aducând numeroşi 
ţărani cu arme care i se alătură. Când trupele sale sunt 
suficient de importante, se apropie de Cairo şi îi trimite lui 
Amaury un mesaj bine gândit. Ne pierdem amândoi timpul 
aici, îi zice el în esenţă. Dacă regele ar vrea să evalueze 
lucrurile calm, ar observa limpede că, după ce mă va 
izgoni din această ţară, nu va servi decât interesele lui 
Chawer. Amaury este convins. Foarte repede, se ajunge la 
un acord: asediul din Alexandria este oprit, iar Saladin 
părăseşte oraşul salvat în mare onoare. În august 1167, 
cele două armate pleacă, la fel ca în urmă cu trei ani, spre 
ţările lor. Nureddin, satisfăcut că şi-a recuperat elita 
armatei, nu mai vrea să se lase antrenat în aceste aventuri 
egiptene sterile. 

Şi totuşi, anul următor, ca o fatalitate, cursa spre Nil 
se va relua. Părăsind Cairo, Amaury crezuse că face bine 
lăsând acolo un detaşament de cavaleri însărcinaţi să 
vegheze la buna aplicare a tratatului de alianţă. Una din 
misiunile lor consta în special în controlarea porţilor 

cetăţii şi protejarea funcţionarilor franci care strângeau 
tributul anual de o sută de mii de dinari pe care Chawer îl 
promisese să-l plătească regatului din Ierusalim. Un 
impozit atât de mare, adăugat prezenţei prelungite a 
acestei forţe străine, nu putea decât să provoace 
resentimentul cetăţenilor. 

Opinia este treptat mobilizată împotriva ocupanților. 
Se şopteşte, chiar în anturajul califului, că o alianţă cu 
Nureddin nu ar fi atât de rea. Încep să circule mesaje, fără 
ştirea lui Chawer, între Cairo şi Alep. Fiul lui Zinki, fără a 
se grăbi să intervină, se mulţumeşte să observe reacţiile 
regelui din Ierusalim. 

Neputând să ignore această rapidă creştere a 
ostilităţii, cavalerii şi funcţionarii franci instalaţi în capitala 
egipteană încep să se teamă. Îi trimit mesaje lui Amaury ca 
acesta să îi ajute. La început, monarhul ezită. Mintea îi 
comandă să îşi retragă garnizoana din Cairo şi să se 
mulţumească cu vecinătatea unui Egipt neutru şi inofensiv. 
Dar temperamentul său îl împinge înainte. Încurajat de 
recenta sosire în Orient a unui mare număr de cavaleri 
occidentali nerăbdători „să îi sfărâme pe mauri”, se decide 
în octombrie 1168, pentru a patra oară, să îşi trimită 
armata în Egipt. 

Această nouă campanie începe printr-un măcel pe cât 
de cumplit, pe atât de inutil. Occidentalii cuceresc oraşul 
Bilbeis unde, fără niciun motiv, masacrează locuitorii, 
bărbaţi, femei şi copii, musulmani sau creştini de rit copt. 
Cum o va spune pe drept Ibn al-Athir, francii s-ar fi purtat 
mai bine la Bilbeis, ar fi putut cuceri Cairo mult mai uşor, 
căci notabilii oraşului erau dispuşi să i-l predea. Dar 
văzând masacrele petrecute la Bilbeis, oamenii deciseră să 
reziste până la capăt. De fapt, la apropierea invadatorilor, 
Chawer ordonă să se dea foc vechii cetăţi din Cairo. 
Douăzeci de mii de urcioare de ţâţei sunt aruncate peste 
dughene, case, palate şi moschei. Locuitorii sunt evacuaţi 
spre oraşul nou, fondat de fatimizi în secolul al X-lea, şi 
care grupează palatele, administraţiile, cazărmile şi 

universitatea religioasă al-Azhar. Timp de cincizeci şi patru 
de zile, incendiul face ravagii. 

Între timp, vizirul încearcă să menţină contactul cu 
Amaury pentru a-l convinge să renunţe la iniţiativa 
nebunească. Speră să reuşească fără o nouă intervenţie a 
lui Chirkuh. Dar în Cairo partidul său este slăbit. Califul al- 
Adid, în special, ia iniţiativa de a trimite o scrisoare lui 
Nureddin, în care îi cere să vină în ajutorul Egiptului. 
Pentru a-l îndupleca pe fiul lui Zinki, suveranul fatimid 
ataşează scrisorii meşe de păr: Sunt, explică el, părul 
soțiilor mele. Ele te imploră să vii să le scapi de insultele 
francilor”. 

Reacţia lui Nureddin la acest mesaj mişcător ne este 
cunoscută graţie mărturiei foarte preţioase a lui Saladin, 
citat de Ibn al-Athir: 

Când chemările lui al-Adid sosesc, Nureddin mă 
convocă şi mă informă despre ce se întâmpla. Apoi îmi 
zice: „Mergi la unchiul tău Chirkuh la Homs şi grăbeşte-l 
să vină aici cât mai repede, căci această chestiune nu 
suportă întârziere”. Plecam din Alep şi, la o milă distanţă, 
îl întâlneam pe unchiul meu care venea exact pentru 
această treabă. Nureddin îi ordonă să pregătească 
plecarea în Egipt. 

Generalul kurd îi cere atunci nepotului său să-l 
însoţească, dar Saladin refuză. 

Răspunsei că nu eram pregătit să uit suferinţele 
îndurate la Alexandria. Unchiul meu îi zice atunci lui 
Nureddin: „Trebuie neapărat ca Yussef să vină cu mine!” 
Şi Nureddin repetă ordinul dat. Degeaba îi explicai starea 
de jenă în care mă aflam, îmi dădu bani şi trebui să plec ca 
un condamnat la moarte. 

De această dată, nu va avea loc o înfruntare între 
Chirkuh şi Amaury. Impresionat de hotărârea celor din 
Cairo, dispuşi mai degrabă să-şi distrugă oraşul decât să-l 
dea pe mâna lui, şi temându-se să nu fie prins din spate de 
armata din Siria, regele franc se întoarce în Palestina pe 2 
ianuarie 1169. Şase zile mai târziu, generalul kurd ajunge 

la Cairo pentru a fi primit ca un salvator, atât de populaţie, 
cât şi de către demnitarii fatimizi. Chawer însuşi pare să se 
bucure, dar nimeni ne se lasă păcălit. Deşi s-a luptat 
împotriva francilor în cursul ultimelor săptămâni, este 
considerat drept prietenul lor şi trebuie să plătească. În 18 
martie este atras într-o ambuscadă, sechestrat sub un cort, 
apoi ucis, de mâinile lui Saladin, cu aprobarea scrisă a 
califului. Chiar în acea zi, Chirkuh devine vizir. Când, 
îmbrăcat în mătase  brodată, merge la reşedinţa 
predecesorului său, nu găseşte acolo nici măcar o pernă 
pentru a se aşeza. Totul a fost prădat de la aflarea morţii 
lui Chawer. 

I-au trebuit trei campanii generalului kurd pentru a 
deveni adevăratul stăpân al Egiptului. O fericire care nu va 
ţine mult: pe 23 martie, la două luni de la victoria sa, în 
urma unei mese prea copioase, i se face rău, cuprins de o 
senzaţie de sufocare. Moare câteva clipe mai târziu. Este 
finalul epopeii sale, dar începutul alteia, al cărei răsunet va 
fi infinit mai mare. 

La moartea lui Chirkuh, va relata Ibn al-Athir, 
consilierii califului al-Adid îi sugerează să-l aleagă pe 
Yussef în postul de vizir fiindcă era mai tânăr şi părea mai 
lipsit de experienţă şi mai slab decât emirii din armată. 

De fapt, Saladin este convocat la palatul suveranului 
unde primeşte titlul de al-malik an-nasser, „regele 
victorios”, precum şi podoabele distinctive ale vizirilor: un 
turban alb ţesut cu aur, o robă cu tunică roşu-aprins, o 
sabie încrustată cu pietre preţioase, un cal roib cu şa şi 
frâu ornate cu aur şi perle, şi multe alte obiecte preţioase. 
leşind din palat, se îndreaptă cu mare alai spre reşedinţa 
vizirului. 

În câteva săptămâni, Yussef reuşeşte să se impună. 
Elimină funcţionarii fatimizi a căror loialitate i se pare 
îndoielnică, îi înlocuieşte cu apropiaţi ai săi, înăbuşă aspru 
o revoltă în sânul trupelor egiptene, respinge, în octombrie 
1169, o lamentabilă invazie francă, cea care îl aduce pe 
Amaury, sosit în Egipt pentru a cincea şi ultima oară cu 

speranţa de a cuceri portul Damiette, în delta Nilului. 
Manuel Comnenul, neliniştit să vadă un locotenent al lui 
Nureddin în fruntea statului fatimid, a acordat francilor 
sprijinul flotei bizantine. Dar degeaba. Rumii nu au provizii 
suficiente şi aliaţii lor refuză să le dea de la ei. După 
câteva săptămâni, Saladin poate să înceapă tratativele cu 
ei şi să-i convingă fără greutate să pună capăt unei 
iniţiative prea prost începută. 

Nu a fost nevoie deci să se aştepte sfârşitul anului 
1169 pentru ca Yussef să ajungă stăpânul incontestabil al 
Egiptului. La Ierusalim, Morri îşi promite să se alieze cu 
nepotul lui Chirkuh împotriva principalului inamic al 
francilor, Nureddin. Dacă optimismul regelui poate părea 
excesiv, nu este lipsit de fundament. Foarte curând, de 
fapt, Saladin începe să se distanţeze faţă de stăpânul său. 
Bineînţeles, îl asigură în continuare de fidelitatea şi 
supunerea lui, dar autoritatea efectivă asupra Egiptului nu 
poate fi exercitată de la Damasc sau Alep. 

Relaţiile între cei doi vor sfârşi prin a căpăta o 
adevărată intensitatea dramatică. In ciuda solidităţii 
puterii sale în Cairo, Yussef nu va îndrăzni de fapt 
niciodată să-l înfrunte direct pe cel mai mare ca el. Şi când 
fiul lui Zinki îl va invita să se întâlnească, va evita de 
fiecare dată, nu de frică să nu cadă într-o cursă, ci de 
teamă să nu se simtă dominat de prezenţa stăpânului său. 

Prima criză gravă izbucneşte în vara anului 1171, 
când Nureddin îi cere tânărului vizir că abolească califatul 
fatimid. Ca musulman sunit, stăpânul Siriei nu poate 
admite ca autoritatea spirituală a unei dinastii „eretice” să 
continue să se exercite pe un teritoriu care depinde de el. 
Trimite, prin urmare, mai multe mesaje în acest sens lui 
Saladin, dar acesta se arată reticent. Se teme să rănească 
sentimentele populaţiei, în mare parte şiită, şi să se 
îndepărteze de demnitarii fatimizi. Pe de altă parte, 
realizează că autoritatea sa de vizir ţine de califul al-Adid 
şi se teme să nu o piardă, detronându-l, ceea ce 
garantează oficial puterea lui în Egipt, caz în care ar 

redeveni un simplu reprezentant al lui Nureddin. Vede de 
altfel în insistența fiului lui Zinki mai mult o tentativă de 
reabilitare politică decât un act de zel religios. În luna 
august, cerinţele stăpânului Siriei referitoare la abolirea 
califatului şiit devin un ordin ameninţător. 

Constrâns, Saladin începe să-şi ia măsuri pentru a 
face faţă reacţiilor ostile ale populaţiei şi pregăteşte chiar 
o proclamaţie publică prin care să anunţe răsturnarea 
califului. Dar ezită încă să o difuzeze. Al-Adid, deşi are 
douăzeci de ani, este foarte grav bolnav, iar Saladin, care 
este legat de el, nu se gândeşte la trădarea încrederii 
acestuia. Subit, vineri 10 septembrie 1171, un locuitor din 
Moşul, în vizită la Cairo, intră într-o moschee şi, urcând în 
scaun în faţa predicatorului, se roagă în numele califului 
abasid. Curios, nimeni nu reacţionează, nici pe moment, 
nici în zilele următoare. Este un agent trimis de Nureddin 
pentru a-l încurca pe Saladin? Este posibil. Dar, în orice 
caz, după acest incident, vizirul, indiferent de scrupule, nu 
mai poate amâna decizia. Din vinerea următoare, este dat 
ordin să nu se mai menţioneze fatimizii în rugăciuni. Al- 
Adid este, în acel moment, pe patul de moarte, pe jumătate 
inconştient, iar Yussef interzice oricui să-i dea vestea. 
„Dacă îşi revine, le zice el, va avea timp să afle. Dacă nu, 
lăsaţi-l să moară fără chinuri”. De fapt, al-Adid se va stinge 
la puţin timp după aceea, iară să afle sfârşitul trist al 
dinastiei sale. 

Căderea califatului şiit, după două secole de domnie 
uneori glorioasă, aşa cum se putea aştepta, va pune la 
grea încercare secta Asasinilor care, ca în timpul lui 
Hassan as-Sabbah, încă aştepta ca fatimizii să iasă din 
letargie pentru a inaugura o nouă eră de aur a şiismului. 
Văzând că acest vis se stingea definitiv, adepţii săi sunt 
atât de dezamăgiţi, încât şeful lor din Siria, Raşideddin 
Sinan, „bătrânul din munţi”, îi trimite un mesaj lui Amaury 
pentru a-l anunţa că este gata, împreună cu toţi partizanii 
săi, să se convertească la creştinism. Asasinii deţineau 
atunci mai multe fortărețe şi sate în Siria centrală, unde 


1 


duceau o viaţă liniştită. De-a lungul anilor, se pare că au 
renunţat la operațiunile spectaculoase.  Raşideddin, 
bineînțeles, dispune încă de echipe de ucigaşi perfect 
antrenați, precum şi de predicatori devotați, dar mulți 
adepţi ai sectei au devenit ţărani aşezaţi, adesea 
constrânşi să plătească un tribut regulat către ordinul 
Templierilor. 

Promiţând să se convertească, „bătrânul” speră, 
printre altele, să-i scutească pe fidelii săi de tribut, pe care 
doar necreştinii sunt obligaţi să-l plătească. Templierii, 
care ţin la interesele lor financiare, urmăresc cu nelinişte 
aceste contacte între Amaury şi Asasini. Imediat ce acordul 
este încheiat, se hotărăsc să-l anuleze. Într-o zi, în anul 
1173, când trimişi ai lui Raşideddin se întorc de la o 
întâlnire cu regele, Templierii îi prind într-o ambuscadă şi 
îi masacrează. Niciodată nu se va mai vorbi de convertirea 
Asasinilor. 

Independent de acest episod, abolirea califatului 
fatimid are o consecinţă pe cât de importantă, pe atât de 
neprevăzută: îi va oferi lui Saladin o dimensiune politică pe 
care nu o avea până atunci. Nureddin, evident, nu se 
aştepta la un asemenea rezultat. Dispariţia califului, în loc 
să îl reducă pe Yussef la rangul de simplu reprezentant al 
stăpânului Siriei, face din el un suveran efectiv al Egiptului 
şi gardianul legitim al fabuloaselor bogății acumulate de 
dinastia dispărută. De atunci, relaţiile dintre cei doi nu vor 
înceta să se înrăutăţească. 

Ulterior acestor evenimente, în timp ce Saladin 
conduce, la est de Ierusalim, o expediţie îndrăzneață 
împotriva fortăreței fiunce Chawbak, garnizoana pare pe 
punctul de a capitula, când Saladin află că Nureddin vine 
să i se alăture în fruntea armatei sale pentru a participa la 
operaţiuni. Fără să mai aştepte o clipă, Yussef ordonă 
oamenilor săi să ridice tabăra şi să se întoarcă în marş 
forţat spre Cairo. Pretextează, printr-o scrisoare către fiul 
lui Zinki, că ar fi izbucnit unele probleme în Egipt ceea ce 
l-a constrâns să plece de îndată. 


Dar Nureddin nu se lasă înşelat. Acuzându-l pe 
Saladin de trădare, jură să meargă personal în ţara Nilului 
pentru a prelua controlul. Neliniştit, tânărul vizir îşi adună 
colaboratorii apropiaţi, printre care şi tatăl său, Ayyub, şi îi 
consultă cu privire la atitudinea pe care ar trebui s-o 
adopte în cazul în care Nureddin şi-ar pune în aplicare 
ameninţarea. Când unii emiri se declară gata să ridice 
armele împotriva fiului lui Zinki şi chiar Saladin însuşi pare 
să le împărtăşească părerea, Ayyub intervine, tremurând 
de furie. Interpelându-l pe Yussef ca şi cum nu era decât 
un obraznic, declară: „Sunt tatăl tău şi, dacă există aici o 
persoană care te iubeşte şi îţi doreşte binele, atunci aceea 
sunt eu. Totuşi, să ştii că dacă Nureddin ar veni, nimic nu 
ar putea să mă împiedice să mă plec şi să sărut pământul 
la picioarele sale. Dacă mi-ar ordona să-ţi toi capul cu 
propria mea sabie, aş face-o. Căci acest pământ este al lui. 
Îi vei scrie aceasta: «Am aflat că vrei să conduci o 
expediţie spre Egipt, dar nu este nevoie; această ţară este 
a ta şi este suficient să îmi trimiţi un cal sau o cămilă 
pentru ca eu să vin la tine ca un om umil şi supus»”. 

La încheierea acestei adunări, Ayyub îl mustră din 
nou pe fiul său, în particular: „Pentru Dumnezeu, dacă 
Nureddin ar încerca să-ţi ia o palmă de pământ din 
teritoriul tău, m-aş bate cu el până la moarte. Dar de ce te 
arăţi atât de ambițios? Timpul este de partea ta, lasă în 
seama  Providenţei!” Convins, Yussef trimite în Siria 
mesajul propus de tatăl său, iar Nureddin, liniştit, renunţă, 
in extremis, la expediţia sa punitivă. Dar, alertat, Saladin 
trimite pe unul din fraţii săi, Turanşah, în Yemen, cu 
misiunea de a cuceri acest teritoriu muntos din sud-estul 
Arabiei pentru a amenaja acolo familiei Ayyub un loc de 
refugiu în cazul în care fiul lui Zinki se va gândi din nou să 
preia controlul în Egipt. Yemenul va fi efectiv ocupat fără 
prea mare dificultate... „în numele regelui Nureddin”. 

În iulie 1173, la mai puţin de doi ani după întâlnirea 
ratată de la Chawbak, se produce un incident asemănător. 
Saladin fiind plecat să lupte la est de Iordan, Nureddin îşi 

adună trupele şi vine să i se alăture. Dar, încă o dată, 
terorizat de ideea de a ajunge faţă în faţă cu stăpânul său, 
vizirul se grăbeşte să se întoarcă în Egipt, afirmând că 
tatăl său este pe moarte. De fapt, Ayyub tocmai intrase în 
comă în urma unei căzături de pe cal. Dar Nureddin nu 
este dispus să se mulţumească cu această nouă scuză. Şi, 
când Ayyub moare în luna august, îşi dă seama că nu mai 
are la Cairo niciun om în care să aibă deplină încredere. 
Astfel, consideră că a venit momentul să preia personal 
controlul în Egipt. 

Nureddin începu pregătirile pentru a invada Egiptul 
şi a-l smulge de la Salaheddin Yussef, căci constatase că 
acesta evita să se lupte cu francii de teamă de a se reuni 
cu el. Cronicarul nostru Ibn al-Athir, care are paisprezece 
ani în timpul acestor evenimente, ia poziţie în favoarea 
fiului lui Zinki. Yusseforefera să-i aibă pe franci la frontiere 
decât să se învecineze direct cu Nureddin. Acesta scrise 
deci la Moşul şi în alte părți pentru a-i trimite trupe. Dar 
când se pregătea să pornească cu soldaţii spre Egipt, 
Dumnezeu îi dădu un ordin ce nu se discută. Stăpânul 
Siriei tocmai se îmbolnăveşte grav, atins, se pare, de o 
angină foarte puternică. Medicii săi prescriu să i se ia 
sânge, dar el refuză: „Nu iei sânge unui bărbat de şaizeci 
de ani”, zice el. Se încearcă alte tratamente, dar fără efect. 
Pe 15 mai 1174, este anunţată la Damasc moartea lui 
Nureddin Mahmud, regele sfânt, mujahedinul care a 
unificat Siria musulmană şi a permis lumii arabe să se 
pregătească de lupta decisivă împotriva invadatorilor. În 
toate moscheile, se adună lume seara pentru a recita 
versete din Coran în memoria sa. În ciuda conflictului său, 
din ultimii ani, cu Saladin, acesta, cu timpul, va apărea mai 
mult ca un continuator al său decât ca rivalul său. 

Şi totuşi, imediat după aceea, ranchiuna va domina 
printre rudele şi colaboratorii dispărutului, care se tem că 
Yussef va profita de confuzia generală pentru a ataca Siria. 
Astfel, pentru a se câştiga timp, se evită anunţarea veştii la 
Cairo. Dar Saladin, care are prieteni peste tot, trimite la 

Damasc, printr-un porumbel călător, un mesaj subtil: O 
veste ne-a parvenit de la inamicul blestemat cu privire la 
stăpânul Nureddin. Dacă, Doamne fereşte, se dovedeşte a 
fi exactă, ar trebui mai ales să evitati ca dezbinarea să se 
instaleze în suflete şi nesăbuinţa să cuprindă minţile, căci 
doar inamicul va profita de aceasta. 

În ciuda acestor cuvinte conciliante, ostilitatea 
crescută datorită ascensiunii lui Saladin va fi crâncenă. 

Capitolul X 

LACRIMILE LUI SALADIN 

Mergi prea departe, Yussef, depăşeşti limitele. Nu 
eşti decât un servitor al lui Nureddin şi ai vrea acum să 
preiei puterea doar pentru tine? Nu îţi face nicio iluzie, 
căci noi, care te-am scos din neant, vom şti să te ducem 
înapoi! 

Câţiva ani mai târziu, acest avertisment trimis lui 
Saladin de către demnitarii din Alep va părea absurd. Dar 
în 1174, când stăpânul din Cairo începe să se ridice ca 
principală figură din Orientul arab, meritele sale nu sunt 
încă evidente pentru toţi. In anturajul lui Nureddin, atât 
înainte de moartea sa, cât şi după aceea, nici nu se 
pronunţă măcar numele lui Yussef. Pentru a-l desemna, se 
utilizează cuvintele „parvenit”, „ingrat”, „trădător” sau, cel 
mai adesea, „insolent”. 

Insolent, Saladin s-a ferit, în general, să fie; dar, cu 
siguranţă, norocul lui este insolent. Şi tocmai aceasta îi 
irită pe adversarii săi. Căci acest ofiţer kurd de treizeci şi 
şase de ani nu a fost niciodată un om ambițios, iar cei care 
i-au observat debuturile ştiu că se mulţumise să fie doar un 
emir printre atâţia alţii dacă soarta nu l-ar fi propulsat în 
mijlocul scenei. 

Fără să vrea a plecat în Egipt, unde a avut un rol 
minim în cucerire; şi totuşi, chiar datorită modestiei sale, 
s-a ridicat în vârful puterii. Nu îndrăznise să proclame 
căderea fatimizilor, dar, când a fost forţat să ia o decizie în 
acest sens, s-a trezit moştenitorul celei mai bogate dinastii 
musulmane. lar când Nureddin a decis să-l pună la locul 

lui, Yussef nici măcar nu a fost nevoit să se opună: 
stăpânul lui s-a stins subit, lăsând drept succesor un 
adolescent de unsprezece ani, as-Saleh. 

La mai puţin de două luni după aceea, pe 11 iulie 
1174, Amaury dispărea şi el, victimă a unei dizenterii, în 
timp ce pregătea o nouă invazie în Egipt cu sprijinul unei 
puternice flote siciliene. Lăsă regatul din Ierusalim fiului 
său Baudouin al IV-lea, un tânăr de treisprezece ani, atins 
de cea mai teribilă nenorocire: lepra. Nu mai rămâne în tot 
Orientul decât un singur monarh care poate fi un obstacol 
în calea irezistibilei ascensiuni a lui Saladin şi acesta este 
Manuel, împăratul nunilor, care visează, de fapt, să fie într- 
o zi suzeranul Siriei şi vrea să invadeze Egiptul în 
colaborare cu francii. Dar, ca pentru a continua seria, 
puternica armată bizantină, care îl paralizase pe Nureddin 
timp de aproape cincisprezece ani, va fi zdrobită în 
septembrie 1176 de către Kilij Arslan al II-lea, nepotul lui 
Kilij Arslan I, în bătălia de la Myriocefalum. Manuel va 
muri la puţin timp după aceea, condamnând imperiul 
creştin din Orient la anarhie. 

Le putem reproşa panegiriştilor lui Saladin că au 
văzut în această succesiune de evenimente neprevăzute 
mâna Providenţei? Yaghi Siyan însuşi nu a încercat să îşi 
atribuie meritul norocului său. A avut grijă mereu să le 
mulţumească, după Dumnezeu, „unchiului meu Chirkuh” şi 
„stăpânului meu Nureddin” Este adevărat că măreţia lui 
Saladin rezidă în modestia sa. 

Intr-o zi când Salaheddin era obosit şi încerca să se 
odihnească, unul dintre mamelucii săi veni şi îi prezentă 
un document de semnat. „Sunt epuizat, zice sultanul, 
revino peste o oră!” Dar omul insistă. Aproape că îi lipi 
foaia de faţa lui Salaheddin zicându-i: „Stăpânul să 
semneze!” Sultanul răspunse: „Dar nu am călimară!” Era 
aşezat la intrarea în cort iar mamelucul remarcă înăuntru 
o călimară. „Uite călimara, în fundul cortului”, zise el, ceea 
ce însemna că îi ordona lui Salaheddin să meargă să ia 
singur călimara, nimic mai mult. 


— Sultanul se întoarse, văzu călimara şi zise: 
„Dumnezeule, aşa este!” Se întinse apoi, se sprijini pe 
mâna stângă şi luă penelul cu mâna dreaptă, apoi semnă 
hârtia. 

Acest incident, relatat de  Baheddin, secretar 
particular şi biograf al lui Saladin, ilustrează în mod 
frapant ceea ce îl diferenţia pe acesta de monarhii epocii 
sale, ca şi din toate epocile; să ştii să rămâi respectuos cu 
cei respectuoşi chiar şi când ai devenit cel mai puternic 
printre puternici. Cronicarii săi îi evocă curajul, dreptatea 
şi zelul pentru jihad dar, de-a lungul relatărilor lor, se 
întrevede mereu o imagine mai impresionantă, mai umană. 

Intr-o zi, povesteşte Baheddin, când eram în plină 
campanie împotriva francilor, Salaheddin îi chemă pe cei 
apropiaţi la el. Ţinea în mână o scrisoare pe care tocmai o 
citise şi, când vru să vorbească, izbucni în plâns. Văzându-l 
în această stare, nu puturăm să nu plângem şi noi, deşi nu 
ştiam despre ce era vorba. Zice în cele din urmă, cu vocea 
sufocată de plâns: „Takieddin, nepotul meu, a murit!” Şi 
începe din nou să plângă şi noi la fel. Îmi revin şi îi zic: t 
„Să nu uităm în ce campanie ne-am angajat şi să cerem 
iertare Domnului că ne-a lăsat să plângem”. Salaheddin mă 
aprobă. „Da, zice el, Dumnezeu să mă ierte! Dumnezeu să 
mă ierte!” Repetă de mai multe ori, apoi adăugă: „Nimeni 
să nu afle ce s-a întâmplat!” Apoi i se aduse apă de 
trandafiri pentru a se spăla pe ochi. 

Lacrimile lui Saladin nu curg doar la moartea 
apropiaților săi. 

Odată, își aminteşte Baheddin, când călăream alături 
de sultan în faţa francilor, o iscoadă a armatei veni la noi 
cu o femeie care plângea lovindu-se în piept. „A fugit de la 
franci, ne explică iscoada, pentru a-l întâlni pe stăpân, iar 
noi am adus-o”. Salaheddin ceru interpretului său să o 
întrebe: Ea zise: „Hoţi musulmani au intrat ieri în cortul 
meu şi mi-au furat fetiţa. Am plâns toată noaptea, apoi şefii 
noştri mi-au zis: «Regele musulmanilor este milos, te vom 
lăsa să mergi la el şi vei putea să îi ceri fata». Atunci am 

venit şi mi-am pus toate speranţele în tine”. Salaheddin fu 
mişcat şi lacrimi îi umplură ochii. Trimise pe cineva la 
piaţa de sclavi pentru a căuta fata şi la mai puţin de o oră 
un călăreț sosi aducând copilul pe umeri. Cum îi văzu, 
mama se aruncă la pământ, se murdări cu nisip pe faţă şi 
toţi cei prezenţi plânseră de emotie. Femeia se uită spre 
cer şi începu să spună lucruri neînţelese. I se înapoiază 
fata şi este însoţită până la tabăra francilor. 

Cei care l-au cunoscut pe Saladin se opresc puţin 
asupra descrierii sale fizice - mic, firav, cu barba scurtă şi 
îngrijită. Preferă să vorbească despre faţa lui, acea faţă 
gânditoare şi oarecum melancolică, luminându-se brusc cu 
un zâmbet reconfortant care dădea interlocutorului 
încredere. Era mereu binevoitor cu vizitatorii săi, insistând 
să rămână pentru a se ospăta, tratându-i pe toţi cu onoare, 
chiar dacă erau infideli, şi satisfăcându-le toate cererile. 
Nu putea accepta ca cineva să vină la el şi să plece 
dezamăgit, iar unii nu ezitau să profite de el. Într-o zi, în 
cursul unui armistițiu cu francii, „brins”, seniorul din 
Antiohia, sosi pe nepregătite în faţa cortului lui Salaheddin 
cerându-i să-i înapoieze o regiune pe care sultanul o 
cucerise în urmă cu patru ani. Şi i-a dat-o! 

După cum se vede, generozitatea lui Saladin a atins 
uneori inconştienţa. 

Trezorierii săi, relatează Baheddin, păstrau mereu 
deoparte o anumită sumă de bani pentru orice situaţie 
neprevăzută, căci ştiau bine că, dacă stăpânul ar afla de 
existenţa acestei rezerve, ar cheltui-o imediat. In ciuda 
acestor precauţii, nu mai era în trezoreria statului la 
moartea sultanului decât un lingou de aur de Tyr şi 
patruzeci şi şapte de dirhame de argint. 

Când anumiţi colaboratori ai săi îi reproşează risipa, 
Saladin le răspunde cu un zâmbet dezinvolt: „Sunt oameni 
pentru care banii nu au importanţă mai mare decât 
nisipul” De fapt, are o aversiune sinceră faţă de bogăţie şi 
lux şi, când fabulosul palat al califilor fatimizi ajunge în 
posesia lui, îi instalează acolo pe emiri, el preferând să 

rămână în reşedinţa mai modestă, rezervată vizirilor. 

Nu este decât una din trăsăturile care permit 
apropierea imaginii lui Saladin de cea a lui Nureddin. 
Adversarii săi nu vor vedea de altfel în el decât un palid 
imitator al stăpânului său. În realitate, ştie să se arate în 
contactele cu alţii, mai ales cu soldaţii, mult mai călduros 
decât predecesorul său. Şi dacă respectă literal preceptele 
religiei, nu are acea latură uşor bigotă care caracteriza 
anumite purtări ale fiului lui Zinki. Am putea spune că 
Saladin este, în general, extrem de exigent cu sine dar mai 
puţin cu alţii şi totuşi se va arăta mai nemilos încă decât 
înaintaşul său cu privire la cei care insultă islamul, fie că 
este vorba de „eretici”, fie de anumiţi franci. 

Dincolo de aceste diferenţe de personalitate, Saladin 
rămâne puternic influenţat, mai ales la început, de 
impresionanta statură a lui Nureddin, al cărui demn urmaş 
încearcă să fie, urmărind fără oprire aceleaşi obiective ca 
şi el: unificarea lumii arabe, mobilizarea musulmanilor, 
atât moral, graţie unui puternic aparat de propagandă, cât 
şi militar, în vederea recuceririi pământurilor ocupate şi 
mai ales a Ierusalimului. 

În vara anului 1174, în timp ce emirii adunaţi la 
Damasc în jurul tânărului as-Saleh discută despre cea mai 
bună cale de a-i ţine piept lui Saladin, gândindu-se chiar să 
se alieze cu francii, stăpânul din Cairo le adresează o 
scrisoare de veritabilă sfidare, în care, uitând definitiv de 
conflictul său cu Nureddin, se prezintă fără să ezite drept 
continuatorul operei suzeranului său şi fidel gardian al 
moştenirii lui. 

Dacă regretatul nostru rege, scrie el, ar fi descoperit 
printre voi un om atât de demn de încredere ca mine, nu 
lui i-ar fi dat Egiptul, care este cea mai importantă dintre 
provinciile sale? Fiţi convinşi că, dacă Nureddin nu ar fi 
murit atât de devreme, pe mine m-ar fi însărcinat să îi 
educ fiul şi să am grijă de el. Or, văd că vă comportaţi ca şi 
cum sunteţi singurii care îl slujesc pe stăpânul meu şi pe 
fiul lui şi încercaţi să mă daţi la o parte. Dar voi veni 

curând. Voi îndeplini, în onoarea memoriei stăpânului meu, 
acte care vor lăsa urme şi fiecare dintre voi va fi pedepsit 
pentru purtarea sa. 

Cu greu îl putem recunoaşte aici pe omul 
circumspect al anilor precedenţi, ca şi cum dispariţia 
stăpânului eliberase în el o agresivitate mult timp ascunsă. 
Este adevărat că împrejurările sunt excepţionale, căci 
acest mesaj are o funcţie precisă: este declaraţia de război 
prin care Saladin începe cucerirea Siriei musulmane. Când 
trimite mesajul, în octombrie 1174, stăpânul din Cairo este 
deja în drum spre Damasc, în fruntea a şapte sute de 
călăreţi. Sunt puţini pentru a asedia metropola siriană, dar 
Yussef a calculat bine. Speriaţi de tonul neobişnuit de 
violent al scrisorii sale, as-Saleh şi colaboratorii săi au 
preferat să se retragă în Alep. Traversând fără obstacole 
teritoriul francilor, luând-o pe ceea ce poate fi numită de 
acum „calea Chirkuh”, Saladin soseşte la sfârşitul lui 
octombrie la Damasc, unde cei cu legături în familia sa se 
grăbesc să-i deschidă porţile pentru a-l primi. 

Încurajat de această victorie câştigată fără arme, 
continuă pe calea pe care a pornit. Lăsând garnizoana din 
Damasc sub comanda unuia dintre fraţii săi, se îndreaptă 
spre Siria centrală unde cucereşte Homs şi Hama. În 
cursul acestei campanii-fulger, ne zice Ibn al-Athir, 
Salaheddin pretindea că acţionează în numele regelui as- 
Saleh, fiul lui Nureddin. Zicea că scopul său este să apere 
țara de franci. Fidel dinastiei lui Zinki, istoricul din Moşul 
este cel puţin neîncrezător cu privire la Saladin, pe care îl 
acuză de duplicitate. Nu greşeşte cu totul. Yussef, care nu 
vrea să se arate uzurpator, se prezintă, de fapt, ca 
protector al lui as-Saleh. „Oricum, zice el, acest adolescent 
nu poate guverna singur. li trebuie un tutore, un regent, şi 
nimeni nu este mai potrivit pentru acest rol”. Trimite de 
altfel scrisoare după scrisoare lui as-Saleh pentru a-l 
asigura de fidelitatea sa, se roagă pentru el în moscheile 
din Cairo şi Damasc, bate monedă cu numele său. 

Tânărul monarh este total insensibil la aceste gesturi. 

Când Saladin vine să asedieze Alep, chiar în decembrie 
1174, „pentru a-l proteja pe regele as-Saleh de influenţa 
nefastă a consilierilor săi”, fiul lui Nureddin strânge 
oamenii din cetate şi le ţine un discurs emoţionant: „Priviţi 
acest om injust şi ingrat care vrea să-mi ia ţara fără a se 
teme de Dumnezeu şi nici de oameni! Sunt orfan şi contez 
pe voi pentru a mă apăra în amintirea tatălui meu care v-a 
iubit atât de mult”. Profund mişcaţi, locuitorii din Alep 
decid să reziste până la capăt „trădătorului” Yussef, care 
încearcă să evite un conflict direct cu as-Saleh, ridică 
asediul. In schimb, decide să se proclame „rege al 
Egiptului şi al Siriei” pentru a nu mai depinde de niciun 
suzeran. Cronicarii îi vor conferi, în plus, titlul de sultan, 
dar el nu se va folosi de el niciodată. Saladin va reveni de 
mai multe ori la Alep, dar fără a se hotări să încrucişeze 
sabia cu fiul lui Nureddin. 

Pentru a încerca să îndepărteze această ameninţare 
permanentă, consilierii lui as-Saleh decid să apeleze la 
serviciile Asasinilor. Intră în legătură cu Raşideddin Sinan, 
care promite să-i scape de Yussef. „Bătrânul din munţi” nu 
cere decât să-şi regleze conturile cu groparul dinastiei 
fatimide. Un prim atentat are loc la începutul anului 1175: 
Asasinii intră în tabăra lui Saladin, ajung până la cortul lui, 
unde un emir îi recunoaşte şi le ţine calea. Este rănit grav, 
dar alarma este dată. Gărzile aleargă şi, după o luptă 
crâncenă, batinis sunt masacrați. Nu este decât prima 
remiză. Pe 22 mai 1176, când Saladin este din nou în 
campanie în regiunea Alep, un Asasin intră în cortul său şi 
îl loveşte cu pumnalul în cap. Din fericire, sultanul, care 
este precaut de la ultimul atentat, poartă un coif din zale 
pe sub fes. Ucigaşul încearcă atunci la gâtul victimei. Dar 
şi acolo lama se opreşte. Saladin poartă o tunică lungă din 
stofa groasă, al cărei guler este dublat cu zale. Soseşte 
unul din emiri, prinde pumnalul cu o mână şi cu cealaltă îl 
loveşte pe batinis, care se prăbuşeşte. Saladin nici nu a 
avut timp să se ridice că un al doilea ucigaş sare asupra 
lui, apoi un al treilea. Dar gărzile sunt deja acolo şi 

atacatorii simt masacrați. Yussef iese din cort buimac, 
clătinându-se, zăpăcit că încă mai este teafăr. 

Imediat ce îşi revine, decide să meargă să îi atace pe 
Asasini în bârlogul lor, în Siria centrală, unde Sinan 
controlează în jur de zece fortărețe. Cea mai redutabilă 
dintre ele este Massiaf, pe vârful unui munte abrupt, pe 
care Saladin o asediază. Dar ceea ce se întâmplă în acea 
lună de august 1176 în ţara Asasinilor va rămâne fără 
îndoială un mister pentru totdeauna. O primă versiune, cea 
a lui Ibn al-Athir, zice că Sinan ar fi trimis o scrisoare 
unchiului pe linie maternă al lui Saladin, jurând că îi va 
omori pe toţi membri familiei aflate la domnie. Venind din 
partea sectei, mai ales după cele două tentative de 
asasinat la adresa sultanului, această ameninţare nu putea 
fi ignorată. Sediul din Massiaf ar fi fost atunci mutat. 

Dar o a doua versiune a evenimentelor vine chiar de 
la Asasini. Ea este consemnată într-unul din puţinele 
înscrisuri care au supravieţuit sectei, o relatare semnată 
de unul din adepţi, un anume Abu-Firas. Conform acestuia, 
Sinan, care lipsea din Massiaf când fortăreaţa a fost 
asediată, ar fi venit să se posteze cu două companii pe o 
colină învecinată, pentru a observa derularea 
operaţiunilor, iar Saladin ar fi ordonat oamenilor săi să-l 
captureze. O trupă importantă l-ar fi încercuit pe Sinan, 
dar, când soldaţii ar fi încercat să se apropie de el, mâinile 
şi picioarele le-ar fi fost paralizate de o forţă misterioasă. 
Se zice că „bătrânul din munţi” le ceru atunci să-l anunţe 
pe sultan că dorea să se întâlnească personal şi în 
particular cu el, că, terorizaţi, aceştia alergară să 
povestească stăpânului lor ce se întâmplase, şi că Saladin, 
presimţind ceva rău, puse să se împrăştie var şi cenuşă în 
jurul cortului său pentru a detecta urmele de paşi, în timp. 
ce la căderea serii instală gărzi cu făclii pentru a-l apăra. 
Brusc, în mijlocul nopţii, se trezi tresărind, remarcă pentru 
o clipă o figură necunoscută care se strecura afară din cort 
şi care crezu că este Sinan în persoană. Misteriosul 
vizitator lăsase pe pat un pesmet otrăvit, împreună cu o 

hârtie pe care Saladin putu citi: Esti în puterea noastră. 
Atunci, Saladin ar fi strigat, iar gărzile sale ar fi venit 
alergând, jurând că nu văzuseră nimic. De a doua zi, 
Saladin se grăbi să ridice tabăra şi să se întoarcă în cea 
mai mare viteză spre Damasc. 

Această relatare este fără îndoială romanţată, dar 
este un fapt care l-a făcut pe Saladin să decidă subit să îşi 
schimbe total politica cu privire la Asasini. In ciuda 
aversiunii sale pentru ereticii de toate neamurile, nu va 
mai încerca niciodată să amenințe teritoriile Asasinilor 
(batinis). Din contră chiar, va încerca de acum înainte să 
şi-i apropie, privându-i astfel pe inamicii săi, musulmani şi 
franci, de un preţios sprijin. Căci, în bătălia pentru 
controlul Siriei, sultanul a decis să îşi folosească toate 
atuurile. Este adevărat că este un câştigător virtual odată 
ce a cucerit Damascul, dar conflictul se permanentizează. 
Aceste campanii pe care le duce împotriva statelor france, 
împotriva oraşelor Alep, Moşul, condus tot de un 
descendent al lui Zinki, şi contra diverşilor prinți din Jezira 
şi Asia Mică sunt epuizante. Cu atât mai mult cu cât 
trebuie să meargă la Cairo periodic pentru a îi descuraja 
pe intriganţii complotişti. 

Situaţia nu începe să se liniştească decât la sfârşitul 
anului 1181, când as-Saleh moare subit, posibil otrăvit, la 
vârsta de optsprezece ani. Ibn al-Athir povesteşte ultimele 
lui momente cu emoție: 

Când starea sa se înrăutăţi, medicii îl sfătuiră să bea 
puţin vin. 

El le zise: „Nu voi face asta înainte de a afla părerea 
unui doctor în legislaţie”. Unul din cei mai iscusiţi ulema 
veni la căpătâiul său şi îi explică faptul că religia permitea 
utilizarea vinului ca medicament. As-Saleh întrebă: „Şi 
credeţi cu adevărat că dacă Dumnezeu a decis să-mi pună 
capăt vieţii, s-ar putea răzgândi dacă m-ar vedea bând 
vin?” Omul priceput în ale religiei fu obligat să zică că nu. 
„Atunci, concluzionă muribundul, nu vreau să mă întâlnesc 
cu creatorul având în stomac un aliment interzis”. 


Un an şi jumătate mai târziu, pe 18 iunie 1183, 
Saladin îşi face intrarea solemnă în Alep. De atunci, Siria 
şi Egiptul sunt una şi aceeaşi, nu de formă, ca în timpul lui 
Nureddin, ci efectiv, sub autoritatea de necontestat a 
suveranului ayyubid. Curios, apariţia acestui puternic stat 
arab, care îi ameninţă tot mai mult, nu îi face pe franci să 
dea dovadă de cea mai mare solidaritate. Din contră. In 
timp ce regele din Ierusalim, mutilat înfricoşător de lepră, 
devine neputincios, două clanuri rivale îşi dispută puterea. 
Primul, favorabil unui aranjament cu Saladin, este condus 
de Raymond, conte de Tripoli. Al doilea, extremist, are 
drept reprezentant pe Renaud de Chatillon, fostul prinţ din 
Antiohia. 

Cu pielea tuciurie, cu nasul coroiat, vorbind curent 
arabă, cititor atent al textelor islamice, Raymond ar fi 
trecut drept un emir sirian, dacă statura lui înaltă nu i-ar fi 
trădat originile occidentale. 

Nu era, ne zice Ibn al-Athir, printre francii acestei 
epoci niciun bărbat mai curajos şi nici mai înţelept decât 
seniorul din Tripoli, Raymond Ibn as-Sanjili, urmaşul lui 
Saint-Gilles. Dar era foarte ambițios şi dorea cu ardoare să 
devină rege. Pentru un timp, asigură regența, dar fu 
repede dat la o parte. Fu atât de ranchiunos încât îi scrise 
lui Salaheddin, se duse la el şi îi ceru să-l ajute să devină 
regele francilor. Salaheddin se bucură şi se grăbi să 
elibereze un anumit număr de cavaleri din Tripoli care 
erau prizonieri la musulmani. 

Saladin este atent la aceste disensiuni. Când curentul 
„oriental” condus de Raymond pare să triumfe la 
Ierusalim, devine conciliant. În 1184, Baudouin al IV-lea 
intră în ultima fază a leprei. Picioarele sale sunt slabe şi 
ochii stinşi. Dar nu este lipsit nici de curaj şi nici de bun- 
simţ şi are încredere în contele din Tripoli, care se 
străduieşte să stabilească raporturi de bună vecinătate cu 
Saladin. Călătorul andaluz Ibn Jobair, care vizitează 
Damascul în acel an, se arată surprins să vadă că, în ciuda 
războiului, caravanele vin şi pleacă din Cairo şi Damasc 

prin teritoriul francilor. „Creştinii, constată el, cer 
musulmanilor o taxă care este aplicată fără abuzuri. 
Comercianţii creştini, la rândul lor, plătesc drepturi pe 
mărfurile lor când traversează teritoriul musulmanilor. 
Înțelegerea între ei este perfectă şi echitatea este 
respectată. Războinicii se ocupă cu războiul, iar populaţia 
trăieşte în pace”. 

Saladin, departe de a fi presat să pună capăt acestei 
coexistenţe, se arată chiar dispus să meargă mai departe 
pe drumul păcii. În martie 1185, regele lepros moare la 
vârsta de douăzeci şi patru de ani, lăsând tronul nepotului 
său, Baudouin al V-lea, un copil de şase ani, iar regența 
contelui de Tripoli, care, ştiind că are nevoie de timp 
pentru a-şi consolida puterea, se grăbeşte să-şi trimită 
emisarii la Damasc pentru a cere un armistițiu. Saladin, 
care se ştie apt să angajeze o luptă decisivă cu 
occidentalii, arată, acceptând să încheie un armistițiu de 
patru ani, că nu caută cu orice preţ înfruntarea. 

Dar când regele-copil moare un an mai târziu, în 
august 1186, rolul de regent este repus în discuţie. Mama 
micutului monarh, explică Ibn al-Athir, se îndrăgostise de 
un franc recent sosit din Occident, un anume Guy. Se 
căsătorise cu el şi, la moartea copilului, puse coroana pe 
capul soţului ei, chemă patriarhul, preoţii, călugării, 
Templierii, baronii, le anunţă că transmisese puterea lui 
Guy şi îi puse să îi jure supunere. Raymond refuză şi 
preferă să se înțeleagă cu Salaheddin. Acest Guy este 
regele Guy de Lusignan, un tip şters, lipsit de orice 
competenţă politică sau militară, mereu gata să se ia după 
părerea interlocutorului. Nu este de fapt decât o marionetă 
în mâinile „vulturilor”, al căror şef este „brins Amat”, 
Renaud de Chatillon. 

După aventura sa cipriotă şi acţiunile din Siria de 
Nord, acesta din urmă a petrecut cincisprezece ani în 
închisoarea din Alep, până a fost eliberat în 1175 de către 
fiul lui Nureddin. Captivitatea nu a făcut decât să-i 
agraveze defectele. Mai fanatic, mai avid, mai sângeros ca 

niciodată, Amat va suscita singur mai multă ură între arabi 
şi franci decât deceniile de războaie şi masacre. După 
eliberarea sa, nu a reuşit să recucerească Antiohia, unde 
domneşte ginerele său, Bohemond al III-lea. S-a instalat 
deci în regatul Ierusalim, unde s-a grăbit să se 
căsătorească cu o văduvă tânără care i-a pus la dispoziţie 
ca dotă teritoriile situate la est de Iordan, mai ales 
puternicele fortărețe Kerak şi Chawbak. Aliat cu Templierii 
şi cu numeroşi cavaleri nou-veniţi, exercită asupra curţii 
din Ierusalim o influenţă crescândă, pe care doar Raymond 
reuşeşte pentru un timp să o contrabalanseze. Politica pe 
care încearcă să o impună este cea a primei invazii france: 
să se lupte fără încetare cu arabii, să jefuiască, să 
masacreze fără menajamente, să cucerească noi teritorii. 
Pentru el, orice conciliere, orice compromis este o trădare. 
Nu se simte dator niciunui armistițiu, niciunui cuvânt. Ce 
valoare să aibă un jurământ dat necredincioşilor? explică 
el cinic. 

În 1180, fusese semnat un acord între Damasc şi 
Ierusalim, garantând libera circulaţie a bunurilor şi 
oamenilor în regiune. Câteva luni mai târziu, o caravană de 
comercianţi arabi bogaţi, care traversa deşertul Siriei spre 
Meca, era atacată de Renaud, care pune mâna pe mărfuri. 
Saladin se plânge lui Baudouin al iy-lea, dar acesta nu va 
îndrăzni să acţioneze împotriva vasalului său. În toamna 
anului 1182, are loc un incident şi mai grav: Amat decide 
să meargă într-o razie chiar la Meca. îmbarcându-se la 
Eilat, pe atunci un mic port de pescari arab situat în golful 
Aqaba, şi ghidată de câţiva pirați din Marea Roşie, 
expediţia, coborând de-a lungul coastei, a atacat Yanboh, 
portul Medina, apoi Rabigh, nu departe de Meca. În drum, 
oamenii lui Renaud scufundă un vas cu pelerini musulmani 
care mergeau spre Jeddah. Toată lumea a fost luată prin 
surprindere, explică Ibn al-Athir, căci oamenii din aceste 
regiuni nu cunoscuseră vreodată vreun franc, nici 
comerciant, nici războinic. Ameţiţi de succesul lor, 
atacatorii nu s-au grăbit, ci şi-au umplut, pe îndelete, 

corăbiile cu pradă. Şi, în timp ce Renaud se întorcea spre 
teritoriile sale, oamenii lui petreceau luni întregi pe Marea 
Roşie. Fratele lui Saladin, al-Adel, care guverna Egiptul în 
lipsa lui, înarmă o flotă şi o lansă în urmărirea tâlharilor, 
care fură zdrobiţi. Unii dintre ei fură conduşi la Meca 
pentru a fi decapitaţi în public, pedeapsă exemplară, 
concluzionă istoricul din Moşul, pentru cei care au 
încercat să violeze locurile sfinte. Veştile acestei nebunii 
făcuseră bineînţeles înconjurul lumii musulmane, unde 
Amat va simboliza de acum înainte ceea ce este mai hidos 
la inamicul franc. 

Saladin răspunsese lansând mai multe raiduri pe 
teritoriul lui Renaud. Dar, în ciuda furiei sale, sultanul ştia 
să rămână mărinimos. În noiembrie 1183, de exemplu, 
când îşi instalase catapultele în jurul citadelei din Kerak şi 
începuse să  bombardeze cu pietre, apărătorii îi 
transmiseseră că, la acel moment, înăuntru se desfăşurau 
nunţi princiare. Deşi mireasa era nora lui Renaud, Saladin 
ceruse asediaţilor să-i indice pavilionul unde urmau să 
locuiască tinerii căsătoriţi şi ordonase oamenilor săi să 
evite acest sector. 

Asemenea gesturi nu îl impresionează pe Amat. 
Neutralizat pe moment de înțeleptul Raymond, poate, la 
venirea la putere a regelui Guy, în septembrie 1186, să 
dicteze din nou. Câteva săptămâni mai târziu, ignorând 
armistițiul care trebuia să mai dureze doi ani şi jumătate, 
prinţul se năpusteşte, ca o pasăre de pradă, peste o 
caravană de pelerini şi negustori arabi care mergeau 
liniştiţi pe drumul spre Meca. li masacrează pe cei 
înarmaţi, ducând restul trupei la închisoarea din 

Kerak. Când unii dintre ei îndrăznesc să-i 
reamintească lui Renaud de armistițiu, acesta le zice pe un 
ton înfumurat: „Mahomed al vostru să vină să vă 
elibereze!” Când aceste cuvinte ajunseră la Saladin câteva 
săptămâni mai târziu, acesta se jură să-l omoare pe Amat 
cu mâinile lui. 

Dar, imediat, sultanul încearcă să tărăgăneze. Trimite 

emisari la Renaud pentru a cere, conform acordului, 
eliberarea prizonierilor şi înapoierea bunurilor lor. Prinţul 
refuzând să-i primească, aceştia din urmă se îndreaptă 
spre lerusalim unde sunt primiţi de regele Guy, care se 
arată şocat de acţiunile vasalului său, dar nu îndrăzneşte 
să intre în conflict cu el. Ambasadorul insistă: ostaticii 
prinţului Amat vor continua să zacă în temniţele din Kerak, 
în ciuda tuturor acordurilor şi jurămintelor? Incapabilul 
Guy se spală pe mâini. 

Armistițiul este rupt. Saladin, care îl respectase până 
la final, nu se nelinişteşte deloc de reaprinderea 
ostilităţilor. Trimiţând mesaje emirilor din Egipt, Siria, 
Jezira şi altele, pentru a-i anunţa că francii au încălcat 
mişeleşte angajamentele, îi cheamă pe aliaţi şi vasali să se 
unească cu toate forţele de care dispun pentru a lua parte 
la jihadul împotriva ocupantului. Din toate ţinuturile 
islamului, mii de călăreţi şi pedestraşi vin spre Damasc. 
Oraşul nu mai este decât ca un vas eşuat pe o mare de 
corturi mici din piele de cămilă, sub care soldaţii se 
adăpostesc de soare şi ploaie, sau vaste pavilioane 
princiare din țesătură bogat colorată, ornate cu versete 
coranice sau poeme caligrafiate. 

În timp ce mobilizarea continuă, francii se afundă în 
certurile lor interne. Regele Guy, considerând că este 
momentul prielnic să scape de rivalul său Raymond, pe 
care îl acuză de ataşament faţă de musulmani, îşi 
pregăteşte armata din Ierusalim să atace Tiberiada, un mic 
oraş din Galileea care aparţine soţiei contelui de Tripoli. 
Alertat, acesta se va întâlni cu Saladin pentru a-i propune 
o alianţă, acceptată imediat de sultan, care trimite un 
detaşament din trupele sale pentru a întări garnizoana din 
Tiberiada. Armata din lerusalim se retrage. 

Pe 30 aprilie 1187, când combatanții arabi, turci şi 
kurzi continuă să sosească la Damasc în valuri succesive, 
Saladin trimite la Tiberiada un mesager pentru a-i cere lui 
Raymond, conform alianţei lor, să lase iscoadele să facă un 
tur de recunoaştere pe malul lacului Galileea. Contele este 

stânjenit, dar nu poate refuza. Singura cerinţă a sa este ca 
soldaţii musulmani să părăsească teritoriul său înainte de 
lăsarea serii şi să promită că nu vor ataca nici persoane şi 
nici bunurile supuşilor săi. Pentru a evita orice incident, 
previne toate localităţile din împrejurimile traseului 
trupelor musulmane şi cere locuitorilor să nu iasă din case. 

A doua zi, vineri 1 mai, la răsărit, şapte mii de 
călăreţi comandaţi de un locotenent al lui Saladin trec pe 
sub zidurile oraşului Tiberiada. În aceeaşi seară, când 
revin pe acelaşi drum în sens invers, au respectat strict 
cerinţele contelui, nu au intrat nici în sate şi nici în palate, 
nu au prădat nici aur şi nici animale şi totuşi nu au putut 
evita incidentul. De fapt, marii maeştri ai Templierilor şi a 
Ospitalierilor se aflau amândoi, din întâmplare, într-o 
fortăreață din împrejurimi, când, în ajun, un mesager al lui 
Raymond a venit să anunţe trecerea detaşamentului 
musulman. Sângele călugărilor-soldaţi s-a înfierbântat. 
Pentru ei nu exista niciun pact cu maurii! Adunând în 
grabă câteva sute de cavaleri şi pedestraşi, au hotărât să îi 
atace pe călăreţii musulmani, aproape de satul Saffuriya, 
la nord de Nazareth. În câteva minute, francii au fost 
decimaţi. Doar marele maestru al Templierilor a reuşit să 
scape. 

Speriaţi de această înfrângere, relatează Ibn al-Athir, 
francii trimiseră la Raymond pe patriarhul, preoţii şi 
călugării lor, precum şi un mare număr de cavaleri, şi îi 
reproşară cu amărăciune alianţa sa cu Salaheddin. Îi 
ziseră: „Cu siguranţă te-ai convertit la islamism altfel nu ai 
fi putut suporta ceea ce s-a întâmplat. Nu ai fi admis ca 
musulmanii să treacă prin teritoriul tău, să îi masacreze pe 
Templieri şi pe Ospitalieri şi să se retragă luând prizonieri, 
fără ca tu să încerci să te opui”. Propriii soldaţi ai contelui, 
cei din Tripoli şi Tiberiada, îi făcură aceleaşi reproşuri, iar 
patriarhul ameninţă cu excomunicarea şi anularea 
căsătoriei sale. Supus acestor presiuni, Raymond se temu. 
Se scuză şi se căi. îl iertară, se împăcară şi îi cerură să 
pună trupele la dispoziţia regelui şi să participe la lupta 

împotriva musulmanilor. Contele plecă deci cu ei. Francii 
îşi reuniră atunci trupele, cavaleri şi pedestraşi, aproape 
de Acra, apoi porniră, încet, spre satul Saffuriya. 

În tabăra musulmană, după înfrângerea acestor 
ordine religioase militare, unanim temute şi detestate, se 
simte deja gustul victoriei. De acum înainte, emiri şi 
soldaţi abia aşteaptă să îşi încrucişeze săbiile cu francii. În 
iunie, Saladin strânge toate trupele la jumătatea drumului 
dintre Damasc şi Tiberiada: douăsprezece mii de cavaleri 
care defilează în faţa lui, fără a mai pune la socoteală 
pedestraşii şi voluntarii. Din şa, sultanul a strigat ordinul, 
imediat repetat în ecou de miile de voci înflăcărate: 
„Victorie împotriva inamicului Domnului!” 

Pentru statul său major, Saladin a analizat calm 
situaţia: „Ocazia care ni se oferă nu va mai veni, fără 
îndoială, niciodată. După părerea mea, armata musulmană 
trebuie să-i înfrunte pe toţi infidelii într-o bătălie ordonată. 
Trebuie să lansăm hotărât jihadul înainte ca trupele 
noastre să se disperseze”. Sultanul vrea să evite ca, 
sezonul luptelor terminându-se în toamnă, vasalii şi aliaţii 
săi să nu se întoarcă acasă cu trupele lor înainte de 
victoria decisivă. Dar francii sunt luptători de o prudenţă 
extremă. Văzând forţele musulmane astfel strânse, nu vor 
căuta să evite lupta? 

Saladin decide să le întindă o cursă, rugându-se la 
Dumnezeu ca francii să se lase prinşi în ea. Se îndreaptă 
spre Tiberiada, ocupă oraşul într-o singură zi, ordonă 
declanşarea mai multor incendii şi începe asediul în faţa 
citadelei, ocupată de contesă, soţia lui Raymond, şi o mână 
de apărători. Armata musulmană este perfect capabilă să 
le învingă rezistenţa, dar sultanul îşi ţine oamenii în frâu. 
Trebuie să accentueze lent presiunea, prefăcându-se că se 
pregăteşte de asaltul final, şi aşteaptă reacţiile. 

Când francii aflară că Salaheddin ocupase şi 
incendiase Tiberiada, relatează Ibn al-Athir, se strânseră în 
consiliu. Unii propuseră să meargă să-i înfrunte pe 
musulmani şi să-i împiedice să pună mâna pe citadelă. Dar 

Raymond interveni: „Tiberiada îmi aparţine, le zice el, şi 
soţia mea este cea asediată. Dar sunt dispus să accept ca 
citadela să fie cucerită şi soţia mea capturată, dacă 
ofensiva lui Saladin se opreşte acolo. Căci, pentru 
Dumnezeu, am văzut destule armate musulmane în trecut 
şi niciuna nu era atât de numeroasă, nici atât de puternică 
precum cea de care dispune acum Saladin. Să evităm deci 
să ne măsurăm cu el. Putem să recucerim Tiberiada mai 
târziu şi să plătim o răscumpărare pentru eliberarea alor 
noştri”. Dar prinţul Amat, senior de Kerak, îi zise: „Încerci 
să ne sperii descriind forţa musulmanilor, fiindcă îi iubeşti 
şi le preferi prietenia, altfel nu ai fi proferat astfel de 
cuvinte. Şi dacă îmi spui că sunt numeroşi, îţi răspund: 
focul nu se lasă impresionat de cantitatea de lemn care 
arde”. Contele zice atunci: „Sunt unul de-al vostru, voi face 
cum vreţi, mă voi lupta alături de voi, dar veţi vedea ce se 
va întâmpla”. 

Încă o dată, la occidentali, raţiunea celui mai 
extremist triumfase. De acum, totul este pregătit pentru 
bătălie. Armata lui Saladin s-a desfăşurat pe o câmpie 
fertilă, acoperită de pomi fructiferi. In spate, se întinde 
apa dulce a lacului Tiberiada, pe care îl traversează 
Iordanul, în timp ce mai departe, spre nord-est, se 
detaşează silueta maiestuoasă a înălțimilor Golan. Aproape 
de tabăra musulmană, se ridică o colină cu două vârfuri, 
care este numită „coamele lui Hittin”, de la numele satului 
care se află pe versant. 

Pe 3 iulie, armata francă, formată din aproximativ 
doisprezece mii de oameni, se pune în mişcare. Drumul pe 
care trebuie să îl parcurgă între Safiuriya şi Tiberiada nu 
este lung, patru ore de mers în timp normal. Vara, totuşi, 
acest pământ palestinian este complet arid. Nu există nici 
izvoare, nici puțuri, iar cursurile de apă sunt secate. Dar 
părăsind Safiuriya dimineaţa devreme, francii nu se 
îndoiesc că vor putea să-şi potolească setea pe malul 
lacului pe la prânz. Saladin a pregătit minuţios capcana. 
Toată dimineaţa cavalerii săi hărţuiesc inamicul, atacând 

atât prin faţă, prin spate, cât şi pe flancuri, trăgând fără 
încetare spre ei nori de săgeți. Provoacă astfel 
occidentalilor ceva pierderi şi, mai ales, îi forţează să-şi 
încetinească înaintarea. 

Cu puţin înainte de sfârşitul zilei, francii au ajuns la 
un promontoriu de unde pot domina întreg peisajul. Chiar 
la picioarele lor, se întinde satul Hittin, câteva case de 
culoarea pământului, în timp ce în fundul văii scânteiază 
apele lacului Tiberiada. Şi mai aproape, în câmpia verde 
care se întinde de-a lungul malului, armata lui Saladin. 
Pentru a bea apă, trebuie să ceară autorizaţia sultanului! 

Saladin zâmbeşte. Ştie că francii sunt epuizați, morţi 
de sete, că nu au nici forţa şi nici timpul, până la căderea 
serii, să-şi croiască o trecere spre lac, condamnaţi să 
rămână până dimineaţă fără o picătură de apă. Vor putea 
oare să se bată în aceste condiţii? în acea noapte, Saladin 
îşi va împărţi timpul între rugăciune şi şedinţele statului- 
major. IÎnsărcinându-i pe mai mulţi emiri să se posteze în 
spatele inamicului pentru a-i tăia orice cale de retragere, 
se asigură că fiecare şi-a ocupat poziţia şi repetă ordinele. 

A doua zi, 4 iulie 1187, de la primele licăriri ale 
dimineţii, francii, complet încercuiți, epuizați de sete, 
încearcă disperaţi să coboare dealul şi să ajungă la lac. 
Pedestraşii lor, mai epuizați decât cavalerii de marşul din 
ajun, aleargă orbeşte, ducând topoarele şi buzduganele ca 
pe o povară, se lovesc, val după val, de un zid solid de săbii 
şi sulițe. Supraviețuitorii se retrag în dezordine spre deal, 
unde se amestecă printre cavaleri, siguri de acum de 
înfrângerea lor. Nicio linie de apărare nu poate rezista. Şi 
totuşi continuă să se bată cu curaj şi disperare. Raymond, 
în fruntea unui grup de apropiaţi, încearcă să-şi croiască 
drum printre liniile musulmane. Locotenenţii lui Saladin, 
care l-au recunoscut, îl lasă să scape. Îşi va continua fuga 
până la Tripoli. 

După plecarea contelui, francii  trebuiră să 
capituleze, relatează Ibn al-Athir. Musulmanii dăduseră foc 
la iarba uscată iar vântul sufla fumul în ochii cavalerilor 


franci. Asaltaţi de sete, de flăcări, de fum, de căldura verii 
şi de focul luptei, francii nu mai suportau. Dar îşi ziseră că 
nu puteau scăpa de moarte decât înfruntând-o. Lansară 
atunci atacuri atât de violente încât musulmanii trebuiră 
să cedeze. Totuşi, la fiecare asalt, francii sufereau pierderi 
şi numărul lor se micşora. Musulmanii puseseră mâna pe 
adevărata cruce. Pentru franci, fu cea mai grea pierdere, 
căci pe ea, pretind ei, Messia, pacea fie cu El, ar fi fost 
crucificat. 

Conform islamului, Christos a fost crucificat doar în 
aparenţă, deoarece Dumnezeu îl iubea prea mult pe fiul 
Mariei pentru a permite ca acesta să fie supus unui 
supliciu atât de odios. 

In ciuda acestei pierderi, ultimii supraviețuitori 
franci, aproape o sută cincizeci dintre cei mai buni cavaleri 
ai lor, continuă să se lupte vitejeşte, retrăgându-se pe un 
teren mai înalt, deasupra satului Hittin, pentru a-şi ridica 
corturile şi a organiza apărarea. Dar musulmanii îi 
presează din toate părţile şi doar cortul regelui rămâne în 
picioare. Urmarea este povestită de propriul fiu al lui 
Saladin, al-Malik al-Afdal, care are pe atunci şaptesprezece 
ani. 

Eram, zice el, alături de tatăl meu în bătălia de la 
Hittin, prima la care am asistat. Când regele francilor 
ajunse pe deal, lansă împreună cu oamenii săi un atac 
cumplit care făcu trupele noastre să se retragă până la 
locul unde era tatăl meu. îl priveam atunci. Era trist, 
crispat şi se trăgea nervos de barbă. Înaintă strigând: 
„Satana nu trebuie să câştige!” Musulmanii porniră din 
nou în atacarea colinei. Când i-am văzut pe franci dând 
înapoi sub presiunea trupelor noastre, am urlat de bucurie: 
„l-am bătut!” Dar francii atacară din nou cu furie şi ai 
noştri ajunseră din nou până la tatăl meu. Îi împinse din 
nou la atac şi forţară inamicul să se retragă pe deal. Urlam 
din nou: „l-am bătut!” Dar tatăl meu se întoarse spre mine 
şi îmi zise: „Taci din gură! Nu îi vom învinge decât atunci 
când cortul acela de sus va cădea!” înainte să termine de 


spus, cortul regelui căzu. Sultanul cobori atunci de pe cal, 
se prosternă şi mulţumi lui Dumnezeu plângând de 
bucurie. 

În mijlocul strigătelor de veselie, Saladin se ridică, 
urcă în şa şi se îndreptă spre cortul său. li sunt aduşi 
prizonierii de marcă, mai ales regele Guy şi prinţul Amat. 
Scriitorul Imadeddin al-Asfahani, consilier al sultanului, 
asistă la scenă. 

Salaheddin, povesteşte el, invită pe rege să se aşeze 
lângă el, iar când Amat intră şi el îl invită lângă regele său 
şi îi aminti faptele lui rele: „De câte ori ai jurat apoi ţi-ai 
încălcat jurămintele, de câte ori ai semnat acorduri pe care 
nu le-ai respectat!” Amat răspunse prin intermediul 
interpretului: „Toţi regii s-au purtat aşa mereu. Nu am 
făcut nimic în plus”. În acest timp, Guy gâfâia de sete, 
clătina din cap ca şi cum ar fi fost beat, iar figura lui trăda 
o mare teamă. Salaheddin îi adresă cuvinte liniştitoare şi 
porunci să se aducă apă rece pe care i-o oferi. Regele bău, 
apoi dădu restul lui Amat, care bău şi el. Sultanul îi zise 
atunci lui Guy: „Nu mi-ai cerut permisiunea înainte să-i dai 
să bea. Aceasta nu mă obligă să îi acord graţie”. 

Conform tradiţiei arabe, de fapt, un prizonier căruia i 
se oferă de băut sau de mâncat are viaţa cruţată, un 
angajament pe care Saladin nu îl va ţine în favoarea celui 
pe care ajurat să-l omoare cu mâinile lui. Imadeddin 
continuă: 

După ce a pronunţat aceste cuvinte, sultanul ieşi, 
urcă pe cal, apoi se îndepărtă, lăsându-i pe cei doi 
prizonieri pradă terorii. Supraveghează întoarcerea 
trupelor sale, apoi revine spre cort. Acolo, fu adus afară 
Amat, înaintă spre el ţinând sabia şi îl lovi între gât şi 
omoplat. Când Amat căzu la pământ, i se tăie capul, apoi 
corpul fu tras de picioare în faţa regelui, care începu să 
tremure. Văzându-l atât de speriat, sultanul îi zise pe un 
ton liniştitor: „Acest om a fost omorât pentru răutatea şi 
perfidia sa!” 

De fapt, regele şi majoritatea prizonierilor vor fi 

iertaţi, dar Templierii şi Ospitalierii vor avea soarta lui 
Renaud de Chatillon. 

Saladin nu a aşteptat sfârşitul acestei memorabile 
zile pentru a-i strânge pe principalii emiri şi a-i felicita 
pentru victoria care a restabilit, zice el, onoarea prea mult 
pătată de invadatori. De acum înainte, estimează el, francii 
nu mai au armată şi trebuie să profite fără întârziere să le 
ia înapoi pământurile pe care le-au ocupat pe nedrept. De 
a doua zi, care este duminică, atacă citadela din Tiberiada 
unde soţia lui Raymond ştie că nu mai are niciun rost să 
reziste. Femeia se predă, iar Saladin îi lasă pe apărători să 
plece cu toate bunurile lor, fără să fie atacați. 

Marţea următoare armata victorioasă merge spre 
portul Acra, care capitulează fără rezistenţă. Cetatea a 
dobândit, în cursul ultimilor ani, o importanţă economică 
considerabilă, deoarece prin ea trece tot comerţul cu 
Orientul. Sultanul încearcă să angajeze numeroşi negustori 
italieni care să rămână, promițând să le ofere întreaga 
protecţie necesară. Dar ei preferă să plece spre portul 
vecin Tyr. Regretând, sultanul nu li se opune. li lasă chiar 
să îşi transporte toate bogăţiile lor şi le oferă o escortă 
pentru a-i apăra de hoţi. 

Judecând că este inutil să se deplaseze personal, în 
fruntea unei armate atât de puternice, sultanul îi 
însărcinează pe emirii săi să cucerească diverse fortărețe 
din Palestina. Unele după altele, stabilimentele france din 
Galileea şi Samaria se predau, în câteva ore sau în câteva 
zile. Mai ales Napluse, Haifa şi Nazareth, ai căror locuitori 
se îndreaptă spre Tyr sau lerusalim. Singurul acroşaj 
serios are loc la Jaffa, unde o armată venită din Egipt, sub 
comanda lui al-Adel, fratele lui Saladin, se loveşte de o 
rezistenţă crâncenă. Când reuşeşte să o învingă, al-Adel 
înrobeşte toată populaţia. Ibn al-Athir povesteşte că şi ela 
cumpărat dintr-o piaţă din Alep o tânără prizonieră francă 
venită din Jaffa. 

Avea un copil de un an. Într-o zi, în timp ce îl ducea 
în braţe, copilul căzu şi se zgârie pe faţă. Ea izbucni în 

plâns. Încercai să o consolez zicându-i că rana nu era atât 
de gravă şi că nu trebuia să plângă aşa pentru un lucru 
atât de mic. Ea îmi răspunse: „Nu pentru asta plâng, ci din 
cauza nefericirii care s-a abătut asupra noastră. Aveam 
şase fraţi care au pierit cu toţii; cât despre soţul şi surorile 
mele, nu ştiu ce s-a întâmplat cu ei”. Dintre toţi francii de 
pe litoral, precizează istoricul arab, doar cei din Jaffa au 
avut o astfel de soartă. 

De fapt, peste tot, recucerirea se face în linişte. După 
un scurt sejur la Acra, Saladin se îndreaptă spre nord. 
Trece prin faţa oraşului Tyr, dar, hotărând să nu întârzie 
lângă zidurile întărite, porneşte într-un marş triumfal de-a 
lungul coastei. Pe 29 iulie, după şaptezeci şi şapte de ani 
de ocupaţie, Saida capitulează fără dificultate, urmată, la 
interval de câteva zile, de Beirut şi Jbail. Trupele 
musulmane sunt de acum foarte aproape de contele din 
Tripoli, dar Saladin, care crede că nu mai are de ce să se 
teamă în acea zonă, revine spre sud, pentru a se opri din 
nou la Tyr, întrebându-se dacă nu ar trebui să-l asedieze. 

După o oarecare ezitare, ne zice Baheddin, sultanul 
renunţă. Trupele sale erau dispersate peste tot, oamenii 
săi erau obosiţi de această lungă campanie, iar Tyr era 
prea bine apărat căci toţi francii de pe litoral se adunaseră 
acum acolo. Preferă deci să atace Ascalon, care era mai 
uşor de cucerit. 

Va veni o zi în care Saladin va regreta amarnic 
această decizie. Dar, pentru moment, marşul triumfal 
continuă. Pe 4 septembrie, Ascalon capitulează, apoi Gaza, 
care aparţinea Templierilor. În acelaşi moment, Saladin 
trimite câţiva emiri spre regiunea Ierusalimului unde 
ocupă mai multe localităţi, printre care Bethlehem. De 
acum, sultanul nu mai are decât o singură dorinţă: să-şi 
încoroneze campania victorioasă, ca şi cariera sa, prin 
recucerirea Oraşului Sfânt. 

Va putea el, asemenea califului Omar, să intre în 
acest loc venerat fără distrugeri şi fără vărsări de sânge? 
Locuitorilor din Ierusalim le trimite un mesaj invitându-i să 

angajeze tratative cu privire la viitorul oraşului. O 
delegaţie de notabili vin să-l întâlnească la Ascalon. 
Propunerea învingătorului este rezonabilă: i se predă 
oraşul fără luptă, locuitorii care doresc vor putea pleca 
luând cu ei toate bunurile lor, locurile de cult creştine vor 
fi respectate, iar cei care, în viitor, vor veni în pelerinaj nu 
vor fi opriţi. Dar, spre marea surpriză a sultanului, francii 
răspund cu aceeaşi aroganță ca în perioada în care erau la 
putere. Să predea Ierusalimul, cetatea unde lisus a murit? 
Nici vorbă! Oraşul este al lor şi îl vor apăra până la capăt. 

Atunci, jurând că nu va cuceri Ierusalimul decât cu 
sabia, Saladin ordonă trupelor sale dispersate în cele patru 
colţuri ale Siriei să se adune în jurul Oraşului Sfânt. Toţi 
emirii vin în grabă. Ce musulman nu ar vrea să poată zice 
creatorului său în ziua Judecăţii: am luptat pentru 
Ierusalim! Sau mai mult: am murit ca un martir pentru 
Ierusalim! Saladin, căruia un astrolog îi prezisese într-o zi 
că îşi va pierde un ochi dacă va intra în Oraşul Sfânt, 
răspunsese: „Pentru a-l cuceri, sunt gata să-mi pierd 
amândoi ochii!” 

Înăuntrul oraşului asediat, apărarea este asigurată 
de Balian d'Ibelin, stăpân în Ramla, un senior care, după 
Ibn al-Athir, avea la franci un rang aproape egal cu cel al 
regelui. A putut să fugă din Hittin cu puţin înainte de 
înfrângerea alor săi, apoi s-a refugiat la Tyr. Soţia sa 
aflându-se la Ierusalim, în timpul verii, i-a cerut lui Saladin 
permisiunea să meargă să o caute, promițând că nu va 
purta arme şi că nu va petrece decât o singură noapte în 
Oraşul Sfânt. Ajuns acolo, a fost implorat să rămână, căci 
nimeni altul nu avea destulă autoritate pentru a conduce 
rezistenţa. Dar Balian, care era un om de onoare şi nu 
putea accepta să apere Ierusalimul şi poporul său fără a 
trăda acordul său cu sultanul, s-a dus la Saladin pentru a 
afla ce trebuia să facă, iar sultanul, mărinimos, l-a dezlegat 
de angajamentul său. Dacă datoria îi impunea să rămână 
în Oraşul Sfânt şi să poarte arme, să o facă! Şi, fiindcă 
Balian, prea ocupat să organizeze apărarea Ierusalimului, 

nu putea să-şi ducă soţia la adăpost, sultanul i-a procurat o 
escortă care să o conducă la Tyr! 

Saladin nu refuza nimic unui om de onoare, fie el cel 
mai aprig dintre inamicii săi. Este adevărat că în acest caz 
anume, riscul era minim. În ciuda curajului său, Balian nu 
poate fi o ameninţare serioasă pentru armata musulmană. 
Dacă împrejmuirile sunt solide şi populaţia francă profund 
ataşată de capitala sa, efectivele apărătorilor se limitează 
la câţiva cavaleri şi câteva sute de burghezi fără nicio 
experienţă militară. Pe de altă parte, creştinii orientali, 
ortodocşi şi iacobiţi, care trăiesc în Ierusalim, sunt în 
favoarea lui Saladin, mai ales clerul, care a fost constant 
batjocorit de  prelaţii latini. Unul dintre principalii 
consilieri ai sultanului este un preot ortodox pe nume 
Yussef Batit. El este cel care se ocupă de legăturile cu 
francii, ca şi de comunităţile creştine orientale. Cu puţin 
înainte de începutul asediului, clerul ortodox i-a promis lui 
Batit să deschidă porţile cetăţii dacă occidentalii rezistau 
prea mult timp. 

De fapt, rezistenţa francilor va fi curajoasă dar 
scurtă, şi fără iluzii. Încercuirea Ierusalimului începe pe 20 
septembrie. Şase zile mai târziu, Saladin, care şi-a instalat 
tabăra pe Muntele Măslinilor, cere trupelor sale să 
intensifice asediul în vederea atacului final. Pe 29 
septembrie, geniştii reuşesc să deschidă o breşă în nordul 
zidurilor, foarte aproape de locul prin care occidentalii au 
operat pătrunderea lor în iulie 1099. Văzând că nu 
foloseşte la nimic să continue lupta, Balian cere un permis 
de trecere şi se prezintă în faţa sultanului. 

Saladin se arată neînduplecat. Nu le-a propus el 
locuitorilor, înaintea bătăliei, cele mai bune condiţii de 
capitulare? Acum nu mai este timp de negocieri, căci 
ajurat că va ocupa oraşul cu sabia aşa cum o făcuseră 
francii! Singura cale de a se dezlega de jurământul său 
este ca Ierusalimul să-i deschidă porţile şi să se predea 
necondiţionat. 

Balian insistă pentru a obţine o promisiune de 

cruţare a vieților, relatează îbn al-Athir, dar Salaheddin nu 
promite nimic. Încearcă să-l înduioşeze, dar degeaba. 
Atunci i se adresează în următorii termeni: „O sultane, ştii 
că în acest oraş este o mulţime de oameni al căror număr 
doar Dumnezeu îl ştie. Ei ezită să continue lupta, fiindcă 
speră că le vei cruța vieţile aşa cum ai făcut-o cu alţii, 
fiindcă ei iubesc viaţa şi detestă moartea. Dar dacă vedem 
că moartea este inevitabilă, atunci, Dumnezeule, ne vom 
omori copiii şi femeile, vom arde tot ceea ce avem, nu vă 
vom lăsa, ca pradă, nici măcar un singur dinar, un singur 
dirham, niciun bărbat, nicio femeie pe care să-i capturați. 
Apoi, vom distruge Piatra Sfântă* moscheea al-Aqsa şi 
multe alte locuri, îi vom omori pe cei cinci mii de prizonieri 
musulmani pe care îi avem, apoi vom extermina caii şi 
toate animalele. La sfârşit, vom ieşi şi ne vom bate cu voi 
aşa cum ne-am lupta pentru viaţa noastră. Niciunul dintre 
noi nu va muri fără să omoare mai mulţi de-ai voştri”. 

Fără a se lăsa impresionat de ameninţări, Saladin 
este mişcat de fervoarea interlocutorului său. Pentru a nu 
se arăta prea înduioşat, se întoarce spre consilierii săi şi îi 
întreabă dacă, pentru a evita distrugerea locurilor sfinte 
ale islamului, nu ar putea fi dezlegat de jurământul său de 
a cuceri oraşul cu sabia. Răspunsul lor este afirmativ, dar, 
cunoscând  incorigibila generozitate a stăpânului lor, 
aceştia insistă să obţină de la franci, înainte de a-i lăsa să 
plece, o compensație financiară, căci lunga campanie 
întreprinsă a golit complet vistieria statului. Infidelii, 
explică consilierii, sunt consideraţi virtual prizonieri. 
Pentru a se răscumpăra, fiecare va trebui să plătească: 
zece dinari pentru bărbaţi, cinci pentru femei şi unul 
pentru copii. Balian acceptă principiul, dar pledează în 
favoarea săracilor care nu pot, zice el, să plătească o astfel 
de sumă... Nu ar putea elibera şapte mii dintre ei pentru 
treizeci de mii de dinari? încă o dată cererea este 
acceptată, spre furia trezorierilor. Satisfăcut, Balian 
ordonă oamenilor săi să depună armele. 

Vineri, 2 octombrie 1187, 27 rajab din anul 583 al 

hegirei, chiar în ziua în care musulmanii sărbătoresc 
călătoria nocturnă a Profetului la Ierusalim, Saladin îşi 
face intrarea solemnă în Oraşul Sfânt. Emirii şi soldaţii săi 
au ordine stricte: niciun creştin, că este franc sau oriental, 
nu trebuie hărțuit. De fapt, nu va fi niciun masacru şi 
niciun jaf. Câţiva fanatici au cerut distrugerea bisericii 
Sfântului Mormânt ca represalii la faptele comise de 
franci, dar Saladin îi pune la punct. Din contră, întăreşte 
paza locurilor de cult şi anunţă că francii vor putea veni în 
pelerinaj când vor dori. Bineînţeles, crucea francă, 
instalată pe Domul Rocher, este dată jos; iar moscheea al- 
Aqsa, care fusese transformată în biserică, redevine un loc 
de cult musulman, după ce pereţii ei au fost stropiţi cu apă 
de trandafiri. 

În timp ce Saladin, înconjurat de o mulţime de 
camarazi, trece de la un sanctuar la altul, plângând, 
rugându-se şi prosternându-se, majoritatea francilor sunt 
ocupați în cetate. Cei bogaţi se preocupă de vânzarea 
caselor, afacerilor sau mobilelor înainte de a pleca în exil, 
cumpărătorii fiind în general creştini ortodocşi sau iacobiţi 
care rămân pe loc. Alte bunuri vor fi vândute mai târziu 
familiilor de evrei pe care Saladin îi va instala în Oraşul 
Sfânt. 

Balian se străduieşte, la rândul lui, să strângă banii 
necesari pentru a răscumpăra libertatea celor mai săraci. 
Răscumpărarea în sine nu este foarte grea. Cea a prinților 
atinge în mod obişnuit mai multe zeci de mii de dinari, 
chiar o sută de mii sau mai mult. Dar, pentru oamenii de 
rând, douăzeci de dinari de familie reprezintă venitul pe un 
an sau doi. Mii de nefericiţi s-au adunat în faţa porţilor 
cetăţii pentru a cerşi câteva monede. Al-Adel, care nu este 
mai puţin sensibil decât fratele său, îi cere lui Saladin 
permisiunea de a elibera iară răscumpărare o mie de 
prizonieri săraci. Auzind, patriarhul franc mai cere şi el 
alte şapte sute, iar Balian cinci sute. Sunt eliberaţi toţi. 
Apoi, din propria sa iniţiativă, sultanul anunţă pentru toate 
persoanele în vârstă posibilitatea de a pleca fără să 

plătească, la fel şi eliberarea capilor de familie închişi. În 
ce priveşte văduvele şi orfanii franci, nu se mulţumeşte 
doar să-i ierte de orice plată, le oferă şi cadouri înainte de 
a-i lăsa să plece. 

Trezorierii lui Saladin sunt disperaţi. Dacă îi 
eliberează pe săraci fără plată, măcar să mărească 
răscumpărarea celor bogaţi! Furia acestor bravi servitori 
ai statului atinge culmea când patriarhul din Ierusalim iese 
din oraş însoţit de numeroase căruţe pline cu aur, covoare 
şi tot felul de bunuri dintre cele mai preţioase. Imadeddin 
al-Asfahani este scandalizat, după cum povesteşte chiar el. 

li zic sultanului: „Acest patriarh transportă bogății 
care valorează cel puţin două sute de mii de dinari. Le-am 
permis să-şi ia cu ei bunurile, dar nu şi comorile din 
biserici şi din dughene. Nu trebuie să-i lăsăm!” Dar 
Salaheddin răspunse: „Noi trebuie să aplicăm întocmai 
acordurile pe care le-am semnat, astfel nimeni nu îi va 
putea acuza pe credincioşi că au trădat tratatele. Din 
contră, creştinii vor evoca peste tot binefacerile pe care le- 
am făcut lor”. 

De fapt, patriarhul va plăti zece dinari, ca toţi ceilalţi, 
şi va beneficia chiar şi de o escortă pentru a ajunge la Tyr 
fără a fi jefuit. 

Dacă Saladin a cucerit Ierusalimul, nu a făcut-o 
pentru a aduna aurul, nici măcar pentru a se răzbuna. A 
căutat, mai ales, explică el, să-şi facă datoria faţă de 
Dumnezeu şi credinţa sa. Victoria sa a fost că a eliberat 
Oraşul Sfânt de sub jugul invadatorilor şi a făcut acest 
lucru fără vărsare de sânge, fără distrugere, fără ură. 
Fericirea lui este că poate să se prosterneze în aceste 
locuri unde, fără el, niciun musulman nu ar fi putut să se 
roage. Vineri 9 octombrie, la o săptămână după victorie, o 
ceremonie oficială este organizată în moscheea al-Aqsa. 
Pentru această ocazie memorabilă, numeroşi oameni de 
religie şi-au disputat onoarea de a ţine predica. In cele din 
urmă, pe cadiul din Damasc, Mohieddin Ibn al-Zaki, 
succesorul lui Abu-Saad al-Harawi, l-a desemnat sultanul 

să urce în amvon, îmbrăcat într-o prețioasă robă neagră. 
Vocea sa este clară şi puternică, dar un uşor tremurat îi 
trădează emoția: „Glorie Domnului care a gratificat islamul 
cu această victorie şi care a readus această cetate acasă 
după un secol de decădere! Onoare acestei armate pe care 
el a ales-o pentru a săvârşi recucerirea! Şi mântuire ţie, 
Salaheddin Yussef, fiul lui Ayyub, care ai redat acestei 
naţiuni demnitatea batjocorită!” 

Partea a cincea amânarea 

(1187 - 1244) 

Când stăpânul Egiptului hotărî să predea Ierusalimul 
francilor, o uriaşă furtună de indignare zgudui toate ţările 
islamului. 

Sibt Ibn AL-JAWZI, cronicar arab (1186 - 1265) 

Capitolul XI 

IMPOSIBILA ÎNTREVEDERE 

Venerat ca un erou după recucerirea Ierusalimului, 
Saladin nu este lipsit de critici. Amicale din partea 
apropiaților, tot mai severe din partea adversarilor. 

Salaheddin, zice Ibn al-Athir, nu îşi arăta niciodată 
fermitatea în reacţii. Când asedia un oraş iar apărătorii 
rezistau mai mult timp, se plictisea şi renunţa la asediu. 
Or, un monarh nu trebuie niciodată să acţioneze astfel, 
chiar dacă destinul îl favorizează. Este de preferat să 
eşuezi rămânând ferm, decât să reuşeşti şi să risipeşti apoi 
fructele succesului. Nimic nu ilustrează mai bine acest 
adevăr decât comportamentul lui Salaheddin la Tyr. Este 
doar vina sa dacă musulmanii au suferit în acest loc. 

Deşi nu face deloc dovada unei ostilităţi sistematice, 
istoricul din Moşul, fidel dinastiei lui Zinki, s-a arătat 
mereu rezervat în privinţa lui Saladin. După Hittin, după 
Ierusalim, Ibn al-Athir se asociază bucuriei generale din 
lumea arabă. Ceea ce nu îl împiedică să prezinte, fără nicio 
complezenţă, greşelile eroului. Fiind vorba de Tyr, 
reproşurile formulate de istoric sunt perfect justificate. 

De fiecare dată când cucerea un oraş sau o fortăreață 
francă, precum Acra, Ascalon sau Ierusalim, Salaheddin le 

permitea cavalerilor şi soldaţilor inamici să se refugieze la 
Tyr, atât de mult încât această cetate devenise practic de 
necucerit. Francii de pe litoral trimiseră mesaje celor aflaţi 
dincolo de mări, iar aceştia din urmă promiseră să le vină 
în ajutor. Nu ar trebui spus că Salaheddin este cel care a 
organizat într-un fel apărarea din Tyr împotriva propriei 
sale armate? 

Desigur, nu i se poate reproşa sultanului mărinimia 
cu care i-a tratat pe învingători. Aversiunea lui faţă de 
vărsarea inutilă de sânge, respectarea strictă a 
angajamentelor, noblețea uimitoare a fiecărui gest al său 
au, în ochii istoriei, cel puţin aceeaşi valoare ca şi 
cuceririle sale. 

Este totuşi de netăgăduit că a comis o gravă greşeală 
politică şi militară. Ocupând Ierusalimul, ştie că sfidează 
Occidentul şi că acesta va reacţiona. Să permită, în aceste 
condiţii, zecilor de mii de franci să se retragă la Tyr, cea 
mai puternică fortăreață de pe litoral, înseamnă să oferi un 
cap de pod ideal pentru o nouă invazie. Mai ales că acolo 
cavalerii au găsit, în lipsa regelui Guy, prizonier în 
continuare, un şef deosebit de tenace, în persoana celui pe 
care cronicarii arabi îl numesc „al-Markich”, marchizul 
Conrad de Monferrat, nou venit din Occident. 

Deşi conştientizează pericolul, Saladin îl 
subestimează. Din noiembrie 1187, la câteva săptămâni 
după cucerirea Oraşului Sfânt, pregăteşte asediul asupra 
Tyrului. Dar o face fără prea mare determinare. Antica 
cetate feniciană nu poate fi cucerită decât cu concursul 
substanţial al flotei egiptene. Saladin o ştie. Totuşi, se 
prezintă în faţa zidurilor cu doar zece vase, dintre care 
cinci sunt repede arse de apărători în cursul unei lovituri 
îndrăzneţe. Celelalte se retrag spre Beirut. Privată de 
flotă, armata musulmană nu mai poate ataca Tyrul decât 
prin limba îngustă de pământ care leagă oraşul de țărm. În 
aceste condiţii, asediul poate dura luni întregi. Cu atât mai 
mult cu cât francii, eficient mobilizați de către al-Markich, 
par dispuşi să se bată până la ultimul. Epuizaţi de această 

interminabilă campanie, majoritatea emirilor îl sfătuiesc pe 
Saladin să renunţe. Cu aur, sultanul ar fi putut să-i 
convingă pe unii dintre ei să-i rămână alături, dar soldaţii 
costă scump în timpul iernii, iar vistieria statului este 
goală. Chiar şi el este obosit. Demobilizează deci jumătate 
dintre trupe, apoi, ridicând asediul, se îndreaptă spre nord, 
unde multe alte oraşe, fortărețe pot fi recucerite fără mare 
efort. 

Pentru armata musulmană, este din nou un marş 
triumfal: Lattagia, Tartous, Baghras, Safed, Kawkab... lista 
cuceririlor este lungă. Ar fi fost mai simplu de enumerat 
cele care le-au rămas francilor în Orient: Tyr, Tripoli, 
Antiohia şi portul său, precum şi trei fortărețe izolate. Dar, 
în anturajul lui Saladin, cei mai perspicace nu se înşală. La 
ce bun să adune atâtea cuceriri dacă nimic nu îl asigură că 
va descuraja orice nouă invazie? Sultanul însuşi afişează o 
seninătate uimitoare: „Dacă francii vin de dincolo de mări, 
vor suporta aceeaşi soartă ca cei de aici!” strigă el când o 
flotă siciliană apare în faţa oraşului Lattagia. In iulie 1188, 
nu ezită de altfel să îl elibereze pe Guy, nu înainte de a-l 
pune să jure solemn că niciodată nu va mai ridica armele 
împotriva musulmanilor. j 

Acest din urmă cadou îl va costa scump. În august 
1189, regele francilor, renegându-şi cuvântul, vine să 
asedieze portul Acra. Forțele de care dispune sunt 
modeste, dar navele sosesc de acum în fiecare zi, 
debarcând pe litoral valuri succesive de luptători 
occidentali. 

După căderea Ierusalimului, povesteşte Ibn al-Athir, 
francii s-au îmbrăcat în negru şi au pornit dincolo de mări 
pentru a cere ajutor în toate ţările, mai ales la Roma cea 
Mare. Pentru a incita oamenii la răzbunare, duceau un 
desen cu Messia, pacea fie cu el, însângerat, şi un arab 
care îi administra lovituri. Ziceau: „Priviţi! lată pe Messia 
şi iată pe Mahomed, profetul musulmanilor, care îl loveşte 
până la moarte!” Mişcaţi, francii se adună, inclusiv 
femeile, iar cei care nu puteau veni plătesc cheltuielile 

celor care se vor bate în locul lor. Unul din prizonierii 
inamici mi-a povestit că era unicul fiu şi că mama sa îşi 
vânduse casa pentru a-i cumpăra echipament. Motivaţiile 
religioase şi psihologice ale francilor erau atât de mari 
încât erau gata să depăşească orice dificultăţi pentru a-şi 
atinge scopul. 

Din primele zile ale lui septembrie, trupele lui Guy 
primesc întăriri după întăriri. Incepe atunci bătălia de la 
Acra, una dintre cele mai lungi şi cele mai crâncene dintre 
toate războaiele france. Acra este construit pe o peninsulă 
în formă de apendice nazal: în sud, portul; la vest, marea; 
la nord şi la est, două ziduri solide care formează un unghi 
drept. Cetatea este dublu încercuită. În jurul meterezelor, 
bine ţinuţi la respect de garnizoana musulmană, francii 
formează un arc de cerc din ce în ce mai gros, dar trebuie 
să aibă grijă în spate la armata lui Saladin. La început, 
acesta a ţinut să prindă inamicul în cleşte sperând să-l 
decimeze, dar şi-a dat seama repede că nu va reuşi, 
deoarece, dacă armata musulmană repurtează mai multe 
victorii succesive, francii îşi completează imediat 
pierderile. De la Tyr sau de dincolo de mări, în fiecare zi le 
vine câte un lot de luptători. 

În octombrie 1189, când bătălia de la Acra este în toi, 
Saladin primeşte un mesaj din Alep prin care este informat 
că, regele Alman”, împăratul Frederic Barbarossa, se 
apropie de Constantinopol, în drum spre Siria, cu două 
sute până la două sute şaizeci de mii de oameni. Sultanul 
este foarte preocupat, ne zice fidelul său Baheddin, care 
este alături de el. Văzând gravitatea extremă a situaţiei, 
consideră necesar să-i cheme pe toți musulmanii la jihad şi 
să-l informeze pe calif de agravarea situaţiei. Mă va 
însărcina deci să merg să-i văd pe stăpânii din Sinjar, 
Jezira, Moşul, Irbil, şi să-i conving să vină personal cu 
soldații lor pentru a participa la jihad. Apoi trebuia să 
merg la Bagdad pentru a-l face pe prinţul credincioşilor să 
reacționeze. Ceea ce şi făcui. Pentru a încerca să-l scoată 
pe calif din letargie, Saladin îi precizează într-o scrisoare 

că papa de la Roma a ordonat popoarelor france să 
meargă la Ierusalim. in acelaşi timp, Saladin trimite 
mesaje conducătorilor din Maghreb şi Spania musulmană 
pentru a-i invita să sară în ajutorul fraţilor lor, aşa cum 
francii din Occident au făcut-o pentru cei din Orient. in 
toată lumea arabă, entuziasmul suscitat de recucerire lasă 
loc fricii. Se şuşoteşte că răzbunarea francilor va fi teribilă, 
că se va asista din nou la o baie de sânge, că Oraşul Sfânt 
va fi din nou pierdut, că Siria şi Egiptul vor cădea 
amândouă în mâinile invadatorilor. Dar, încă o dată, 
hazardul sau providenţa intervine în favoarea lui Saladin. 

După ce a traversat triumfal Asia Mică, împăratul 
german soseşte în primăvara anului 1190 la Konya, 
capitala succesorilor lui Kilij Arslan, căreia îi forţează 
rapid porţile, înainte de a trimite emisari la Antiohia 
pentru a-şi anunţa venirea. Armenii din sudul Anatoliei se 
alarmează. Clerul lor trimite un mesager la Saladin pentru 
a-l implora să-i protejeze împotriva acestei noi invazii 
france. Dar intervenţia sultanului nu va fi necesară. Pe 10 
iunie, pe o vreme caniculară, Frederic Barbarossa se 
scaldă într-un mic curs de apă la poalele munţilor Taurus, 
când, fără îndoială, victimă a unei crize cardiace, se îneacă 
într-un loc, precizează Ibn al-Athir, unde apa abia ajungea 
până la şold. Armata sa se dispersă, iar Dumnezeu îi scăpă 
astfel pe musulmani de răutăţile germanilor, care sunt, 
printre franci, o specie îndeosebi numeroasă şi tenace. 

Astfel, pericolul german este în mod miraculos 
îndepărtat, dar nu fără a-l paraliza pe Saladin timp de mai 
multe luni, împiedicându-l să angajeze bătălia decisivă 
împotriva apărătorilor din Acra. De acum, în jurul portului 
palestinian, situaţia încremeneşte. Dacă sultanul a primit 
suficiente întăriri pentru a fi la adăpost de un contraatac, 
francii nu mai pot fi scoşi de acolo. Puțin câte puţin, se 
creează un mod de viaţă. Între două altercaţii, cavaleri şi 
emiri se invită la banchete şi stau la taifasuri liniştiţi, 
participând chiar şi la jocuri uneori, aşa cum relatează 
Baheddin. 


Într-o zi, oamenii din ambele tabere, obosiţi să se 
bată, decid organizarea unei lupte între copii. Doi băieţi 
ieşiră din oraş pentru a-şi măsura forţele cu doi 
necredincioşi. În focul luptei, unul din băieţii musulmani 
sări pe rivalul său, îl trânti şi îl prinse de gât. Văzând că 
risca să-l omoare, francii se apropiară şi îi ziseră: 
„Opreşte-te! Ţi-a devenit prizonierul tău iar noi o să-l 
răscumpărăm”. Luă doi dinari şi îi dădu drumul. 

În ciuda climatului de sărbătoare de bâlci, situaţia 
beligeranţilor nu este deloc îmbucurătoare. Morţii şi răniții 
sunt numeroşi, epidemiile fac ravagii şi, iama, 
aprovizionarea nu este uşoară. Mai ales situaţia 
garnizoanei din Acra îl preocupă pe Saladin. Pe măsură ce 
vasele sosesc din Occident, blocada maritimă devine tot 
mai riguroasă. De două ori, o flotă egipteană, numărând 
mai multe zeci de vase, reuşeşte să-şi croiască drum până 
în port, dar pierderile sunt grele şi sultanul trebuie în 
curând să recurgă la şiretlicuri pentru a aproviziona 
asediaţii. În iulie 1190, închiriază de la Beirut un imens vas 
plin cu grâu, brânză, ceapă şi berbeci. 

O grupă de musulmani se urcă pe navă, relatează 
Baheddin. Se îmbrăcară ca francii, îşi râseră barba, îşi 
agăţară cruci pe catarg şi aşezară porcii la vedere pe 
punte. Se apropiară de oraş, trecând liniştiţi printre vasele 
inamice. Fură opriţi şi le ziseră: „Văd că vă îndreptaţi spre 
Acra!” Prefăcându-se mirati, ai noştri întrebară: „Nu aţi 
cucerit oraşul?” Francii, care credeau cu adevărat că sunt 
de-ai lor, răspunseră: „Nu, încă nu l-am cucerit”. „Bun, 
ziseră ai noştri, vom acosta deci aproape de tabără, dar 
este în urma noastră un alt vas. Trebuie să-l preveniţi cât 
mai repede să nu meargă direct spre oraş”. Cei din Beirut, 
de fapt, văzuseră doar că în urma lor înainta un vas franc. 
Marinarii inamici se îndreptară imediat spre el, în timp ce 
ai noştri ridicară toate pânzele spre portul Acra, unde fură 
primiţi cu strigăte de bucurie căci foametea domnea în 
oraş. 

Asemenea stratageme nu se pot repeta mereu. Dacă 

armata lui Saladin nu reuşeşte să slăbească strânsoarea, 
Acra va sfârşi prin a capitula. Or, pe măsură ce lunile trec, 
şansele unei victorii musulmane, ca la Hittin, par tot mai 
slabe. Departe de a seca, valul de luptători occidentali nu 
face decât să sporească: în aprilie 1191, regele Franţei, 
Filip Auguste, debarcă cu trupele sale în apropiere de 
Acra, urmat, la începutul lui iunie, de Richard Inimă-de- 
Leu. 

Acest rege al Angliei, Malek al-Inkitar, ne zice 
Baheddin, era un bărbat curajos, energic, îndrăzneţ în 
luptă. Deşi inferior regelui Franţei prin rang, era mai 
bogat şi mai renumit ca războinic. În drumul său, se opri în 
Cipru, pe care îl cuceri, iar când îşi făcu apariţia la Acra, 
însoţit de douăzeci şi cinci de galere pline cu oameni şi 
materiale de război, francii strigară de bucurie* aprinzând 
focuri pentru a sărbători sosirea lor. Pentru musulmani, 
acest eveniment le umplu inimile de teamă şi îndoială. 

La treizeci şi trei de ani, uriaşul roşcat care poartă 
coroana Angliei este prototipul cavalerului belicos şi 
uşuratic, a cărui nobleţe în idealuri ascunde cu greu 
brutalitatea derutantă şi absenţa totală a scrupulelor. Dar 
dacă niciun occidental nu este insensibil la şarmul şi 
cansma sa de netăgăduit, Richard însuşi este fascinat de 
Saladin. De la sosirea sa, încearcă să-l întâlnească. 
Trimiţând un mesager la al-Adel, îi cere să organizeze o 
întrevedere cu fratele său. Sultanul răspunde fără ezitare: 
„Regii nu se adună decât după încheierea unui acord, căci 
nu este convenabil să te războieşti odată ce te cunoşti şi 
mănânci la aceeaşi masă”, dar îl autorizează pe fratele său 
să-l întâlnească pe Richard, cu condiţia ca fiecare dintre ei 
să fie înconjurat de soldaţii săi. Contactele continuă deci, 
dar fără mari rezultate. De fapt, explică Baheddin, intenția 
francilor, trimițând mesageri, era mai ales de a cunoaşte 
punctele tari şi slăbiciunile noastre. Și noi, primindu-i, 
urmăream acelaşi lucru. Dacă Richard dorea sincer să îl 
cunoască pe cuceritorul Ierusalimului, cu siguranţă nu a 
venit în Orient să negocieze. 


În timp ce aceste schimburi continuă, regele englez 
pregăteşte intens asaltul final împotriva oraşului Acra. 
Complet rupt de lume, oraşul trăieşte în foamete. Doar 
câţiva înotători de elită pot să mai ajungă acolo, riscându- 
şi vieţile. Baheddin relatează aventura unui asemenea 
comando. 

Este vorba, precizează el, de unul din episoadele cele 
mai curioase şi cele mai exemplare ale acestei lungi 
bătălii. Era un înotător musulman pe nume Issa care 
obişnuia să plonjeze noaptea pe sub vasele inamice şi să 
iasă dincolo, unde îl aşteptau asediaţii. Transporta în 
general, legate de centură, bani şi mesaje destinate 
garnizoanei, într-o noapte în care plonjase cu trei pungi în 
care erau o mie de dinari şi mai multe scrisori, fu reperat 
şi ucis. Bănuirăm imediat că s-a întâmplat o nenorocire 
căci Issa ne informa periodic de sosirea sa eliberând un 
porumbel din oraş către noi. In acea noapte, niciun semn 
nu ne parveni. Câteva zile mai târziu, locuitorii din Acra 
care se aflau lângă apă văzură un corp eşuând pe mal. 
Apropiindu-se, îl recunoscură pe Issa înotătorul, care avea 
în continuare la centură aurul şi ceara cu care scrisorile 
erau sigilate. S-a mai văzut om care să-şi ducă la capăt 
misiunea chiar şi după moarte, la fel de fidel ca şi când era 
în viaţă? 

Eroismul anumitor luptători arabi nu era suficient. 
Situaţia garnizoanei din Acra devenea critică. La începutul 
verii din 1191, apelurile asediaţilor nu mai sunt decât 
tipete de disperare: „Suntem la capătul puterilor şi nu mai 
avem altă alegere decât capitularea. De mâine, dacă nu 
faceţi nimic pentru noi, vom cere îndurare şi vom preda 
oraşul”. Saladin cedează depresiei. Pierzându-şi orice 
iluzie cu privire la oraşul asediat, plânge cu lacrimi. 
Apropiaţii săi se tem pentru sănătatea lui, iar medicii îi 
prescriu poţiuni care să-l calmeze. Cere crainicilor să 
meargă să strige prin toată tabăra că un atac masiv va fi 
lansat pentru a elibera Acra. Dar emirii săi nu îl urmează. 
„De ce, răspund ei, să punem inutil întreaga armată 

musulmană în pericol?” Francii sunt acum atât de 
numeroşi şi bine poziţionaţi, încât ofensiva ar fi sinucidere. 

Pe 11 iulie 1191, după doi ani de asediu, drapelele 
cruciate apar brusc pe meterezele din Acra. 

Francii strigară de bucurie, pe când în tabăra 
noastră, toată lumea era tristă. Soldaţii plângeau şi se 
lamentau. Sultanul era ca o mamă care tocmai şi-a pierdut 
copilul. Mergeam să-l văd făcând tot posibilul pentru a-l 
linişti. I-am zis că trebuia de acum să se gândească de 
viitorul Ierusalimului şi al oraşelor de pe litoral, şi să se 
preocupe de soarta musulmanilor capturați la Acra. 

Depăşindu-şi suferinţa, Saladin trimite un mesager la 
Richard pentru a discuta condiţiile eliberării prizonierilor. 
Dar englezul este grăbit. Hotărât să profite de succesul 
său pentru a lansa o vastă ofensivă, nu are timp să se 
ocupe de prizonieri, la fel ca sultanul, în urmă cu patru ani, 
când oraşele france cădeau în mâinile lui unul după altul. 
Singura diferenţă este că Saladin, vrând să nu se încarce 
cu prizonieri, îi eliberase. În timp ce Richard preferă să-i 
extermine. Două mii şapte sute de soldaţi din garnizoana 
din Acra sunt strânşi în faţa zidurilor cetăţii, cu aproape 
trei sute de femei şi copii din familiile lor. Legaţi cu funii 
pentru a nu forma decât o singură masă de came, sunt daţi 
pe mâna luptătorilor franci care îi atacă cu săbiile, suliţele 
şi chiar cu pietre, până ce toate gemetele încetează. 

Rezolvând astfel această problemă într-o manieră 
expeditivă, Richard părăseşte Acra în fruntea trupelor sale. 
Se îndreaptă spre sud, de-a lungul coastei, flota urmându-l 
îndeaproape, în timp ce Saladin o ia pe un drum paralel, în 
interior. Ciocnirile sunt numeroase între cele două armate, 
dar niciuna nu este decisivă. Sultanul ştie acum că nu îi 
poate împiedica pe invadatori să recâştige controlul 
litoralului palestinian, cu atât mai puţin să-i distrugă 
armata. Ambiţia lui e de a le încetini, de a le bara, cu orice 
preţ, drumul spre Ierusalim, a cărui pierdere ar fi teribilă 
pentru islam. Simte că trăieşte perioada cea mai sumbră a 
carierei sale. Profund afectat, se străduieşte totuşi să 

menţină moralul trupelor şi apropiaților săi. Faţă de 
aceştia din urmă, recunoaşte că a suferit o mare 
vicisitudine, dar, el şi poporul său, explică el, sunt aici 
pentru a rămâne, pe când regii franci nu fac decât să 
participe la o expediţie care mai devreme sau mai târziu se 
va sfârşi. Regele Franţei nu a părăsit Palestina în august, 
după ce a petrecut o sută de zile în Orient? Cel al Angliei 
nu a repetat adesea că se grăbeşte să se întoarcă spre 
regatul său îndepărtat? 

Richard îşi multiplică de altfel contactele 
diplomatice. În septembrie 1191, când trupele sale tocmai 
repurtează câteva succese, mai ales în câmpia Arsuf, la 
nord de Jaffa, insistă pe lângă al-Adel să ajungă la un acord 
rapid. 

Ai noştri şi ai voştri sunt morți, îi zice el într-un 
mesaj, ţara este în mină şi situaţia ne depăşeşte, pe toţi. 
Nu crezi că ajunge? în ceea ce ne priveşte, nu sunt decât 
trei lucruri la mijloc: Ierusalimul, adevărata cruce şi 
teritoriul. 

Referitor la Ierusalim, este locul nostru de cult şi nu 
vom accepta niciodată să renunţăm la el, chiar dacă va 
trebui să ne batem până la ultimul om. În privinţa 
teritoriului, am vrea să ne daţi ce este la vest de Iordan. 
Cât priveşte crucea, ea nu reprezintă pentru voi decât o 
bucată de lemn, pe când pentru noi valoarea ei este 
inestimabilă. Sultanul să ne-o dea şi punem punct acestei 
lupte epuizante. 

Al-Adel ia legătura imediat cu fratele său, care se 
consultă cu principalii săi colaboratori înainte de a da un 
răspuns: 

Oraşul Sfânt este şi al nostru şi al vostru; este chiar 
mai important pentru noi, căci spre el a realizat Profetul 
nostru călătoria nocturnă şi acolo comunitatea noastră va 
fi adunată în ziua judecății. Este deci exclus să îl 
abandonăm. Niciodată musulmanii nu vor accepta. In 
privinţa teritoriului, a fost dintotdeauna al nostru, iar 
ocupaţia voastră nu este decât trecătoare. Aţi putut să vă 

instalaţi datorită slăbiciunii musulmanilor care îl populau 
atunci, dar atât timp cât va fi război nu vă vom permite să 
vă bucuraţi de posesiunile voastre. Referitor la cruce, ea 
reprezintă un mare atu în mâinile noastre şi nu vom 
renunţa la ea decât dacă obţinem în schimb o concesiune 
importantă în favoarea islamului. 

Fermitatea celor două mesaje nu trebuie să creeze 
iluzii. Dacă fiecare îşi prezintă exigenţele sale majore, este 
clar că drumul spre compromis nu este închis. De fapt, la 
trei zile după acest schimb, Richard îi trimite fratelui lui 
Saladin o propunere curioasă. 

Al-Adel mă convocă, povesteşte Baheddin, pentru a- 
mi comunica rezultatele ultimelor contacte. Conform 
acordului întrevăzut, al-Adel s-ar căsători cu sora regelui 
Angliei. Aceasta era măritată cu stăpânul Siciliei, care 
murise. Englezul îşi adusese deci sora cu el în Orient şi îi 
propunea să se căsătorească cu al-Adel. Cuplul ar avea 
reşedinţa la Ierusalim. Regele ar da teritoriile pe care le 
controlează, de la Acra la Ascalon, surorii sale, care ar 
deveni regina litoralului, „sahelului” Sultanul ar ceda 
posesiunile sale de pe litoral fratelui său, care ar deveni 
regele  sahelului. Crucea ar fi încredinţată lor iar 
prizonierii din ambele tabere ar fi eliberaţi. Apoi, pacea 
fiind încheiată, regele Angliei s-ar întoarce spre ţara sa de 
dincolo de mări. 

Evident, al-Adel este sedus. Recomandă lui Baheddin 
să facă tot posibilul pentru a-l convinge pe Saladin. 
Cronicarul promite să medieze pe lângă sultan. 

Deci m-am prezentat în faţa sultanului şi îi repetam 
ceea ce auzisem. Dintr-odată, îmi zice că nu vedea niciun 
inconvenient, dar că după părerea lui regele Angliei nu va 
accepta niciodată un astfel de aranjament şi că nu era 
vorba decât de o glumă sau de un şiretlic. li cer de trei ori 
să confirme aprobarea sa, ceea ce şi face. Mă întorc deci la 
al-Adel pentru a-i anunţa acordul sultanului. Se grăbi să 
trimită un mesager spre tabăra inamicului pentru a 
transmite răspunsul său. Dar blestematul de englez îi 

răspunse că sora sa se întorsese acasă teribil de furioasă 
când îi prezentase propunerea; jurase că niciodată nu se 
va da unui musulman! 

După cum ghicise Saladin, Richard încercase un 
şiretlic. Spera că sultanul va respinge planul său în 
totalitate, ceea ce i-ar fi displăcut total lui al-Adel. 
Acceptând, Saladin îl obliga pe monarhul franc să-şi 
dezvăluie jocul dublu. De mai multe luni, Richard se 
străduia de fapt să stabilească raporturi speciale cu al- 
Adel, numindu-l „fratele meu”, flatându-i ambiția pentru a 
încerca să-l folosească împotriva lui Saladin. Era război 
total. Sultanul foloseşte, şi el, metode similare. Paralel cu 
negocierile sale cu Richard, angajează tratative cu 
stăpânul din Tyr, al-markich Conrad, care întreţine 
raporturi extrem de încordate cu monarhul englez, 
bănuindu-l că încearcă să îl priveze de posesiunile sale. Va 
merge până la a-i propune lui Saladin o alianţă împotriva 
„francilor de pe mare” Fără să ia oferta ca atare, sultanul o 
foloseşte pentru a accentua presiunea diplomatică asupra 
lui Richard, în acest moment exasperat de politica 
marchizului pe care îl va asasina câteva luni mai târziu! 

Manevra sa eşuând, regele Angliei îi cere lui al-Adel 
să organizeze o întrevedere cu Saladin. Dar răspunsul 
acestuia din urmă este acelaşi cu câteva luni mai înainte: 

Regii nu se întâlnesc decât după încheierea unui 
acord. Oricum, adaugă el, nu înţeleg limba ta iar tu nu o 
ştii pe a mea, şi avem nevoie de un traducător în care să 
avem amândoi încredere. Acest om să fie un mesager între 
noi. Când vom ajunge la o înţelegere, ne vom întâlni iar 
prietenia va domni între noi. 

Negocierile vor trena încă un an. Retras la Ierusalim, 
Saladin lasă timpul să treacă. Propunerile sale de pace 
sunt simple: fiecare păstrează ceea ce deţine; francii, dacă 
o doresc, să vină fără arme să-şi facă pelerinajul în Oraşul 
Sfânt, dar acesta va rămâne sub controlul musulmanilor. 
Richard, care arde de nerăbdare să se întoarcă acasă, 
încearcă să forţeze decizia pornind de două ori înspre 

Ierusalim, fără a-l ataca totuşi. Pentru a-şi consuma 
energia, se lansează, timp de câteva luni, în construcţia 
unei formidabile fortărețe la Ascalon, unde visează să facă 
o bază de plecare pentru o viitoare expediţie spre Egipt. 
Odată lucrarea terminată, Saladin cere să fie demolată, 
piatră cu piatră, înainte de încheierea păcii. 

În august 1192, Richard este la capătul nervilor. Grav 
bolnav, abandonat de numeroşi cavaleri care îi reproşează 
că nu a încercat să recucerească Ierusalimul, acuzat de 
moartea lui Conrad, presat de amicii săi să se întoarcă în 
Anglia, nu îşi mai poate amâna plecarea. Aproape că îl 
imploră pe Saladin să-i lase Ascalon, dar răspunsul este 
negativ. Atunci trimite un nou mesaj, revenind cu cererea 
şi precizând că, dacă o pace convenabilă nu se va semna în 
şase zile, va fi obligat să petreacă iarna aici. Acest 
ultimatum voalat îl face să zâmbească pe Saladin care, 
invitând mesagerul să se aşeze, i se adresează în aceşti 
termeni: „Îi vei spune regelui că în ceea ce priveşte 
Ascalon nu voi ceda. În privinţa planului său de a petrece 
iarna în această ţară, cred că este inevitabil, căci, acest 
pământ pe care l-a cotropit, ştie că îi va fi luat imediat ce 
va pleca. Este chiar posibil să i-l luăm fără să plece. Chiar 
vrea să petreacă iama aici, la două luni distanţă de familia 
şi de ţara sa, când este în puterea vârstei şi poate profita 
de plăcerile vieţii? Din partea mea, aş putea petrece aici 
iama, apoi vara, apoi o altă iarnă şi o altă vară, căci eu 
sunt în ţara mea, printre copiii şi apropiații mei, care sunt 
în grija mea, şi am o armată pentru vară şi o armată 
pentru iarnă. Sunt un om bătrân, care nu mai are decât să 
guste plăcerile vieţii. Voi rămâne astfel să aştept, până ce 
Dumnezeu oferă victoria unuia dintre noi”. 

Aparent impresionat de acest limbaj, Richard lasă să 
se înţeleagă în zilele următoare că este dispus să renunţe 
la Ascalon. Şi, la începutul lui septembrie 1192, este 
semnată o pace pentru cinci ani. Francii păstrează zona de 
coastă de la Tyr la Jaffa şi recunosc autoritatea lui Saladin 
pentru restul ţării, inclusiv Ierusalim. Războinicii 


occidentali, care au obţinut de la sultan permise de 
trecere, se precipită spre Oraşul Sfânt pentru a se ruga la 
mormântul lui Christos. Saladin îi primeşte curtenitor pe 
cei mai importanţi dintre ei, invitându-i chiar să ia masa cu 
el şi confirmându-le ferma lui hotărâre de a păstra 
libertatea cultului. Dar Richard refuză să meargă acolo. Nu 
vrea să intre ca invitat într-un oraş în care îşi promisese să 
intre ca un cuceritor. La o lună după încheierea păcii, 
părăseşte pământul Orientului fără a vedea nici Sfântul 
Mormânt, nici pe Saladin. 

Sultanul a ieşit în cele din urmă câştigător din 
această penibilă înfruntare cu Occidentul. Desigur, francii 
au reluat controlul câtorva oraşe, obţinând astfel o 
amânare de aproape o sută de ani. Dar niciodată nu vor 
mai constitui o putere capabilă să-şi impună legea în lumea 
arabă. Nu vor mai controla adevărate state, doar 
stabilimente. 

În ciuda acestui succes, Saladin se simte rănit şi 
cumva slăbit. Nu mai seamănă deloc cu eroul carismatic de 
la Hittin. Autoritatea sa asupra emirilor a slăbit, detractorii 
săi sunt din ce în ce mai virulenţi. Fizic, se simte rău. Ce-i 
drept, sănătatea sa nu a fost niciodată excelentă, 
obligându-l, de ani buni deja, să îi consulte regulat pe 
medicii de la curte, la Damasc sau la Cairo. In capitala 
egipteană, este legat mai ales de serviciile unui prestigios 
„tabib” iudeo-arab, venit din Spania, Mussa Ibn Maimun, 
cunoscut mai bine sub numele de Maimonide. In timpul 
anilor cei mai duri ai luptei împotriva francilor a suferit 
frecvente accese de paludism care l-au forţat să zacă zile 
întregi la pat. Totuşi, în 1192, nu evoluţia unei astfel de 
maladii îi nelinişteşte pe medicii săi, ci o slăbire generală, 
un fel de îmbătrânire prematură pe care o constată toţi cei 
din jurul sultanului. Saladin este abia la cincizeci şi cinci 
de ani, dar el însuşi este conştient că a ajuns la finalul 
existenţei sale. 

Saladin îşi petrece liniştit ultimele zile din viaţa sa în 
oraşul lui preferat, Damasc, între ai săi. Baheddin nu îl 

părăseşte, notând afectuos fiecare gest al său. Joi 18 
februarie 1193, îl întâlneşte în grădina palatului său din 
citadelă. 

Sultanul se aşezase la umbră, înconjurat de cei mai 
mici dintre copiii săi. Întrebă cine îl aştepta înăuntru. 
„Mesageri franci, i se răspunse, precum şi un grup de 
emiri şi notabili”. Îi chemă pe franci. Când se prezentară în 
faţa lui, ţinea pe genunchi pe unul dintre băieţi, emirul 
Abu-Bakr, pe care îl îndrăgea mult. Văzând figurile 
francilor, cu feţele lor imberbe, tunsoarea lor, hainele 
curioase, copilul se sperie şi începu să plângă. Sultanul se 
scuză faţă de franci şi puse capăt întrevederii fără a 
asculta ceea ce voiau să-i comunice. Apoi îmi zise: „Ai 
mâncat ceva astăzi?” Era modul lui de a invita la masă. 
Adăugă: „Să ni se aducă ceva de mâncare!” Ni se servi 
orez cu lapte şi alte mâncăruri la fel de uşoare, iar el 
mâncă. Aceasta mă linişti căci credeam că îşi pierduse 
apetitul. De ceva timp, se simţea greu şi nu putea băga 
nimic în gură. Se deplasa greoi şi se scuza faţă de oameni. 

In acea joi, Saladin se simte chiar suficient de in 
formă pentru a merge călare să primească o caravană de 
pelerini ce se întorcea de la Meca. Dar, două zile mai 
târziu, nu mai reuşeşte să se ridice din pat. A căzut treptat 
într-o stare letargică. Momentele sale de conştiinţă sunt 
tot mai rare. Odată ce vestea bolii sale se răspândeşte în 
oraş, locuitorii Damascului se tem să nu vadă cetatea 
cuprinsă în curând de anarhie. : 

TȚesăturile fură retrase din pieţe de teama jafurilor. In 
fiecare seară, când plecam de la căpătâiul sultanului 
pentru a mă întoarce acasă, oamenii se înghesuiau în calea 
mea pentru a încerca să ghicească, după expresia mea, 
dacă inevitabilul se produsese deja. 

Pe 2 martie seara, camera bolnavului este invadată 
de femeile palatului care nu sfârşesc din plâns. Starea lui 
Saladin este atât de critică, încât fiul său cel mare, al- 
Afdal, le cere lui Baheddin şi unui alt colaborator al. 
sultanului, cadiul al-Fadil, să petreacă noaptea în citadelă. 

„Ar fi imprudent, răspunse cadiul, căci, dacă oamenii din 
oraş nu ne văd ieşind, se vor gândi la ce e mai rău şi ar 
putea avea loc jafuri”. Pentru a veghea bolnavul, este adus 
un şeic care locuieşte în interiorul citadelei. 

Acesta citea versete din Coran, vorbea de Dumnezeu 
şi de viaţa de dincolo, în timp ce sultanul zăcea 
inconştient. Când m-am întors a doua zi, era deja mort. 
Dumnezeu să-l ierte! Mi s-a povestit că atunci când şeicul 
a citit versetul în care se zicea: Nu este altă divinitate 
decât Dumnezeu şi lui mă dau, sultanul a zâmbit, faţa i s-a 
luminat, apoi şi-a dat sufletul. 

Cum s-a aflat vestea morţii sale, numeroşi locuitori se 
îndreaptă spre citadelă, dar gărzile îi opresc. Doar marii 
emiri şi principalii ulema sunt lăsaţi să-şi prezinte 
condoleanţele faţă de al-Afdal, fiul cel mare al sultanului 
defunct, aşezat într-unul din saloanele palatului. Poeţii şi 
oratorii sunt invitaţi să păstreze liniştea. Cei mai tineri 
copii ai lui Saladin ies în stradă şi se amestecă prin 
mulţime plângând. 

Aceste scene de nesuportat, povesteşte Baheddin, 
continuară până după rugăciunea de prânz. Se apucară 
atunci de spălatul corpului şi de îmbrăcatul giulgiului; 
toate produsele utilizate au trebuit să fie împrumutate, 
deoarece sultanul nu avea nimic al lui. Deşi am fost invitat 
la ceremonia de spălare, efectuată de teologul al-Dawlahi, 
nu am avut curajul să asist. După rugăciunea de prânz, îi 
purtară corpul afară într-un sicriu înfăşurat într-un 
cearşaf. Văzând cortegiul funerar, mulţimea începu să 
bocească. Apoi vin la rugăciunea de la sicriu grupuri după 
grupuri. Atunci, sultanul fu transportat spre grădinile 
palatului, acolo unde fusese îngrijit în timpul bolii, apoi 
înmormântat în pavilionul occidental. Fu îngropat la ora 
rugăciunii de după amiază. Dumnezeu să-i sanctifice 
sufletul şi să-i lumineze mormântul! 

Capitolul XII CEL DREPT ŞI CEL DESĂVÂRŞIT 

La fel ca în cazul tuturor marilor conducători 
musulmani ai epocii sale, moartea lui Saladin a fost urmată 

imediat de un război civil. Abia ce a dispărut că imperiul 
este destrămat. Unul din fii să-i ia Egiptul, un altul 
Damascul, un al treilea Alep. Din fericire, majoritatea 
dintre cei şaptesprezece băieţi, precum şi singura fiică, 
sunt prea tineri pentru a se lupta, ceea ce limitează 
oarecum divizarea. Dar sultanul lasă în urmă şi doi fraţi şi 
mai mulţi nepoți care vor şi ei partea lor de moştenire şi, 
dacă este posibil, legatul întreg. Va fi nevoie de aproape 
nouă ani de lupte, alianţe, trădări şi asasinate pentru ca 
imperiul ayyubid să fie condus din nou de un singuri şef: 
al-Adel, „cel Drept”, abil negociator, care ar fi trebuit să 
devină cumnatul lui Richard Inimă-de-Leu. 

Saladin se temea puţin de fratele său mai mic, prea 
bun vorbitor, prea intrigant, prea ambițios şi exagerat de 
îngăduitor în privinţa occidentalilor. De aceea, i-a 
încredinţat un fief fără prea mare importanţă: castelele 
luate de la Renaud de Chatillon pe malul de est al 
Iordanului. Din acest teritoriu arid şi aproape nelocuit, 
estima sultanul, nu va putea niciodată să pretindă să 
conducă imperiul. Era greu de ştiut, în iulie 1196, al-Adel 
smulge Damascul de la al-Afdal. Fiul lui Saladin, în vârstă 
de douăzeci şi şase de ani, se arătase complet incapabil să 
guverneze. Lăsând puterea efectivă vizirului său Diyaeddin 
Ibn al-Athir, fratele istoricului, se deda la alcool şi la 
plăcerile haremului. Unchiul său se debarasează de el 
printr-un complot şi îl exilează în fortăreaţa vecină cu 
Salkhad, unde al-Afdal, devorat de remuşcări, promite să 
îşi abandoneze viaţa desfrânată pentru a se consacra 
rugăciunii şi meditaţiei. În noiembrie 1198, un alt fiu al lui 
Saladin, al-Aziz, stăpânul Egiptului, moare căzând de pe 
cal în cursul unei vânători de lupi în apropierea 
Piramidelor. Al-Afdal nu rezistă tentaţiei de a renunţa la 
retragerea în rugăciune pentru a prelua succesiunea, dar 
unchiul său nu are nicio problemă în a-i smulge noua 
posesiune şi a-l trimite din nou la viaţa de pustnic. 
Începând din 1202, al-Adel este, la cincizeci şi şapte de 
ani, stăpânul necontestat al imperiului ayyubid. 


Dacă nu are nici carisma, nici geniul ilustrului său 
frate, este mai bun administrator. Lumea arabă cunoaşte 
sub conducerea sa o perioadă de pace, de prosperitate şi 
toleranţă. Considerând că războiul sfânt nu îşi mai avea 
rostul, după recucerirea Ierusalimului şi slăbirea francilor, 
noul sultan adoptă în privinţa acestora din urmă o politică 
de coexistenţă şi de schimburi comerciale; încurajează 
chiar instalarea în Egipt a mai multor sute de comercianţi 
italieni. O acalmie fără precedent va domni pe frontul 
arabo-franc timp de mai mulţi ani. 

În prima parte, în timp ce ayyubizii sunt absorbiți de 
frământările lor internefrancii încearcă să restabilească 
ordinea în teritoriul lor grav amputat. Înainte de a părăsi 
Orientul, Richard a încredinţat regatul Ierusalimului, a 
cărui capitală este de acum Acra, unuia dintre nepoţii săi, 
„al-cond-Herri”, contele Henri de Champagne. În ce îl 
priveşte pe Guy de Lusignan, desconsiderat după 
înfrângerea sa la Hittin, este exilat cu onoruri, devenind 
regele Ciprului, unde dinastia sa va domni timp de patru 
secole. Pentru a compensa slăbiciunea statului său, Henri 
de Champagne încearcă să încheie o alianţă cu Asasinii. 
Merge personal la una dintre fortărețele lor, al-Kahi, 
pentru a se întâlni cu marele maestru. Sinan, bătrânul din 
munţi, a murit cu puţin timp înainte, dar succesorul său 
exercită asupra sectei aceeaşi autoritate absolută. Pentru a 
o dovedi vizitatorului său franc, ordonă la doi dintre adepţi 
să se arunce de pe metereze, ceea ce aceştia fac fără 
ezitare - marele maestru se pregăteşte chiar să continue, 
dar Henri îl imploră să termine. Este încheiat un tratat de 
alianţă. Pentru a-şi onora invitatul, Asasinii îi cer să le 
comande uciderea cuiva. Henri le mulţumeşte, promițând 
să apeleze la serviciile lor dacă se iveşte ocazia. Ironia 
sorții, la puţin timp după ce asistase la această scenă, 
nepotul lui Richard moare pe 10 septembrie 1197, căzând 
accidental printr-o fereastră a palatului său din Acra. 

În săptămânile care urmează dispariţiei sale au loc 
singurele înfruntări serioase care marchează această 


perioadă. Pelerini germani fanatici pun stăpânire pe Saida 
şi Beirut, înainte de a se măcelări pe drumul spre 
Ierusalim, exact în acelaşi moment în care al-Adel 
recuperează Jaffa. Dar, pe 1 iulie 1198, un nou acord este 
semnat pentru o durată de cinci ani şi opt luni, acord de 
care fratele lui Saladin profită pentru a-şi consolida 
puterea. Ca om de stat avizat, ştie de acum că nu mai este 
suficient să se înţeleagă cu francii de pe litoral pentru a 
evita o nouă invazie, ci trebuie să se adreseze Occidentului 
însuşi. Nu ar fi oportun să utilizeze bunele sale relaţii cu 
negustorii italieni pentru a-i convinge să nu mai trimită în 
Egipt şi Siria valuri de luptători incontrolabili? 

În 1202, îi recomandă fiului său al-Kamel, „cel 
Desăvârşit”, vicerege în Egipt, să angajeze negocieri cu 
serenisima republică a Veneţiei, principala putere 
maritimă din Mediterana. Intre cele două state, care 
vorbesc acelaşi limbaj al pragmatismului şi al intereselor 
comerciale, este încheiat repede un acord. Al-Kamel 
garantează venețienilor accesul în porturile din delta 
Nilului, cum sunt Alexandria sau Damiette, şi le oferă toată 
protecţia şi asistenţa necesară; în schimb, Republica 
dogilor promite să nu mai susţină nicio expediţie 
occidentală împotriva Egiptului. Italienii, care, în schimbul 
promisiunii unei sume mari, tocmai au semnat cu un grup 
de prinți occidentali un acord ce prevedea exact 
transportarea a aproape treizeci şi cinci de mii de 
războinici franci în Egipt, preferă să păstreze acest tratat 
secret. Negociatori abili, venețienii sunt decişi să nu rupă 
niciunul din angajamentele lor. 

Când cavalerii, gata de îmbarcare, ajung în oraşul de 
la Adriatica, sunt primiţi cu căldură de dogele Dandolo. 
Era, ne zice Ibn al-Athir, un bărbat foarte bătrân, orb, şi, 
Când urca pe cal, avea nevoie de un scutier care să-i 
conducă calul în ciuda vârstei şi a infirmităţii sale, Dandolo 
îşi anunţă intenţia de a participa personal la expediţie sub 
stindardul crucii. Totuşi, înainte de plecare, le cere 
cavalerilor suma convenită, iar când aceştia cer amânarea 

plăţii, nu acceptă decât cu condiţia ca expediţia să înceapă 
cu ocuparea portului Zara care, de câţiva ani, face 
concurenţă venețienilor în Adriatica. Cu ezitări, cavalerii 
se resemnează, căci Zara este un oraş creştin aparţinând 
regelui Ungariei, fidel supus al Romei, dar nu au de ales: 
dogele cere acest mic serviciu sau plata imediată a sumei 
promise. Zara este deci atacată şi jefuită în noiembrie 
1202. 

Dar venețienii ţintesc mai sus. Încearcă acum să-i 
convingă pe şefii expediției să facă un ocol prin 
Constantinopol pentru a instala pe tronul imperial un tânăr 
prinţ favorabil occidentalilor. Dacă obiectivul final al 
dogelui este evident să asigure republicii sale controlul 
Mediteranei, argumentele pe care le avansează sunt abile. 
Profitând de neîncrederea cavalerilor faţă de „ereticii 
greci”, cărora le povestea de imensele bogății ale 
Bizanțului, explicând şefilor lor că dacă vor controla 
cetatea nunilor vor putea lansa atacuri mai eficace 
împotriva musulmanilor, reuşesc să ia decizia. În iunie 
1203, flota venețiană soseşte la Constantinopol. 

Regele rumilor fugi fără să lupte, povesteşte Ibn al- 
Athir, iar francii îşi instalară tânărul lor candidat pe tron. 
Dar nu avea puterea decât cu numele, căci toate deciziile 
erau luate de franci. Impuseră oamenilor tributuri foarte 
grele iar când achitarea lor se dovedi imposibilă luară tot 
aurul şi bijuteriile, chiar şi pe cele de pe cruci şi de pe 
imaginile cu Messia, pacea fie cu el! Atunci, rumii se 
revoltară, îl omorâră pe tânărul monarh, apoi, expulzându-i 
pe franci din cetate, baricadară porţile. Cum forţele lor 
erau reduse, trimiseră un mesager la Suleiman, fiul lui Kilij 
Arslan, stăpân în Konya, ca să vină în ajutor. Dar acesta fu 
neputincios. 

Rumii nu erau efectiv în măsură să se apere. Nu 
numai că armata lor era formată în mare parte din 
mercenari franci, dar numeroşi agenţi venețieni acționau 
împotriva lor chiar din interiorul zidurilor. În aprilie 1204, 
abia după o săptămână de luptă, oraşul era invadat şi, timp 


1 


de trei zile, jefuit şi masacrat. Icoane, statui, cărţi, 
nenumărate obiecte de artă, mărturii ale civilizaţiei 
greceşti şi bizantine, erau furate sau distruse, iar mii de 
locuitori omorâţi. 

Toţi mânii fură omorâţi sau jefuiţi, relatează istoricul 
din Moşul. Unii dintre notabilii lor încercară să se 
refugieze în marea biserică pe care o numeau Sofia, 
urmăriţi de franci. Un grup de preoţi şi călugări ieşiră 
atunci, ţinând cruci şi evanghelii, pentru a-i implora pe 
atacatori să le cruţe viaţa, dar francii nu dădură nicio 
atenţie rugăciunilor lor. li masacrară pe toţi, apoi jefuiră 
biserica. 

Se povesteşte de asemenea că o prostituată venită 
odată cu expediţia francă se aşeză pe tronul patriarhului 
intonând cântece deocheate, în timp ce soldaţii beţi violau 
călugărițele grecoaice din mănăstirile învecinate. Prădarea 
Constantinopolului, unul din actele cele mai degradante 
ale istoriei, fu urmat, cum a spus-o Ibn al-Athir, de 
înscăunarea unui împărat latin din Orient, Baudouin de 
Flandre, căruia, bineînţeles, rumii nu îi vor recunoaşte 
niciodată autoritatea. Supraviețuitorii curţii imperiale se 
vor instala la Niceea, care va deveni capitala provizorie a 
imperiului grec până la recucerirea Bizanțului, cincizeci şi 
şapte de ani mai târziu. 

Departe de a întări stabilimentele francilor în Siria, 
expediţia nebunească de la Constantinopol le dă o lovitură 
severă. De fapt, pentru aceşti numeroşi cavaleri care vin 
să caute bogății în Orient, pământul grec oferă de acum 
cele mai bune perspective. Sunt aici fiefuri de cucerit, 
bogății de adunat, în timp ce fâşia îngustă de coastă din 
jurul oraşului Acra, de la Tripoli sau Antiohia nu prezintă 
nicio atracţie pentru aventurieri. Imediat după aceea, 
deturnarea expediției îi privează pe francii din Siria de 
întăririle care le-ar fi permis să încerce o nouă operaţiunie 
împotriva Ierusalimului şi îi forţează să ceară sultanului în 
1204 să reînnoiască acordul. Ceea ce al-Adel acceptă 
pentru şase ani. 


Deşi este de acum în culmea puterii sale, fratele lui 
Saladin nu are nicio intenţie de a se lansa într-o campanie 
de recucerire. Prezenţa francilor pe litoral nu îl deranjează 
deloc. 

In majoritatea lor, francii din Siria ar vrea ca pacea 
să se prelungească, dar dincolo de mări, şi mai ales la 
Roma, nu se gândesc decât la reluarea ostilităţilor. În 
1210, regatul din Acra ajunge, în urma unei căsătorii, la 
Jean de Brienne, un cavaler de şaizeci de ani, recent sosit 
din Occident. Deşi se resemnase să reînnoiască acordul 
pentru cinci ani în iulie 1212, nu încetează să trimită 
mesageri papei pentru a-l presa să grăbească pregătirile 
unei puternice expediţii, astfel încât să poată fi lansată o 
ofensivă din vara anului 1217. De fapt, primele vase de 
pelerini înarmaţi ajung în Acra cu puţină întârziere, în luna 
septembrie. Sunt în curând urmaţi de alte sute. În aprilie 
1218, o nouă invazie francă începe. Are drept obiectiv 
Egiptul. 

Al-Adel este surprins şi mai ales dezamăgit de 
această agresiune. Nu a făcut el totul, de la venirea sa la 
putere, şi chiar şi înainte, în perioada negocierilor cu 
Richard, pentru a pune capăt războaielor? Nu a suportat el 
ani întregi sarcasmele preoţilor care îl acuzau că a 
abandonat cauza jihadului din prietenie pentru oamenii 
blonzi? Luni întregi, acest bărbat de şaptezeci şi trei de 
ani, bolnav, refuză să dea crezare rapoartelor care îi 
parvin. Că o bandă de germani înfuriaţi jefuieşte câteva 
sate în Galileea, este o peripeţie cu care s-a obişnuit şi 
care nu îl nelinişteşte. Dar, ca după un sfert de secol de 
pace, Occidentul să se angajeze într-o invazie masivă, 
aceasta i se pare de neconceput. 

Totuşi, informaţiile devin tot mai precise. Zeci de mii 
de luptători franci s-au adunat în faţa oraşului Damiette, 
care controlează accesul pe braţul principal al Nilului. La 
ordinul tatălui său, al-Kamel merge să-i întâlnească în 
fruntea trupelor sale. Speriat de numărul lor, evită să-i 
înfrunte. Prudent, îşi instalează tabăra la sud de port, 

astfel încât să susţină garnizoana fără a fi nevoit să se 
angajeze în bătălie. Cetatea este una dintre cele mai bine 
apărate din Egipt. Întăriturile sale sunt înconjurate, la est 
şi la sud, de o bandă îngustă de pământ mocirlos, în timp 
ce la nord şi la vest Nilul asigură o legătură permanentă cu 
restul ţării. Prin urmare, nu poate fi eficient încercuită 
decât dacă inamicul poate să preia controlul fluviului. 
Pentru a se apăra de un asemenea pericol, cetatea dispune 
de un sistem ingenios, care nu este altceva decât un lanţ 
din fier, fixat la un capăt de zidurile cetăţii, iar de celălalt 
de o citadelă construită pe o insuliţă de lângă malul opus, 
şi care barează accesul pe Nil. Constatând că niciun vas nu 
poate trece dacă lanţul nu este desfăcut, francii se 
orientează spre citadelă. Timp de trei luni, toate atacurile 
lor sunt respinse, până în momentul în care au ideea de a 
lega două vase mari şi de a construi pe ele un fel de turn 
plutitor care ajungea la înălţimea citadelei. O cuceresc pe 
25 august 1218; lanţul este rupt. 

Când, câteva zile mai târziu, un porumbel călător 
aduce vestea acestei înfrângeri la Damasc, al-Adel se arată 
profund afectat. Este clar că dacă citadela a picat, 
urmează căderea oraşului Damiette şi niciun obstacol nu îi 
va mai putea opri pe invadatori în drumul lor spre Cairo. 
Se anunţă o lungă campanie, pe care nu mai are nici forţa 
şi nici dorinţa de a o duce. După câteva ore, sucombă în 
urma unei crize cardiace. 

Pentru musulmani, veritabila catastrofă nu este 
căderea citadelei fluviale, ci moartea bătrânului sultan. Pe 
plan militar, al-Kamel reuşeşte, de fapt, să întârzie 
inamicul, provocându-i pierderi severe şi împiedicându-l să 
realizeze încercuirea oraşului Damiette. Din contră, pe 
plan politic, începe inevitabila luptă pentru succesiune, în 
ciuda eforturilor susţinute ale sultanului pentru ca fiii săi 
să scape de această fatalitate. Din timpul vieţii, a împărţit 
deja domeniul: Egiptul lui al-Kamel, Damascul şi 
Ierusalimul lui al-Moazzam, Jezira lui al-Achraf şi fiefuri 
mai puţin importante celor mai tineri. Dar nu pot fi 

satisfăcute toate ambițiile: chiar dacă o relativă armonie 
domneşte efectiv între fraţi, anumite conflicte nu pot fi 
evitate. La Cairo, numeroşi emiri profită de absenţa lui al- 
Kamel încercând să instaleze pe unul din fraţii săi mai mici 
pe tron. Lovitura de stat este pe punctul de a reuşi, când 
stăpânul Egiptului, care a fost informat, uitând de 
Damiette şi de franci, ridică tabăra şi revine în capitală 
pentru a stabili ordinea şi a-i pedepsi pe complotişti. 
Invadatorii ocupă fără întârziere poziţiile pe care el tocmai 
le-a abandonat. Damiette este de acum încercuită. 

Deşi a primit sprijinul fratelui său al-Moazzam, venit 
de la Damasc cu armata sa, al-Kamel nu mai este în 
măsură să salveze cetatea, cu atât mai puţin să pună capăt 
invaziei. Asemenea propuneri de pace sunt generoase. 
După ce îi cere lui al-Moazzam să dărâme fortificațiile din 
Ierusalim, trimite un mesaj francilor asigurându-i că va fi 
dispus să le predea Oraşul Sfânt dacă vor accepta să 
părăsească Egiptul. Dar, simțindu-se pe poziţie de forţă, 
francii refuză să negocieze. În octombrie 1219, al-Kamel îşi 
precizează oferta: va preda nu numai Ierusalimul, ci 
întreaga Palestina la vest de Iordan, şi, ca bonus, 
adevărata cruce. De această dată, invadatorii studiază 
propunerile. Jean de Brienne dă aviz favorabil, ca şi toţi 
francii din Siria. Dar decizia finală aparţine unui anume 
Pelage, un cardinal spaniol, partizan al războiului sfânt de 
exterminare, pe care papa l-a numit în fruntea expediției. 
Niciodată, zice el, nu va accepta să trateze cu sarazinii. Şi, 
pentru a-şi marca bine refuzul, ordonă să se declanşeze 
fără întârziere atacul asupra oraşului  Damiette. 
Garnizoana, decimată de lupte, foamete şi o epidemie 
recentă, nu opune nicio rezistenţă. 

Pelage este acum decis să cucerească întreg Egiptul. 
Nu porneşte imediat spre Cairo, deoarece se anunţă 
sosirea iminentă a lui Frederic de Hohenstaufen, rege al 
Germaniei şi Siciliei, monarhul cel mai puternic din 
Occident, în fruntea unei importante expediţii. Al-Kamel, 
care bineînţeles a auzit aceste zvonuri, se pregăteşte de 

război. Mesagerii săi parcurg ţările Islamului pentru a 
chema fraţi, veri şi aliaţi în ajutor. Pe de altă parte, 
armează o flotă la vest de deltă, nu departe de Alexandria, 
care, în timpul verii din anul 1220, surprinde vasele 
occidentalilor în largul Ciprului, învingându-i zdrobitor. 
Privându-şi astfel inamicul de superioritatea maritimă, Al- 
Kamel se grăbeşte să îşi reînnoiască oferta de pace, 
adăugând promisiunea de a semna un tratat pe treizeci de 
ani. Degeaba. Pelage vede în această generozitate excesivă 
dovada că stăpânul din Cairo este încolţit. Nu au aflat ei că 
Frederic al II-lea a fost uns împărat al Romei şi că ajurat 
să plece fără întârziere înspre Egipt? în primăvara anului 
1221, cel mai târziu, ar trebui să fie acolo, cu sutele de 
vase şi zecile de mii de soldaţi! Armata francă nu trebuie, 
aşteptând, să facă nici război, nici pace. 

Frederic va sosi de fapt opt ani mai târziu! Pelage 
aşteaptă până la sfârşitul verii. In iulie 1221, armata 
francă părăseşte Damiette, pornind hotărâtă pe drumul 
spre Cairo. În capitala egipteană, soldaţii lui al-Kamel 
trebuie să utilizeze forţa pentru a-i opri pe locuitori să nu 
plece. Dar sultanul se arată încrezător, căci doi dintre fraţii 
săi au venit să-l sprijine: al-Achraf, care, cu trupele sale 
din Jezira, i s-a alăturat pentru a încerca să-i împiedice pe 
invadatori să ajungă la Cairo, şi al-Moazzam, care se 
îndreaptă cu armata sa siriană spre nord, interpunându-se 
cu îndrăzneală între inamic şi Damiette. In acest timp, al- 
Kamel urmăreşte de aproape, cu o bucurie abia reţinută, 
creşterea Nilului. Căci nivelul apei începe să se ridice fără 
ca occidentalii să bage de seamă. La jumătatea lunii 
august, pământurile au devenit atât de noroioase şi 
alunecoase, încât cavalerii sunt obligaţi să se oprească şi 
să-şi retragă întreaga armată. 

Mişcarea de retragere abia începe când un grup de 
soldaţi egipteni ia iniţiativa de a demola digurile. Este 26 
august 1221. În câteva ore, şi în timp ce trupele 
musulmane îi taie orice cale de scăpare, întreaga armată 
francă se trezeşte înglodată într-o mare de noroi. Două zile 

mai târziu, Pelage, disperat să-şi salveze armata de la 
pieire, trimite un mesager la al-Kamel pentru a cere pacea. 
Suveranul ayyubid dictează condiţiile lui: francii vor trebui 
să evacueze Damiette şi să semneze un acord pe opt ani; în 
schimb, armata lor va putea să plece pe mare fără nicio 
problemă. Evident, nu se pune problema de a le oferi 
Ierusalimul. 

Celebrând această victorie pe cât de completă, pe 
atât de neaşteptată, mulţi arabi se întreabă dacă al-Kamel 
era cu adevărat serios, propunând să le predea Oraşul 
Sfânt francilor. Nu era vorba de o momeală pentru a 
câştiga timp? Nu vor întârzia mult în acest punct. 

În timpul crizei nefericite de la Damiette, stăpânul 
Egiptului s-a întrebat adesea cu privire la acest faimos 
Frederic, „al-enboror”, a cărui venire o aşteptau francii. 
Este chiar atât de puternic pe cât se zice? Este cu adevărat 
decis să ducă un război sfânt împotriva musulmanilor? 
întrebându-şi colaboratorii, informându-se pe la călătorii 
veniţi din Sicilia, această insulă al cărui rege este Frederic, 
al-Kamel întâmpină numai surprize. Când află în 1225 că 
împăratul tocmai s-a căsătorit cu Yolande, fiica lui Jean de 
Brienne, devenind astfel rege al Ierusalimului, decide să 
trimită o solie condusă de un fin diplomat, emirul 
Fakhreddin Ibn ach-Cheikh. De la sosirea la Palermo, 
acesta este mirat la culme: da, tot ceea ce s-a zis despre 
Frederic este exact! Vorbeşte şi scrie perfect arabă, nu îşi 
ascunde admiraţia pentru civilizaţia musulmană, se arată 
dezgustat de Occidentul barbar şi mai ales de papa de la 
Roma. Colaboratorii săi apropiaţi sunt arabi, ca şi soldaţii 
din gardă, care, în orele de rugăciune, se prosternează 
întorcându-se spre Meca. Petrecându-şi întreaga tinereţe 
în Sicilia, pe atunci cămin al ştiinţelor arabe, acest spirit 
curios nu simte că are prea mare lucru în comun cu francii 
obtuzi şi fanatici. În regatul său, vocea muezinului răsună 
fără oprelişti. 

Fakhreddin devine curând prietenul şi confidentul lui 
Frederic. Prin el, legăturile dintre împăratul germanic şi 


1 


sultanul din Cairo se apropie. Cei doi monarhi schimbă 
scrisori în care tratează logica lui Aristotel, imortalitatea 
sufletului, geneza universului. Aflând de pasiunea 
corespondentului său pentru animale, al-Kamel îi oferă 
urşi, maimuțe, dromaderi precum şi un elefant, pe care 
împăratul îl încredinţează responsabililor arabi ai grădinii 
sale zoologice private. Sultanul este mulţumit să găsească 
în Occident un conducător luminat, capabil să înţeleagă, ca 
şi el, inutilitatea acestor interminabile războaie religioase. 
De asemenea, nu ezită să-i comunice lui Frederic dorinţa 
sa de a-l vedea venind în Orient cât mai curând, adăugând 
că ar fi fericit să-l vadă în posesiunea Ierusalimului. 

Se înţelege mai bine acest acces de generozitate 
când se ştie că în momentul formulării acestei oferte, 
Oraşul Sfânt aparţinea nu lui al-Kamel, ci fratelui său, al- 
Moazzam, cu care tocmai s-a certat. In mintea lui al- 
Kamel, ocuparea Palestinei de către aliatul său Frederic ar 
crea un stat tampon, care l-ar proteja împotriva 
iniţiativelor lui al-Moazzam. Pe termen lung, regatul din 
Ierusalim, revigorat, ar putea să se interpună eficient între 
Egipt şi popoarele războinice din Asia a căror ameninţare 
este vădită. Un musulman fervent nu ar fi luat în calcul cu 
atâta impasibilitate abandonarea Oraşului Sfânt, dar, al- 
Kamel este mult diferit faţă de unchiul său, Saladin. Pentru 
el, chestiunea Ierusalimului este, înainte de toate, politică 
şi militară; aspectul religios nu este luat în seamă decât în 
măsura în care influenţează opinia publică. Fără a se simţi 
mai apropiat de creştinism decât de islamism, Frederic are 
un comportament identic. Dacă doreşte să cucerească 
Oraşul Sfânt, nu o va face doar pentru a se reculege la 
mormântul lui Christos, ci fiindcă un astfel de succes i-ar 
consolida poziţia în lupta împotriva papei, care tocmai îl 
excomunicase pentru a-l pedepsi că a întârziat expediţia în 
Orient. 

Când, în septembrie 1128, împăratul debarcă la Acra, 
este convins că, ajutat de al-Kamel, va putea intra 
triumfător în Ierusalim, impunând astfel liniştea printre 

duşmanii săi. De fapt, stăpânul din Cairo este teribil de 
preocupat, deoarece evenimente recente au bulversat total 
eşichierul regional. Al-Moazzam a murit subit în noiembrie 
1127, lăsând Damascul fiului său, an-Nasser, un tânăr fără 
experienţă. Pentru al-Kamel, care poate de acum să se 
gândească să preia chiar el Damascul şi Palestina, nu se 
mai pune problema înfiinţării unui stat tampon între Egipt 
şi Siria. Sosirea lui Frederic, care îi cere în semn de 
prietenie Ierusalimul şi împrejurimile, nu îl încântă deloc. 
Ca om de onoare, nu îşi poate renega promisiunile, dar 
încearcă să tergiverseze, explicând împăratului că situaţia 
s-a schimbat brusc. 

Frederic, venit doar cu trei mii de oameni, considera 
că preluarea Ierusalimului nu va fi decât o formalitate. 
Astfel, nu îndrăzneşte să se lanseze într-o politică de 
intimidare şi încearcă să îl aştepte pe al-Kamel: Sunt 
prietenul tău, îi scrie el. Tu m-ai convins să fac această 
călătorie. Acum, papa şi toţi regii din Occident sunt la 
curent cu misiunea. Dacă mă întorc cu mâinile goale, pierd 
orice consideraţie. Te implor, dă-mi Ierusalimul ca să pot 
să-mi tin capul pe umeri! Al-Kamel este înduioşat, astfel că 
îl trimite la Frederic pe prietenul său Fakhreddin, încărcat 
cu cadouri, cu un răspuns cu dublu sens. Și eu, îi explică 
el, trebuie să ţin cont de opinia publică. Dacă iţi dau 
Ierusalimul, aceasta ar putea provoca nu numai o 
condamnare a actelor mele din partea califului, ci şi o 
insurecție religioasă care ar risca să-mi ia tronul Atât 
pentru unul cât şi pentru celălalt, este vorba, înainte de 
toate, de a-şi salva pielea. Frederic ajunge să îl implore pe 
Fakhreddin să găsească o ieşire onorabilă. Acesta îi 
aruncă, cu acordul prealabil al sultanului, un colac de 
salvare. „Poporul nu ar accepta niciodată să predăm 
Ierusalimul, atât de scump recucerit de Saladin, fără nicio 
luptă. În schimb, dacă acordul asupra Oraşului Sfânt ar 
putea evita un război sângeros...” împăratul a înţeles. 
Zâmbeşte, îi mulţumeşte prietenului său pentru sfat, apoi 
ordonă trupelor sale să fie gata de luptă. La sfârşitul lui 

noiembrie 1128, în timp ce merge cu mare pompă spre 
portul Jaffa, al-Kamel lasă să se înţeleagă de toţi că trebuie 
să se pregătească pentru un lung şi greu război cu 
puternicul suveran din Occident. 

Câteva săptămâni mai târziu, fără să aibă loc nicio 
luptă, textul acordului este gata: Frederic obţine 
Ierusalimul, un coridor care îl leagă de litoral, ca şi 
Bethlehem, Nazareth, împrejurimile Saida şi puternica 
fortăreață Tibnin, la est de Tyr. Musulmanii păstrează, în 
Oraşul Sfânt, o prezenţă în sectorul din Harram ach- 
Charif, unde sunt grupate principalele lor sanctuare. 
Tratatul este semnat pe 18 februarie 1229, de către 
Frederic şi ambasadorul Fakhreddin în numele sultanului. 
O lună mai târziu, împăratul se duce la Ierusalim, a cărui 
populaţie musulmană a fost evacuată de către al-Kamel, cu 
excepţia câtorva religioşi. Este primit de cadiul din 
Napluse, Chamseddin, care îi predă cheile cetăţii şi îi este 
un fel de ghid. Cadiul povesteşte chiar el această vizită. 

Când împăratul, regele francilor, veni la Ierusalim, 
stăteam cu el, aşa cum mi-o ceruse al-Kamel. Am intrat cu 
el în Haram ach-Charif, unde făcu turul micilor moschei. 
Apoi ne întoarcem la moscheea al-Aqsa, căreia îi admiră 
arhitectura, ca şi pe cea a Domului Rocher. Fu fascinat de 
frumuseţea amvonului, urcă treptele până sus. Când 
cobori, mă luă de mână şi mă trase din nou spre al-Aqsa. 
Acolo, găsi un preot care, cu evanghelia în mână, voia să 
intre în moschee. Furios, împăratul începu să-l 
bmftuluiască. „Ce te-a adus în acest loc? Pentru 
Dumnezeu, dacă vreunul dintre voi mai îndrăzneşte să 
pună piciorul aici fără permisiune, îi voi scoate ochii!” 
Preotul se îndepărtă tremurând. În acea noapte, i-am cerut 
muezinului să nu strige la ora rugăciunii pentru a nu îl 
indispune pe împărat. Dar acesta, când îl văzu a doua zi, 
mă întrebă: „O cadiule, de ce muezinii nu au chemat la 
rugăciune ca de obicei?” îi răspund: „Eu nu i-am lăsat să o 
facă, având în vedere majestatea voastră”. „Nu trebuia să 
faci astfel, zise împăratul, căci am petrecut această noapte 

la Ierusalim tocmai pentru a auzi chemarea muezinului în 
noapte”. 

În timpul vizitei sale la Domul Rocher, Frédéric citi o 
inscripţie zicând: Salaheddin a purificat acest oraş sfânt 
de mouchrikin. Acest termen, care Înseamnă 
„asociaţionişti” sau chiar „politeişti”, se referă la cei care 
asociază alte divinităţi cultului Dumnezeului unic. li 
desemnează în special, în acest context, pe creştini, adepţii 
Trinității. Prefăcându-se că ignoră inscripţia, împăratul, cu 
un zâmbet amuzat, îşi întreabă gazdele încurcate cine ar 
putea fi aceşti moucbhrikin. După câteva minute, văzând 
grilajul de la intrarea Domului, se întreabă asupra utilității 
lui. „Pentru a împiedica păsările să intre în acest loc”, i se 
răspunde. În faţa interlocutorilor săi sideraţi, Frederic 
comentează aluzia care îi viza pe franci: „Şi spune că 
Dumnezeu a permis porcilor să intre aici!” Cronicarul din 
Damasc, Sibt Ibn al-Jawzi, care este, în 1229, un strălucit 
orator de patruzeci şi trei de ani, vede în aceste reflecţii 
dovada că Frederic nu este nici creştin, nici musulman, ci 
foarte sigur ateu. Adaugă, bazându-se pe mărturiile celor 
care l-au apropiat de Ierusalim, că împăratul avea părul 
roşcat, era chel şi miop; dacă ar fi fost un sclav, nu ar fi 
valorat două sute de dirhame. 

Ostilitatea lui Sibt faţă de împărat reflectă 
sentimentul marii majorităţi a arabilor. În alte împrejurări, 
s-ar fi apreciat cu siguranţă atitudinea amicală a 
împăratului faţă de islam şi civilizaţia lui. Dar termenii 
tratatului semnat de al-Kamel scandalizau opinia publică. 
Imediat ce vestea predării Oraşului Sfânt către franci se 
cunoscu, zice cronicarul, o adevărată furtună zgudui toate 
țările islamului. Datorită gravităţii evenimentului, se 
organizară manifestații publice de doliu. La Bagdad, 
Moşul, Alep, lumea se adună în moschei pentru a denunța 
trădarea lui al-Kamel. Totuşi, la Damasc reacția este cea 
mai violentă. Regele an- Nasser îmi ceru să adun populația 
în marea moschee din Damasc, povesteşte Sibt, pentru a le 
vorbi despre ceea ce devenise lerusalimul. Nu puteam 

decât să accept, căci datoria mea faţă de credință mi-o 
dicta. 

În prezenţa unei mulţimi dezlănţuite, cronicarul- 
predicator urcă în amvon, cu capul înfăşurat într-un turban 
din mătase neagră: „Vestea dezastruoasă pe care am 
primit-o ne-a sfâşiat inimile. Pelerinii noştri nu se vor mai 
putea duce la Ierusalim, versetele din Coran nu vor mai fi 
recitate în şcoli. Mare este astăzi ruşinea conducătorilor 
musulmani!” An-Nasser asistă personal la manifestaţie. 
Între el şi unchiul său al-Kamel se declară un război 
deschis. Cu atât mai mult cu cât în momentul în care 
acesta îi predă Ierusalimul lui Frederic, armata egipteană 
impune o blocadă severă asupra Damascului. Pentru 
populaţia metropolei siriene, solid unite în jurul tânărului 
ei suveran, lupta împotriva trădării stăpânului din Cairo 
devine o temă de mobilizare. Elocvenţa lui Sibt nu va fi 
suficientă pentru a salva Damascul. Dispunând de o 
zdrobitoare superioritate numerică, al-Kamel iese 
învingător din această înfruntare, obţinând capitularea 
oraşului şi restabilirea unităţii imperiului ayyubid. 

Din iunie 1229, an-Nasser va trebui să-şi abandoneze 
capitala. Trist, dar deloc disperat, se instalează la est de 
Iordan, în fortăreaţa Kerak, unde va apărea, în timpul 
anilor tratatului, ca un simbol al fermităţii în faţa 
inamicului. Mulţi locuitori ai Damascului rămân ataşaţi 
persoanei sale şi numeroşi militanţi religioşi, decepţionaţi 
de politica exagerat de conciliantă a celorlalţi ayyubizi, îşi 
păstrează speranţa, graţie acestui tânăr prinţ fugar, care 
îşi incită pairii să continue jihadul împotriva invadatorilor. 
Cine altcineva în afara mea, scrie el, depune toate 
eforturile pentru a apăra islamul? Cine altcineva se bate în 
orice împrejurare pentru cauza lui Dumnezeu? în 
noiembrie 1239, la o sută de zile după expirarea tratatului, 
an-Nasser, în urma unui  raidsurpriză, cucereşte 
Ierusalimul. În toată lumea arabă este o explozie de 
bucurie. Poeţii îl compară pe învingător cu unchiul său 
Saladin şi îi mulţumesc că a şters astfel afrontul cauzat de 

trădarea lui al-Kamel. 

Cei care îi fac apologia omit totuşi să spună că an- 
Nasser se împăcase cu stăpânul din Cairo cu puţin înainte 
de moartea acestuia, în 1238, sperând, fără îndoială, că îi 
va reda astfel guvernarea în Damasc. La fel, poeţii evită să 
releve faptul că prinţul ayyubid nu a încercat să păstreze 
Ierusalimul după recucerire; estimând că cetatea este de 
neapărat, s-a grăbit să distrugă tumul David precum şi alte 
fortificaţii recent construite de către franci, după care s-a 
retras cu trupele sale la Kerak. Fervoarea nu ţine locul 
realismului politic sau militar, am putea zice. 
Comportamentul ulterior al conducătorului care îşi duce 
acţiunile până la capăt nu evită intrigile. În cursul unui 
inevitabil război de succesiune care urmează dispariţiei lui 
al-Kamel, an-Nasser nu ezită să propună francilor o alianţă 
împotriva verilor săi. Pentru a-i atrage pe occidentali, 
recunoaşte oficial, în 1243, dreptul lor asupra 
Ierusalimului, oferindu-se chiar să-şi retragă oamenii de 
religie musulmană din Haram ach-Charif. Al-Kamel nu 
mersese niciodată atât de departe cu compromisul! 

Partea a şasea 

EXPULZAREA 

(1224 - 1291) 

Atacaţi de mongoli - tătarii - la est şi de franci la 
vest, musulmanii nu au mai fost niciodată într-o poziţie 
atât de critică. Doar Dumnezeu îi mai poate ajuta. 

Ibn al-ATHIR 

Capitolul XIII BICIUL MONGOL 

Evenimentele pe care le voi relata sunt atât de 
oribile, încât ani la rând am evitat să fac referire la ele. Nu 
este uşor să anunţi că moartea s-a abătut asupra islamului 
şi a musulmanilor. Ah! Aş fi vrut ca mama să nu mă aducă 
pe lume sau să mor fără a fi martor al tuturor acestor 
nenorociri. Dacă vă ziceam într-o zi că Terra nu a cunoscut 
o asemenea calamitate de când Dumnezeu l-a creat pe 
Adam, nu ezitaţi să credeţi, căci acesta este purul adevăr. 
Printre dramele cele mai celebre ale istoriei, se citează în 

general masacrul fiilor Israelului de către Nabucodonosor 
şi distrugerea Ierusalimului. Dar aceasta nu este nimic în 
comparaţie cu ce tocmai s-a întâmplat. Până la sfârşitul 
timpului, nu vom mai vedea vreodată o catastrofă de o 
asemenea amploare. 

De-a lungul voluminoasei sale Histoire parfaite, Ibn 
al-Athir nu a adoptat în niciun moment un ton atât de 
patetic. 'Tristeţea, groaza şi neîncrederea sa explodează în 
fiecare pagină, amânând, ca din superstiție, momentul în 
care trebuie să pronunţe numele flagelului: Gingis Han. 

Ascensiunea cuceritorului mongol a început la puţin 
timp după moartea lui Saladin, dar abia un sfert de secol 
mai târziu arabii au simţit apropierea amenințării. Gingis 
Han s-a ocupat mai întâi să strângă sub conducerea sa 
diversele triburi turceşti şi mongole din Asia Centrală 
înainte de a se lansa în cucerirea lumii. În trei direcţii: la 
est, unde imperiul chinez a fost aservit, apoi anexat; la 
nord-vest, unde Rusia apoi Europa estică au fost devastate; 
la vest, unde Persia a fost invadată. „Trebuie rase toate 
oraşele, zicea Gingis Han, pentru ca lumea întreagă să 
redevină o imensă stepă unde mamele mongole îşi vor 
alăpta copiii libere şi fericite”. De fapt, cetăţi prestigioase 
ca Bukhara, Samarkand sau Heart vor fi distruse, iar 
populaţia decimată. 

Primul val mongol în ţările islamului a coincis de fapt 
cu invazia francă în Egipt din 1218 până în 1221. Lumea 
arabă avea atunci impresia că este prinsă între două 
focuri, ceea ce explică, parţial, atitudinea conciliantă a lui 
al-Kamel cu privire la Ierusalim. Dar Gingis Han renunţase 
să se aventureze până în vestul Persiei. După moartea sa, 
în 1227, la vârsta de şaizeci şi şapte de ani, presiunea 
călăreţilor stepei asupra lumii arabe a slăbit pentru câţiva 
ani. 

În Siria, flagelul se manifestă mai întâi în mod 
indirect. Printre numeroasele dinastii pe care mongolii le- 
au zdrobit în drumul lor este şi cea a turcilor 
khwareizmien care, în cursul anilor precedenţi, din Irak 

până în India, i-au subminat pe selgiucizi. Dezbinarea 
acestui imperiu musulman, care avusese momentul său de 
glorie, a constrâns resturile armatei sale să fugă departe 
de teribilii învingători, şi astfel, peste zece mii de călăreţi 
khawarezmieni sosesc într-o zi în Siria, jefuind şi 
distrugând oraşele, participând ca mercenari la luptele 
interne ale ayyubizilor. În iunie 1244, considerându-se 
destul de puternici pentru a-şi înfiinţa propriul lor stat, 
khawarezmienii se lansează în atacul asupra Damascului. 
Jefuiesc satele învecinate şi pustiesc livezile din Ghuta, 
dar, incapabili, în faţa rezistenţei oraşului, de a duce la 
capăt un lung asediu, îşi schimbă obiectivul şi se îndreaptă 
brusc spre lerusalim, pe care îl ocupă fără probleme pe 11 
iulie. Dacă populaţia francă este în mare parte cruţată, 
cetatea este jefuită şi incendiată. După un nou atac asupra 
Damascului vor fi decimaţi, câteva luni mai târziu, de o 
coaliţie de prinți ayyubizi, spre marea uşurare a tuturor 
oraşelor din Siria. 

De această dată, cavalerii franci nu vor mai recuceri 
Ierusalimul. Frédéric, a cărui abilitate diplomatică 
permisese occidentalilor să îşi fluture steagul cruciat pe 
zidurile cetăţii timp de cincisprezece ani, nu mai este 
interesat de soarta lui. Renunţând la ambițiile sale 
orientale, preferă să menţină raporturile cele mai amicale 
cu conducătorii de la Cairo. Când, în 1247, regele Franţei 
Ludovic al IX-lea pregăteşte o expediţie împotriva 
Egiptului, împăratul încearcă să-l determine să se 
răzgândească. Mai mult, îl informează regulat pe Ayyub, 
fiul lui al-Kamel, despre pregătirile expediției franceze. 

În septembrie 1248, Ludovic soseşte în Orient, dar 
nu se îndreaptă imediat spre coastele egiptene, estimând 
că ar fi prea riscant să înceapă o campanie până în 
primăvară. Se instalează deci în Cipru, străduindu-se, în 
timpul acestor luni de repaus, să realizeze visul care îi va 
bântui pe franci până la finele secolului al XIII-lea şi chiar 
mai mult: să încheie o alianţă cu mongolii pentru a prinde 
lumea arabă la mijloc. Ambasadorii circulă de acum în mod 

regulat între invadatorii din est şi cei din vest. La sfârşitul 
anului 1248, Ludovic primeşte în 

Cipru o delegaţie care îl face să se gândească la o 
posibilă convertire a mongolilor la creştinism. Uimit de 
aceste perspective, se grăbeşte să trimită înapoi cadouri 
preţioase şi pioase. Dar succesorii lui Gingis Han nu 
înţeleg sensul gestului său. Tratându-l pe regele Franţei ca 
pe un simplu vasal, îi cer să le facă în fiecare an cadouri la 
fel de valoroase. Aceasta va face ca lumea arabă, pentru 
moment, să evite un atac concertat al celor doi inamici. 

Prin urmare, doar occidentalii se lansează în 
atacarea Egiptului pe 5 iunie 1249, nu fără ca cei doi 
monarhi să fi schimbat, conform tradiţiilor epocii, 
declaraţii de război răsunătoare. Ți-am trimis deja, scrie 
Ludovic, numeroase avertismente de care nu ai ţinut cont. 
De acum înainte, decizia mea este luată: îţi voi ataca 
teritoriul şi, chiar dacă vei trece de partea Crucii, nu îmi 
voi schimba părerea. Armatele care mi se supun acoperă 
munții şi câmpiile, numeroase ca pietrele de pe pământ, şi 
merg către tine cu săbiile destinului ridicate. In sprijinul 
amenințărilor sale, regele Franţei îi reaminteşte inamicului 
său câteva succese repurtate în urmă cu un an de către 
creştini împotriva musulmanilor din Spania.: Lam vânat pe 
ai voştri ca pe turmele de bovine, am omorât bărbaţi, am 
lăsatfemeile văduve şi am capturat fete şi băieţi. Nu vă 
învățați minte? Răspunsul lui Ayyub este în acelaşi gen: 
Smintitule, ai uitat de pământurile pe care le ocupați şi pe 
care le-am cucerit în trecut şi chiar şi mai recent? Ai uitat 
pagubele pe care vi le-am provocat? Aparent conştient de 
inferioritatea sa numerică, sultanul găseşte în Coran 
citatul care îl linişteşte: De câte ori o armată mică a învins 
una mare, cu voia Domnului, căci Dumnezeu este de 
partea celor curajoşi. Ceea ce îl încurajează să-i prezică lui 
Ludovic: înfrângerea ta este de neocolit. Peste ceva timp, 
vei regreta amarnic aventura în care te-ai angajat. 

Încă de la debutul ofensivei lor, francii repurtează 
totuşi un succes decisiv. Damiette, care rezistase curajos 


1 


ultimei expediţii france în urmă cu treizeci de ani, este 
abandonată, de această dată, fără luptă. Căderea ei, care 
seamănă dezamăgire în lumea arabă, evidenţiază brutal 
slăbiciunea  moştenitorilor marelui Saladin. Sultanul 
Ayyub, imobilizat de tuberculoză, incapabil să preia 
comanda trupelor sale, preferă să reia politica tatălui său 
al-Kamel decât să piardă Egiptul, propunându-i lui Ludovic 
să schimbe Damiette cu Ierusalim. Dar regele Franţei 
refuză să trateze cu un „infidel” învins şi muribund. Ayyub 
decide atunci să reziste şi este transportat în lectică spre 
oraşul Mansurah, „victoriosul”, construit de al-Kamel chiar 
pe locul unde fusese învinsă precedenta invazie francă. Din 
nefericire, sănătatea sultanului se degradează rapid. 
Cuprins de un acces de tuse care pare că nu se mai 
opreşte, intră în comă, pe 20 noiembrie, atunci când 
francii, încurajați de scăderea nivelului Nilului, părăsesc 
Damiette pornind spre Mansurah. Trei zile mai târziu, spre 
marea dezamăgire a celor din jur, sultanul moare. 

Cum să anunţi armatei şi poporului că sultanul a 
murit în timp ce inamicul este la porţile oraşului şi fiul lui 
Ayyub, Turanşah, este undeva în nordul Irakului, la multe 
săptămâni de drum distanţă? Atunci intervine un personaj 
providenţial: Chajarat-al-Adel-dorr, „copacul cu comori”, o 
sclavă de origine armeană, frumoasă şi vicleană, care este 
de mulţi ani soţia preferată a lui Ayyub. Adunând pe 
apropiații sultanului, le ordonă să păstreze tăcerea până la 
sosirea moştenitorului şi cere chiar bătrânului emir 
Fakhreddin, prietenul lui Frederic, să scrie o scrisoare în 
numele sultanului pentru a chema musulmanii la jihad. 
După unul din colaboratorii lui Fakhreddin, cronicarul 
sirian Ibn Wassel, regele Franţei ar fi aflat foarte repede 
de moartea lui Ayyub, ceea ce l-ar fi încurajat să intensifice 
presiunea militară. Dar, în tabăra egipteană, secretul este 
păstrat suficient de mult timp pentru a fi evitată 
demoralizarea trupelor. 

Dacă în lunile de iarnă, bătălia face ravagii în jurul 
Mansurah, pe 10 februarie 1250, datorită unei trădări, 

armata francă pătrunde prin surprindere în interiorul 
oraşului. Ibn Wassel, care era atunci la Cairo, povesteşte: 

Emirul Fakhreddin era în baia sa când i se anunţă 
vestea. Buimăcit, sări imediat în şa fără armură, fără zale, 
pentru a merge să vadă ce era. Fu atacat de o trupă de 
inamici care îl omorâră. Regele francilor intră în oraş, 
ajungând chiar la palatul sultanului; soldaţii săi se 
răspândiră pe străzi, în timp ce militarii musulmani şi 
locuitorii încercau să se salveze fugind în dezordine. 
Islamul părea atins mortal, iar francii tocmai urmau să 
culeagă fructele victoriei, când sosesc mamelucii turci. 
Cum inamicul se împrăştiase pe străzi, aceşti călăreţi se 
lansară vitejeşte la atac. Peste tot francii erau surprinşi şi 
masacrați cu săbiile sau ghioagele. La începutul zilei, 
porumbeii duseseră la Cairo un mesaj care anunţa atacul 
francilor fără a menţiona un cuvânt de rezultatul bătăliei, 
atât de neliniştiţi eram. Toată lumea rămase tristă prin 
cartierele oraşului până a doua zi, când noi mesaje 
anunţară victoria leilor turci. Se făcu sărbătoare pe 
străzile din Cairo. 

Săptămânile următoare, cronicarul va observa, 
începând din capitala egipteană, două serii de evenimente 
paralele, care vor schimba faţa Orientului arab: de o parte, 
lupta victorioasă împotriva ultimei invazii france; pe de 
alta, o revoluţie unică în istorie, fiindcă va aduce la putere, 
pentru aproape trei secole, o castă de ofiţeri-sclavi. 

După înfrângerea de la Mansurah, regele Franţei 
realizează că poziţia sa militară devine greu de menţinut. 
Incapabil să cucerească oraşul, hărțuit din toate părţile de 
egipteni pe un teren mlăştinos, traversat de nenumărate 
canale, Ludovic decide să negocieze. La începutul lui 
martie, îi adresează lui Turanşah, care tocmai soseşte în 
Egipt, un mesaj conciliant, în care se arată dispus să 
accepte propunerea făcută de Ayyub de a da oraşul 
Damiette în schimbul Ierusalimului. Răspunsul noului 
sultan nu se lasă aşteptat: ofertele generoase făcute de 
Ayyub ar fi trebuit să fie acceptate pe timpul lui Ayyub! De 

acum, este prea târziu. De fapt, Ludovic poate spera cel 
mult să-şi salveze armata şi să plece din Egipt întreg şi 
nevătămat, căci presiunea asupra lui se măreşte. La 
jumătatea lui martie, mai multe zeci de galere egiptene au 
reuşit să zdrobească flota francă, distrugând sau 
capturând aproape o sută de corăbii de toate dimensiunile 
şi tăind invadatorilor orice posibilitate de a se retrage spre 
Damiette. Pe 7 aprilie, armata invadatoare, care încearcă 
să forțeze blocada, este atacată de batalioanele 
mamelucilor, cărora li s-au alăturat mii de voluntari. După 
câteva ore, francii sunt încolţiţi. Pentru a opri masacrarea 
oamenilor săi, regele Franţei capitulează şi cere cruţare. 
Este condus, înlănţuit, spre Mansurah, unde este închis în 
casa unui funcţionar ayyubid. 

Curios, această răsunătoare victorie a noului sultan 
ayyubid, departe de a-i întări puterea, va antrena căderea 
sa. Un conflict îl opune pe Turanşah principalilor ofiţeri 
mameluci ai armatei sale. Aceştia din urmă, estimând pe 
drept că datorită lor Egiptul a fost salvat, cer să joace un 
rol determinant în conducerea ţării, în timp ce suveranul 
vrea să profite de noul său prestigiu pentru a-şi instala 
propriii oameni în posturi de conducere. Trei săptămâni 
după victoria asupra francilor, o grupă de mameluci, 
strânşi la iniţiativa unui strălucitor ofiţer turc de patruzeci 
de ani, Barbars arbaletierul, decide să treacă la acţiune. Pe 
2 mai 1250, la ieşirea de la un banchet organizat de 
monarh, izbucneşte o revoltă. Turanşah, rănit la umăr de 
Barbars, aleargă în direcţia Nilului în speranţa că va fugi 
cu o barcă, dar atacatorii îl prind. Îi imploră să-l cruţe, 
promițând să părăsească pe veci Egiptul şi să renunţe la 
putere. Dar ultimul dintre sultanii ayyubizi este ucis fără 
milă. Un trimis al califului va trebui chiar să intervină 
pentru ca mamelucii să accepte să îi ofere un mormânt 
fostului lor stăpân. 

In ciuda reuşitei loviturii lor de stat, ofiţerii-sclavi 
ezită să preia direct tronul. Cei mai înţelepţi dintre ei se 
străduiesc să găsească un compromis care conferă puterii 

lor în curs de ascensiune o oarecare legitimitate ayyubidă. 
Formula pe care o pun la punct va rămâne în istoria lumii 
musulmane, aşa cum o remarcă Ibn Wassel, martor al 
acestui eveniment singular. 

După asasinarea lui Turanşah, relatează el, emirii şi 
mamelucii se strânseră lângă pavilionul sultanului şi 
deciseră să acorde puterea lui Chajarat-al-Adel-dorr, o 
soţie a sultanului Ayyub, care deveni regină şi sultană. Ea 
preluă controlul în stat, îşi făcu un sigiliu în numele ei cu 
formula „Um Khalil”, mama lui Khalil, un copil pe care îl 
avusese şi care murise la vârstă fragedă. Se pronunţă 
rugăciunea de vineri în toate moscheile în numele lui Um 
Khalil, sultana din Cairo şi a Egiptului. Fu un fapt fără 
precedent în istoria islamului. 

La puţin timp după urcarea pe tron, Chajarat-al-Adel- 
dorr se căsătoreşte cu unul din şefii mameluci, Aibek, şi îi 
conferă titlul de sultan. 

Inlocuirea ayyubizilor de către mameluci marchează 
o înăsprire clară a atitudinii lumii arabe faţă de invadatori. 
Descendenții lui Saladin se arătaseră mai mult decât 
concilianţi faţă de franci. Mai ales că puterea lor în 
scădere nu mai era în măsură să facă faţă pericolelor care 
amenințau islamul la est ca şi la vest. Revoluţia 
mamelucilor va apărea foarte repede drept o iniţiativă de 
redresare militară, politică şi religioasă. 

Lovitura de stat survenită la Cairo nu schimbă cu 
nimic soarta regelui Franţei, în privinţa căruia intervenise 
un acord de principiu din timpul lui Turanşah, conform 
căruia Ludovic trebuia să fie eliberat în schimbul retragerii 
tuturor trupelor france de pe teritoriul egiptean, mai ales 
din Damiette, şi plata unei răscumpărări de un milion de 
dinari. La câteva zile după ascensiunea la putere a lui Um 
Khalil, suveranul francez este efectiv eliberat. Nu fără a fi 
mustrat de negociatorii egipteni: „Cum un om de bun-simt, 
înţelept şi inteligent ca tine, poate să se îmbarce astfel pe 
o navă pentru a veni într-un ţinut populat de nenumărați 
musulmani. După legea noastră, un om care traversează 

astfel marea nu poate depune mărturie în justiţie. 

— Şi de ce, întreabă regele? 

— Deoarece se estimează că nu este în deplinătatea 
tuturor facultăţilor sale”. 

Ultimul soldat franc va părăsi Egiptul înainte de 
sfârşitul lunii mai. 

Niciodată occidentalii nu vor mai încerca să invadeze 
ţara Nilului. „Pericolul blond” va fi rapid eclipsat de cel 
mult mai înfricoşător, pe care îl reprezintă descendenţii lui 
Gingis Han. De la moartea marelui cuceritor, imperiul său 
a fost oarecum slăbit de conflictele pentru succesiune, iar 
Orientul musulman a beneficiat de un repaus nesperat. Din 
1251, oricum, călăreţii stepelor sunt din nou uniţi sub 
autoritatea a trei fraţi, nepoţii lui Gingis Han: Mongka, 
Kubilai şi Hulagu. Primul este desemnat ca suveran 
necontestat al imperiului, cu capitala la Karakorum, în 
Mongolia; al doilea domneşte la Pekin; al treilea, instalat în 
Persia, are ambiția să cucerească întreg Orientul 
musulman, până la malurile Mediteranei, poate până la 
Nil. Hulagu este un personaj complex. Pasionat de filosofie 
şi ştiinţe, căutând societatea oamenilor de litere, se 
transformă în timpul campaniilor în bestie sângeroasă, 
însetată de sânge şi distrugere. Atitudinea sa în materie de 
religie nu este mai puţin contradictorie. Foarte influenţat 
de creştinism - mama, soţia lui preferată şi mulţi dintre 
colaboratorii săi aparţin bisericii nestoriene-nu a renunţat 
totuşi la şamanism, religie tradiţională a poporului său. În 
teritoriile pe care le conduce, mai ales în Persia, se arată 
în general tolerant faţă de musulmani, dar cuprins de 
dorinţa de a distruge orice entitate politică în stare să i se 
opună, duce împotriva celor mai prestigioase metropole 
ale islamului un război de distrugere totală. 

Prima lui ţintă va fi Bagdad. În prima fază, Hulagu îi 
cere califului abasid al-Mutassim, al treizeci şi şaptelea din 
dinastia sa, să recunoască suzeranitatea mongolă aşa cum 
predecesorii săi o acceptaseră în trecut pe cea a 
selgiucizilor. Prinţul credincioşilor, prea încrezător în 


prestigiul său, trimite vorbă cuceritorului că orice atac 
asupra capitalei califatului va provoca mobilizarea întregii 
lumi musulmane, din India până în Maghreb. Deloc 
impresionat, nepotul lui Gingis Han îşi proclamă intenţia 
de a cuceri oraşul prin forţă. Cu sute de mii de călăreţi, 
înaintează, la sfârşitul lui 1257, înspre capitala abasidă, 
distrugând în trecerea lor sanctuarul Asasinilor din 
Alamut, unde o bibliotecă de o inestimabilă valoare este 
nimicită, făcând dificilă orice cunoaştere aprofundată a 
doctrinei şi a activităţilor sectei. Realizând atunci 
amploarea amenințării, califul decide să negocieze. Îi 
propune lui Hulagu să-i pronunţe numele în moscheile din 
Bagdad şi să-i decerneze titlul de sultan. Este prea târziu: 
mongolul a optat definitiv pentru maniera brutală. După 
câteva săptămâni de rezistență curajoasă, prinţul 
credincioşilor este forţat să capituleze. Personal, pe 10 
februarie 1258, vine în tabăra învingătorului şi îl pune să 
promită  cruţarea vieților cetăţenilor dacă acceptă 
depunerea armelor. Degeaba: imediat ce sunt dezarmaţi, 
luptătorii musulmani sunt exterminați. Apoi  hoarda 
mongolă se răspândeşte în cetate, demolând clădiri, 
incendiind cartiere, masacrând fără milă bărbaţi, femei şi 
copii, aproape optzeci de mii de persoane în total. Doar 
comunitatea creştină din cetate este cruţată, graţie 
intervenţiei soţiei hanului. Prinţul credincioşilor va fi 
executat prin asfixiere câteva zile după înfrângerea sa. 
Sfârşitul tragic al califatului abasid îngrozeşte lumea 
musulmană. Nu mai este vorba de acum de o luptă militară 
pentru controlul unui oraş sau ţări, ci de o luptă disperată 
pentru supraviețuirea islamului. 

Cu atât mai mult cu cât tătarii îşi continuă marşul 
triumfal în direcţia Siriei. În ianuarie 1260, armata lui 
Hulagu asediază Alep, ocupat rapid în ciuda unei 
rezistenţe eroice. Ca şi la Bagdad, masacrele şi devastările 
se abat asupra acestei vechi cetăţi, vinovată că a ţinut 
piept  invadatorului. Câteva săptămâni mai târziu, 
invadatorii sunt la porţile Damascului. Regişorii ayyubizi 

care guvernează încă diverse cetăţi siriene sunt incapabili 
să oprească înaintarea. Unii dintre ei decid să recunoască 
suzeranitatea Marelui Han, gândind chiar, inconştienţi, să 
se alieze cu invadatorii împotriva mamelucilor din Egipt, 
inamicii dinastiei lor. La creştini, orientali sau franci, 
părerile sunt împărţite. Armenii, în persoana regelui lor 
Hethum, îi susţin pe mongoli, ca şi pe prinţul Bohemond 
din Antiohia, ginerele său. În schimb francii din Acra 
adoptă o poziţie de neutralitate mai degrabă favorabilă 
musulmanilor. Dar impresia care se conturează, atât în 
Orient cât şi în Occident, este că această campanie 
mongolă este un fel de război sfânt dus împotriva 
islamului, care se alătură expedițiilor france. Această 
impresie este întărită de faptul că principalul locotenent al 
lui Hulagu în Siria, generalul Kitbuka, este un creştin 
nestorian. Când Damascul este cucerit pe 1 martie 1260, 
trei prinți creştini, Bohemond, Hethum şi Kitbuka, îşi fac 
intrarea ca învingători, spre marea revoltă a arabilor. 

Până unde vor merge tătarii? Până la Meca, zic unii, 
pentru a lovi în religia Profetului. Până la Ierusalim, în 
orice caz, peste puţin timp. Toată Siria este convinsă de 
asta. După căderea Damascului, două  detaşamente 
mongole se grăbesc să ocupe două cetăţi palestiniene: 
Napluse, în centru, şi Gaza, în sud-est. Aceasta din urmă 
fiind situată la limita cu Sinai, se pare că nici Egiptul nu va 
scăpa de acţiunile devastatoare, în această tragică 
primăvară 1260. Hulagu nici nu a aşteptat finalul 
campaniei siriene pentru a trimite un ambasador la Cairo 
ca să ceară supunerea necondiționată a ţării Nilului. 
Emisarul a fost primit, ascultat, apoi decapitat. Mamelucii 
nu glumeau. Metodele lor nu seamănă deloc cu cele ale lui 
Saladin. Sultanii-sclavi care guvernează Cairo de zece ani 
reflectă asprimea şi intransigenţa unei lumi arabe asaltate 
din toate părţile. Se bat, prin toate mijloacele. Fără 
scrupule, fără gesturi mărinimoase, fără compromis. Dar 
cu curaj şi eficacitate. 

În orice caz, spre ei se întorc privirile, căci reprezintă 

ultima speranţă de stopare a înaintării invadatorului. La 
Cairo, puterea se află, de câteva luni, în mâinile unui 
militar de origine turcă, Qutuz. Chajaratal-Adel-dorr şi 
soţul ei Aibek, după ce au guvernat împreună timp de 
şapte ani, sfârşiseră prin a se omori unul pe celălalt. 
Referitor la acest subiect, numeroase versiuni au circulat 
mult timp. Cea mai favorizată de povestitorii populari 
amestecă evident dragostea şi gelozia cu ambițiile politice. 
Sultana tocmai vrea să îi facă baie soţului ei, ca de obicei, 
când, profitând de acest moment de destindere şi 
intimitate, îi reproşează sultanului că şi-a luat drept 
concubină o sclavă drăguță de paisprezece ani. „Nu îţi mai 
plac?” întreabă ea pentru a-l înduioşa. Dar Aibek răspunde 
brutal: „Este tânără în timp ce tu nu mai eşti”. Chajarat-al- 
Adel-dorr tremură de furie. li acoperă faţa soţului cu 
săpun, îi adresează câteva cuvinte conciliante pentru a-i 
elimina neîncrederea, apoi brusc, luând un pumnal, îl 
străpunge sub coaste. Aibek se prăbuşeşte. Sultana 
rămâne câteva clipe nemişcată, ca paralizată. Apoi, 
îndreptându-se spre uşă, cheamă câteva sclave fidele 
pentru a scăpa de cadavru. Dar, din nefericire, unul din fii 
lui Aibek, în vârstă de cincisprezece ani, care a remarcat 
că apa din baie care curgea afară este roşie, se precipită în 
încăpere, o vede pe Chajarat-al-Adel-dorr lângă uşă, pe 
jumătate goală, ţinând încă în mână un pumnal roşu de 
sânge. Deja ea fuge pe culoarele palatului, urmărită de fiul 
ei vitreg, care alertează gărzile. In momentul în care este 
ajunsă din urmă, sultana se împiedică. Capul îi loveşte 
violent o dală de marmură. Când se apropie de ea, nu mai 
respiră. 

Deşi mult romanţată, această versiune prezintă un 
real interes istoric în măsura în care, după toate 
aparențele, reproduce ceea ce s-a povestit efectiv pe 
străzile din Cairo a doua zi după dramă, în aprilie 1257. 

Oricum ar fi, după dispariţia celor doi suverani, 
tânărul fiu al lui Aibek se instalează pe tron. Nu pentru 
mult timp. Pe măsură ce ameninţarea mongolă se 

conturează, şefii armatei egiptene realizează că un 
adolescent nu poate asigura responsabilitatea luptei 
decisive care se pregăteşte. În decembrie 1259, în 
momentul în care hoardele lui Hulagu încep să se 
desfăşoare în Siria, o lovitură de stat îl aduce la putere pe 
Qutuz, un bărbat dur, energic, care vorbeşte în limbajul 
războiului sfânt şi cheamă la mobilizare generală împotriva 
invadatorului inamic al islamului. 

Noua lovitură de stat din Cairo pare un veritabil 
impuls patriotic. Imediat, ţările se pregătesc de război. Din 
iulie 1260, o puternică armată egipteană intră în Palestina 
pentru a înfrunta inamicul. 

Qutuz o ştie, armata mongolă a pierdut grosul 
efectivelor de când Mongka, han suprem al mongolilor, 
fiind mort, fratele său Hulagu a trebuit să-şi repatrieze 
armata pentru a participa la inevitabila luptă de 
succesiune. De la cucerirea Damascului, nepotul lui Gingis 
Han a părăsit Siria, lăsând în această ţară doar câteva mii 
de călăreţi comandaţi de locotenentul său Kitbuka. 
Sultanul  Qutuz ştie că acum este momentul să 
administreze o lovitură invadatorului. Armata egipteană 
începe deci prin a ataca garnizoana mongolă din Gaza 
care, luată prin surprindere, abia rezistă. Apoi mamelucii 
înaintează spre Acra, ştiind că francii din Palestina se 
arată mai reticenţi decât cei din Antiohia cu privire la 
mongoli. Dacă anumiţi baroni ai lor se bucură încă de 
înfrângerea islamului, majoritatea sunt speriaţi de 
brutalitatea cuceritorilor asiatici. Astfel, când Qutuz le 
propune o alianţă, răspunsul lor nu este negativ: dacă nu 
sunt pregătiţi să participe la luptă, nu se opun să lase 
armata egipteană să treacă pe teritoriul lor şi să-i permită 
să se aprovizioneze. Sultanul poate astfel să înainteze spre 
interiorul Palestinei şi chiar spre Damasc, fără a fi nevoit 
să-şi apere spatele. 

Kitbuka se pregăteşte să meargă în întâmpinarea lor 
când izbucneşte o insurecție populară la Damasc. 
Musulmanii cetăţii, sătuli de prezenţa invadatorilor şi 

încurajați de plecarea lui Hulagu, ridică baricade pe străzi 
şi pun foc bisericilor cruţate de mongoli. [i vor trebui mai 
multe zile lui Kitbuka să restabilească ordinea, ceea ce îi 
permite lui Qutuz să-şi consolideze poziţiile în Galileea. În 
împrejurimile satului Am Jalut, „fântâna lui Goliath”, cele 
două armate se întâlnesc pe 3 septembrie 1260. Qutuz a 
avut timp să-şi ascundă majoritatea trupelor sale, lăsând 
pe câmpul de bătălie doar o avangardă comandată de cel 
mai strălucit dintre ofiţerii săi, Barbars. Kitbuka soseşte 
precipitat şi, prost informat, cade în cursă. Cu toate 
trupele sale, se lansează la atac. Barbars dă înapoi, dar 
când îl urmăreşte mongolul, se vede brusc înconjurat din 
toate părţile de forţele egiptene mai numeroase decât ale 
sale. _ 

În câteva ore, cavaleria mongolă este exterminată. 
Kitbuka însuşi este capturat şi imediat decapitat. 

Pe 8 septembrie seara, călăreţii mameluci intră ca 
eliberatori într-un Damasc în care domneşte bucuria. 

Capitolul XIV 

Să dea Domnul ca ei să nu mai pună vreodată 
piciorul aici. 

Deşi mai puţin spectaculoasă decât la Hittin, mai 
puţin inventivă şi pe plan militar, Am Jalut apare ca una din 
pătăliile cele mai decisive ale istoriei. Ea va permite, de 
fapt, musulmanilor, nu numai să scape de exterminare, ci 
să şi recucerească toate teritoriile pe care mongolii le 
ocupaseră. Curând, descendenţii lui Hulagu, instalaţi în 
Persia, se convertiră la islamism pentru a-şi exercita mai 
bine autoritatea. 

In perioada imediat următoare, revenirea 
mamelucilor va duce la o serie de reglări de conturi cu toţi 
cei care au susţinut invadatorul. Alerta fusese rapidă. De 
acum înainte, nici vorbă să mai acorde un răgaz 
inamicului, fie că este franc, fie tătar. 

După ce a recucerit Alep la începutul lui octombrie 
1260 şi a respins fără dificultate o contraofensivă a lui 
Hulagu, memelucii iau în considerare organizarea unor 

raiduri punitive împotriva lui Bohemond din Antiohia şi 
Hethum din Armenia, principalii aliaţi ai mongolilor. Dar în 
sânul armatei egiptene izbucneşte o luptă pentru putere. 
Barbars ar vrea să se stabilească la Alep, în calitate de 
guvernator semiindependent; Qutuz, care se teme de 
ambițiile locotenentului său, refuză. Nu vrea o putere 
concurentă în Siria. Pentru a pune capăt acestui conflict, 
sultanul adună armata şi îşi reia drumul spre Egipt. Ajuns 
la trei zile de mers spre Cairo, acordă soldaţilor o zi de 
repaus, pe 23 octombrie, şi decide să se ocupe de sportul 
său favorit, vânătoarea de iepuri, în compania principalilor 
şefi ai armatei. Are grijă să fie însoţit şi de Barbars, de 
teamă ca acesta din urmă să nu profite de absenţa sa 
pentru a declanşa o rebeliune. Mica trupă se îndepărtează 
de tabără. 

După două ore, se opreşte pentru a face o mică 
pauză. Un emir se apropie de Qutuz şi îi ia mâna ca pentru 
a i-o săruta. În acelaşi moment, Barbars îşi scoate sabia şi 
i-o înfige în spate sultanului, care se prăbuşeşte. Fără a 
pierde o clipă, cei doi conjuraţi sar pe cai şi se întorc spre 
tabără în galop. Se prezintă în faţa emirului Aqtai, un 
bătrân ofiţer unanim respectat în armată, şi îl anunţă: „L- 
am omorât pe Qutuz”. Aqtai, care nu pare prea mirat, 
întreabă: „Care dintre voi l-a omorât cu mâna lui?” Barbars 
nu ezită: „Eu!” Bătrânul mameluc se apropie de el şi i se 
înclină pentru a-i aduce omagiu. Imediat, întreaga armată 
îl aclamă pe noul sultan. 

Această nerecunoştinţă faţă de învingătorul de la Am 
Jalut, la mai puţin de două luni după strălucitoarea 
acţiune, nu îi onorează pe mameluci. Trebuie totuşi 
precizat, spre uşurarea ofiţerilor-sclavi, că majoritatea 
dintre ei îl considerau pe Barbars, de mulţi ani, ca 
adevăratul lor şef. Nu el a îndrăznit primul, în 1250, să-l 
lovească cu armata sa pe ayyubidul Turanşah, exprimând 
astfel voinţa mamelucilor de a pune mâna pe putere? Nu a 
jucat el un rol determinant în victoria contra mongolilor? 
Atât prin perspicacitatea sa politică, abilitatea sa militară, 

cât şi prin extraordinarul curaj fizic, s-a impus ca primul 
dintre ai săi. 

Născut în 1223, sultanul mameluc şi-a început viaţa 
ca sclav în Siria. Primul său stăpân, emirul ayyubid din 
Hama, îl vânduse din superstiție, căci privirea sa îl 
neliniştea. Tânărul Barbars era de fapt un uriaş brunet, cu 
voce groasă, ochi albastru deschis, cu o pată mare albă la 
ochiul drept. Viitorul sultan fu cumpărat de un ofiţer 
mameluc care îl încorporă în garda lui Ayyub unde, graţie 
calităţilor sale personale, şi mai ales lipsei totale de 
scrupule, îşi croi rapid drum până în vârful ierarhiei. 

La sfârşitul lui octombrie 1260, Barbars intră 
victorios în Cairo, unde autoritatea îi este recunoscută fără 
dificultate. In oraşele siriene, în schimb, alţi ofiţeri 
mameluci profită de moartea lui Qutuz pentru a-şi 
proclama independenţa. Dar, printr-o campanie fulger, 
sultanul ocupă Damasc şi Alep, reunificând sub autoritatea 
sa fostul domeniu ayyubid. Foarte repede, acest ofiţer crud 
şi incult se arată un mare om de stat, artizan al unei 
veritabile renaşteri a lumii arabe. Sub conducerea sa, 
Egiptul şi, într-o mai mică măsură, Siria, vor redeveni 
centre de progres cultural şi artistic. Barbars, care îşi va 
consacra viaţa distrugerii tuturor fortăreţelor france 
capabile să-i ţină piept, se afirmă pe de altă parte ca un 
mare făuritor, înfrumuseţând Cairo, construind pe tot 
domeniul său poduri şi drumuri. Va restabili şi serviciul 
poştal, prin porumbei sau mesageri, mult mai eficace decât 
cele ale lui Nureddin sau Saladin. Guvernarea sa va fi 
severă, uneori brutală, dar luminată, şi deloc arbitrară. În 
plus, va face diferenţa între cei din Acra, pe care vrea doar 
să-i slăbească, şi cei din Antiohia, vinovaţi că au făcut pact 
comun cu invadatorii mongoli. 

De la finele lui 1261, ia în calcul organizarea unei 
expediţii punitive împotriva teritoriilor prinţului Bohemond 
şi ale regelui armean Hethum. Dar se loveşte de tătari. 
Dacă Hulagu nu mai este în măsură să invadeze Siria, 
dispune încă în Persia de forţe suficiente pentru a 

împiedica pedepsirea aliaţilor săi. Înţelept, Barbars decide 
să aştepte o ocazie mai bună. 

Aceasta apare în 1265, la moartea lui Hulagu. Atunci, 
Barbars profită de dezbinarea mongolilor pentru a invada 
mai întâi Galileea şi a cuceri mai multe fortărețe cu 
complicitatea unei părţi a populaţiei creştine locale. Apoi 
se îndreaptă brusc spre nord, intră pe teritoriul lui 
Hethum, distruge pe rând toate oraşele, mai ales capitala 
Sis, unde omoară o mare parte din populaţie şi ia peste 
patruzeci de mii de prizonieri. Regatul armean nu se va 
mai ridica vreodată. În primăvara lui 1268, Barbars reia 
campania. Începe se atace împrejurimile din Acra, 
cucereşte castelul Beaufort, apoi, îndreptându-şi armata 
spre nord, se prezintă pe 1 mai sub zidurile din Tripoli. îl 
găseşte aici pe stăpânul oraşului, care nu este altul decât 
Bohemond, în acelaşi timp şi prinţ de Antiohia. Acesta din 
urmă, care cunoaşte resentimentul sultanului faţă de el, se 
pregăteşte de un lung asediu. Dar Barbars are alte planuri. 
Câteva zile mai târziu, îşi reia drumul spre nord pentru a 
sosi în faţa Antiohiei pe 14 mai. Cea mai mare dintre 
cetăţile france, care rezistase timp de o sută şaptezeci de 
ani tuturor suveranilor musulmani, nu va mai rezista mai 
mult de patru zile. Din 18 mai seara, o breşă este deschisă 
în zid, nu departe de citadelă; trupele lui Barbars se 
răspândesc pe străzi. Această cucerire nu seamănă deloc 
cu cele ale lui Saladin. Populaţia este masacrată sau 
redusă la sclavie, oraşul este complet distrus, Din 
prestigioasă metropolă nu va mai rămâne decât un 
târguşor dezolant, presărat de ruine, pe care timpul îl va 
ascunde în vegetaţie. 

Bohemond nu află de căderea oraşului său decât 
printr-o scrisoare memorabilă pe care i-o trimite Barbars, 
în realitate redactată de cronicarul oficial al sultanului, 
egipteanul Ibn Abd-el-Zaher: 

Nobilului şi valorosului cavaler Bohemond, prinţ 
devenit simplu conte graţie cuceririi Antiohiei. 

Sarcasmul nu se opreşte aici: 


Când noi te-am părăsit la Tripoli, ne-am îndreptat 
imediat spre Antiohia, unde am ajuns în prima zi a lunii 
venerate a ramadanului. Chiar când am ajuns, trupele tale 
au ieşit pentru a se lupta cu noi, dar ele fură învinse, căci 
le lipsea sprijinul lui Dumnezeu. Nu ai văzut cavalerii tăi 
pe jos sub copitele cailor, palatele tale jefuite, femeile tale 
pe care le-am vândut în cartierele oraşului şi care au fost 
cumpărate, doar pe un dinar, luat, de altfel, din banii tăi! 

După o lungă descriere, în care niciun detaliu nu este 
ascuns destinatarului mesajului, sultanul concluzionează: 

Această scrisoare te va bucura anunţându-te că 
Dumnezeu a avut graţia să te lase viu şi nevătămat şi să-ţi 
prelungească viaţa, fiindcă nu te aflai la Antiohia. Căci, 
dacă erai acolo, acum erai mort, rănit sau prizonier. Dar 
poate că Dumnezeu nu te-a cruțat decât pentru ca tu săi 
te supui şi să îl asculţi. 

Rezonabil şi mai ales neputincios, Bohemond 
răspunde propunând un armistițiu. Barbars îl acceptă. Ştie 
că contele, terorizat, nu mai reprezintă niciun pericol, nici 
Hethum, al cărui regat a fost practic şters de pe hartă. În 
ce-i priveşte pe francii din Palestina, ei sunt prea mulţumiţi 
că au obţinut un răgaz. Sultanul le trimite la Acra pe 
cronicarul său Abd-el-Zaher pentru a încheia un acord. 

Regele lor încerca să tergiverseze pentru a obţine 
cele mai bune condiţii, dar eu mă arătam de neclintit, 
conform directivelor sultanului. Iritat, regele francilor ceru 
interpretului: „Spune-i să privească în urma lui!” M-am 
întors şi am văzut toată armata francilor în formaţie de 
luptă. Interpretul adăugă: „Regele îţi zice să nu uiţi de 
existenţa acestei multitudini de soldaţi”. Cum eu nu 
răspundeam, regele insistă pe lângă interpret. Eu am 
întrebat atunci: „Pot să am garanţia că scap cu viaţă dacă 
zic ceea ce gândesc? 

— Da. 

— Ei bine, spune-i regelui că în armata lui sunt mai 
puţini soldaţi decât sunt prizonieri franci în închisorile din 
Cairo!” Regele aproape că se sufocă, apoi puse capăt 

întrevederii, dar ne primeşte din nou la puţin timp pentru 
a încheia acordul. 

De fapt, cavalerii franci nu-l vor mai nelinişti pe 
Barbars. Inevitabila reacţie la cucerirea Antiohiei nu va 
veni, o ştie, de la ei, ci de la stăpânii lor, regii din Occident. 

Nici nu se încheie anul 1268, că zvonuri persistente 
anunţă întoarcerea în Orient a regelui Franţei în fruntea 
unei puternice armate. Sultanul îi întreabă frecvent pe 
negustori şi pe călători. In timpul verii 1270, un mesaj 
ajunge la Cairo anunțând că Ludovic a debarcat cu şase 
mii de oameni pe plaja din Cartagina, aproape de Tunis. 
Fără să ezite, Barbars îşi adună principalii emiri mameluci 
pentru a le anunţa intenţia sa de a pleca, în fruntea unei 
puternice armate, spre îndepărtata provincie din Africa 
pentru a-i ajuta pe musulmani să respingă noua invazie 
francă. Dar, câteva săptămâni mai târziu, iată că un nou 
mesaj ajunge la sultan, semnat de al-Mustansir, emirul 
Tunisului, anunțând că regele Franţei a fost găsit mort în 
tabăra sa, iar armata lui a plecat înapoi, nu înainte de a fi 
în mare parte decimată de război sau de boli. Acest pericol 
odată îndepărtat, Barbars are timp să lanseze o nouă 
ofensivă împotriva francilor din Orient. În martie 1271, 
ocupă redutabilul „Hosn-al-Akrad”, Krak-ul cavalerilor, pe 
care nici măcar Saladin nu l-a putut cuceri vreodată. 

În anii care urmează, francii, şi mai ales mongolii, 
conduşi de Abaga, fiul şi succesorul lui Hulagu, vor 
organiza mai multe incursiuni în Siria; dar vor fi mereu 
respinşi. lar când Barbars moare otrăvit, în iulie 1277, 
posesiunile france din Orient nu mai reprezintă decât un 
şir de cetăţi de pe coastă, înconjurate din toate părţile de 
imperiul mameluc. Puternica lor reţea de fortărețe a fost 
complet distrusă. Revenirea de care s-au bucurat în timpul 
ayyubizilor s-a terminat; expulzarea lor este de acum 
inevitabilă. 

Totuşi nimic nu îi presează. Acordul încheiat de 
Barbars este reiterat în 1283 de către Qalaun, noul sultan 
mameluc. Faţă de franci, acesta nu dovedeşte nicio 

ostilitate. Se arată dispus să le garanteze prezenţa şi 
activitatea în Orient cu condiţia ca ei să renunţe, cu ocazia 
fiecărei invazii, să joace rolul de aliaţi ai inamicilor 
islamului. Textul tratatului pe care îl propune regatului din 
Acra constituie din partea acestui administrator abil şi 
luminat o tentativă unică de „regularizare” a situaţiei 
francilor. 

Dacă un rege franc va pleca din Occident, zice textul, 
pentru a veni şi a ataca pământurile sultanului sau fiului 
său, regentul regatului şi marii stăpâni din Acra îl vor 
informa pe sultan de venirea lui cu două luni înainte de a 
sosi. Dacă vor debarca în Orient după aceste două luni, 
regentul regatului şi marii stăpâni din Acra vor fi exoneraţi 
de orice responsabilitate în acest caz. 

Dacă un inamic va veni de la mongoli, sau din altă 
parte, acea parte care va afla prima va trebui să o anunţe 
pe cealaltă. Dacă un anume inamic - Dumnezeu să ne 
ferească! - va merge împotriva Siriei iar trupele sultanului 
se vor retrăge din faţa lui, conducătorii din Acra vor avea 
dreptul de a intra în negocieri cu acest inamic pentru a 
scăpa supuşii şi teritoriile lor. 

Semnat în mai 1283 pentru zece ani, zece luni, zece 
zile şi zece ore, tratatul acoperă toate ţările france de pe 
litoral, adică Acra, cu livezile, terenurile, morile, viile şi 
şaptezeci şi trei de sate care depind de el; oraşul Haifa, cu 
viile, livezile şi şapte sate care îi sunt alipite... Pentru ceea 
ce este în Saida, castelul şi oraşul, viile şi periferia sunt 
ale francilor, precum şi cincisprezece sate care depind de 
el, cu câmpia înconjurătoare, râurile, pâraiele, izvoarele, 
livezile, morile, canalele şi digurile care sunt folosite de 
mult timp la irigarea pământurilor. Dacă enumerarea este 
lungă şi minuțioasă, este tocmai pentru a evita orice 
litigiu. Ansamblul teritoriului franc apărea derizoriu: o 
fâşie de coastă, îngustă şi lungă, care nu mai seamănă cu 
fosta şi redutabila putere regională constituită pe vremuri 
de franci. Este adevărat că locurile menţionate nu 
reprezintă ansamblul posesiunilor france. Tyr, care s-a 

dezlipit de regatul din Acra, încheie un acord separat cu 
Qalaun. Mai departe, în nord, oraşe ca Tripoli sau Lattagia 
sunt excluse din acord. 

Este şi cazul fortăreței Margab, ţinută de ordinul 
Ospitalierilor, „al-osbitar” Aceşti călugări-cavaleri s-au 
alăturat cauzei mongolilor, ajungând chiar să lupte alături 
de ei într-o nouă tentativă de invazie în 1281. Astfel, 
Qalaun s-a decis să îi facă să plătească. În primăvara lui 
1285, ne zice Ibn Abd-el-Zaher, sultanul pregăti la Damasc 
maşini de asediu. Aduse din Egipt mari cantităţi de săgeți 
şi arme de toate felurile pe care le împărți emirilor. 
Pregăti şi maşinării din fier şi tuburi lansatoare de flăcări 
care nu există decât în „makhazen” - magazine - şi „dar- 
al-sinaa”, arsenalul sultanului. Înrolă şi experti artificieri şi 
înconjură Margab cu o centură de catapulte dintre care 
trei de tip „franc „şi patru de tip „diavol „Pe 25 mai, 
aripile fortăreței sunt atât de tare minate, încât apărătorii 
capitulează. Qalaun îi lasă să plece vii şi nevătămaţi spre 
Tripoli, luându-şi cu ei lucrurile personale. 

Încă o dată, aliaţii mongolilor au fost pedepsiţi fără 
ca aceştia din urmă să poată interveni. Ar fi vrut ei să 
intervină, dar cele cinci săptămâni cât a durat asediul ar fi 
fost insuficiente pentru a organiza o expediţie pornind din 
Persia. Totuşi, în acest an 1285, tătarii sunt mai 
determinaţi ca niciodată să-şi reia ofensiva împotriva 
musulmanilor. Noul lor şef, hanul Arghun, nepotul lui 
Hulagu, a preluat mai departe visul cel mai scump al 
predecesorilor săi: să realizeze o alianţă cu occidentalii 
pentru a prinde sultanatul mameluc la mijloc. Contacte 
foarte regulate sunt stabilite atunci între Tabriz şi Roma 
pentru a organiza o expediţie comună, sau cel puţin 
concertată. În 1289, Qalaun presimte un pericol iminent, 
dar agenţii săi nu reuşesc să-i furnizeze informaţii precise. 
Ignoră, mai ales, că un plan de campanie minuţios, 
elaborat de Arghun, tocmai fusese propus în scris papei şi 
principalilor regi din Occident. Una din aceste scrisori, 
adresată suveranului francez, Filip al IV-lea cel Frumos, a 

fost păstrată. Şeful mongol îi propune să înceapă invazia 
Siriei în prima săptămână a luni ianuarie 1291. Prevede că 
Damascul va cădea la jumătatea lui februarie, iar 
Ierusalimul va fi cucerit la puţin timp după. 

Fără a ghici ce se pune la cale cu adevărat, Qalaun 
este din ce în ce mai neliniştit. Se teme ca invadatorii din 
est sau din vest să nu găsească în oraşele france din Siria 
un cap de pod care să le faciliteze pătrunderea. Dar, deşi 
este de acum convins să prezenţa francilor constituie o 
ameninţare permanentă pentru securitatea lumii 
musulmane, refuză să-i amestece pe oamenii din Acra cu 
cei din jumătatea de nord a Siriei, care s-au arătat vizibil 
de partea invadatorului mongol. Oricum, ca om de onoare, 
sultanul nu poate să atace Acra, protejată de tratatul de 
pace pentru încă cinci ani, aşa că decide să ocupe Tripoli. 
În martie 1289, puternica sa armată se adună sub zidurile 
cetăţii, cucerite în urmă cu o sută optzeci de ani de fiul lui 
Saint-Giles. 

Printre zecile de mii de luptători ai armatei 
musulmane se află Abul-Fida, un tânăr emir de şaisprezece 
ani. Provenit dintr-o dinastie ayyubidă dar devenit vasal al 
mamelucilor, va domni câţiva ani mai târziu în micul oraş 
Hama, unde îşi va consacra timpul cititului şi scrisului. 
Opera acestui istoric, care este şi geograf şi poet, este 
interesantă mai ales pentru relatarea pe care ne-o oferă 
despre ultimii ani ai prezenţei france în Orient. Căci Abul- 
Fida este prezent, cu privirea atentă şi sabia în mână, pe 
toate câmpurile de bătălie. 

Oraşul Tripoli, observă el, este înconjurat de mare şi 
nu îl putem ataca pe uscat decât prin partea de est, printr- 
un pasaj îngust. După ce a început asediul, sultanul ridică 
în faţa lui un mare număr de catapulte de toate mărimile, 
şi impuse o blocadă riguroasă. 

După mai mult de o lună de lupte, oraşul cade, în 27 
aprilie, în mâinile lui Qalaun. 

Trupele musulmane intră în forţă, adaugă Abul-Fida, 
care nu încearcă deloc să ascundă adevărul. Populaţia se 

retrase spre port. Acolo, unii scăpară pe corăbii, dar 
majoritatea oamenilor fură masacrați, femeile şi copiii 
capturați, iar musulmanii strânseră o imensă pradă de 
război. 

Când invadatorii au terminat de omorât şi jefuit, 
oraşul, din ordinul sultanului, este demolat şi ras de pe 
faţa pământului. 

La mică distanţă de Tripoli, se afla, în mijlocul mării, 
o mică insulă cu o biserică. Când cetatea fu cucerită, mai 
mulţi franci se refugiară aici cu familiile. Dar trupele 
musulmane se aruncară în mare, traversând înot până la 
această insulă, masacrară toţi bărbaţii care se refugiaseră 
aici şi luară femeile şi copiii cu prada. După carnagiu, am 
trecut chiar eu până la insulă cu o barcă, dar nu am putut 
rămâne acolo, atât de tare era mirosul cadavrelor. 

Tânărul ayyubid, îmbibat de măreţia şi generozitatea 
strămoşilor săi, nu poate să nu se scandalizeze faţă de 
aceste masacre inutile. Dar o ştie, timpurile s-au schimbat. 

Curios, expulzarea francilor se petrece într-o 
atmosferă care aminteşte de cea care era la sosirea lor, 
aproape cu două secole în urmă. Masacrele din Antiohia 
din 1268 par să le reproducă pe cele din 1096, iar 
înverşunarea asupra oraşului Tripoli va fi prezentată, de 
istoricii arabi ai secolelor următoare, ca o ripostă tardivă 
la distrugerea, în 1109, a cetăţii Banu Ammar. Totuşi, abia 
în timpul bătăliei de la Acra, ultima mare bătălie din 
războaiele france, revanşa va deveni cu adevărat tema 
majoră a propagandei mameluce. 

A doua zi după victoria sa, Qalaun este hărțuit de 
ofiţerii săi. De acum este clar, afirmă ei, că niciun oraş 
franc nu poate rezista armatei mameluce, că trebuie să 
atace imediat, fără să aştepte ca Occidentul, alarmat de 
căderea oraşului Tripoli, să organizeze o nouă expediţie în 
Siria. Nu ar trebui să se termine o dată pentru totdeauna 
cu ceea ce rămâne din regatul franc? Dar Qalaun refuză: a 
semnat un acord şi niciodată nu îşi va încălca jurământul. 
Nu ar putea atunci, insistă anturajul său, să ceară 


înţelepţilor jurişti să proclame nulitatea tratatului cu Acra, 
acest procedeu atât de utilizat de franci în trecut? Sultanul 
îi respinge. Le reaminteşte emirilor că ajurat, în cadrul 
acordului semnat în 1283, că nu va recurge la consultaţii 
juridice pentru a rupe acordul. Nu, confirmă Qalaun, va 
ocupa toate teritoriile france pe care tratatul nu le 
protejează, dar nimic mai mult. Şi trimite o ambasadă la 
Acra pentru a reafirma ultimului dintre regii franci, 
Henric, „suveranul Ciprului şi Ierusalimului”, că îşi va 
respecta angajamentele. Mai mult, decide să reînnoiască 
acest faimos tratat pentru alţi zece ani începând din iulie 
1289, şi îi încurajează pe musulmani să profite de Acra 
pentru schimburile lor comerciale cu Occidentul. În lunile 
care urmează, portul palestinian cunoaşte, de fapt, o 
intensă activitate. Cu sutele, negustori din Damasc vin să 
se instaleze în numeroasele hanuri de lângă pieţe, 
efectuând fructuoase tranzacţii cu comercianții venețieni 
sau cu bogaţii 

Templieri, deveniți principalii bancheri din Siria. Pe 
de altă parte, mii de ţărani arabi, veniţi mai ales din 
Galileea, năvălesc în metropola francă pentru a-şi vinde 
recoltele. Această prosperitate este profitabilă pentru 
toate statele din regiune, şi mai ales pentru mameluci. De 
mulţi ani, schimburile comerciale cu estul fiind tulburate 
de prezenţa mongolă, lipsa câştigului nu poate fi 
compensată decât printr-o dezvoltare a comerţului 
mediteranean. 

Pentru cei mai realişti dintre conducătorii franci, 
noul rol oferit capitalei lor, cel de mare tejghea ce 
efectuează legătura între două lumi, reprezintă o şansă 
nesperată de supravieţuire într-o regiune unde nu mai au 
nicio şansă să joace vreun rol hegemonie. Totuşi, nu este 
opinia tuturor. Unii speră încă să genereze în Occident o 
mobilizare religioasă suficientă pentru a organiza noi 
expediţii militare împotriva musulmanilor. După căderea 
oraşului Tripoli, regele Henric a trimis mesageri la Roma 
pentru a cere întăriri, astfel încât în vara anului 1290, o 

impozantă flotă soseşte în portul Acra, debarcând mii de 
combatanți franci fanatici. Locuitorii îi privesc cu 
neîncredere pe aceşti occidentali împleticindu-se de beti, 
care au alură de tâlhari şi nu se supun niciunui şef. 

După câteva ore, încep incidentele. Comercianţii din 
Damasc sunt atacați pe stradă, jefuiţi şi lăsaţi morţi. 
Autorităţile reuşesc cât de cât să restabilească ordinea, 
dar, spre sfârşitul lui august, situaţia se deteriorează. În 
urma unui banchet copios, nou-veniţii se răspândesc pe 
stradă. Orice persoană care poartă barbă estre urmărită, 
apoi ucisă fără milă. Numeroşi arabi, negustori sau ţărani, 
atât creştini cât şi musulmani, pier astfel. Alţii fug, pentru 
a povesti ceea ce se întâmplă. 

Qalaun este nebun de furie. Pentru a se ajunge aici a 
reînnoit el tratatul cu francii? Emirii săi îl presează să 
acţioneze pe loc. Dar, în calitate de om de stat responsabil, 
nu vrea să se lase dominat de furie. Trimite la Acra un 
ambasador pentru a cere explicaţii şi a cere, mai ales, ca 
asasinii să-i fie predaţi pentru a fi pedepsiţi. Francii sunt 
împărţiţi. O minoritate recomandă să se accepte condiţiile 
sultanului pentru a evita un nou război. Alţii refuză, 
mergând până a le răspunde emisarilor lui Qalaun că 
negustorii musulmani sunt ei înşişi responsabili de acte, 
unul dintre ei încercând să seducă o femeie francă. 

Atunci, Qalaun nu mai ezită. Îşi strânge emirii şi le 
anunţă decizia sa de a pune capăt, o dată pentru 
totdeauna, ocupaţiei france care a durat prea mult. 
Imediat încep pregătirile. Vasalii sunt convocați, din cele 
patru colţuri ale sultanatului, pentru a lua parte la această 
ultimă bătălie a războiului sfânt. 

Inainte ca armata să părăsească Cairo, Qalaun jură 
pe Coran să nu lase arma din mână până ce ultimul franc 
nu este expulzat. Jurământul este cu atât mai impresionant 
cu cât sultanul era pe atunci un bătrânel slăbit. Deşi nu se 
cunoaşte vârsta lui cu precizie, se pare că depăşise 
şaptezeci de ani. Pe 4 noiembrie 1290, impresionanta 
armată mamelucă se pune în mişcare. Chiar a doua zi, 

sultanul cade bolnav. Îşi cheamă emirii la căpătâiul său, îi 
pune să jure supunere faţă de fiul lui Khalil şi îi cere 
acestuia să se angajeze, la fel ca şi el, să ducă la capăt 
campania împotriva francilor. Qalaun moare în mai puţin 
de o săptămână, venerat de supuşii săi, ca un mare 
suveran. 

Dispariţia sultanului nu va întârzia decât câteva luni 
ultima ofensivă împotriva francilor. Din martie 1291, Khalil 
reia, în fruntea armatei sale, drumul spre Palestina. 
Numeroase contingente siriene i se alătură de la începutul 
lui mai, în câmpia care înconjoară Acra. Abul-Fida, pe 
atunci în vârstă de optsprezece ani, participă la bătălie 
alături de tatăl său; este chiar investit cu răspundere, 
fiindcă are în sarcină o redutabilă catapultă, poreclită 
„Victorioasa”, pe care a trebuit să o transporte în bucăţi 
separate de la Hosn-el-Akrad până în apropiere de cetatea 
francă. 

Căruţele erau atât de grele încât deplasarea ne luă 
mai mult de o lună, pe când în timp normal opt zile ar fi 
fost suficiente. La sosire, boii care trăgeau căruțele erau 
aproape morţi de epuizare şi de frig. 

Lupta începu imediat, continuă cronicarul nostru. 
Noi, oamenii din Hama, eram postați ca de obicei în flancul 
drept al armatei. Eram la malul mării, de unde atacam 
ambarcaţiunile france de pe turele acoperite cu lemn şi 
tapisate cu piei de bivoli, de unde inamicul trăgea spre noi 
cu arcuri şi arbalete. Trebuia deci să ne batem pe două 
fronturi, împotriva celor din Acra, care ţineau piept alor 
noştri, şi contra flotei lor. Am suferit pierderi grele când un 
vas franc, transportând o catapultă, începu să lanseze 
bucăţi de rocă peste corturile noastre. Dar, într-o noapte, 
începură vânturi puternice. Vasul începu să se legene pe 
valuri, scuturat, atât de tare încât catapulta se rupse în 
bucăţi. Intr-o altă noapte, un grup de franci făcu o ieşire 
neaşteptată şi înaintă până în tabăra noastră; dar, din 
cauza întunericului, unii dintre ei se împiedicară de corzile 
care ţineau corturile; un cavaler căzu chiar în fosa cu 

mizerie şi fii omorât. Trupele noastre se alarmară, atacară 
pe franci din toate părţile, obligându-i să se retragă spre 
oraş după ce au lăsat mulţi morţi în urmă. A doua zi de 
dimineaţă, vărul meu al-Malik al-Muzaffar, senior în Hama, 
agăţă capetele francilor omorâţi de gâtul cailor pe care noi 
îi capturaserăm şi le prezentă sultanului. 

Vineri 17 iunie 1291, dispunând de o superioritate 
militară zdrobitoare, armata musulmană penetrează în 
forţă în oraşul asediat. Regele Henric şi majoritatea 
notabililor se îmbarcă în grabă pentru a se refugia în 
Cipru. Ceilalţi franci sunt toţi capturați sau omorâţi. 
Oraşul este distrus complet. 

Oraşul Acra fusese recucerit, precizează Abul-Fida, la 
prânz, în a şaptesprezecea zi din a doua lună de jumada a 
anului 690. Or, exact în aceeaşi zi, la aceeaşi oră, în anul 
587, francii cuceriseră Acra de la Salaheddin, capturându-i 
şi masacrându-i pe toţi musulmanii care erau acolo. Nu 
este aici o curioasă coincidenţă? 

Conform calendarului creştin, această coincidenţă nu 
este mai puţin uimitoare, deoarece victoria francilor la 
Acra avusese loc în 1191, cu o sută de ani înainte de 
înfrângerea lor finală. 

După cucerirea cetăţii Acra, continuă Abul-Fida, 
Dumnezeu aruncă spaima în inima francilor care mai erau 
pe litoralul sirian. Evacuară deci precipitaţi Saida, Beirut, 
Tyr şi toate celelalte oraşe. Sultanul avu astfel fericitul 
destin, care nu fusese al niciunuia, să cucerească fără 
dificultate toate aceste locuri pe care le distruse imediat. 

De fapt, în vâltoarea triumfului său, Khalil decide să 
distrugă, de-a lungul coastei, orice fortăreață care ar putea 
servi francilor în cazul în care ar mai încerca să revină în 
Orient. 

Prin aceste cuceriri, concluzionă Abul-Fida, toate 
teritoriile de pe litoral reveniră integral musulmanilor, 
rezultat nesperat. Astfel francii, care fuseseră altă dată pe 
punctul de a cuceri Damascul, Egiptul şi multe alte 
ţinuturi, fură expulzați din toată Siria şi zonele de coastă. 


1 


Să dea Domnul ca ei să nu mai pună vreodată piciorul aici! 

EPILOG 

Aparent, lumea arabă tocmai repurtase o victorie 
strălucitoare. Dacă Occidentul a încercat, prin invaziile 
sale succesive, să stăvilească expansiunea islamului, 
rezultatul a fost exact opus. Nu numai că statele france din 
Orient erau dezrădăcinate după două secole de colonizare, 
dar musulmanii se mobilizaseră atât de tare, încât urmau 
să pornească, sub drapelul turcilor otomani, la cucerirea 
Europei. În 1453, Constantinopolul cădea în mâinile lor. În 
1529, cavaleria lor se oprea sub zidurile Vienei. 

Subliniem: aparent. Pentru că trebuie să facem 
următoarea constatare: în vremea cruciadelor, lumea 
arabă, din Spania până în Irak, este încă, intelectual şi 
material, depozitara celei mai avansate civilizaţii de pe 
planetă. După aceea, centrul lumii se mută considerabil 
spre vest. Este vorba de relaţia cauză-efect? Putem merge 
până la a afirma că cruciadele au dat semnalul progresului 
Europei occidentale - care va ajunge treptat să domine 
lumea - şi au marcat sfârşitul civilizaţiei arabe? 

Fără a fi fals, un asemenea raţionament trebuie 
nuanţat. Arabii sufereau, încă dinaintea cruciadelor, de 
anumite „infirmităţi” pe care prezenţa francă le-a scos în 
evidenţă şi poate chiar le-a agravat, dar pe care nu le-a 
creat în totalitate. 

Poporul Profetului pierduse, din secolul al IX-lea, 
controlul asupra destinului său. Conducătorii săi erau 
practic nişte străini. Din această multitudine de personaje 
pe care le-am văzut defilând în cursul a două secole de 
ocupaţie francă, care erau arabi? Cronicarii, cadiii, câţiva 
regişori locali - Ibn Ammar, Ibn Mugidh - şi neputincioşii 
califi. Dar deţinătorii reali ai puterii şi chiar principalii eroi 
ai luptei contra francilor - Zinki, Nureddin, Qutuz, 
Barbars, Qalaun - erau turci; al-Afdal era armean; Chirkuh, 
Saladin,  al-Adel, al-Kamel erau kurzi. Bineînțeles, 
majoritatea acestor oameni de stat era arabizată cultural şi 
afectiv; dar să nu uităm că l-am văzut în 1134 pe sultanul 

Massud discutând cu califul al-Muştarşid prin intermediul 
interpretului, fiindcă selgiucidul, la optzeci de ani după 
cucerirea Bagdadului de către clanul său, încă nu vorbea 
niciun cuvânt în arabă. Şi mai grav: un număr considerabil 
de luptători ai stepelor, fără nicio legătură cu civilizațiile 
arabe sau mediteraneene, veneau periodic să se încadreze 
în casta militară conducătoare. Dominaţi, oprimaţi, 
batjocoriţi, străini pe propriul lor pământ, arabii nu puteau 
să-şi continue expansiunea culturală începută în secolul al 
VII-lea. In momentul sosirii francilor, stagnau deja, 
mulţumindu-se să trăiască din experienţa trecutului. Şi 
dacă încă erau mult mai înaintați faţă de aceşti noi 
invadatori în majoritatea domeniilor, declinul lor începuse. 

A doua „infirmitate” a arabilor, care nu este lipsită de 
legătură cu prima, constă în incapacitatea lor de a crea 
instituţii stabile. Francii, de la sosirea lor în Orient, au 
reuşit crearea unor veritabile state. La Ierusalim, 
succesiunea se realiza în general fără evenimente; un 
consiliu regal exercita un control efectiv asupra politicii 
monarhului, iar clerul avea un rol recunoscut în jocul de 
putere. In statele musulmane, nimic asemănător. Orice 
monarhie era ameninţată de moartea monarhului, orice 
transmitere a puterii provoca un război civil. Trebuie 
aruncată întreaga responsabilitate a acestui fenomen pe 
invaziile succesive, care repuneau constant în discuţie 
chiar existenţa statelor? Trebuie incriminate originile 
nomade ale popoarelor care au dominat această regiune, 
că este vorba de arabi, turci sau mongoli? Nu se poate, în 
cadrul acestui epilog, să tranşăm o astfel de chestiune. Ne 
mulţumim să precizăm că aceeaşi problemă se pune şi azi, 
chiar dacă în termeni puţin diferiţi, în lumea arabă de la 
sfârşitul secolului al XX-lea. 

Absența instituţiilor stabile şi recunoscute nu putea 
să nu aibă consecinţe asupra libertăţilor. La occidentali, 
puterea monarhilor este bazată, în epoca cruciadelor, pe 
principii care cu greu pot fi încălcate. Ussama a remarcat, 
în timpul unei vizite în regatul Ierusalimului, că „atunci 

când cavalerii dau o sentinţă, aceasta nu poate fi 
modificată sau casată de către rege!” Şi mai semnificativă 
este această mărturie a lui Ibn Jobair în ultimele zile ale 
călătoriei sale în Orient: 

Părăsind Tibnin (aproape de Tyr), am traversat un şir 
neîntrerupt de ferme şi sate cu pământuri eficient lucrate. 
Locuitorii lor sunt toţi musulmani, dar convieţuiesc cu 
francii - Dumnezeu să ne apere de ispite! Locuinţele le 
aparţin şi toate bunurile sunt ale lor. Toate regiunile 
controlate de franci în Siria sunt supuse aceluiaşi regim: 
domeniile funciare, sate şi ferme au rămas musulmanilor. 
Or, îndoiala pătrunde în inimile multora dintre ei când îşi 
compară soarta cu cea a fraţilor lor care trăiesc în 
teritoriul musulman. Aceştia din urmă suportă de fapt 
nedreptatea  coreligionarilor lor, în timp ce francii 
acţionează echitabil. 

Ibn Jobair are dreptate să se neliniştească, deoarece 
tocmai descoperă, pe drumurile Libanului de Sud actual, o 
realitate plină de consecinţe: chiar dacă înfăptuirea 
justiţiei la franci prezintă anumite aspecte pe care le-am 
putea califica drept „barbare”, aşa cum a subliniat-o 
Ussama, societatea lor are avantajul de a fi „distribuitoare 
de drepturi” Noţiunea de cetăţean cu siguranţă nu există 
încă, dar feudalii, cavalerii, clerul, universitatea, burghezii 
şi chiar ţăranii „necredincioşi” au cu toţii drepturi bine 
stabilite. In Orientul arab, procedura tribunalelor este mai 
raţională; totuşi, puterea arbitrară a prinţului nu are nicio 
limită. Dezvoltarea cetăților comerciale, ca evoluţie a 
ideilor, nu putea fi decât întârziată. 

Reacţia lui Ibn Jobair merită chiar un examen mai 
atent. Dacă are onestitatea de a recunoaşte calităţi la 
„inamicul blestemat”, se cufundă apoi în injurii, estimând 
că echitatea francilor şi buna lor administrare constituie 
un pericol mortal pentru musulmani. Aceştia nu riscă de 
fapt să întoarcă spatele coreligionarilor lor - şi religiei lor 
- dacă găsesc un trai mai bun în societatea francă? Oricât 
de uşor de înţeles ar fi, atitudinea călătorului nu este mai 

puţin simptomatică decât boala de care suferă fraţii săi: 
de-a lungul cruciadelor, arabii au refuzat să îmbrăţişeze 
ideile venite din Occident. Şi aici este, probabil, efectul cel 
mai dezastruos al agresiunilor ale căror victime au fost. 
Pentru invadator, să înveţe limba poporului cucerit este un 
şiretlic; pentru acesta din urmă, să înveţe limba 
invadatorului este un compromis, chiar o trădare. De fapt, 
numeroşi franci au învăţat arabă, în timp ce locuitorii ţării, 
cu excepţia câtorva creştini, au rămas impermeabili la 
limbile occidentalilor. 

Am putea continua cu exemplele, căci, în toate 
domeniile, francii s-au instruit la şcoala arabă, atât în 
Siria, cât şi în Spania sau Sicilia. Şi ceea ce au învăţat aici 
era indispensabil pentru expansiunea lor ulterioară. 
Moştenirea civilizaţiei elene nu va fi transmisă către 
Europa occidentală decât prin intermediul arabilor, 
traducători şi continuatori. In medicină, astronomie, 
chimie, geografie, matematici, arhitectură, francii şi-au 
extras cunoştinţele din cărţile arabe pe care le-au asimilat, 
imitat, apoi depăşit. Câte cuvinte poartă încă această 
mărturie: zenit, nadir, azimut, algebră, algoritm sau cel 
mai simplu, „cifră” în domeniul industriei, europenii au 
preluat şi apoi au îmbunătăţit procedeele utilizate de arabi 
pentru fabricarea hârtiei, prelucrarea pieilor, textilelor, 
distilarea alcoolului şi a zahărului - încă două cuvinte 
împrumutate din arabă. Nu trebuie să uităm nici cum 
agricultura europeană s-a îmbogăţit şi ea în contact cu 
Orientul: caise, vinete, haşme, portocale, pepene verde... 
Lista cuvintelor „arabe” este interminabilă. 

În timp ce pentru Europa occidentală perioada 
cruciadelor a însemnat începutul unei veritabile revoluţii, 
atât economice, cât şi culturale, în Orient, aceste războaie 
sfinte aveau să conducă la secole lungi de decadenţă şi 
obscurantism. Asaltată din toate părţile, lumea musulmană 
se retrage în sine. A devenit temătoare, defensivă, 
intolerantă, sterilă, atitudini care se agravează pe măsură 
ce se continuă evoluţia planetară, faţă de care se simte 

marginalizată. Progresul este de acum înainte altul. 
Modernismul este altul. Trebuia să-şi afirme identitatea 
culturală şi religioasă respingând acest modernism 
simbolizat de Occident? Trebuia, din contră, să se angajeze 
decisiv pe calea modernizării, cu riscul de a-şi pierde 
identitatea? Nici Iranul, nici Turcia, nici lumea arabă nu au 
reuşit să rezolve această dilemă; şi de aceea şi astăzi 
asistăm în continuare la o alternanță, adesea brutală, între 
faze de occidentalizare forţată şi faze de integrism 
exagerat, puternic xenofob. 

În acelaşi timp fascinată şi speriată de aceşti franci 
pe care i-a cunoscut ca barbari, pe care i-a învins dar care, 
de atunci, au reuşit să domine pământul, lumea arabă nu 
poate să se rezume la a considera cruciadele drept un 
simplu episod dintr-un trecut depăşit. Suntem frecvent 
surprinşi să descoperim până la ce punct atitudinea 
arabilor, şi a musulmanilor în general, faţă de Occident 
rămâne influenţată şi astăzi de evenimentele care ar fi 
trebuit să se încheie acum şapte secole. 

Or, în ajunul celui de-al treilea mileniu, responsabilii 
politici şi religioşi ai lumii arabe se raportează constant la 
Saladin, la căderea Ierusalimului şi recucerirea lui. Israelul 
este asimilat, în accepțiunea populară ca şi în anumite 
discursuri oficiale, unui nou stat cruciat. Din trei divizii ale 
Armatei de Eliberare a Palestinei, una poartă încă numele 
de Hittin şi o alta de Am Jalut. Preşedintele Nasser, din 
timpul gloriei sale, era în mod obişnuit comparat cu 
Saladin care, ca şi el, reunise Siria şi Egiptul - chiar şi 
Yemenul! în ce priveşte expediţia de la Suez, din anul 
1956, aceasta a fost identificată cu cea din 1191, drept o 
cruciadă dusă de francezi şi englezi. 

Este adevărat că similitudinile sunt tulburătoare. 
Cum să nu te gândeşti la preşedintele Sadat ascultându-l 
pe Sibt Ibn al-Jawzi denunţând, în faţa poporului din 
Damasc, „trădarea” stăpânului din Cairo, al-Kamel, care a 
îndrăznit să recunoască suveranitatea inamicului asupra 
Oraşului Sfânt? Cum să distingi trecutul de prezent când 

este vorba de lupta dintre Damasc şi Ierusalim pentru 
controlul zonelor Golan sau Bekaa? Cum să nu rămâi 
gânditor citând reflecţiile lui Ussama asupra superiorității 
militare a invadatorilor? 

Într-o lume musulmană perpetuu agresată, nu putem 
împiedica apariţia unui sentiment de persecuție, care ia, la 
anumiţi fanatici, forma unei obsesii periculoase: l-am 
văzut, pe 13 mai 1981, pe turcul Mehmet Ali Agca care a 
tras asupra papei după ce a explicat într-o scrisoare: Am 
decis să-l omor pe loan Paul al II-lea, comandant suprem al 
cruciaților. Dincolo de acest act individual, este clar că 
Orientul arab vede mereu în Occident un inamic natural. 
împotriva lui, orice act ostil, politic, militar sau petrolier, 
nu este decât o revanşă legitimă. Şi nu ne putem îndoi că 
ruptura dintre cele două lumi datează din timpul 
cruciadelor, resimţite de către arabi, şi astăzi, ca o siluire. 

NOTE ŞI SURSE 

În doi ani de cercetări asupra cruciadelor, am 
parcurs foarte multe lucrări şi autori care, pentru o scurtă 
întâlnire sau frecventaţi asiduu, exercită fiecare o influenţă 
asupra lucrării de faţă. Chiar dacă merită menţionaţi cu 
toţii, optica acestei cărţi impune o selecţie. Estimăm de 
fapt că cititorul caută aici nu o bibliografie exhaustivă a 
cruciadelor, ci referinţe care să-i permită să meargă mai 
departe în cunoaşterea acestei „alte viziuni”. 

Trei tipuri de lucrări vor figura în aceste note. Mai 
întâi, bineînţeles, cele ale istoricilor şi cronicarilor arabi 
care ne-au lăsat o mărturie despre invaziile france. Vorbim 
de ei, capitol după capitol, pe măsură ce numele lor va 
apărea în prezentarea noastră, făcând referire la operele 
originale, pe care ne-am bazat în general, ca şi la 
traducerile franceze disponibile. Cităm totuşi, odată cu 
această introducere, excelenta culegere de texte adunate 
de către orientalistul italian Francesco Gabrieli, publicată 
în franceză sub titlul: Chroniques arabes des croisades, 
Sindbad, Paris, 1977. 

Un al doilea tip de lucrări tratează istoria medievală 

arabă şi musulmană în raporturile ei cu Occidentul. Cităm 
îndeosebi: 

E. Ashtor: A social and economic history of the near 
cast in the middle âges, Collins, Londra, 1976. 

C. Cahen: Les Peuples musulmans dans l'histoire 
medievale, Institutul francez din Damasc, 1977. 

M. Hodgson: The venâure of islam, Universitatea din 
Chicago, 1974. 

R. Palm: Les Etendards du Prophète, J.C. Lattès, 
Paris, 1981. 

J. J. Saunders: A history of medieval islam, RKP, 
Londra, 1965. 

J. Sauvaget: Introduction à histoire de l'Orient 
musulman, Adrien-Maisonneuve, Paris, 1961. 

J. Schacht: The legacy of islam, Universitatea Oxford, 
1974. 

E. Sivan: ĽIslam et la croisade, Adrien-Maisonneuve, 
Paris, 1968. 

H. Montgomery Watt: Linfluence de islam sur 
l'Europe medievale, Geuthner, Paris, 1974. 

Un al treilea tip de lucrări se referă la relatările 
istorice, globale sau parţiale, ale cruciadelor. Este de la 
sine înţeles că accesarea lor ne era indispensabilă pentru a 
aduna mărturiile arabe, inevitabil fragmentate, într-o 
relatare continuă care să acopere cele două secole de 
invazii france. Le vom evoca cel puţin o dată în aceste 
note. Să cităm chiar de pe acum două lucrări clasice: 
Histoire des croisades et du royaume franc de Jérusalem, 
de René Grousset, în trei volume, Plon, Paris, 1934 - 1936; 
A history of the crusades, de Stephen Runciman, tot în trei 
volume, Universitatea Cambridge 1951 - 1954. 

Prolog 

Nu toţi istoricii arabi sunt de acord să îi atribuie lui 
al-Harawi discursul citat. După cronicarul din Damasc, 
Sibt Ibn al-Jawzi (vezi Capitolul XII), chiar cadiul ar fi 
pronunţat aceste cuvinte. Istoricul Ibn al-Athir (vezi 
Capitolul II) afirmă că autorul lor este poetul al-Abiwardi, 

aparent inspirat de lamentările lui al-Harawi. Oricum, în ce 
priveşte fondul, nu există nicio îndoială: vorbele citate 
corespund mult mesajului pe care delegaţia condusă de 
cadiu a vrut să-l transmită către curtea califului. 

Plecat din Valencia, din Spania musulmană, Ibn 
Jobair (1144 - 1217) a efectuat călătoria sa în Orient între 
1182 şi 1185. Şi-a consemnat observaţiile într-o carte 
disponibilă în franceză (Geuthner, Paris, 1953 - 1956). 
Textul original a fost reeditat în arabă (Sader, Beirut, 
1980). 

Născut şi decedat la Damasc, Ibn al-Qalanissi (1073 - 
1160) a ocupat înalte funcţii administrative în oraşul său. A 
lăsat o cronică intitulată Zayl tarikh Dimachg, al cărei text 
original nu este disponibil decât într-o ediţie din 1908. O 
ediţie franceză parţială, sub titlul Damas de 1075 a 1154, a 
fost publicată în 1952 de Institutul Francez din Damasc şi 
Ediţiile Adrien-Maisonneuve, Paris. 

Capitolul I 

„In acel an”, în citatul lui Ibn al-Qalanissi, este anul 
490 al hegirei. Toţi cronicarii şi istoricii arabi ai epocii 
utilizează, aproape fără excepţie, aceeaşi metodă de 
expunere: enumeră, adesea în dezordine, evenimentele din 
fiecare an, înainte de a trece la următorul. 

Termenul de rum - singular: rumi - este uneori 
utilizat în secolul XX în anumite părţi ale lumii arabe 
pentru a îi desemna nu pe greci, ci pe occidentali în 
general. 

Emirul - al-amir - este, la origine, „cel care îşi asumă 
conducerea” „Amir  al-muminin” este prinţul sau 
comandantul credincioşilor. Emirii din armată sunt un fel 
de ofiţeri superiori. „Amir al-juyuch” este şeful suprem al 
armatelor şi „amic al-bahr” este comandantul flotei, un 
cuvânt împrumutat de occidentali sub o formă concisă: 
„amiral”. 

Un mister înconjoară originea selgiucizilor. Eponimul 
clanului, Selgiuk, avea doi fii pe nume Mikael şi Israel, 
ceea ce lasă să se presupună că dinastia care a unificat 

Orientul musulman avea origini creştine sau evreieşti. 
După islamizarea lor, selgiucizii şi-au schimbat anumite 
nume. În special „Israel” a fost turcizat în „Arslan”. 

Le Geste du roi Danishmend a fost publicată în 1960, 
original şi traducere, de Institutul Francez de Arheologie 
din Istanbul. 

Capitolul II 

Principala operă a lui Ibn al-Athir (1160 - 1233),/7 
Histoireparfaite (Al-Kamel fit- Tarikh), nu există în franceză 
decât în traduceri fragmentate, mai ales în Recueil des 
historiens des croisades, publicată la Paris, între 1841 şi 
1906, de către Academie des Inscriptions et Belles-Lettres. 
Textul arab din Al-Kamelfit- Tarikh, în 13 volume, a fost 
reeditat în 1979 (Sader, Beirut). Volumele X, XI şi XII 
evocă, printre multe altele, invaziile france. 

Despre secta Asasinilor, a se vedea Capitolul V. 

Referinţă despre citatul lui Ibn Jobair cu privire la 
petrol: Voyages, ediţia franceză, p. 268; ediţia arabă, p. 
209. 

Pentru a afla mai multe despre Antiohia şi regiunea 
ei, a se citi, de C. Cahen: La Syrie du Nord à l'époque des 
croisades et la principaute franque d'Antioche, Geuthner, 
Paris, 1940. 

Capitolul III 

Relatările referitoare la actele de canibalism comise 
de armatele france la Maara în 1098 sunt numeroase - şi 
concordante - în cronicile france ale epocii. Până în secolul 
al XIX-lea, le găsim încă detaliate la istoricii europeni. De 
exemplu, cazul din /'Histoire des croisades, de Michaud, 
publicată în 1817 - 1822. A se vedea tomul 1, paginile 357 
şi 577, şi Bibliographie des croisades, paginile 48, 76, 183, 
248. In secolul XX, în schimb, aceste relatări - misiunea 
civilizatoare obligă? - sunt în general omise. Grousset, în 
cele trei volume din Histoire, nu face nicio referire; 
Runciman se mulţumeşte cu o aluzie: „foametea domnea... 
canibalismul părea singura soluţie” (op. cit., tomul I, p. 
261). 


Despre Tafâirs, vezi J. Prawer: Histoire du royaume 
franc de Jerusalem, C.N.R.S., Paris, 1975 (tomul I, p. 216). 
Pentru Ussama Ibn Mungidh, vezi capitolul VII. 

Despre originea numelui Krak al cavalerilor, vezi Paul 
Deschamps: La Toponomastique en Terre sainte au temps 
des croisades, în Culegere de lucru... Geuthner, Paris, 
1955. 

Francii vor găsi scrisoarea basileului în cortul lui al- 
Afdal, după bătălia de la Ascalon, în august 1099. 

Capitolul IV 

Despre uimitorul trecut al lui Nahr-el-Khalb, a se 
vedea Tarikh Loubnan, Assaqafa, Beirut, 1978. 

După întoarcerea sa în Europa, Bohemond va încerca 
să invadeze Imperiul Bizantin. Pentru a respinge atacul, 
Alexie îi va cere lui Kilij Arslan să-i trimită trupe. Învins şi 
capturat, Bohemond va fi forţat să recunoască prin tratat 
drepturile rumilor asupra cetăţii Antiohia. Această umilinţă 
îl va obliga să nu se mai întoarcă niciodată în Orient. 

Edessa se află astăzi în Turcia. Numele ei este Urfa. 

Capitolul V 

Referitor la bătălia de la Tyr şi tot ceea ce priveşte 
acest oraş, a se vedea M. Chebap, Tyr à l'époque des 
croisades, Adrien-Maisonneuve, Paris, 1975. 

Istoricul din Alep, Kamaleddin Ibn al-Adun (1192 - 
1262) nu a consacrat decât prima parte a vieţii sale pentru 
a scrie istoria oraşului său. Acaparat de activitatea sa 
politică şi diplomatică şi de numeroasele călătorii prin 
Siria, Irak şi Egipt, îşi va întrerupe cronica în 1223. Textul 
original al lucrării sale, Histoire d'Alep, a fost publicat de 
Institutul Francez din Damasc în 1968. Nu există nicio 
ediţie franceză. 

Locul unde se derulează bătălia între Ilghazi şi 
armata din Antiohia este numit diferit de la o sursă la alta: 
Sarmada, Darb Sarmada, Tel Agibrin... Francii l-au 
denumit „Ager sanguinis”, „câmpul sângelui”. 

Despre Asasini, a se citi M. Hodgson, The order of 
Assassins, Mouton, Haga, 1955. 


Capitolul VI 

Spitalul fondat la Damasc în 1154 va continua să 
funcţioneze până în...1899, dată la care va fi transformat 
în şcoală. 

Tatăl lui Zinki, Aq Sonqor, fusese guvernator în Alep 
până în 1094. Acuzat de trădare de către Tutuch, tatăl lui 
Redwan, a fost decapitat. Tânărul Zinki a fost atunci primit 
de către Karbuqa din Moşul, care l-a crescut şi care l-a luat 
să participe la toate bătăliile sale. 

Prinţesa Zomorrod era fiica emirului Jawali, fostul 
guvernator din Moşul. 

Capitolul VII 

Născut în 1095, cu doi ani înainte de sosirea francilor 
în Siria, mort în 1188, la un an după recucerirea 
Ierusalimului, emirul Ussama Ibn Mungidh ocupă un loc 
aparte printre martorii arabi ai cruciadelor. Scriitor, 
diplomat, politician, i-a cunoscut personal pe Nureddin, 
Saladin, Moinuddin Onar, regele Foulque şi mulţi alţii. 
Ambiţios, intrigant, complotist, a fost acuzat că a pus la 
cale asasinarea califului fatimid şi a unui vizir egiptean, că 
a vrut să-l răstoarne pe unchiul său Sultan şi chiar pe 
prietenul său Moinuddin. Cu toate acestea, a rămas 
imaginea unui fin literat, al observatorului perspicace şi 
plin de umor. Principala operă a lui Ussama, autobiografia 
sa, a fost publicată la Paris în 1893 prin grija lui H. 
Derenbourg. O nouă versiune franceză, adnotată şi superb 
ilustrată, a fost editată în 1893 de către Andre Miquel sub 
titlul: Des enseignements de la vie (Imprimeria Naţională, 
Paris). 

Pentru relatarea bătăliei de la Edessa, a se vedea J.B. 
Chabot, Un episode de /histoire des croisades, Melanges... 
Geuthner, Paris, 1924. 

Capitolul VIII 

Pentru a afla mai multe despre fiul lui Zinki şi epoca 
sa, a se vedea N. Elisseeff, Nurad Din, un grand prince 
musulman de Syrie en temps des croisades, Institutul 
Francez din Damasc, 1967. Diferenţa de ortografie dintre 

Nureddin şi Nur-ad Din ne face să precizăm, dacă mai este 
nevoie, că nu am adoptat în această carte, destinată unui 
public nu neapărat specializat, o transcriere academică a 
limbii arabe. 

Prima sursă legală de bani pentru prinți - inclusiv 
Nureddin - era partea lor din prada luată de la inamic: aur, 
argint, cai, prizonieri vânduți ca sclavi. Preţul acestora din 
urmă se diminua sensibil când erau prea mulţi, precizează 
cronicarii; se ajungea chiar să se schimbe un om pe o 
pereche de papuci! 

De-a lungul cruciadelor, violente cutremure de 
pământ vor devasta Siria. Dacă cel din 1157 este cel mai 
spectaculos, niciun deceniu nu va trece fără un cataclism 
major. 

Capitolul IX 

Braţul oriental al Nilului, astăzi secat, este numit 
„braţul pelusiac”, căci traversa antica cetate Peluse. Se 
vărsa în mare în apropiere de Sabkhat al-Bardawil, laguna 
lui Baudouin. 

Familia Ayyub fusese nevoită să părăsească Tikrit în 
1138, la puţin timp după naşterea lui Saladin în acest oraş, 
Chirkuh fiind nevoit să omoare un bărbat pentru a 
răzbuna, după spusele sale, onoarea batjocorită a unei 
femei. 

Originari din Africa de Nord, fatimizii au guvernat 
Egiptul din 966 până în 1171. Ei au fondat Cairo. Se 
trăgeau din Fatima, fiica Profetului şi soţia lui Ali, 
inspiratorul şiismului. 

Despre peripeţiile uimitoarei bătălii din Egipt, a se 
citi G. Schlumberger, Campagnes du roi Amaury l-er de 
Jérusalem en Egypte, Plon, Paris, 1906. 

Capitolul X 

Scrisoarea celor din Alep, ca şi majoritatea mesajelor 
lui Saladin, se află în Livre des deux jardins, operă a 
cronicarului din Damasc Abu Chama (1203 - 1267). 
Această operă conţine o compilaţie prețioasă a unui mare 
număr de documente oficiale de negăsit în alte părţi. 


Baheddin Ibn Chaddad (1145 - 1234) a intrat în 
serviciul lui Saladin cu puţin înainte de bătălia de la Hittin. 
A fost, până la moartea sultanului, un confident şi un 
consilier. Biografia lui Saladin scrisă de el a fost reeditată, 
în original şi traducere, la Beirut şi Paris (Mediteranee, 
1981). 

La nunta lui Kerak, nu doar Saladin a dat dovadă de 
bune maniere. Mama tinerei mirese a ţinut să trimită 
asediatorului mâncăruri preparate cu grijă pentru a putea 
participa şi el la sărbătoare. 

Mărturia fiului lui Saladin despre bătălia de la Hittin 
a fost citată de Ibn al-Athir, vol. IX, anul 583 al hegirei. 

Colaborator al lui Nureddin înainte de a intra în 
serviciul lui Saladin, Imadeddin al-Asfahani (1125 - 1201) 
a publicat numeroase lucrări de istorie şi literatură, mai 
ales o prețioasă antologie de poezie. Stilul său 
extraordinar de bombastic reduce întrucâtva din valoarea 
mărturiei sale asupra evenimentelor pe care le-a trăit. 
Relatarea sa din Conquête de la Syrie et de la Palestine 
par Saladin, a fost publicată de Academie des Inscriptions 
et Belles-Lettres, Paris, 1972. 

Capitolul XI 

După credinţa musulmană, Dumnezeu l-a condus pe 
Profet, într-o noapte, într-o călătorie miraculoasă de la 
Meca spre moscheea al-Aqsa, apoi spre ceruri. O întâlnire 
a avut loc cu lisus şi Moise, simbol al continuității 
„Teligiilor”. 

Pentru orientali, arabi, armeni sau greci, barba este 
un semn de virilitate. Feţele imberbe ale majorităţii 
cavalerilor franci amuzau şi uneori scandalizau. 

Printre numeroasele lucrări occidentale consacrate 
lui Saladin, trebuie amintită cea a lui S. Lane-Pool, 
publicată la Londra în 1898 sub titlul Saladin and the fall 
of the kingdom of Jerusalem, şi care din nefericire a căzut 
în uitare de câţiva ani. A fost reeditată la Beirut (Khayat's 
1964). 

Capitolul XII 


Se pare că al-Kamel l-a primit în 1219 pe Sfântul 
Francisc de Assisi, venit în Orient în speranţa de a restabili 
pacea. L.-ar fi ascultat cu plăcere şi i-ar fi dat cadouri 
înainte de a-l conduce, sub escortă, înapoi în tabăra 
francilor. Din cunoştinţele noastre, nicio sursă arabă nu 
relatează acest eveniment. 

Orator şi cronicar din Damasc, Sibt Ibn al-Jawzi 
(1186 - 1256) a publicat o voluminoasă istorie universală 
intitulată Miraat az-zaman (Le Miroir du temps) din care 
au fost publicate doar câteva fragmente. 

Despre uimitorul personaj care este împăratul, a se 
citi, de Benoist-Meschin, Frederic de Hohenstaufen ou le 
rêve excommunié, Perrin, Paris, 1980. 

Capitolul XIII 

Pentru o istorie a mongolilor, a se vedea R. Grousset, 
/ Empire des steppes, Payot, Paris, 1939. Schimbul de 
scrisori între Ludovic al IX-lea şi Ayyub este raportat de 
cronicarul egiptean al-Magrizi (1364 - 1442). 

Diplomat şi legiuitor, Jamaleddin Ibn Wassel (1207 - 
1298) a lăsat o cronică a perioadei ayyubide şi a 
începutului erei mamelucilor. Opera lui nu a fost niciodată 
editată, deşi există citate şi traduceri parţiale în Michaud 
et Gabrieli, op. cit. 

După distrugerea fortăreței Alamut, secta Asasinilor 
s-a perpetuat sub o formă cum nu se poate mai pacifistă, 
ismailiţii, adepţi ai lui Aga Khan, de care s-a uitat uneori că 
este succesorul în linie dreaptă al lui Hassan as-Sabbah. 

Versiunea raportată aici despre moartea lui Aibek şi 
Chajarat-al-Adel-dorr este cea a unei epopei populare 
medievale, Sirat al-malek az-zaher Barbars, As-sakafiya, 
Beirut. 

Capitolul XIV 

Secretar al sultanilor Barbars şi Qalaun, cronicarul 
egiptean Ibn Abd-el-Zaher (1223 - 1293) a avut ghinionul 
de a-şi vedea principala lucrare Ja Vie de Barbars, 
rezumată de un nepot ignorant care nu ne-a lăsat decât un 
text trunchiat şi insipid. Cele câteva fragmente care ne-au 

parvenit din opera originală relevă un real talent de 
scriitor şi istoric. 

Printre toţi cronicarii şi istoricii arabi pe care îi 
cităm, Abul-Fida (1273 - 1331) este singurul care a 
guvernat un stat: este adevărat că acesta, emiratul din 
Hama, era minuscul, ceea ce permitea acestui emir 
ayyubid să-şi consacre majoritatea timpului numeroaselor 
lucrări, printre care  Moukhtassar tarikh  al-bachar 
(Résumé de l'histoire de l'humanité). Textul, original şi 
traducere, poate fi consultat în Recueil des historiens des 
croisades, deja citat. 

Deşi dominaţia occidentală asupra oraşului Tripoli s-a 
finalizat în 1289, numeroase nume de origine francă au 
subzistat, în oraş şi împrejurimi, până în zilele noastre: 
Anjoul (Anjou), Doueihy (de Douai), Dekiz (de Guise), 
Dabliz (de  Blise), Chanbour (Chambord), Chanfour 
(Chamfort), Franjieh (Franque) ... 

Inainte de a încheia această trecere în revistă, mai 
cităm: 

Z. Oldenbourg: Les Croisades, Gallimard, Paris, 1965. 
O evocare a sensibilităţii creştine orientale. 

R. Pemoud: Les Hommes des Croisades, Tallandier, 
Paris, 1977. 

J. Sauvaget: Historiens arabes, Adrien-Maisonneuve, 
Paris, 1946. 

CRONOLOGIE 

ÎNAINTE DE INVAZIE 

622: Fuga „hegira” profetului Mahomed de la Meca 
la Medina; începutul erei musulmane. 

638: Califul Omar cucereşte Ierusalimul. 

secolele VII şi VIII: Arabii clădesc un imens imperiu, 
întinzându-se de la Ind până la Pirinei. 

809: Moartea califului Harun al-Raşid; imperiul arab 
este la apogeu. 

secolul X: Deşi civilizaţia lor este încă înfloritoare, 
arabii cunosc o decădere politică. Califii lor au pierdut 
puterea în favoarea militarilor perşi şi turci. 


1055: Turcii selgiucizi sunt stăpâni în Bagdad. 

1071:  Selgiucizii îi zdrobesc pe bizantini la 
Malazgerd şi ocupă Asia Mică. În curând controlează 
întreg Orientul musulman cu excepţia Egiptului. 

INVAZIA 

1096: Kilij Arslan, sultanul din Niceea, zdrobeşte o 
armată de invazie francă condusă de Petre Schimnicul. 

1097: Prima mare expediţie francă. Niceea este 
cucerită şi Kilij Arslan este învins la Dorileea. 

1098: Francii cuceresc Edessa, apoi Antiohia şi 
triumfa asupra unei armate de ajutor musulmană 
comandată de Karbuka, stăpân în Moşul. Caz de 
canibalism la Maara. 

1099: Căderea Ierusalimului, urmată de masacre şi 
jafuri. Debarcarea unei armate de ajutor egiptene. Cadiul 
din Damasc, al-Harawi, se duce la Bagdad în fruntea unei 
delegaţii de refugiaţi pentru a denunța impasibilitatea 
conducătorilor musulmani în faţa invaziei. 

OCUPAȚIA 

1100: Baudouin, conte de Edessa, scapă dintr-o 
ambuscadă aproape de Beirut şi se proclamă regele 
Ierusalimului. 

1104: Victoria musulmană de la Harran, care 
încetineşte înaintarea francă spre est. 

1108: Neobişnuită bătălie aproape de Tel-Bacher: 
două coaliţii islamo-france se înfruntă. 

1109: Căderea oraşului Tripoli după două mii de zile 
de asediu. 

1110: Căderea oraşelor Beirut şi Saida. 

1111: Cadiul din Alep, Ibn al-Khachab, organizează o 
răscoală împotriva califului de la Bagdad pentru a cere o 
intervenţie împotriva ocupaţiei france. 

1112: Rezistenţa victorioasă a locuitorilor din Tyr. 

1115: Alianţa prinților musulmani şi franci din Siria 
împotriva unei armate trimise de sultan. 

1119: Ilghazi, stăpân în Alep, îi învinge pe franci la 
Sarmada. 


1124: Francii ocupă Tyr: de acum ocupă întreaga 
zonă de coastă, cu excepţia oraşului Ascalon. 

1125: Ibn al-Khachab este omorât de Asasini. 

RIPOSTA 

1128: Eşec al unei lovituri în forţă a francilor 
împotriva Damascului. Zinki stăpân în Alep. 

1135: Zinki încearcă, fără succes, se cucerească 
Damascul. 

1137: Zinki îl capturează pe Foulque, rege în 
Ierusalim, apoi îl eliberează. 

1138: Zinki ţine în şah o coaliţie franco-bizantină; 
pătălia de la Chayzar. 

1140: Alianţa dintre Damasc şi Ierusalim împotriva 
lui Zinki. 

1144: Zinki cucereşte Edessa, distrugând primul din 
cele patru state france din Orient. 

1146: Moartea lui Zinki. Fiul său Nureddin îl 
înlocuieşte în Alep. 

VICTORIA 

1148: Debarcarea la Damasc a unei noi expediţii 
france condusă de împăratul Germaniei, Conrad şi regele 
Franţei, Ludovic al VII-lea. 

1154: Nureddin preia controlul Damascului, 
unificând Siria musulmană sub conducerea sa. 

1163 - 1169: Lupta pentru Egipt. Chirkuh, 
locotenentul lui Nureddin, reuşeşte să-l cucerească. 
Proclamat vizir, moare după două luni. Nepotul său Saladin 
îi succede. 

1171: Saladin proclamă desființarea califatului 
fatimid. Singurul stăpân din Egipt intră în conflict cu 
Nureddin. 

1174: Moartea lui Nureddin. Saladin ocupă 
Damascul. 

1183: Saladin ocupă Alep. Egiptul şi Siria sunt de 
acum reunite sub conducerea sa. 

1187: Anul victoriei. Saladin învinge armatele france 
la Hittin, aproape de lacul Tiberiada. Recucereşte 

Ierusalimul şi mare parte a teritoriilor france. Ocupanţii nu 
rămân decât cu Tyr, Tripoli şi Antiohia. 

AMÂNAREA 

1190 - 1192: Eşecul lui Saladin la Acra. Intervenţia 
regelui Angliei Richard Inimă-de-Leu permite francilor să 
recucerească de la sultan mai multe oraşe, dar nu şi 
Ierusalimul. 

1193: Saladin moare la Damasc, la vârsta de cincizeci 
şi cinci de ani. După câţiva ani de război civil, imperiul său 
este reunificat sub conducerea fratelui său al-Adel. 

1204: Francii cuceresc Constantinopolul. Jefuirea 
oraşului. 

1218 - 1221: Invadarea Egiptului de către franci. 
Cuceresc Damiette şi se îndreaptă spre Cairo, dar sultanul 
al-Kamel, fiul lui al-Adel, reuşeşte să-i respingă. 

1229:  Al-Kamel predă Ierusalimul împăratului 
Frederic al II-lea de Hohenstaufen provocând o furtună de 
indignare în lumea arabă. 

EXPULZAREA 

1244: Francii pierd Ierusalimul pentru ultima dată. 

1248 - 1250: Invadarea Egiptului de către regele 
Franţei Ludovic al IX-lea, care este învins şi capturat. 
Căderea dinastiei ayyubide, înlocuită de mameluci. 

1258: Şeful mongol Hulagu, nepotul lui Gingis Han, 
jefuieşte Bagdadul, masacrând populaţia şi omorându-l pe 
ultimul calif abasid. 

1260: Armata mongolă, care tocmai ocupase Alep 
apoi Damasc, este învinsă în bătălia de la Am Jalut, în 
Palestina. Barbars în fruntea sultanatului mameluc. 

1268: Barbars cucereşte Antiohia, care se aliase cu 
mongolii. Distrugeri şi masacre. 

1270: Ludovic al IX-lea moare aproape de Tunis în 
cursul unei invazii ratate. 

1289: Sultanul mameluc Qalaun cucereşte Tripoli. 

1291: Sultanul Khalil, fiul lui Qalaun, cucereşte Acra, 
punând capăt celor două secole de prezenţă francă în 
Orient. 

